
Een

“En so sien ons dan dat Griet nie bloot ’n seksbehepte vrou is nie, maar een wat ontsnap aan haar bande. Deur pyn groei sy tot haar eie bevryding.” Nina druk met haar wysvinger aan die raam van haar bril – ’n bril waarsonder sy perfek kan sien, maar wat vir haar afstand skep tussen haar en die studente, ’n afstand wat sy nodig het, wat haar die moed gee om voor hulle te staan. Sy kyk op haar horlosie. Amptelik is daar nog vyf minute klastyd oor.

“Met ons volgende klas sal ons na al die simbole kyk wat betrekking het op Griet se bevryding. U sal sien dat veral simbole wat met vlerke en vlug te make het, ruimskoots gebruik word. Lees die roman gerus weer met die oog op ’n lang vraag oor hierdie simboliek en Griet se bevryding. Die klas is verdaag.” Haar groet verdwyn in die lawaai wat volg.

Nina slaak ’n sug van verligting. Die seksdeel van die boek is darem nou agter die rug. Sy sien al van die begin van die jaar af daarteen op. Al is die boek een van haar gunstelinge, was dit ’n ander storie om dit met ’n spul derdejaarstudente te bespreek – studente wat in die meeste gevalle meer van seks af weet as syself.

“O, u is nog besig. Middag, doktor Steyn.”

Nina kyk verward na die valerige dosent wat sy vaagweg met die Departement Oseanografie verbind, maar wie se naam sy nooit kan onthou nie. Hy gebruik die lokaal soms ná haar as hy ’n gasspreker het. Hy is vandag ook nie alleen nie.

“Kan ek u voorstel?”

Nina kyk op en op en toe nog ’n bietjie op. Sy oë is die kleur van baie ou smarag.

Die hand wat hy uitsteek, lyk eerder na ’n wapen as ’n ledemaat, maar sy greep is bedagsaam.

“Neil Brendan. Aangenaam.” Sy stem is diep en hy lyk ongelooflik sexy en ontspanne in ’n ietwat verbleikte jean en wit oopnekhemp. Die kontras tussen hom en die dosent in sy konserwatiewe pak, maak dit voor die hand liggend dat hy nie aan ’n universiteit verbonde kan wees nie.

“Ek is nou hier uit …” Verstrooid begin sy haar boeke bymekaar skraap, laat val een en laat fladder dan, met die optel daarvan, haar lesingvoorbereiding grond toe. Sy hurk om dit op te tel, dankbaar vir die haregordyn wat haar blos wegsteek vir die groot man met die welige mahonie poniestert wat haar galant probeer help. Uiteindelik het sy haar eiendom in haar briewetas en kan sy haar met ’n groet en ’n dankie uit die voete maak.

Terwyl haar hakke teen ’n gevaarlike spoed op die gang se teëls klik-klak, wonder sy hoekom sy altyd so vervlaks onbeholpe en so onmiddellik verleë moet wees. Sy is nie onaansienlik nie al is sy lank, sy’s ’n goeie dosent anders sou sy nie op haar ouderdom haar huidige pos beklee het nie en sy moet dêm slim wees, want sy het al haar grade gecum en haar doktorsverhandeling het spesiale vermelding gekry. Maar saam met al die seëninge het sy ook die vloek van skaamte en verstrooidheid beërwe. Gelukkig dat Daan haar verstaan en aanvaar soos sy is.

Sy kyk weer op haar horlosie. Miskien moet sy vir Daan by sy kantoor gaan verras en hom nooi vir ’n vinnige koffie by die koffiekroegie ’n entjie van die kampus af. Sy weet dat hy ook nie die res van die Vrydagmiddag klas het nie. Sy swenk weg van die kantore van die Departement Afrikaans en klik-klak nog vinniger in die rigting van Sielkunde.

Daan is tien jaar ouer as sy en die beste ding wat nog met haar gebeur het. As student het sy, na ’n paar rampspoedige pogings, die minimum uitgegaan en toe sy ’n juniorpos aangebied is in haar meestersgraadjaar, was die kombinasie van klasgee en studeer net te veel om nog ’n sosiale lewe ook te handhaaf. Halfpad deur haar doktorsgraad is Daan by die universiteit aangestel en dit het net so gekom dat sy met hom moes saamwerk om die afdeling oor neurolinguistiek in haar proefskrif te verifieer. Hulle het ure om gesit en redeneer en uitpluis aan die verskillende invalshoeke waarmee hulle die vakgebied benader. Op ’n dag het Nina besef dat sy haar eerste vriend gemaak het, maar dit was eers in die laaste paar maande, net nadat sy haar doktorsgraad ontvang het, dat hulle ook romanties betrokke geraak het.

In die stap lig sy haar ringvinger en beloer weer haar verloofring. Dit is weliswaar konserwatiewer as wat sy sou verkies het, maar sy het nie die moed gehad om vir Daan te sê sy sou eerder haar eie ring wou kies nie. Hy was so opgewonde soos ’n kind die aand toe hy dit aan haar vinger gesteek het. Wel, miskien nie heeltemal nie, korrigeer sy haarself. Daan is heeltemal te bedaard om op enigiets soos ’n kind te reageer, maar vergeleke met sy normale kalm gedrag, was hy tog opgewonde genoeg.

Nina verskuif haar swaar briewetas na die ringhand. Daan is die enigste persoon by wie sy haarself kan wees. By wie sy soms haar onderliggende nie-konformerende streek na vore kan laat kom. Daan noem dit haar kunstenaarstemperament. Asof ’n paar saamgeflanste skilderye en ’n gedig nou en dan van haar ’n kunstenaar maak!

Met ’n vlugtige wuif na die departement se sekretaresse, spoed sy voort na Daan se kantoor. Waarom sou sy so ’n uitdrukking van konsternasie op haar gesig hê? Steeds ingedagte, kom dit nie eens by Nina op om te klop nie.

’n Oomblik lank dring die implikasies van die toneel wat haar begroet, nie tot haar deur nie. Dan val die aktetas met ’n flopgeluid op die mat. Haar lam vingers registreer dit skaars.

Die foon lui diskreet in die agtergrond, maar Daan en die donkerkop wat sy vaagweg onthou van Afrikaans 1, het hulle klaarblyklik nie gesteur aan die sekretaresse se verbete poging om hulle te waarsku nie. Daan staan nog met sy hand op die jong borsies binne-in die skrapse bostuk. Sy mond is ’n Picasso-weergawe van ’n lipstiffie-advertensie.

Nina buig haar lam knieë en voel-voel na haar tas sonder om haar oë van hulle af te neem. Dan tru sy stokkerig by die deur uit, haar hand voor haar mond, nie seker of sy ’n gil wou stilmaak of haar onderste kakebeen weer by haar boonste wou uitbring nie. Dit lyk asof Daan iets wil sê, maar Nina skud haar kop verwoed en vlug die gang af.

Die trane van skok het reeds oorgegaan in trane van woede toe die groot pyn Nina slaan. Met hande wat so bewe dat sy albei moet gebruik, sluit sy die deur van haar meenthuis oop, loop onmiddellik na haar slaapkamer en gooi haarself dwarsoor haar dubbelbed neer. Sy gryp ’n handvol van die dhurri-lappe wat dien as bedsprei, klamp haar vuis dat haar kneukels soos dolosse staan en gil diep in haar kussing in. Die vark! Die onheilige, veragtelike vark!

Snikke ruk seer deur haar lyf totdat haar pynlik geklemde skouerspiere haar dwing om op haar rug te draai. Trane spoel nog ongehinderd langs haar slape af, kielie haar oor en syfer in haar hare weg.

Skaars ’n maand terug, kort na hulle verlowing, het sy pynlik skaam aan Daan verduidelik dat sy eerder met die “intieme”, soos sy blosend daarna verwys het, sou wou wag tot ná die troue. Sy het nie vir hom gesê dat sy doodsbenoud vir die hele gedoente was nie.

Ook nie dat sy nie haar maagdelikheid soseer jaloers bewaar het vir haar uiteindelike eggenoot nie, maar bloot nooit die geleentheid gehad het om dit te verloor nie. Sy was nie eers bedrewe in die soenbedryf toe Daan haar die eerste keer in sy arms gehou het nie. Haar eerste ondervinding op daardie gebied was ’n bronstige neef met sproete op sy lippe wat haar per geleentheid touwys gemaak het op ’n familietroue. Veel verder het sy ook nie juis daarmee gekom nie. Tot Daan.

Daan was onmiddellik inskiklik om te wag en sy het nog haar sterre gedank dat sy so ’n begrypende aanstaande het. As sy reg onthou, het hy nog haar “reinheid” besing en gepraat van ’n droom van ’n bruid.

En nou? Kon hy nie maar die paar maande tot Oktober toe gewag het nie? Is mans dan wellustelinge?

Nina sit regop. Sy is dors van al die huil en haar kop wil bars. Sy skop haar skoene af en trek die baadjie van haar pakkie uit.

Roekeloos wikkel sy ook uit die potloodromp uit. Met haar hande in haar sye bekyk sy die bondel op die vloer – haar uniform vandat sy begin klasgee het. Het sy in die paar jaar dan nog nooit agtergekom hoe vervlaks ongemaklik die goed is nie? Die bandjie van haar kamisool gly teen haar skouer af. Ingedagte stoot sy dit terug. Sy het darem individualiteit ontwikkel wat onderklere aanbetref maar haar boklere was maar net nog een van haar skanse. Sy het doelbewus haar klere só gekies dat sy ouer en meer gesofistikeerd lyk. Vervelig is egter nader aan die waarheid.

Sy blaas ongesofistikeerd deur haar neus en moet dan vinnig snuif. Sy skrik vir haar weerkaatsing toe sy na ’n snesie op die spieëlkas gryp. Die maskara het makabere tekeninge op haar gesig gemaak. Haar oë lyk soos vetplante en haar vaal hare lyk asof sy onkant betrap is deur ’n Vrystaatse warrelwind.

Die laatsomerhitte is meteens verswelgend. Net die teëlvloer is koel onder haar voete. Sy spoel haar gesig af en trek haar vingers deur haar hare toe sy nie ’n kam kan opspoor nie.

Terwyl sy kombuis toe loop, gooi sy vensters oop. Sy slaap feitlik net hier deur die week. Dis net naweke dat sy tyd het om haar meenthuis te geniet. Dis nie te ver van die kampus af nie, maar dis makliker om haar voorbereiding in haar kantoor te doen, dus spandeer sy die meeste van die tyd daar.

In die kombuis, skaars groot genoeg vir twee mense om in te beweeg, soek sy iets te drinke in die yskas. Net voordat sy die blikkie Pepsi oopgirts, sien sy die halwe bottel Graça in die deur. Sy sit die blikkie terug en vat sommer ’n sluk uit die bottel terwyl sy na die kas met die glase stap. Die koue drank gly maklik in haar keel af. Sy skink amper helfte van wat oor was in die bottel in ’n rooiwynglas en sak dan skielik moeg op die hoë stoeltjie by die ontbythoek neer. Wat nou? Sy sluk gulsig aan die wyn wat reeds sy perlé verloor het.

Dra sy skuld aan hierdie gebeure omdat sy tot haar huweliksnag wou wag met seks? Is sy bloot nie sexy genoeg nie?

Genade, sê nou maar sy is nog koud ook bo en behalwe skaam en verstrooid? Nog ’n sluk vind sy weg. As sy so onbeholpe in die gewone gang van die lewe is, is daar ’n goeie moontlikheid dat sy dit in die bed ook sal wees. Nog ’n sug ontsnap moeisaam, asof sy haar laaste asem uitblaas.

As sy maar net meer bedrewe in die liefde was. Of meer geweet het daarvan as bloot die goed wat sy lees. Sy moes haar liewer net by letterkunde bepaal het en nie af en toe vrystories gelees het nie. In vrystories klink alles altyd so volmaak. Die heldin is altyd sexy, en die held kan nooit sy hande van haar afhou nie.

Sy het gedink Daan is nou maar net nie so nie, maar vanmiddag het sy met haar eie oë gesien hy is.

En sy was nie die heldin in die storie nie.

Nie dat die letterkunde veel meer vir haar ego doen nie.

Daar is Griet wat waarskynlik op vyf en twintig lank reeds getroud was en boonop, al was dit nou gedurende haar ellende, vir asembenemende Adam gehad het. Henry was maar goed agter Salome aan, Khera het haar wonderbaarlike wildvanger gehad, Tillie vir Waterwyser, die ambassadeur vir Nicolette. Noem maar op. Jagse helde, roekelose en minder roekelose, maar altyd sexy, heldinne. Hulle het almal die liefde in sy mees intense lyflike vorm ervaar. En sy moet maar raai hoe, al weet sy waar haar klitoris sit en al vermoed sy watter boontjie haar G-kol huisves nadat sy op ’n dag skuldig daarna probeer voel het.

En daar is niemand met wie sy daaroor kan praat nie. Sy was maar agt toe haar ma dood is en vir Elma, wat onlangs haar stiefma geword het, ken sy nie goed genoeg om oor sulke dinge te praat nie. Haar pa het in al die jare dat hulle so alleen-alleen reggekom het, nooit by die onderwerp uitgekom nie, behalwe om haar op ’n dag skaam ’n boekie in die hand te druk. En nou is haar enigste vertroueling juis die oorsaak van haar ellende.

Sy verstyf toe sy die voordeur hoor toeklik. Die wind? Daar is geen wind nie. In haar ontsteltenis het sy seker ook nie die veiligheidsdeur gesluit nie. Sy kom stadig orent. Vaagweg is sy bewus daarvan dat die bandjie van haar kamisool weer van haar skouer afgly, maar steur haar nie daaraan nie, hou net haar kop skeef om te hoor of sy enige ander geluid kan identifiseer. Was daar voetstappe op die sagte mat van die sitkamer? Hoekom het sy nie ’n oopplan-plek gekies nie?

Daan verskyn byna geluidloos in die deur. Nina weet nie of sy verlig moet wees en of sy hom met die leë glas wil gooi nie.

“Nina!” Sy oë gly met ’n skielike warm gloed oor haar – van haar deurmekaar hare af na die kamisool se skrapse bedekking, na die eina bikinibroekie, na haar kaal voete en dan terug na haar gesig wat teen daardie tyd gloei van verleentheid. Daan het haar nog nooit só gesien nie.

Met ongekende bravade wat onverwags tot haar redding kom, vou sy haar arms voor haar pleks daarvan om hulle paniekerig oor haar borste te slaan. Laat hy dan kyk en sien wat hy misloop.

“As jy enigiets te sê het, moet jy dit gou sê.” Nina ken nie haar eie stem nie.

Daan maak sy keel skoon.

“Ek dink jy moet jou eerder gaan aantrek.” Daar is ’n heserigheid in sy stem en sy oë is net kwartpad neergeslaan.

“Nee.”

Daan kyk verras op van haar borste, besef waarskynlik dat hy in geen posisie is om vir haar te vertel wat om te doen nie en kug dan weer.

“Ek weet nie mooi wát om te sê nie. Hoe om jou om verskoning te vra nie.” Hy maak ’n gebaar in die lug. “Jy sal nie verstaan nie, maar sy het haarself so te sê op ’n skinkbord kom aanbied en ek het voor die versoeking geswig.” Hy staan nader en sit sy hande op haar skouers. “Ek is maar net ’n man, Nina. Ek het my swakhede.”

“Waaronder wellus tel.”

Hy laat sak sy kop. Sy wonder of dit skaamte is en of hy so ’n beter uitsig op haar klaarblyklik fassinerende melkkliere het.

Dan kyk hy haar reguit in die oë.

“Ek weet jy verstaan niks van hierdie dinge nie, Nina. Jy is nog soos ’n baie jong meisie in die weë van die liefde, maar glo my asseblief as ek vir jou sê dat so iets nooit weer sal gebeur nie. Nie voor ons troue nie. Na die troue sal jy daar wees vir my en ek is seker jy sal al wees wat ek nodig het.”

Iets aan sy toesprakie pla haar. Verbeel sy haar of is hy besig om te sê dat hy haar verantwoordelik sal hou vir sy kuisheid? Maar hy lyk so berouvol en opreg dat sy net sug en sy hande van haar skouers afskud.

“Al sou ek voortgaan met die verhouding, Daan, weet ek nie of ek jou ooit weer heeltemal sal kan vertrou nie.” Sy wikkel die ring van haar vingers af, druk dit in sy hempsak en draai dan weg van hom. “Gee my kans om te dink.”

“Is daar iets wat ek kan sê of doen wat sal help?” Die pleidooi in sy stem laat haar skielik dink aan The Bold and the Beautiful. Nie dat een van hulle óf naastenby bold óf buitengewoon beautiful is nie, maar êrens is daar ’n ooreenkoms. As hy net eers weg is sal sy dit kan uitpluis.

“Los my net uit vir die naweek. Ek wil dink.”

Wat sou gebeur het as sy nie vanmiddag by sy kantoor ingestap het nie? Hoe sou hy opgetree het as hulle vanaand soos die meeste Vrydagaande gaan fliek het? Die kers flikker en die skuim sis om haar. Nina draai met bedrewe tone weer die warm kraan oop. Sy sluk aan die wyn en trek ’n patroontjie op die bewasemde glas. Nou vir die monstervraag. Hoeveel keer het dit al gebeur waarvan sy net nie weet nie? Sy draai die kraan toe. Kan sy weer vir Daan soen sonder om aan daardie mond te dink?

Sy ril en sak dan dieper in die water weg. Sy is moeg gedink. Moeg geredeneer. Sy het te veel wyn gedrink. Môre. Môre sal sy verder dink. Sy staan traag uit die bad uit op, voel hoe die skuim teen haar lyf afgly en moet dan ’n oomblik stilstaan om ’n skielike lighoofdigheid teë te werk. Dit moet die kombinasie van die warm bad en die wyn wees. Sy strek om die handdoek by te kom en droog haarself ru af asof sy die gebeure van die dag die sagte vesels van die handdoek wil injaag.

Eers heelwat later verval sy in ’n onrustige slaap. Sy sien hoe Daan se hand eers oor die bors van die donkerkop kruip en dan gulsig ook na hare gryp. Sy kreun in haar slaap, net vaagweg bewus van die trane wat in haar kussing insypel.


Twee

Die son maak haar wakker. Sy het vergeet om die vorige aand haar gordyne toe te trek, besef sy deur die slaap. ’n Dowwe hoofpyn klop agter haar oë en forseer haar om hoofpynpille in die badkamer te gaan soek. Vanuit die spieël kyk ’n bleek gesig terug. Afgerem. Tam.

Nina loop sleepvoet kombuis toe. Haar oë voel grinterig. Vrugtesap help vir haar droë mond, maar nie vir die hernieude pyn toe die gebeure van die vorige dag weer skielik helder voor haar staan nie.

Hier kan sy nie bly nie, besluit sy. Sy moet uit. Sy moet wegkom van haar gedagtes af. Buitendien wil sy ook nie wees waar Daan haar kan kry as hy dalk sou wou nie.

Teen die tyd dat sy die voordeur agter haar toetrek, lyk sy darem minder na die slagoffer van ’n vreemde virusaanval. Haar liggaam voel gekneus en oud, maar sy weet sy lyk vars en jonk in haar denim en die kraakwit katoenhemp.

Presies wanneer sy besluit het om die terapeutiese waarde van koop op die proef te stel, weet sy nie, maar terwyl sy na die ritse boetieks en kettingwinkels om haar kyk in die yslike winkelsentrum in ’n baie spoggeriger voorstad as die een waar sy woon, voel sy ’n roekeloosheid in haar roer.

Sy is stokflou aangepas toe sy in ’n restaurantjie neersak met haar horde pakkies. Sakke en sakke vol jong klere. Jeans, kortbroeke, sonrokke, nagklere, selfs swemklere, maar die piece d’resistance is die aandrok, of liewer, aandrokkie. ’n Swart nommertjie wat sy nugter weet waarheen saam met nugter weet wie, nugter weet wanneer gaan dra. ’n Astrante mini met ’n chiffon-uitskoprompie wat guitig wip wanneer sy loop. Bogger waardigheid … sofistikasie. Bogger Daan se konserwatiewe smaak.

Sy proe-proe behaaglik aan haar cappuccino terwyl sy werktuiglik die advertensiebord in die oorkantste winkel lees. ’n Spesiale aanbod op ’n duikkursus. Skubaduik.

Dit moet wonderlik wees om so op die koraalriwwe rond te swem, vir daardie oomblik deel van die seelewe te wees. Daar was juis onlangs ’n program op die TV oor die koraalriwwe in die Rooi See. Daan wou oorskakel na ’n ander kanaal, maar sy het hom gekeer. Gefassineerd het sy elke woord, elke beeld ingedrink, net vaagweg bewus van Daan se belangelose geblaai deur ’n tydskrif.

Die kelnerin sit ’n piering met die rekening langs haar neer net toe sy die laaste slukkie koffie koester. Nina betaal en stap huiwerig na die advertensiebord. Die kursus is nie so astronomies duur as wat sy gedink het nie. Haar vingers raak lam van al die pakkies, maar sy bly vasgenael voor die bord staan. Sal dit nie wonderlik wees om …? Sy skud haar kop woes vir haarself, verstewig haar greep op die pakkies en stap dan doelgerig na die parkeerterrein.

Nadat sy haar aankope in haar karretjie gelaai het, staan sy ingedagte en speel met die motorsleutels. Dit sal nie kwaad doen om navraag te gaan doen nie.

Sy lees eers weer die advertensie voordat sy huiwerig die sportwinkel binnestap. Dis bedrywig binne. Nina is op die punt om om te draai en uit te stap toe iemand agter haar vra of sy hulp nodig het.

Die jong stem pas by die jong gesig. Sy hare is lank in sy nek en wit verbleik deur die son, die glimlag vriendelik.

“Ek … die … die duikkursus …” Nina hakkel verbouereerd.

“Kom ons gaan na die lesinglokaal toe. Hier is te veel lawaai.”

Sy volg hom deur die gedrang na agter. Uit die hoek van haar oog sien sy ’n breë rug en ’n poniestert wat vreemd bekend lyk, maar besluit dan dat sy haar misgis het. Sy bepaal weer haar aandag by die man voor haar. Hy het mooi skouers sien sy. Hulle roer hoekig onder die T-hemp.

Hy hou die deur oop vir haar en trek dit dan agter hulle toe.

“Ons hou die lesings hier gedurende die week. Dis nou Dinsdag- en Donderdagaande.”

Hy gaan sit skuins op een van die tafels, elmboog op die bobeen.

“Die kursus duur drie weke. Die eerste naweek doen jy Saterdag en Sondag jou praktiese duike in die swembad by ons klubhuis, die tweede naweek is jy Saterdag weer in die swembad, maar Sondag duik ons in Bass Lake en die derde naweek ry ons reeds Donderdagoggend voor dagbreek af Sodwana toe.” Hy beduie na die helderbont mengelmoes foto’s teen die mure. “Meeste hiervan is by Sodwana geneem.”

Nina stap na ’n besonder bont groepering van foto’s.

“Is die kleure werklik so helder?” Sy volg die draai van ’n reuse-aal se lyf met haar vinger.

“Dis Monty, ’n honeycomb moray eel.” Hy gly van die tafel af en kom staan langs haar. “Die helderheid van die kleure hang af van die viz … die visibility, maar by Sodwana is dit meestal goed.” Hy wys na ’n ander foto waarin die aal homself deur ’n duiker se bakgehoude arms krul. “Monty herken al vir Neil. Hulle is groot vriende.”

Sy hoor hom skaars. Sy kan nie haar oë van die foto’s af wegkry nie. “Wanneer begin julle volgende kursus?”

“Dinsdagaand is die eerste lesing vir die volgende groep, maar ons is vol. Neil neem net agt Openwater I-studente op ’n slag. Wil jy alleen kom of bring jy iemand saam?” Hy het weer op die tafel gaan sit.

“Nee, ek sal alleen wees.” Daar is skielik ’n dringendheid by haar; sy wil nie nog drie weke wag nie. Sy wil onmiddellik met die kursus begin. Sy wil self daar wees, aan die aal se lyf voel. Sou sy vel skubberig wees?

“Ek stel voor jy skryf in vir die kursus ná hierdie een, maar as daar dalk ’n kansellasie kom, bel ek jou. Dit gebeur soms.” Hy moes die angstigheid wat sy voel op haar gesig gelees het.

Sy knik.

“Asseblief.” ’n Ongekende gevoel van opwinding bruis deur haar are toe sy die vorms begin invul. Sy is besig om iets te doen waarvoor sy in haar wildste drome nie gedink het sy die moed sou hê nie. Daan skiet sweerlik ’n koronêr. Bogger Daan.

Op pad huis toe wonder sy hoe sy twee dae verlof gereël gaan kry om Sodwana toe te gaan, maar besluit dan om haar daaroor te bekommer wanneer die tyd daarvoor aanbreek. Sy giggel hardop. Sy kan nie glo sy was so dapper nie. Die koeël is deur die kerk. Die deposito is betaal. Dis net die datums wat nog nie seker is nie. Gelukkig het sy nie aandklasse op ’n Dinsdag of ’n Donderdag nie.

Die opwinding dra haar deur die res van die dag. Sy pas haar nuwe klere weer aan, speel haar Bryan Adams CD waaraan Daan so ’n hekel het en maak ’n spaghettidis tot boordens toe vol kalorieë en cholesterol wat Daan se oë in sy oogkaste sou laat rondrol.

Dis al donker toe sy onthou dat sy die antwoordmasjien aangelos het voor sy uit is. Daar is net een boodskap.

Daan se stem dreun skielik hard deur die vertrek.

“Asseblief, vergewe my, Niens. Ek mis jou oneindig baie. Bel my, toe?”

’n Oomblik vermurwe haar hart. Die stem is so bekend, die pleittoon so ongewoon. Sy tel die gehoorbuis op en begin sy nommer skakel. Net voordat sy die laaste syfer inpons, huiwer sy en sit dan die foon stadig neer. Sy sien nog nie kans vir daardie lippe nie.

Skielik eensaam in die stil meenthuis, skakel sy die TV aan, maar haar aandag is nie by die speurreeks nie en sy het vrede met wie vir wie vermoor het om watter redes ook al. Net die vorige Saterdagaand nog het sy met haar kop op Daan se skoot gelê en kyk na die baasspeurder se truuks. Sy mis die warmte van Daan se nabyheid, van sy hand oor hare, die beheerste hartstog van sy soene.

Haar drome is deurmekaar toe sy uiteindelik aan die slaap raak. Dit dein blou om haar. Daan is by. Sy hare wieg soos seewier in die water. Daar is ’n goudgeel en bruin kronkeling bokant sy kop. Daan se mond gaan rooi oop. Hy probeer vir Monty vang, maar die aal glip deur sy grypende vingers en krul om die nek van die donkerkop eerstejaar.

Nina hoor in die verte die gebengel van kerkklokke. Sy strek lui teen die kussings. Daan staan nou al gereed in sy swart pak en wit das om die voorste gestoeltes in te neem. Laat hom maar die kerk fynkam om haar te vind.

Skielik energiek, stort sy vinnig en spring in ’n nuwe kortbroek en moulose toppie. ’n Franse vlegsel en ’n tiksel grimering later, is sy reg vir die dag. Sy stuur die neus van die motortjie in die rigting van ’n groot vlooimark waarheen Daan haar nooit wou vergesel het nie. Te woelig, het hy telkens gekeer.

Die motors staan inderdaad tou toe sy daar aankom, maar na ’n paar minute en ’n knerts geduld, parkeer sy en stap na die ingang. Die plek is yslik groot en ’n geroesemoes van stemme, geure, klanke en kleure sluk haar in. Sy koes om uit die pad van ’n kameel te kom. Die kind op sy rug jil van plesier. Zoeloedansers hef hulle aanvangskreet aan vanuit ’n ander hoek en ’n nar kondig oor ’n luidspreker aan dat die towenaar sy kunsies binne minute gaan begin.

Nina voel die opwinding deur haar borrel. Stalletjie vir stalletjie drentel sy verby, tel hier ’n uitbundig beskilderde kleipot op, blaai daar deur onderbaadjies, skel versier deur vernuftige vingers.

Sy sit onder ’n bont sambreel met ’n yskoue bier voor haar toe sy opkyk in die gesig van een van haar studente. Sy knik verleë toe dié haar groet en wonder vervaard watse storie nou weer op die kampus gaan uitbroei. Haar eerste reaksie is om op te spring en te vlug, maar dan kom daar ’n vreemde kalmte oor haar. Hier sit Nina Steyn met ’n kortbroek wat wys dat sy redelike bene het, ’n halwe liter bier voor haar omdat sy ’n dors het wat skrik vir niks en sy mág.

Dis ’n gedagte wat sy die volgende oggend paniekerig probeer herroep toe sy voor die spieël staan in haar kuitlengte laslappieromp uit Bali en die bypassende top. Met die helfte van haar hare op haar kroontjie vasgevang in ’n knip versier met bont skulpe en die res wat los hang, lyk sy jonk. Die hoepels aan haar ore versterk die effens Boheemse effek. Sy mag miskien, maar kán sy? Sien sy werklik kans om voor die klas te gaan staan sonder die skans van haar getailleerde pakkies en hofskoene?

Sy draai vinnig van die spieël af weg, gryp haar aktetas en draf byna na haar kar. Die leersandale is ’n groot verbetering, al voel haar bene kaal sonder sykouse. Nadat sy geparkeer het, bly sy ’n oomblik sit. Dan grawe sy in haar briewetas en haal haar nuttelose bril uit. Rome is nie in een dag gebou nie.

Aan die gefluister van die eerste- en tweedejaars deur die loop van die oggend, weet sy dat die verandering in haar kleredrag nie onopgemerk verbygegaan het nie. Die derdejaars het klas net voor middagete en sy hou asem op toe daar ’n stilte oor hulle daal met haar binnekoms.

“Goeiemiddag, dames en here.” Sy verbaas haar vir die neutraliteit van haar stem, maar krimp innerlik ineen toe een van die voorbokke in die agterste ry sy hand in die lug steek en opstaan.

“Mag ek sê dat u vandag verruklik lyk, doktor Steyn.”

Sy soek na sarkasme agter die hoogdrawende uitspraak, maar vind dit nie. Die klas murmel egter van opmerkings en onderdrukte gelag.

“Ek neem aan dat daar nie ’n wet daarteen is nie, meneer Roux. Dankie. Ons kyk vandag na die dekonstruksiekritiek en die siening van die leser as aktiewe produseerder van die teks.” Sy kan nie besluit of sy meer verbaas is oor haar kalmte of oor die feit dat sy die man se naam onthou het sonder om op die klasplan te kyk nie.

Maandag is vir Nina die bedrywigste dag van die week. Sy voel gedreineer toe sy haar kantoor binnestap, maar steek verras vas toe sy die yslike ruiker blomme op haar lessenaar sien staan. Daan moes sy sak behoorlik geskud het. Sy haal die kaartjie van sy steeltjie af. Dis nie sy handskrif nie, maar die boodskap is duidelik: Ek is jammer, ek is jammer, ek is jammer. Bel my asseblief. Liefde, Daan.

Nina sug. ’n Oomblik lank bekyk sy die oordaad blomme kopskuddend. Sy mis vir Daan. Sy mis hom oneindig baie.

Die geluid van die foon wat lui, onderbreek haar gedagtes. Sy huiwer voordat sy optel, nie seker of sy kans sien om met Daan te praat as dit hy is nie.

“Nina Steyn, hallo,” antwoord sy dan tog.

“Nina, dis Mike van Extasea, die duikskool. Ek het goeie nuus vir jou. Ons het ’n kansellasie gehad. Ek het jou reeds ingeskryf om môreaand met die kursus te begin.”

Nina bevestig dat sy daar sal wees en sit dan ’n oomblik stil agter die lessenaar, haar oë op die blomme. Sy was nog nooit mal oor swaardlelies nie. Ook nie oor rooi angeliere nie. Lelies, ja, freesias, tulpe, irisse, affodille … Maar dis Februarie, nie die tyd van die jaar vir lenteblomme nie, selfs al het Daan geweet wat haar voorkeure is.

Dis asof ’n lamheid skielik van haar besit geneem het. Sy gaan binnekort moet besluit oor Daan, en sy weet nie of sy gereed is daarvoor nie. Meteens het sy net ’n intense behoefte daaraan om vasgehou te word, ’n behoefte aan iemand wat vir haar sê dis oukei, dat alles sal regkom.

Sy is skaars tuis toe Daan opdaag, hierdie keer met sjokolade as offerande. Sy gesig dra die tekens van min slaap.

“Kom in, Daan,” nooi sy neutraal.

Sy oë gaan vlugtig oor haar.

“Jy lyk … anders.”

Sy hou haar kop skeef.

“Jonger. Mooi,” brei hy uit.

“Dankie.” Sy neem die sjokolade by hom. “Vir die blomme ook.”

Hy gaan sit op die punt van die bank en Nina op die stoel aan die oorkant.

“Niks kan vergoed vir Vrydag nie?”

Sy skud haar kop.

Hy vee met sy hand oor sy gesig.

“Al wat ek kan doen, is om jou vergifnis te vra, Niens. Aanhou jammer sê, dien geen doel nie.” Hy vleg sy hande inmekaar, laat hulle dan tussen sy knieë hang. “Dink jy dat jy my sal kan vergewe?”

“Ek weet nie. Ek probeer.” Sy bly ’n oomblik lank stil, kyk hom dan in die oë. “As ek net daarvan gehoor het, sou dit makliker gewees het, maar die prentjie bly voor my.”

Hy staan op, loop na die venster en dan terug tot reg voor haar. Hy hou sy hand na haar uit, trek haar op en in sy arms in.

Sy druk haar gesig teen sy hemp, koester die gevoel van veiligheid. Sy het so ’n behoefte om vasgehou te word.

Toe hy haar ken lig en haar sag soen, laat sy dit toe, maar druk hom weg toe hy die soen wil verdiep.

“Stadig, Daan. Ons sal maar moet sien wat word.”

Hy knik en laat haar gaan.

“Ek het ’n departementele vergadering vanaand, maar kan ons dalk môreaand êrens gaan eet?”

Nina lig haar wenkbroue. Vir Daan was uitgaan in die week taboe.

“Jy is vir my baie belangriker as die artikel waarmee ek besig is,” antwoord hy die onuitgesproke vraag.

“Ek is bly om dit te hoor, Daan, maar jou artikel is veilig. Ek het reeds ’n afspraak.” Hoekom sy nie verduidelik van die duikkursus nie, weet sy nie, maar Nina verkneukel haar heimlik in sy geskokte gesigsuitdrukking.

Hy herstel egter blitsvinnig. “Nou goed, dan maak ons dit Donderdag. Soos jy weet, het ek Woensdagaande ’n buitemuurse klas.”

“Ons sal dit Vrydagaand moet maak, Daan. Donderdag is ook vir my uit.” Sy kan sien hy vermoed dat sy bloot hard-to-get speel.

“Ek laat jou nou hiermee wegkom, Nina, maar ek is vas van voorneme om ons verlowing van Vrydagaand af te hervat. Net sodat jy weet.” Hy draai ’n stywe rug op haar en stap deur toe.

Sy volg op sy hakke om agter hom te sluit en word onkant betrap toe hy skielik terugdraai en haar driftig soen voordat hy met ’n hees groet wegstap.


Drie

Nina speel senuweeagtig met die pen en notaboek in haar hand. Sy is vroeg. Ook aljimmers oorangstig, oorbetyds.

Sy kyk na die duikpakke in die venster, dan verby. Die winkel is helder verlig, maar daar is niemand binne nie. Sy druk teen die deur. Dit swaai maklik oop. Onseker stap sy verby die tennisrakette, hokkiestokke en ontwerpersgymklere. Die deur na die lesinglokaal staan halfpad oop. Sy gee ’n ligte kloppie.

“Mike?”

“Come in.”

Die stem is diep. Te diep om aan Mike te behoort.

Hy sit gehurk met sy rug na haar toe, besig met skyfies en ’n projektor. ’n Welige donker poniestert hang tussen sy enorme blaaie. Die buisligte trek mahonie en ougoud vonke daaruit. Sy groen oë is verrassend helder toe hy oor sy skouer loer. Sy hande verstil, dan kom hy orent.

Nina verstom haar weer aan sy grootte. Sy weet nie of sy al ooit so ’n groot man in lewende lywe gesien het nie. Hy troon behoorlik oor haar uit, maar hy is nie net lank nie. Hy is massief.

“Met ons laaste ontmoeting is jy aan my voorgestel as doktor Steyn, as ek reg onthou?”

“Nina Steyn,” vind sy verbasend genoeg haar stem en kyk toe hoe haar hand vir ’n tweede keer in syne verdwyn.

Skielik duiselig, voel sy iets warm net onderkant haar naeltjie ontplof. Sy kyk verskrik op. Dis asof sy oë ’n oomblik dieper groen word, dan maak hy sy keel effens skoon en laat haar hand gaan.

“Nina Steyn. Dan is dit jy wat in die plek van die kansellasie kom.”

Sy knik.

“Kry solank vir jou ’n sitplek. Die ander sal seker nou hier wees.” Hy hurk weer by die projektor.

Nina gehoorsaam werktuiglik en sak in een van die stoele neer, haar bene totaal en al lam. Dit is asof die aanraking van hulle hande eers megavolts energie deur haar liggaam gestuur het en dit toe weer onmiddellik daarvan gedreineer het. Sy voel vreemd uitasem en haar hart klop onbedaarlik.

Dit moet die ryk spaghetti wees waarvan sy vanaand weer geëet het. Of dalk die halwe glas wyn wat sy daarmee saam gedrink het.

“Hallo. Kan ek maar hier langs jou sit?” Sy kyk op in twee okkerneutbruin oë. “My naam is Ben.”

Sy knik. “Nina.”

“Wonder jy ook waarin jy jou begewe het?” Hy gaan sit, glimlag dan. Hy het ’n stunning glimlag. Hy ís stunning. Die donker kuif is byna swart, die tande spierwit, die kuiltjie in die wang net waar hy moet wees.

“Jy kan dit weer sê,” glimlag Nina, skielik op die punt om uit te bars van die lag.

“Wat is so snaaks?” Hy hou sy kop skuins, gereed om saam te lag.

Die opgeruimde lawaai wat die res van die aspirant-duikers vergesel toe hulle binnekom, red haar van ’n antwoord.

Neil sorg dat almal ’n sitplek kry, verduidelik dat die lesings in Engels sal wees aangesien een van die paartjies Brits is en nie Afrikaans verstaan nie.

“Is daar iemand wat iets daarop teë het?” vra hy met ’n skewe glimlag. Koppe word ontkennend geskud. “My naam is Neil Brendan, en ek is julle duikinstrukteur vir die duur van die kursus.” Sy Engels, soos sy Afrikaans, is aksentloos, merk Nina terloops op terwyl sy wonder waarom sy die ene hoendervel is en wat die snaakse bewing is wat deur haar hele lyf tril. Is sy besig om siek te word? Vaagweg hoor sy Neil vra dat elkeen sal opstaan en hom- of haarself voorstel en vertel wat hulle doen.

Uit die vertes kom haar naam aangedrywe.

Meteens is alle oë op haar. Sy kyk verward na Ben. Hy knipoog vir haar. Met die orentkom, keer sy amper die stoel om. Ben red dit net betyds. Sy kan ’n hooggloed in haar wange voel brand.

“Nina Steyn. My name is Nina Steyn. I … I teach,” kom dit lamlendig oor haar droë lippe.

Nina krimp ineen onder die koel laken toe sy terugdink daaraan. Van alle geleenthede om ’n skaamte-aanval te kry, was dit seker die jammerlikste. En so onnodig. Almal was gaaf, vol humoristiese sêgoed en gretig om die kursus te doen.

Die Britse paartjie is pas getroud. Joe se firma het hom vir twee jaar na Suid-Afrika gestuur vir ’n groot projek. Hy lyk ongelooflik jonk met sy rooierige hare, sy bleek, sproeterige vel en skraal, rankerige lyf. Cathy is ’n prentjie. Klein en skraal, en met haar yslike blou oë en ’n donker krulkop, lyk sy soos ’n elfie. Haar guitige laggie was kort-kort hoorbaar wanneer Neil iets humoristies kwytraak.

André, die prokureur kon sy oë nie van Cathy afhou nie. Salome het dit agtergekom, maar hom bloot met geamuseerde bierkleurige oë dopgehou. Nie een van die twee dra trouringe nie en hulle vanne is ook verskillend, tog was dit duidelik dat hulle saam is.

Peet en Annie is die oudste. Nina skat hulle so in hulle middel veertigerjare. Hulle was ook die stilste, miskien juis oor die ouderdomsverskil, maar het wel meegedoen aan die gelag en geterg.

Ben is toe ’n sakeman, klaarblyklik ’n suksesvolle een te oordeel aan die blink BMW waarin hy ná die lesing geklim het. Nina glimlag, haar oë halfmas van die vaak. Dit is nou vir jou ’n verbysterende kombinasie: die geld, die sjarme en daardie looks. ’n Ware vangs as sy al ooit een gesien het.

En dan is daar natuurlik Neil. Sy kan nog sy diep stem in haar kop hoor resoneer, die maklike glimlag voor haar geestesoog oproep. Die lang kortbroek wat hy aangehad het, was ’n verbleikte bont en die turkoois T-hemp met Scuba is Extasea daarop gedruk, het los aan sy lyf gesit, maar dit kon nie die breedte van sy skouers wegsteek nie. Sy klere en ontspanne houding bevestig bloot wat hy ongetwyfeld en heeltemal onbeskaamd is: die tipiese ambisielose beachbum. ’n Drifter wat geen erns met die lewe het nie. En tog voel dit telkens as hulle oogkontak maak soos ’n vuishou op haar wind.

Die volgende oggend voel dit asof ’n hamer haar tussen die oë tref toe sy voor die onwillige regstudente staan wat verplig is om Afrikaans 1 te neem. Daan se wellustige donkerkop sit met ’n skewe glimlag in die derde bank van voor af, haar oë uitdagend op Nina gerig.

Nina druk aan haar onnodige bril en laat sak haar oë na die klasplan voor haar. Mejuffrou Amanda Meinhardt. Haar hart klop moeisaam en sy voel skielik na aan trane.

Van agter uit die klas klink ’n wolwefluit op.

Nina lig haar oë onwillekeurig na die agterste gestoeltes, maar kan nie uitmaak wie van die studente die skuldige is nie. Sy het vanoggend so goed gevoel in die wit enkellengte kaasdoekromp en sy lang bypassende bostuk, wat haar arms kaal en koel laat. Haar hare het sy lossies met kamme op haar kop gestapel en haar nie te veel bekommer oor die stringetjies wat nie wou bo bly nie, maar eerder in haar nek en om haar gesig kartel. Nou voel sy egter weerloos en uitgelewer aan die studente, net ’n paar jaar jonger as syself.

Dit verg bomenslike inspanning om haar stem neutraal te hou, maar sy groet die studente oudergewoonte formeel en gaan voort met die lesing – weliswaar sonder om weer in Amanda Meinhardt se rigting te kyk.

Nina is emosioneel en andersins uitgemergel toe sy kantoor toe gaan ná haar honneursstudente se vieruurklas. Die departementele sekretaresse se lysie boodskappe lê op die lessenaar. Daan het gebel en Mike het ’n nommer gelaat waar sy hom moet kontak.

Sy hoop nie dis die kansellasie wat nou van plan verander het nie. Die foon lui ’n ruk aan die ander kant. Net toe sy wou neersit, hoor sy Neil se diep stem.

“Neil Brendan, hallo,” en toe sy nie onmiddellik haar stem kan vind nie: “Hallo?”

“Nina Steyn. Mike het my gesoek.” Haar stem klink bot, selfs in haar eie ore.

“Hallo, Nina Steyn.” Daar is ’n glimlag in sy stem. “Jy het die vorms vir jou mediese ondersoek in die lesinglokaal vergeet. Jy kan nie Saterdag met jou prakties begin voordat ’n dokter jou fiks verklaar het vir duik nie, onthou?”

“O, gits, ek het skoon daarvan vergeet.” Sy kyk op haar horlosie en onthou van ’n ekstra klas wat sy vir Vrydagmiddag gereël het vir die Engelssprekende eerstejaars. “Miskien moet ek dit sommer nou gou kom haal. Ek het net môremiddag vry om ’n dokter te gaan sien.”

“Ek is by die winkel. Ek wag vir jou.”

Die verkeer is kwaaier as wat sy verwag het en gevolglik is dit net voor vyf toe sy die sportwinkel binnestap.

Neil staan met sy rug na haar toe, besig om snorkels en duikbrille uit ’n kartondoos te pak. Sy dik poniestert blink skoon en gesond.

“Hallo.” Haar groet klink onseker.

Hy draai om, ’n glimlag om sy mond. “Is jy altyd so verstrooid?”

Sy laat sak haar oë, lag dan verleë en kyk weer na hom. “Ek is bevrees ek is.”

Hy hou ’n duikbril met ’n helder turkoois rand na haar toe uit. “Probeer hierdie een.”

Sy steek haar hand werktuiglik daarna uit.

“Nee, staan nader dat ek jou wys. Onthou wat ek Dinsdag gesê het oor hoe om jou toerusting te kies.” Hy hou die band van die duikbril uit die pad uit en pas dan die brilgedeelte sagkens oor haar oë en neus. “Asem in deur jou neus totdat dit styf sit.”

Sy gehoorsaam onwennig.

“Daar’s hy. Dit pas perfek.”

Nina voel hoe haar hart in haar ruk toe sy handpalm per ongeluk aan haar wang raak.

“Ek stel voor dat jy ’n self-draining snorkel kry.” Hy haal een van die rak af en hou dit na haar toe uit. “Sit dit in jou mond en blaas.”

Sy blaas.

“Mooi. Nou nog net vinne, dan is jy toegerus vir Saterdag. Sit op die stoel.”

Nina gaan sit, verlig om van haar lam bene af te kom. Hy hurk voor haar en trek haar sandale versigtig uit. ’n Miljoen sterre skiet van die senupunte in haar voet na die res van haar liggaam. Haar hart begin onbedaarlik klop.

“Dis beter om booties te kry met los vinne bo-oor,” verduidelik hy en gee vir haar goedjies aan wat na swart rubberpantoffeltjies lyk. “Kyk of hierdie pas terwyl ek kyk of ek vir jou turkoois vinne kan vind. Jy is mos lief vir turkoois?” Hy kyk vraend af na haar.

Sy knik, neem die booties by hom en kyk werktuiglik na die nommer. Vyf. Hulle pas perfek. Hy kom terug met die helderkleurige vinne en wys haar hoe om dit oor die booties aan te trek. Dank die gode sy het die vorige aand haar beenhare geskeer, dink sy toe hy haar enkel vat om die verstelbare band van die vinne pas te maak.

“So ja. Alles pas goed. Nou is jy reg vir Saterdag en hoef jy nie môreaand saam met die res te sukkel om die regte goed te vind nie. Trek maar weer jou sandale aan terwyl ek jou vorms gaan haal en sluit. Ek sal die faktuur by jou rekening sit.”

Nina gehoorsaam toe hy wegstap en staan dan versigtig op om haar bene te toets. Hy bly ’n rukkie weg, en teen die tyd dat hy die vorms vir haar aangee, het sy haarself oortuig dat haar biologiese reaksies aan haar moegheid te wyte is en aan die feit dat sy nie middagete geëet het nie.

“Dankie, vir jou moeite.”

“Dis ’n groot plesier.” Hy laat haar voor hom by die deur uitstap nadat hy haar nuwe aankope in ’n sak gesit en vir haar aangegee het. “Jy kan my egter altyd met ’n bier beloon. Hier is ’n kroegie by die Meksikaanse restaurant net om die draai.”

Sy kyk hom onseker aan, nie seker of sy reg gehoor het nie, maar hy is besig om die winkeldeure se verskeidenheid slotte een vir een te sluit. Daan sal in sy lewe nie toelaat dat sy vir hom ’n drankie koop nie, wat nog te sê so ’n voorstel maak.

Sy oë is baie groen tussen die donker wimpers toe hy haar glimlaggend aankyk nadat hy aan die deur gevoel het om seker te maak dat dit goed toe is. “Hoe lyk dit?”

Nina voel skielik hoe ’n stywe snaar in haar ontspan. Die arme man kan nie juis baie verdien as duikinstrukteur nie. Seker ook dié dat hy uithelp in die winkel. “Natuurlik. Jy verdien dit.”

Die kroegie is redelik vol, maar hy vind tog vir haar ’n hoë stoeltjie waar die kroegtoonbank teen ’n muur doodloop.

Neil kyk haar vraend aan toe die kroegman wil weet wat hulle bestelling is.

“’n Glas wit wyn asseblief, droog,” bestel sy en wonder dan oor die wysheid daarvan, maar die kroegman het reeds verdwyn. Sy haal haar beursie uit haar handsak en haal ’n noot uit.

Neil neem dit by haar en betaal die kroegman, skuif haar glas wyn nader en lig sy bierglas. “Gesondheid. Op jou duikaspirasies.”

“Gesondheid.” Die eerste slukkie spoel heerlik koel oor haar tong.

“Wat het jou laat besluit om te leer skubaduik?” Neil leun met sy elmboog op die toonbank en kyk haar skewekop aan. Die poniestert beweeg syagtig saam met die beweging van sy kop.

“Die helder kleure, dink ek. Dit, en die idee dat ’n mens eintlik in ’n ander dimensie ingaan. Dit moet amper soos ’n ander planeet wees, verbeel ek my.”

Sy hare is teruggekam van sy voorkop af en vorm ’n perfekte widow’s peak. Net ’n man met ’n sterk gesig kan daarmee wegkom, besluit sy. En dit het hy. Hy is nie aantreklik op dieselfde manier as Ben nie. Daarvoor is sy gelaatstrekke te sterk, amper ru.

Die verdieping in sy lagplooitjies laat haar besef sy is besig om hom oop en bloot aan te staar. Sy laat sak haar wimpers en voel die blos oombliklik in haar wange.

“Dis inderdaad amper soos ’n ander planeet daaronder. Dis ’n ongelooflike sensasie om so tussen die visse te wees, al is dit altyd maar in die hoedanigheid van besoeker en toeskouer.” Sy stem is rustig.

“Hoe het jy geweet ek is lief vir turkoois?” Die vraag borrel onvoorbedag uit.

“Die wit hemp wat jy nou die aand aangehad het, het turkoois patrone opgehad.” Sy glimlag terg. “Ek weet ook dat daar tot baie onlangs ’n ring aan jou vinger was.” Hy neem haar linkerhand in syne en streel heen en weer met sy duim oor die wit merkie.

Nina sit roerloos, asemloos. Wat sy in daardie spesifieke oomblik voel, het niks met wyn of ’n leë maag uit te waai nie. Dis pure hormone wat haar ore laat suis van bloed wat te vinnig deur haar are pomp en haar onderlyf met ’n heerlike warm lamheid slaan.

“Dit was nie ’n trouring nie, was dit?” Sy stem verbreek die hipnotiese uitwerking wat sy aanraking op haar het.

Sy trek haar hand uit syne, tel die wynglas op en skud haar kop. Hopelik sien hy nie hoe haar hand bewe nie.

‘’’n Verloofring dus.” Hy lig die beker na sy mond.

“Vertel my van Sodwana.”

Sy mond is ferm geteken, die onderlip voller as die boonste. Dis ’n sexy mond. Ongelooflik sexy. Amper nog meer sexy as sy oë en die lagplooitjies wat skielik weer waaier.

“Sodwana is ’n baie spesiale plek. Jy sal maar self moet oordeel. Môre oor twee weke is ons teen hierdie tyd reeds lankal daar en het jy met ’n bietjie geluk al jou eerste kwalifiserende duik gedoen.” Sy tande is baie wit, maar nie heeltemal eweredig nie.

“Of ’n haai het my opgevreet.”

Hy lag. “Nie sommer nie. By Aliwal Shoal dalk, maar nie Sodwana nie. Ek kan jou amper waarborg jy sal nie eens ’n haai daar sien nie.”

“Dis wat jy nou sê.” Sy kyk onoortuig na hom.

“Merkwaardige vertroue wat jy in jou duikinstrukteur stel, Nina Steyn,” spot hy ligweg en kyk dan op sy horlosie. “As jy klaar is?” Hy beduie vraend na Nina se leë glas.

Skielik weer verbouereerd, skuif sy onmiddellik van haar stoel af.

“Ja, ek moet ook gaan.” Sy stap op wankelrige bene voor hom uit.

“Nina.”

Sy draai terug.

“Jou kleingeld.” Sy oë terg. “Ek het die res as fooitjie gelaat.” Hy hou die geld na haar uit.

“Dankie.” Sy is verspot versigtig om nie aan sy hand te raak nie.

“Ons sien mekaar môreaand.” Daar is ’n warmte in sy diep stem wat sy nie mooi kan plaas nie. Die warmte word bevestig in sy oë toe sy opkyk.

“Neil!”

Nina kyk vervaard om toe Neil se oë verby haar skuif.

“Ek soek oral na jou!” Die helderblou oë rus vlugtig op Nina, flits dan weer na Neil.

Nina kan nie onthou wanneer laas sy iemand met so ’n vitale skoonheid gesien het nie. Die donkerrooi krulle dans om die lewendige gesig. Sy is ’n paar sentimeter korter as Nina, in perfekte proporsie gebou en is ooglopend een bondel atletiese, ratse energie.

“Hallo, Lindi. Ontmoet een van ons nuwe studente, Nina Steyn. Nina, dis Lindi, een van die dive masters by Extasea. Sy speel sommer ook sekretaresse vir my.” Hy slaan sy arm gemoedelik om Lindi se skouers.

Lindi knik vlugtig in Nina se rigting en bepaal haar dan weer by Neil.

“Ons moet wikkel, lovey. Die fliek begin nou-nou, en ek wil nie die begin mis soos laas keer nie.”

Neil kyk na Nina. “Sal jy ons verskoon?”

Nina glimlag flou. “Natuurlik. Geniet die fliek.” Sy draai met ’n verleë wuif weg van die twee blakende wesens.

“Bye, Nina Steyn,” hoor sy Neil se resonerende stem agter haar net voordat sy uitstap.

Nina kan nie verstaan waarom sy so na aan trane voel terwyl sy haar karretjie lusteloos deur die verkeer stuur nie. Miskien was dit die lewenslus wat so opvallend uit Lindi gestraal het wat haar skielik afgeleef en oud voor haar tyd laat voel. Met haar vaalblonde hare en onopvallende groenbruinerige oë, is sy ’n uitgewaste lap in vergelyking met Lindi se sprankelvoorkoms. Ook dié dat Lindi nie eens ordentlik van Nina notisie geneem het nie. Lindi kon haar onmiddellik afskryf as iemand wat sekerlik geen gevaar inhou op die Neil-front nie. Lovey! As sy nou al iemand gesien het wat glad nie na ’n lovey lyk nie, is dit Neil Brendan.

Nina sug ’n soveelste sug. Wat het geword van die sielevrede wat sy minder as ’n week gelede nog geken het? Hoe onopwindend haar lewe ook al was, sy was heeltemal tevrede, indien nie idillies gelukkig nie. Sy sug weer. Êrens het iets verander … is nog steeds in die proses om te verander. En verandering is vir haar angswekkend.


Vier

Haar sin vir humor vlug stert tussen die bene toe sy die volgende middag vir haarself in die spieël sit en kyk. Om haar is daar ’n geroesemoes van beweging en klanke in die ultramoderne haarsalon. Met al die spieëls en buisligte is dit onmoontlik om die bleek gesig met die kop vol blink foeliefladders reg voor haar mis te kyk. Iets tussen ’n paniekerige hik en ’n verspotte giggel ontsnap verby haar stembande. Wat het haar tog besiel?

“Moenie panic nie, Neena. Jy gaan stunning lyk as ek met jou klaar is. Jou hare is net die regte kleur vir highlights. Dit sal natural lyk … net asof jy ’n sun attack op jou kop gehad het. En ons los die lengte. Ons style dit net reg.” Die donker oë is kohl-omring en die lig flikker op die diamantjie in die neus. “Hou op panic, doll.” Met ’n wuifie swaai hy weg van haar. “Ek bring vir jou ’n koppie tee. Jou nerves sal dit nooit hou nie.”

Nina sluk. Natuurlik panic sy. As sy voorkoms enigsins sy sin vir die estetiese weerspieël, het sy alle rede daartoe ook.

“Daar’s hy, doll. Relax nou net. Never fear when Pierre’s near.” Hy blaas vir haar ’n soentjie nadat hy die tee neergesit het.

Gelukkig het sy nie klas vanmiddag nie en sy was reeds by die dokter vir die mediese verklaring. Sy is duikfiks, maar nie fiks genoeg vir haar ouderdom nie, moes sy hoor. Toe kry sy sommer, saam met ’n hand vol vitamienpille, ’n preek ook omdat sy kwansuis te hard werk en te min in die buitelug kom. Miskien moet sy meer dikwels by die meenthuis-kompleks se swembad uitkom. Sy’t nog altyd graag geswem, al was sy nooit sportief van geaardheid nie.

Die teekoppie is leeg toe Pierre kom kyk of haar hare genoeg “gelift” het. Dit het klaarblyklik, en sy word sonder aansiens des persoons na die wasbak geboender.

Sy skrik haar lam toe sy weer voor die spieël gaan sit. Fyn strepies lê skrikwekkend wit tussen die donkerte van haar nat hare. Sy kyk angstig op na Pierre wat met nog ’n “moet net nie panic nie” begin kam en knip en uiteindelik blaas.

Nina hou haar oë op die plafon gerig en wonder of daar enige hulp of ten minste krag daarvandaan sal kom.

“Stunning, doll, stunning. Wat het ek vir jou gesê?” Pierre se triomfantlike falsetto dring uiteindelik tog tot haar deur. Met ’n vinnige skietgebedjie en ongekende dapperheid laat sy haar oë toe om die voltooide prentjie in te neem.

’n Ander Nina as die een wat daar gaan sit het, staar terug na haar. Die strepies blink subtiel blond onder die ligte en die hare dans sag om haar gesig, maar dis nie net die haarkleur wat verander het nie. Haar gelaatskleur is pienker en haar oë lyk groter, groener. Sy lyk inderdaad vir die eerste keer in haar lewe stunning.

Ben dink ooglopend ook so toe sy hom op pad na die skubaklas in die winkelsentrum raakloop. Hy neem eers die blink haredos in en daarna die guitige denim- mini en toppie wat amper haar middel wys.

“Hallo, Nina. Jy lyk uitgevat. Gaan jy uit na klas?” antwoord hy op haar groet.

Sy skud haar heerlike los kop en lag. “Nee wat, maar dankie vir die kompliment. Ek neem aan dit is een?” Sy draai haar kop skuins.

Nina Steyn, jy is besig om te flirt, besef sy en wonder waarom sy so lank gewag het met so ’n opwindende aktiwiteit.

“Vir seker!” Ben se glimlag is blinkwit.

Hulle stap die lesinglokaal gesels-gesels binne.

Neil kyk op waar hy, duidelik ingedagte, skuins op ’n tafel sit.

Aan die flikkering in sy oë sien sy hy waardeer ook haar voorkoms. Nina se hart slaan bolmakiesie.

“Is ons vroeg of is die ander laat? Hallo, Neil.” Ben beduie na die leë vertrek.

“Julle is betyds. André en Joe-hulle het gebel om te sê dat hulle dalk bietjie laat gaan wees. Hulle ry saam in Joe se kombi. En hier kom Peet en Annie nou net.” Hy staan op en speel ingedagte met die seekatagtige apparaat in sy hande.

“O, maar jy lyk pragtig vanaand, Nina. Hoe laat jy my nou na my dogter verlang. Sy is nou tweede jaar op universiteit. Sy het ook sulke pragtige blonde hare. Ek was seker nou die aand te benoud om dit op te let.” Annie glimlag gul na Nina.

“Dankie, Annie.” Nina knipoog en gaan dan sagter voort: “Ek het so bietjie aan hulle laat dokter, but don’t tell a soul.”

Annie se giggellaggie is aansteeklik, maar toe Nina opkyk, is dit in Neil se smaraggroen oë en stuit die lag in haar keel. Dit voel asof ’n stuk warm lood agter haar naeltjie loskom en tussen haar heupbene deur plons. Meteens is daar ook nie genoeg suurstof in die atmosfeer nie, asof alles skielik deur die gat in die osoonlaag ontsnap en Nina asemloos agtergelaat het.

Ná ’n klein ewigheid is dit Neil wat die oogkontak verbreek toe die res van die aspirant-duikers lawaaierig binnekom.

Aanvanklik neem Nina nie veel van die lesing in nie. Sy kan haar oë nie van Neil afhou nie. Netsowel dat sy veronderstel is om na hom te kyk, dink sy terwyl sy elke detail omtrent hom inneem. Hy gebruik sy groot hande ekspressief om wat hy sê te beklemtoon, sy glimlag kom en gaan gemaklik en sy lag is so diep soos sy stem. Hy het weer ’n verbleikte bont bermuda aan, maar dié keer is sy T-hemp wit. Witter as wit. Skitterwit. Sou Lindi sy wasgoed vir hom versorg? Nina skud haar kop om van die wollerige gedagtes te probeer ontslae raak.

Buoyancy compensator, herhaal sy doelbewus Neil se woorde in haar gedagtes en kyk na die ding in sy hande. Die BC lyk soos ’n onderbaadjie, behalwe dat daar ’n pyp uit die rug kom met ’n klep waarmee die baadjie op- en afgeblaas kan word. Komaan, Nina Steyn, konsentreer!

Nina is op pad na die parkeerterrein toe Ben haar van agter inhaal.

“Hoe lyk dit met ’n koppie koffie voor jy huis toe gaan? Hier is ’n koffiekroegie op die middelste vlak.” Ben glimlag af na haar.

Hy is ’n rapsie langer as Daan, maar lyk op die oog af korter. Moet wees omdat Ben so proporsioneel gebou is en dalk omdat sy skouers amper twee maal so breed soos Daan s’n is. Gits, maar hy is rustig op die oog.

“Dit sal lekker wees. Ek is nie meer gewoond daaraan om aan die ontvangkant van ’n lesing te wees nie. Ek het vergeet hoe uitputtend dit is,” spot sy liggies.

Hulle is besig met hulle tweede koppie en land en sand aan die gesels toe Nina sonder voorgevoel opkyk en Daan in die deur van die koffiekroeg sien staan. Styf teen hom, vasgetrek in die krul van sy arm, staan Amanda Meinhardt, klein, petite en behoorlik in haar swart mini ingegiet.

“Nina!” Ben se uitroep en die pyn van die warm koffie wat oor haar arm spat, ruk haar tot die werklikheid terug. Haar oë bly egter vasgenael op die twee wat na ’n onbesette tafeltjie op pad is terwyl Ben servette gryp en die koffie probeer opdroog waar dit in straaltjies van haar hand en arm afdrup.

Nina skud haar kop asof sy die beeld van die twee mense so kan laat verdwyn.

“Nina?” dring Ben se stem tot haar deur. Sy oë is blinkbruin en bekommerd. “Kom, ek loop saam met jou na jou kar toe.” Hy help haar om uit haar stoel te kom, onthou haar notas en handleiding en lei haar na die deur, sy arm beskermend om haar skouers.

Nina sien hoe hy ’n noot by die kassier laat, maar dit registreer nie. Net voordat hulle by die deur uitgaan, kyk sy om. Sy verander nie in ’n soutpilaar nie, maar is net so spyt daaroor as wat Lot se vrou waarskynlik was, toe sy sien hoe Daan nader aan die donkerkop buig en haar soen – heeltemal onbewus van Nina wat hulle gade slaan.

Dis soel buite ná die lugverkoeling van die sentrum.

Eers toe Ben vir haar die BMW se deur oophou, kom Nina agter hulle het by haar karretjie verbygeloop.

“Jy kan nie nou bestuur nie,” sê hy toe sy wil protesteer. “Ek sal sorg dat jou motor voor sewe môreoggend aan jou terugbesorg word.”

Nina sit terug teen die leersitplek en adem die luuksheid in, nie net dié van die binnekant van die motor nie, maar ook die luukse van iemand wat beheer van die situasie oorneem en besluite namens haar neem. Iemand wat sorg.

Nina kom met twee bekers koffie op ’n skinkbord uit die kombuis en spoor Ben voor een van haar skilderye op.

“Daar is amper iets van Van Gogh hierin. Ek sien nie ’n handtekening nie?” Hy draai om, ’n vraagteken op sy gesig.

Nina sit die skinkbord neer en gaan staan langs hom, haar oë op die skildery. “Van Gogh?”

“Die impressionistiese hantering van lig, die kleurgebruik, die doelbewuste distorsie.”

Nina kyk op na Ben. “Hoe weet jy so baie van Van Gogh af?”

Ben se laggie klink effens verleë. “Aan moedersknie geleer. My ma was ’n kunstenaar. Ek het nie haar talent geërf nie, maar wel haar aanvoeling vir die visuele. Ons het baie gesels, veral oor kuns.” Sy oë is skielik vol deernis. Hy lig sy hand, stoot dan sy vingers deur haar hare. “Jy laat my baie aan haar dink. Sy was ook altyd so verstrooid, so sensitief en sku.” Die palm van sy hand rus koel teen haar wang. “Soos sy, sal jy ook altyd iemand nodig hê om jou te beskerm teen die harde werklikheid.” Hy huiwer, maar gaan dan tog voort: “Wie was die vent wat jou vanaand so ontstel het?”

Nina draai onder sy aanraking uit.

“My gewese verloofde. Hier is jou koffie.” Sy hou die beker na hom uit. “Ek het jou nou net baie moeite aangedoen met my kar en alles.”

Hy neem die beker met ’n skewe glimlag.

“Dis nie moeite nie.” Hy neem ’n versigtige slukkie. “Buitendien, ek weet hoe dit voel. Ek het my eksvrou onder soortgelyke omstandighede betrap.”

Nina se oë rek verras.

“Ek het nie besef jy was getroud nie.”

“Die klem val op die was. Ons is reeds meer as ’n jaar lank geskei. En ja, daar is kinders. ’n Seuntjie en ’n dogtertjie, vier en twee. Hulle bly by Heleen,” antwoord hy die onuitgesproke vrae.

Ben en Heleen. Hoe reg klink dit nie. Amper soos Daan en Nina. Dit sal saam op ’n Kerskaartjie pas.

Nina besluit dis weer nodig om by kerslig te bad. Dit is asof sy so beter kan dink. Daan sou waarskynlik een of ander Jungiaanse waarde daaraan kon heg. Iets wat te doen het met ’n verlange na die vrugwaters of die baarmoeder of wat ook al. Maar hoe sou hy sy beheptheid met die jonge Amanda Meinhardt verduidelik? Sou hy na sy jeug, na verspeelde kanse terugverlang noudat hy so na aan trou gekom het? Of is hy maar van nature iemand wat nie sy hande van jong, sexy meisietjies kan afhou nie? Ken sy hom dan so sleg?

En Ben. Wat lê daar onder die oppervlak by bedagsame, beskermende Ben? ’n Verlange na sy ma? ’n Poging om te vergoed daarvoor dat hy voel dat hy haar nie goed genoeg beskerm het nie? Hy kan homself tog nie werklik blameer vir haar dood nie. Sy het nalatig bestuur. Hy was nie eens by nie. En tog het die selfverwyt vlak in sy oë gelê toe hy haar vertel het hoe sy ma ’n paar jaar vantevore ingedagte oor ’n rooi verkeerslig gery het, deur ’n vragmotor getref is en op slag gesterf het.

Nina sug teen ’n skuimwal vas en bekyk die opbreek van die selletjies aandagtig. Wellustige Daan. Beskermende Ben. Onwennige Nina. Sy draai op haar maag. Wat van die res van die duikgroep? Watter geheime dimensies lê daar in elkeen opgesluit? Wat skuil onder die oppervlak van vrolike Annie en vervelige Peet?

En selfstandige … nee, sterk Salome. Hoe doen sy dit? Hoe bly Salome so kalm, so rustig geamuseerd terwyl arrogante André leepoog na cute Cathy bly staar en net wanneer hy ’n kans kry, sy aandag uitsluitlik by die klein Brit bepaal, reg onder die sproeterige neus van oblivious, self-important Joe?

Salome straal innerlike krag uit. Haar gelaatstrekke weerspieël dit, haar lenige liggaam met die vorstelike houding ook. Sy is ’n nog rapsie langer as Nina. Die sandkleurige hare, reguit en dik, was albei kere in ’n lae poniestert vasgebind, die bierkleurige oë groot en ongeaksentueer deur enige grimering behalwe ’n sweem maskara op die lang wimpers. Sy moet in haar vroeë dertigs wees, maar daar is ’n oerwysheid aan haar wat Nina haar net kan beny. Wat sien sy in André, die prokureur met sy swakkerige ken, sy blonderige hare en sy vlugtige grou oë? Nie dat hy lelik is nie. Sommige vroue sal hom selfs aantreklik vind. Maar iets aan hom stoot Nina af.

Die badwater het ongemaklik koel geword. Sy kom stadig orent en begin afdroog. Die wasem op die spieël het al straaltjies begin vorm. Haar gesig weerkaats gefragmenteer. Met haar hare op haar kop gestapel, kyk haar oë groot en misterieus terug na haar. Haar mond lyk plomp en weerloos, maar is sy werklik so weerloos as wat Ben dink?

Sy laat sak die handdoek. Sy het nie die lyf van ’n model nie. Daarvoor is die heupe ’n raps te gul, die maag nie heeltemal plankplat nie. Maar wulps is sy ook nie, daarvoor is haar borste weer ’n knerts te skamel. Miskien moet sy in ’n wonderbra belê. Sy vou haar hande om haar borste en du hulle na mekaar toe. So maak hulle darem ’n halfaanvaarbare gleuf.

Sou Neil hulle te karig vind? ’n Rilling trek ’n koue vinger teen haar ruggraat af. Neil die drifter. Beachbum Neil. Sexy, sexy Neil.

Vir die eerste keer in haar lewe klim sy sonder ’n draad klere in die bed. Die laken is koel teen haar lyf. Dis nie ’n onaangename gevoel nie, net vreemd. Amper soos Ben se soen net voordat hy vertrek het. Daar was geen son- of maansverduistering nie, maar ’n latente opwinding het deur haar gespoel toe sy lippe koel teen hare gerus het. Die opwinding het egter tot ’n mate van geesdrif gegroei toe hy die soen verdiep het. Opwindend ja, maar tog was dit vreemd om deur enigiemand anders as Daan gesoen te word.

Enigiemand? Sy draai op haar sy. Sy twyfel of sy ooit eers aan Daan sou gedink het as dit Neil was wat haar gesoen het. Maar dis akademiese spekulasie. Met Lindi in die omgewing, sal nóg highlights, nóg ’n wonderbra enige verskil maak.

Daardie gemaklike arm om Lindi se skouer en haar selfversekerde houding teenoor Neil, het boekdele gespreek. Fliek en duik is gewis nie die enigste aktiwiteite wat hulle deel nie. Selfs Nina die non kon dít raaksien.


Vyf

Nina is heeltemal deurmekaar toe die deurklokkie se geklingel haar wonderlike droom beëindig.

Sy vlieg vervaard uit die bed uit, skrik haar in ’n kits sielewroeging in oor haar kaal lyf en soek halsoorkop na ’n vorm van bedekking.

Die oorgroot T-hemp en kant tanga, bedek sekerlik meer as ’n vyeblaar, besluit sy net voordat sy die voordeur op ’n skrefie oopmaak.

Ben hou haar motorsleutels na haar toe uit.

“Môre, pragtig. Hier is jou vervoer soos belowe.”

“O, gits!” Nina kyk vinnig op haar horlosie. “Ek het heeltemal verslaap.” Sy maak die deur ’n fraksie wyer oop en neem die sleutels. “Baie dankie.”

“Ek kan sien jy’s laat. Kan ek jou by die skool bel?” Sy kuif blink swart in die son.

“Skool? O … e … e … nee, die universiteit. Departement Afrikaans. Ek moet nou gaan. My eerste klas begin halfnege en ek moet nog vraestelle by my kantoor optel. Bye.” Sy maak die deur toe en dan weer oop. “Dankie. Vir alles.”

Ben knik. “Ek bel jou. Toe, gaan nou in. Netnou is jy baie laat.”

Nina glimlag. “Bye.”

Sy is toe laat. Nie baie nie, maar genoeg om die dag in dolle vaart te laat afskop. Dit voel asof sy skaars grondgevat het, toe sy vieruur die ekstra klas verdaag en na haar kantoor stap. Die sekretaresse is reeds weg, maar haar lysie lê op die lessenaar. Ben het drie keer gebel en uiteindelik ’n nommer gelaat waar sy hom kan kontak. Daan het geskakel en bevestig hy kom haal haar halfagt by haar meenthuis. Iemand van Extasea het ’n boodskap gelaat om haar te herinner sy moet haar mediese vorms saambring en die adres gelaat waarheen sy Saterdagoggend moet gaan vir hulle eerste praktiese les. Mike of Neil?

Sy wip van die skrik toe die foon skielik reg langs haar begin lui.

“Nina Steyn, hallo.”

“Hallo, pragtig.”

“Ben.” Sy glimlag toe sy die stem herken.

“Jy’t my nooit gesê jy’s ’n doktor nie.” Daar is ’n mate van ontsag in sy woorde.

“Dis mos nie eintlik belangrik nie.” In die agtergrond hoor sy nog ’n foon lui.

“Gits, Nina, daar is die oorsese oproep waarvoor ek wag. Kan ons mekaar vanaand sien?”

“Jammer, Ben, ek gaan reeds uit.” Sy is werklik jammer.

“Saterdag? Dis Salome se verjaarsdag. Ons gaan glo na ’n Midde-Oosterse restaurant. Asseblief, kom saam?”

“Dit klink lekker. Ons praat by die duikles.”

“Sien jou dan. Bye, pragtig.”

Nina sit die foon stadig op sy mikkie neer. Môre is môre, maar sy moet nog deur vanaand kom.

Daan is stiptelik en kan deur ’n ring getrek word. Soos altyd. Sy oë weerspieël egter ’n onsekerheid wat sy nog nie voorheen by hom gemerk het nie.

“Hallo, Nina. Jy lyk asemrowend.” Hy hou ’n bos rooi rose na haar uit.

“Hallo, Daan. Dankie. Kom in terwyl ek die blomme in die water sit.”

Sy voel goed in haar elegante roomkleurige uitrusting en is bly sy het gedress toe sy sien voor watter restaurant hy in ’n rykmansbuurt parkeer. Wat sou oor sy lewer geloop het? Daan is nie van nature ’n spandabele man nie.

Nina se oë rek verder toe hy ’n bottel goeie vonkelwyn bestel en wonder hoe lank die charade nog gaan aanhou. Sy wat maak asof dit die natuurlikste ding in die wêreld is dat Daan so uit sy pad gaan om haar te beïndruk en hy wat voorgee dat dit die natuurlikste ding in die wêreld is om ’n klein fortuintjie vir ’n bottel bubbly te betaal.

Daan lig sy glasie toe die kelner diskreet verdwyn. Die borreltjies maak ragfyn spirale in die kristal. “Ek wil graag drink op ’n hernieude verhouding, Nina. Verkieslik die hervatting van ons verlowing, maar as jy nog nie gereed is daarvoor nie, ten minste ’n tweede kans.”

Nina streel oor die steel van haar glas en sien dat die naellak van haar wysvingernael effens gesmeer het. “Gestel ek sou kans sien vir ’n hernieude verhouding, Daan, waar sou Amanda Meinhardt in die prentjie pas?” Sy lig haar oë en pen syne vas, die slagyster gestel.

“Amanda is heeltemal uit die prentjie uit, Nina.” Sy oë wik of weeg nie. “Ek het haar gisteraand vir ’n koppie koffie genooi en haar onomwonde gesê dat sy my onder geen omstandighede buite studieverband moet kontak nie.”

Met die wind ietwat uit haar seile geneem, kan Nina net na hom kyk. Sy het nie verwag dat hy sal erken dat hy die donkerkop die vorige aand uitgeneem het nie.

“Dis die heilige waarheid, Nina.” Sy stem is laag en sy kneukels wit om die glas.

Nina sug, maar lig dan tog haar glasie.

“Ons kan so af en toe weer uitgaan en sien wat gebeur, Daan. Dis al waartoe ek nou in staat is. In daardie geval kan ek nie verwag dat jy nie met ander meisies uitgaan nie; net soos jy dit ook nie van my kan verwag om net met jou uit te gaan nie.”

Sy kan sien hoe Daan op sy tande kners. Dan glimlag hy stram.

“Dis darem beter as niks nie. Op ons.”

Nina byt haar lip. “Op die toekoms.”

Die vonkelwyn smaak na sy prys.

“Ek het die aand geniet, Daan. Baie dankie. Jy het my behoorlik bederf.” Nina kyk op na hom nadat sy haar voordeur oopgesluit het. Sy bedoel dit. Dis asof hulle so voel-voel weer iets van die kameraderie wat hulle altyd gedeel het, begin terugvind het.

“Ek het dit ook geniet, Nina. Ek moes jou al lankal meer bederf het.” Hy sit sy hande op haar skouers, maar sy bied weerstand toe hy haar probeer nader trek.

“Kom ons laat dit so, Daan.”

Daan kyk vraend na haar, dan knel sy skraal hande stewiger om haar chiffonbedekte skouerknoppe. “Wie is hy, Nina?” Daar is dringendheid in sy vraag, ’n suggestie van woede in wording.

“Daar is niemand spesifiek nie. Goeienag, Daan.” Sy dwing hom met haar oë om haar te laat gaan.

Sy greep verslap geleidelik. “Goeienag, Nina. Ek bel jou môre.”

Nina knik en glip dan by die deur in.

“Jy’t sweerlik verdwaal.” Neil kyk met ’n terg in sy glimlag af na haar. “Jy is nie van nature ’n laatkommer nie.”

“Nee, ek is nie en ja, ek het verdwaal. Tevrede?”

Die verraste uitdrukking op Neil se gesig weerspieël nie helfte van die verbasing wat sy voel nie. Van wanneer af het sy die guts om snipperig te wees? Waarskynlik vandat sy semi-slapelose nagte oor Neil Brendan het. Buitendien, hoe moes sy weet die klubhuis van die duikskool is in ’n rykmansbuurt geleë?

“Met die verkeerde voet uit die bed geklim?” Hy glimlag net toe sy haar nie verwerdig om te antwoord nie. “Kom deur. Ons het vir jou gewag.” Hy skuif ’n groot glasdeur wat op ’n patio en swembad uitloop, oop. Hy beduie na ’n deur gemerk Mermaids. “Julle kleedkamers en storte.”

Nadat sy haar in haar duikpak ingewurm het, het Nina nie juis tyd om te veel in te neem van hulle omgewing nie. Vir meer as groet is daar ook nie kans nie, want Neil begin dadelik met ’n kort lesing en daarna bring hulle die res van die tyd in die swembad deur.

Sy is stokflou toe Neil die einde van die natsessie aankondig, en maar te dankbaar toe Ben haar duikapparaat vir haar dra en daarna versorg.

“Ben, Nina gaan nie leer om dit self te doen as jy dit vir haar doen nie.” Neil se stem is vriendelik maar beslis. Hy tel Nina se lugbottel op en begin weer die duikapparaat opkoppel. “En ek wil ook nie hê dat jy die toerusting vir haar dra nie. Elke duiker moet selfstandig wees en is verantwoordelik vir sy eie toerusting en so vir sy eie veiligheid.”

“Maar sy’s moeg, man,” protesteer Ben geïrriteerd.

Neil ignoreer hom en gee die swaar gedoente vir Nina aan.

“Toe. As jy wil duik, moet jy weet hoe; moeg of nie moeg nie.”

Nina kyk op in sy oë. Daar is nie veel humor te bespeur nie. Sy gehoorsaam woordeloos, maar haar ongeduldige bewegings spreek van haar stil rebellie. Wie dink hy is hy om sy groot lyf te kom rondgooi? As Ben haar wil help, is dit hulle saak. Vir die eerste keer in haar lewe is daar iemand wat bedagsaam is en haar wil beskerm, iemand wat nie maar net verwag sy moet sien kom klaar nie.

Uit die hoek van haar oog sien sy die ergernis in Ben se lyftaal toe hy wegdraai na sy eie toerusting.

Die tergvonk is terug in Neil se oë toe sy wederstrewig opkyk nadat sy die taak voltooi het. “Sien, dit was nie so moeilik nie.”

Nina vernou net haar oë, draai weg na Ben en sien dat Salome by hom aangesluit het.

“Ek is bly jy kom vanaand saam. Sal ons mekaar so agtuur se kant by die restaurant kry?” Salome se amber blik is vriendelik.

Nina kyk vlugtig op na Ben, dan knik sy.

“Dit sal my pas, dankie. Ben sê jy verjaar, baie geluk.”

“Dankie. Op my ouderdom begin verjaardae ál meer van ’n bedreiging word.”

Cathy se uitbundige lag laat almal skielik opkyk na waar sy spartel om uit André se arms te kom terwyl dié dreig om haar in die swembad te gooi.

Nina kyk vinnig na Joe waar hy nog besig is om met Neil te gesels. Die Brit se gesig is skielik vuurrooi.

“Cathy!” Die ergernis in sy stem dra duidelik oor die kort afstand.

Salome lig net haar wenkbroue en skud haar kop. “Eendag gaan hy hom nog vasloop.”

Nina is nie seker of die sagte woorde vir haar ore bedoel was nie. Sy kyk weer in die rigting van die swembad. André het vir Cathy laat gaan, maar sy arm is nog om haar skouers toe Joe haar aan die boarm gryp en wegpluk. Hy gee vir André ’n moordende kyk en stoom dan weg in die rigting van hulle duiksakke.

Die sagte lap van die piece d’resistance fluister om haar bobene toe sy voordeur toe stap in antwoord op die lui van die klokkie. Sy voel onuitspreeklik vroulik in die sexy swart aandrokkie met sy dun skouerbandjies en die hoë lyfie wat dit wonderbaarlik genoeg regkry om ’n geheimsinnige skadu tussen haar 36B’s op te tower, en dit sonder ’n wonderbra. Haar bene vertoon lank onder die chiffon wat vrolik ’n onbeskaamde ent bo haar knieë uitskop en die hoëhaksandale met die fyn bandjies laat haar enkels breekbaar dun lyk.

“Hallo, Ben,” groet sy terwyl sy die veiligheidsdeur oopsluit.

In die lig van die stoeplantern kan sy sien hoe Ben sy oë knipper.

“Nina.” Sy stem is hees. Hy hou ’n enkele wit roosknop na haar uit.

“Dis pragtig, Ben, baie dankie. Kom binne, dan sit ek dit net gou in die water. Ek het juis so ’n mooi kristalpotjie waarin …” babbel Nina en bloos dan.

“Jy is beeldskoon, Nina.”

Sy draai vervaard om, voel hoe die ligte materiaal om haar fladder en verdwyn in die kombuis. Toe sy terugkeer en die roos in die kristalvaas op die outydse wastafeltjie neersit, staan Ben in die voorportaal. Sy tel haar swart handsakkie op. “Ons kan maar ry.”

Hulle oë is amper op gelyke vlak. Hy glimlag skielik spierwit en hou sy hand uit vir die voordeursleutels. “Ook maar goed, nè?”

Nina glimlag terug. In daardie oomblik voel sy ook soos ’n sexy hoofkarakter in ’n vrystorie.

Nina is bly hulle is eerste by die restaurant. Dit gee haar tyd om rond te kyk. Die plek se interieur is asemrowend. Die plafon is met honderde meters lap gedrapeer om die indruk van ’n Bedoeïen-tent te skep en die mure is ryklik met Persiese en ander Oosterse matte en lappe versier. Dit voel behoorlik of hulle so pas in die middel van Arabië van ’n towermat afgeklim het.

Sy hoor hoe Ben vir hulle Franse sjampanje bestel en moet ’n glimlag onderdruk. Dis wonderlik om ’n vrou te wees!

Die indrukwekkende bottel arriveer en die prop plof sag onder die bekwame hand van die wynkelner oop. Ben ruik diskreet aan die kurk en knik goedkeurend.

Nina hou die delikate spiraaltjies dop terwyl daar geskink word.

“André-hulle is altyd laat. Kom ons drink solank op ons.”

Die fyn kristalglase tingel melodieus teen mekaar.

“Op die toekoms,” glimlag Nina en proe dan versigtig.

“Dit smaak hemels,” verklaar sy en laat val dan amper die blaardun glas toe André en Salome vergesel van Neil en Lindi die restaurant binnekom.

Sy herstel ’n mate van haar ekwilibrium in die paar minute wat die oor en weer groetery duur en kry ook tyd om die nuwe aankomelinge vlugtig te beskou. Lindi, in ’n swart spanmini met ’n onhebbelike lae rug en hals, is enige warmbloedige man se droom, terwyl Salome in haar vloeiende lang rok en haar hare los om die keurig gegrimeerde gesig, lyk soos iemand uit ’n Middeleeuse legende. André weer, lyk soos ’n held in ’n sepie.

“Is ek al vergewe?” Neil skuif die stoel oorkant haar agteruit.

Nina sukkel om na die man te kyk. Hoe kan enigiemand so oordonderend sexy wees? Dis net nie regverdig nie. Miskien verdien duikinstrukteurs meer as wat sy gedink het, want sy hemp is kennelik van ontwerpersgehalte en die snit van sy donker broek onverbeterlik. Die boonste knope van die hemp is argeloos oop, die moue nonchalant opgerol en hy het nie eers ’n baadjie vir pretensie saamgebring nie. Tog lyk hy asof hy uit die katalogus van Yves St. Laurent gestap het. Sy laat sak haar oë.

“Klaarblyklik nie.”

Sy hoor die glimlag in sy stem en die skuur van die stoelpote. Moet hy nou waaragtig regoor haar gaan sit!

Ben gaan sit weer langs haar nadat Lindi en Salome plaas geneem het en vat haar broeiende hand in sy koel greep onder die tafeldoek. Dit gee haar die moed om weer op te kyk en saam met die res van die geselskap te glimlag. Sy is bly Salome sit aan haar ander kant en nie André, wat die stoel aan die hoof van die tafel vir hom toegeëien het, nie.

Terwyl die kelnerin vir almal sjampanje inskink, leun Nina oor na Salome.

“Ek het nie geweet julle ken almal mekaar nie?”

Salome glimlag.

“André het my en Ben se onderskeidelike egskeidings behartig. Ons het maar so mettertyd vriende geword. So ’n rukkie terug is ons saam met Ben en sy gewese meisie Mauritius toe en het daar besluit om ’n duikkursus te volg sodra ons terug is. Neil is ook een van André se kliënte en ek het al werk vir hom gedoen, dus was dit logies om die kursus by hom te doen. Hy is in elk geval die beste in die stad.”

Nina wil nog vra na Ben se gewese meisie, maar André klingel ’n vurk teen sy glas en stel dan ’n heildronk op Salome in. Daarna is daar nie veel kans op ’n private gesprek nie.

Nina luister na die geselsery wat om haar eb en vloei en lag saam vir André se riskante grappe, maar sy bly intens bewus van die groot man oorkant haar. Sy vermy oogkontak met hom, maar kom tog agter dat hy, soos sy ook, meer die rol van waarnemer speel as dié van deelnemer en dat sy boonop een van sy waarnemingsobjekte is. Om haar aandag van haar bonsende hart af te trek, hou sy vir André en Lindi dop. Daar is ’n vrolike rapport tussen die twee, en namate die sjampanje vryeliker vloei, raak hulle al hoe riskanter met hulle sêgoed.

Sy wonder of Salome altyd so stil is en of die rustige uitdrukking op haar gesig uitstekende toneelspel of eg is.

Nina verskoon haarself ongemerk ná die voorgeregte, en toe sy terugkom sit Ben op haar stoel en is hy en Salome in diep gesprek oor die pottebakkerskuns. Toe hy wil terugskuif, skud sy haar kop met ’n glimlag en gaan sit op sy stoel.

“Jy behoort te weet dat ek net ’n verantwoordelike skubaduiker van jou wil maak, Nina.” Neil leun oor die tafel om hom hoorbaar te maak en skuif dan weg van Lindi sodat hy weer regoor haar sit.

“Ek besef dit.” Nina kyk na hom en glimlag skeef. “In die vervolg sal ek nie probeer jippo nie.”

“Dis net dat daar nie altyd iemand is om jou te help wanneer jy gaan duik nie, en as jy nie gewoond is daaraan om met jou eie toerusting te werk nie, kan jy maklik ’n fout begaan. Onder die water word foute nie maklik vergewe nie. Inteendeel, hulle eskaleer en jy kan ander ook in gevaar stel deur jou nalatigheid of onkunde.”

Sy moet ook nader leun om hom beter te hoor. Die geur van sy naskeermiddel prikkel haar neusgate so subtiel dat sy diep asemhaal om beter te kan ruik.

“Ek verstaan.”

Maar sy verstaan niks, nie van die duiseligheid wat oor haar kom of die manier wat hulle oë mekaar skielik en onverklaarbaar vashou nie. Die mense om hulle verdwyn in ’n donker mistigheid, stemme word ’n veraf gedreun. Al wat bestaan, is die kontak van hulle oë en iets wat voelbaar tussen hulle vibreer. Dan verdof Neil se gesig geleidelik.

Dit neem Nina ’n rukkie om te besef dat sy nie aan ’t swymel is nie, maar dat die ligte besig is om dowwer te word. Dan kom die Oosterse musiek ook sterker oor die luidsprekers, en ’n ry meisies, so reg uit ’n Duisend en een nagte, kom al dansende tussen die tafels deur.

“A, die belly-dancers!” hoor sy André adem.

Vir Nina begin die aand ’n droomkwaliteit aanneem. Die wiegende, wikkelende danseresse in hulle blink, deursigtige Arabiese klere, die eksotiese musiek, is deel van die droom, maar die intense stroom energie tussen haar en Neil oorskadu alles. Sy is verbaas dat dit nie vlamblou gloei in die dowwe lig nie.

Na die tussenspel hervat die groep hulle ete. Nie dat Nina weet wat sy eet nie, en sy hoor ook min van die ander gesprekke. Haar hele wese is toegespits op die groot man oorkant haar, maar sy hou haar oë ferm op die pare wat op die klein dansbaan begin dans het.

“Is jy lief vir dans?”

Ben laat rus sy hand lig op haar been.

Nina kyk vervaard op en knik dan. Dis darem nog ’n ding wat sy kon leer op die familietroues wat sy en haar pa soms bygewoon het.

“Ek is bevrees dis die een kuns wat ek nog nie juis bemeester het nie.” Hy glimlag verskonend. “Maar as jy kans sien dat jou tone vertrap word, is ek gewillig.”

“Ek sal graag wil dans. Die sjampanje is na my kop toe.” Sy offer haar voete graag op. Enigiets om uit Neil se energieveld te kom.

Ben is inderdaad nie ’n uitstekende dansmaat nie, maar Nina geniet dit tog. Na die tweede nommer stel Ben egter voor dat hulle teruggaan tafel toe.

Salome sit alleen en glimlag toe hulle weer gaan sit.

“Ek het nie een druppel ritme in my nie,” verduidelik sy en knik met haar kop in die rigting van Lindi en André wat die meeste maak van die opgewekte musiek.

Neil kom oomblikke later teruggestap uit die resesse van die restaurant en buk by Ben. “Gee jy om as ek Nina vir ’n dans leen?”

Ben kyk vraend na Nina.

Sy knik teen haar beterwete, nie by magte om die versoeking te weerstaan nie, en hulle val langs André en Lindi se wikkelende lywe in.

Dank die gode dis ’n los dans, dis erg genoeg dat die man so sexy beweeg. As hy haar nog moes vashou ook, sou dit een te veel wees vir haar brose emosies.

Die gedagte is skaars koud toe die vinnige musiek ten einde loop en Nina begin smelt toe sy die openingsnote van een van haar gunstelingliedjies hoor. Sy kyk op na Neil wat ondanks haar hoë hakke steeds ’n goeie paar sentimeter bokant haar uittroon.

Sy oë verdonker tot die kleur van mos, en dan hou hy sy arms vir haar oop. Asof in ’n dwaal gee sy die twee tree tot in die omhelsing, net betyds om Bryan Adams se opdrag te gehoorsaam: Look into my eyes – you will see what you mean to me.

Die mos word donker poele, en dan kan sy nie meer kyk nie en laat sak sy haar kop teen sy skouer. Sy gee haar oor aan die musiek en die emosies wat oor haar spoel. Hy hou haar lossies totdat die rasperstem kom by Everything I do – I do it for you. Dan voel sy hoe hy haar vaster teen hom trek. Skaars hoorbaar begin hy saamsing: Look into my heart – you will find there’s nothing to hide take me as I am – take my life.

Nina verdwaal in haar intense belewing van die oomblik. Onbewus van enigiets anders as die arms om haar, die spierharde lyf teen haar en die musiek wat hulle een maak en deurdrenk, gee sy haar oor aan ’n oerkrag baie sterker as sy.

Toe hulle weer gaan sit, sien Nina aan die manier waarop Lindi haar onderlangs hertakseer en Ben na haar kyk, dat die episode nie ongemerk verbygegaan het nie.

Sy het egter nie die krag om die implikasies te verwerk nie. Dit was moeilik genoeg om op haar willose bene by die tafel uit te kom.

Deur Neil verder te ignoreer, saam te lag wanneer dit nodig is, die vurk af en toe by haar mond te kry en nie weer te gaan dans nie, herstel Ben se goeie bui weer gou. Hy is sy ou sorgsame self toe hulle in die vroeë oggendure van die res afskeid neem en hy haar by die huis besorg.

Sy beantwoord sy goeienagsoen asof sy elke demoon in die omgewing wil besweer en stuur ’n gelukkige man die nanag in, dankbaar dat sy die trane lank genoeg kon keer sodat Ben nie kon agterkom hoe stukkend haar hart is nie, hoe aan flenters haar binneste voel nie, hoe dringend haar liggaam na Neil Brendan s’n smag nie.


Ses

Dit is bewolk toe Nina die volgende oggend die boomryke paadjie opry na die imposante huis wat die duikskool huisves.

Sy voel effens verlep na haar rustelose nag. As sy weer een keer daardie dêm Bryan Adams-liedjie neurie, sny sy haar polse met ’n stomp lemmetjie. Die ding teister haar al die hele oggend en die hele nag lank was die woorde “take me as I am” ’n refrein in haar ongedurige drome.

Sy spoor die res van die duikgroep in ’n vertrek langs die ontvangsarea op. Dit lyk soos ’n gewone sitkamer met ’n kroeg in een hoek. ’n Enorme soutwater-vistenk met honderde bont visse wat lui-lui rondhang, beslaan een hele muur.

Van Neil en Lindi is daar nog geen teken nie. Salome is bleek en stil en André kom bot voor, maar Ben is in ’n uitbundige bui. Peet en Annie is hulle bedaarde self terwyl Cathy ooglopend minder giggel en Joe af en toe broeiend na André kyk.

Die onderstrominge in die groep laat Nina ongemaklik voel. Sy gaan sit langs Salome wat haar eenkant op ’n gemakstoel tuisgemaak het.

“Is hierdie ’n klubhuis of wat?” Sy beduie vaagweg in die rondte.

“Hierdie deel, ja. Dis apart van die woonhuis. Met al die bome kan ’n mens nie mooi ’n begrip vorm nie, maar dis ’n lieflike plek. Ek het ’n hele paar water-features gedoen vir die tuin en in die huis. Daar is selfs ’n binnenshuise tuin.”

“Ben sê vir my jy’s so ’n wonderlike pottebakker.” Nina is bly om te sien dat Salome reageer op haar poging om die spanning in die vertrek ’n bietjie te verlig.

“Ben is bevooroordeeld, maar, ja, pottebakkery is my brood en botter, en ek geniet dit baie,” glimlag Salome. “Net jammer mens se hande lyk altyd soos krimpvarkies.”

Hulle kyk albei op toe Lindi, gevolg deur Neil, binnekom met ’n kan lemoensap in elke hand.

“Bietjie vitamiene om al die sjampanje van gisteraand teen te werk. Môre.” Hy sit die glasbekers op die kroeg neer terwyl Lindi glase begin uitsit. Dié is heeltemal vertroud met haar omgewing, kan Nina nie help om op te let nie. Vir Neil kan sy nie in die oë kyk nie.

“Eers ’n bietjie hersiening en daarna oefen ons die handseine. Dis nou wel al meer as agt uur vandat sommige van ons laas alkohol gebruik het, maar ek sou verkies om so ’n uur of wat met die natsessie te wag.” Hy begin die lemoensap uitdeel.

Nina weier steeds om hom in die oë te kyk toe hy vir haar ’n glas aanbied. Sy hou haar oë versluier en steek net haar hand uit, maar dan hou hy die glas onverwags terug. Werktuiglik kyk sy op en is dadelik spyt. Dit voel asof haar binneste vir ’n fraksie van ’n sekonde inmekaar krimp, en dan soos ’n vulkaan oopbars en gesmelte lawa na allerhande wonderlike plekke in haar lyf stuur. En dan het die pes nog die nerve om vir haar te knipoog ook.

Nina kan nie onthou wanneer laas sy haar so vererg het nie. Die woede borrel behoorlik deur haar. Sy neem die glas by hom, maar die vernietigende kyk wat sy hom gee, laat hom onder geen illusie nie. Hy lag egter net sag voordat hy omdraai na die res van die groep.

Teen die tyd dat die lesing agter die rug is, het dit begin reën. Neil besluit egter nat is nat en gaan voort met die voorbereiding vir die sessie in die swembad. Hulle is halfpad deur die swembadsessie toe die reën skielik harder begin neerkom en donderweer hoorbaar word.

Neil jaag almal uit die water uit, en teen die tyd dat almal weer uit hulle duikpakke is en droog aangetrek in die sitkamer bymekaarkom, is daar ’n behoorlike donderstorm in volle swang.

“Met die elemente teen ons vandag, stel ek voor ons kyk of ons nie gedurende die week die laaste paar oefeninge in die swembad kan doen nie. Ons het net sowat drie uur nodig. So van halfvyf tot sewe, halfagt sal voldoende wees. Hoe lyk dit?”

Uiteindelik is Woensdag die geskikste vir almal. Hulle besluit ook sommer om, terwyl hulle nou in elk geval bymekaar is, ’n volledige lesing te doen sodat hulle dan Donderdagaand vry is.

Tussen die blitse en die donderweer deur, verduidelik Neil die gevare van dekompressiesiekte of die sogenaamde bends en hoe dekompressietafels werk.

Nina sukkel om te konsentreer. Sy kom agter Lindi hou haar met ’n vreemde intensiteit dop. Nina kan nie besluit of daar vyandigheid in die blou oë is en of sy maar net onder observasie is nie.

Ná die lesing stel Neil voor dat hulle koffie drink voordat almal gaan. Die storm wat in ’n stadium begin bedaar het, slaan skielik met nuwe geweld toe en neem so die besluit uit hulle hande.

Lindi staan soepel op. “Ek sal gaan maak. Sal jy kom help, Nina?”

Nina kyk verbaas op, knik dan en volg Lindi na die kombuis.

“Julle is baie goed hier ingerig,” is al waaraan sy kan dink om te sê terwyl sy bekers begin regsit op Lindi se versoek.

“Ja, hierdie is natuurlik die klubgedeelte. Ons hou gereeld socials hier vir die duikklub. So bly die huis darem apart van die duikskool anders is ek en Neil nooit seker van ons privaatheid nie. Ons het selfs ons eie swembad sodat die gevorderde studente hier kan oefen sonder om inbreuk te maak op ons vrye tyd.” Haar helder oë soek reaksie.

Nina hou haar gesig neutraal terwyl die skok in haar vasslaan.

“Ek neem aan julle bly in die huisgedeelte?”

Lindi knik, opsigtelik verlig dat Nina die boodskap gekry het.

“Neil oorweeg om binnekort sy betrokkenheid by die instruksie af te skaal sodat ons meer tyd saam kan bestee, veral as ons besluit om met ’n gesin te begin. Hy wil egter steeds sy duim op sake hou. Dis dus ideaal dat alles op een perseel is. Mike sal binnekort die sportwinkel kan oorneem asook die lesings. Hy kwalifiseer binnekort as instrukteur. Dan sal ek en Neil aan ’n troudatum kan begin dink.”

Hands off, vertaal Nina in haar gedagtes en wonder oor die seer wat rou deur haar trek. Take me as I am. Hoe durf hy dit vra terwyl hy saam met Lindi woon en trouplanne het?

’n Oomblik van verwoestende insig, dwing Nina om aan haarself te erken dat sy hom sonder voorbehoud sou kon aanvaar het soos hy is. Beachbum en drifter of te nie. Sy sou kon vergeet dat hy waarskynlik nie die verskil tussen ’n Van Gogh en ’n Rembrandt ken nie, dat hy vermoedelik nie weet wie Opperman of Van Wyk Louw, Vivaldi of Brahms is nie, dat hy sou raai Pavarotti is ’n nuwe soort pizza.

Dit alles sou sy kon rasionaliseer, ignoreer, verwerk, wat ook al. Sy sou saam met hom in armoede, binne of buite die huwelik, hoe ook al, kan leef. Maar dat hy saans sy hemelse lyf langs Lindi s’n skik en van plan is om dit te wettig … Daarmee kan sy nie saamleef nie. Hy vra te veel as hy verwag dat sy hom met Lindi moet deel. En dan tref nog ’n groter skok haar toe ’n klein stemmetjie vra: Is jy seker jy sal hom kan weier as hy dit van jou vra?

Sy is sekerlik van haar sinne beroof. Die man het haar getoor. Daar is geen twyfel daaraan nie. Hoe kan sy so van alle rede vergeet, so oorboord gaan oor ’n man op alle vlakke van moraliteit? ’n Man wat nou wel nie heeltemal die beachbum is wat sy gedink het nie, maar wat sekerlik ver tekort skiet in elke opsig wat sy belangrik ag. Liefde kan dit gewis nie wees nie en as dit nie liefde is nie, is dit wellus. En sy kritiseer vir Daan?

Haar hande bewe so dat die bekers teen mekaar rinkel terwyl sy die skinkbord na die sitkamer dra. Sy skok tot stilstand toe sy Joe dreigend voor André sien staan. Die Brit se sproeterige gesig is vlamrooi en vertrek van woede.

“As jy nog een keer aan Cathy raak, vermorsel ek jou.” Sonder om sy woedende blik van André af te neem, sis hy: “Kom, Cathy.”

Die stilte hang nog steeds oor die groep toe die voordeur agter Cathy en Joe toeklap.

Neil staan op en neem die skinkbord uit Nina se verstarde hande. “Koffie, mense.”

Dit is asof die neutrale woorde almal daaraan herinner om weer asem te haal, maar die gemoedelikheid is daarmee heen.

Nina jaag die koffie af en maak dan verskoning om te ry. Die ergste reën het gelukkig bedaar.

“Nina.” Salome sit haar beker neer en staan op. “Sal jy vreeslik omgee om my huis toe te neem? Ek weet dis ’n draai vir jou, maar ek sal dit baie waardeer.”

Nina kyk vinnig in André se rigting, maar dié sit met sy oë op die grond gerig.

“Natuurlik. Is jy gereed om te gaan?”

Salome knik.

Hulle groet in die bondel. Ben help hulle om die duiksakke in die kattebak te kry.

“Ek bel jou vanaand.” Hy gee Nina se hand ’n drukkie terwyl hy die deur met sy ander hand vir haar oophou.

Nina knik, nie in die bui om te protesteer nie.

“André het my skeisaak behartig, en ons het mekaar ná ure begin sien. Hy het my die aandag gegee wat my gewese man nooit gedoen het nie. Hy was suksesvol waar my man op my geteer het. Hy was ’n ekstrovert waar my man ingetoë en broeiend was. Ek was dadelik dol oor hom.”

Salome gee vir Nina ’n glasie port aan. Haar huis kan net aan ’n kunstenaar behoort. Dis ’n heerlike mallemeule van kleur. Nina verkyk haar behoorlik aan al die potte, die geverfde en geweefde lappe, die vrolike wanorde.

Sy streel oor ’n besondere mooi kleipot. “Dis pragtig, Salome.”

Salome hou haar kop skuins, bekyk die pot aandagtig. “Maar broos. Soos ons almal. Ek dink dit was Paulus wat gesê het ons is almal maar kleipotte wat maklik breek.”

Nina kyk na haar met ’n hartseer glimlag. Sy teug aan haar port.

“Daar is sekere dinge wat ’n mens nie kan verklaar nie. Ek weet André is nie goed vir my nie en tog … Daar is iets, ’n band. Maar dié keer is dit verby. Hy het al hierdie flirtasies nodig om macho te voel. Al is hy suksesvol, aantreklik en gewild, kan hy om een of ander rede nie van homself hou nie. Ek het gedink ek kan iets aan sy selfbeeld doen, hom sterker maak.” Salome skud haar kop. “Maar ’n mens kan dit nie vir iemand doen nie. Dit moet uit jouself kom. Jy moet wíl verander.” Sy bly ’n oomblik stil. “Ek moet net eenvoudig leer om te aanvaar dat hy nie wil nie. Dat dit hom pas om te bly soos wat hy is.”

“Kan ’n mens dan verander?” Nina speel met haar vinger teen die rand van haar glasie.

“Verander? Miskien is dit die verkeerde woord. Groei. ’n Mens kan groei as jy wil of jy kan stagneer. Die verantwoordelikheid lê egter by jouself. Niemand kan dit namens jou doen nie. Niemand kan eers vir jou sê hoe nie. En tog, as jy wil groei, kan elke persoon in jou omgewing ’n bydrae maak tot daardie groei, as jy dit toelaat.”

Potte van klei; broos, elkeen van hulle op sy eie manier, bly die gedagte by Nina op pad huis toe. Skielik is dit asof daar ’n troosteloosheid oor haar kom. Dit moet die reën wees. Sy verlang na Daan. Of na Ben. Na iemand om haar vas te hou en die hartseer te besweer. Sy smag na Neil om haar heel en lewend te laat voel.

Maar sy weet ook, die onus berus uiteindelik op haar om die hartseer self te besweer, om heel en lewend te wéés, nie net te voel nie. Salome het die spyker op die kop geslaan. Die verantwoordelikheid vir haar geluk lê nie by iemand anders nie. Net by haarself.

Ben kan haar nie beskerm nie al wil hy hoe graag. Sy kan haarself net beskerm deur sterker te word, meer gefokus te wees. Vir Daan kan sy nie toelaat om vir die res van haar lewe besluite namens haar te neem sodat sy kan vry voel om haar in haar eie wêreldjie af te sonder nie. Sy moet haar eie besluite neem en die gevolge daarvan dra. En Neil? Neil wil haar nie beskerm nie. Neil wil nie besluite namens haar neem nie. Neil propageer selfstandigheid. Maar Neil het ’n ander lewe, een wat hy met Lindi deel, en totdat hy nie daardie lewe self afsweer nie, kan hy en Nina nie deel van mekaar se lewens word nie.

Dis sy besluit of hy sy lewe met Lindi wil deel of nie, maar sy gaan nie toelaat dat hy met haar flirteer en haar op hol jaag terwyl Lindi nog aan sy sy is nie. Dis háár besluit.

Brawe woorde, dink sy Dinsdagaand terwyl sy sukkel om te konsentreer op Neil se lesing oor die oorsake van duikongelukke. Dis baie maklik om met haar kop te besluit, met haar gewete, met haar sin vir wat reg en wat verkeerd is, maar wat gemaak met haar verraderlike lyf? Soos sy hier sit, gloei elke vierkante sentimeter van haar liggaam, binne en buite.

As dit die hel is waardeur Daan moes gaan oor Amanda Meinhardt, het hy al haar simpatie en haar volkome vergiffenis. Sy hét hom vergewe, besef sy dan. Sy begryp nou, daarom kan sy hom vergewe. Sonder voorbehoud. As hy ’n wellusteling is, is sy dit ook. Potte van klei, albei van hulle.

Salome het klaarblyklik met haar eie vervoer gekom. Sy en André sit ook nie meer bymekaar nie. Joe en Cathy sit ver van André af. Cathy kyk star na Neil, maar Joe se blik broei soms op André. Net Peet en Annie is nog hulleself. Selfs Ben is besonder stil vanaand. Miskien omdat sy nee gesê het toe hy Sondagaand wou oorkom en ook geweier het om Maandagaand met hom uit te gaan.

Sy weier egter nie toe hy haar nooi vir ’n koppie koffie ná die tyd nie, maar sy nooi wel vir Salome saam. Dié gee ’n twyfelagtige kyk in Ben se rigting, maar stem dan tog in.

Uiteindelik is dit ’n gesellige uur of so wat hulle verwyl, en toe hulle groet, is die stramheid weg uit Ben se nek en glimlag hy weer so maklik soos altyd.

Sy is Woensdagmiddag besig om die laaste van haar antwoordstelle te merk voordat sy na die klubhuis ry vir die swembadsessie, toe die sekretaresse skakel om haar te herinner aan die departementele vergadering daardie aand.

Nina kyk verskrik na die kalender op haar lessenaar. Sy het skoon vergeet, maar daar staan dit, in rooi omkring nogal.

Sy byt haar lip en frons. Soos dit is, grens dit aan kettery om nie ’n departementele vergadering by te woon nie, maar hierdie keer is daar beslis geen kans dat sy haar daar kan uitwikkel nie. Dit was moeilik genoeg om verlof te kry vir twee dae om Sodwana toe te kan gaan.

Daar is geen genade nie. Sy sal vir Neil moet bel en sê dat sy nie daardie aand haar swembadsessie kan voltooi nie.

“Extasea.” Sy diep stem stuur ’n rilling deur haar.

Sy verduidelik kortliks wat die probleem is.

“Hoe laat maak julle vergaderings gewoonlik klaar?”

“Agtuur op die laatste, meestal vroeër.”

“Kom wanneer jy klaar is. As ek of Mike jou alleen deur die oefeninge neem, sal dit hoogstens ’n uur en ’n half neem. Dit sal in elk geval vir jou beter wees as een van ons ekstra aandag aan jou duikprosedures gee. Ek is bietjie bekommerd oor jou verstrooidheid. Dis nogal cute op terra firma, maar onder die water kan dit lewensgevaarlik wees.”

Nina is vir ’n oomblik sprakeloos. Cute!

“Ek moet gaan. Sien jou dan wanneer jy kan deurkom. Bye, Nina Steyn.”

Sy druk onmiddellik die luiweer-knoppie om hom presies te vertel wat hy met sy swembadsessie kan doen, maar die foon is beset en dit bly so totdat sy haar moet haas om betyds vir die vergadering te wees.

Dis reeds halfnege toe sy die laning opry. As sy buddy, is sy dit aan Ben verskuldig om die kursus te voltooi. Dis die gevolgtrekking waartoe sy noodgedwonge moes kom gedurende die vergadering waarvan sy net mooi niks kan onthou nie, behalwe dat sy meegedeel is dat haar verlof toegestaan is op voorwaarde dat sy al haar klasse kan herskeduleer.

Daar is geen ander motors voor die klubhuis nie en dis donker binne. Die swembad lyk effens onaards: ’n helder poel asuurblou lig. Op die bodem lê ’n figuur roerloos op sy rug, arms oor die bors gevou. Hy het ’n duikbril op, maar die snorkel hang los tussen die hare wat soos donker wier weg van sy gesig uitwaaier. Sy herken Neil se gehawende duikpak.

’n Paar oomblikke staan sy bloot en kyk. Hy weet sekerlik wat hy doen, maar namate die sekondes verbytik, begin sy onrustig voel. Hoe lank is hy al daaronder? Sê nou hy het ’n kramp of iets gekry? Hy lê so verskriklik stil. Nina kyk vervaard om haar rond. Daar is niemand anders nie. Waar is Mike? Lindi? ’n Latente paniekerigheid begin deur haar stu.

Stop-think-get-control. Dis asof Neil se resonerende stem haar kop van êrens penetreer.

Kan mens aanvaar hy het nie ’n probleem nie net omdat hy ’n duikinstrukteur is? Nee. Sy gryp haar duikbril uit haar sak, maak seker dat dit reg sit terwyl sy haar skoene uitskop. Met haar hand teen die bril om dit in posisie te hou en ’n laaste diep asemteug, gee sy ’n lang tree die water in. Dit sou beter gewees het as daar tyd was om haar vinne aan te trek, besef sy toe die water koel oor haar kop toegaan.

Toe sy by hom kom, voel dit asof haar longe wil bars. Sy wil hom net aan die arm beetkry toe hy sy oë oopmaak, sy hand lig, ’n sirkel met sy duim en wysvinger maak en die ander drie strek. I’m OK, vertaal sy outomaties die handsein. Go up, vertaal sy die volgende sein en het dan in elk geval nie ’n ander keuse as om haar smagtende longe te gehoorsaam nie.

Sy sit uitasem en bewend van woede op die rand van die swembad toe sy donker kop uiteindelik reg langs haar deur die water breek. Hy skuif die duikbril af sodat dit om sy nek hang.

“Ek is jammer, Nina. Ek sweer dit was nie moedswillig nie. Ek het nie gedink jy gaan meer kom nie.” Sy oë is apologeties en baie groen in die kunsmatige lig. Dan lig hy hom rats uit die swembad. Hy trek die rits van sy duikpak ’n entjie af en steek albei sy hande na haar uit. “Kom, kry jou duikpak aan. Dit word laat.”

Sy huiwer ’n oomblik, maar laat dan tog toe dat hy haar orent trek. Hy laat haar nie onmiddellik gaan nie.

“Jy het goeie instinkte gehad. Jy het nie geweet hoe lank ek onder die water kan bly sonder lug nie. Dit was ook vinnig dink om te besef dat die duikbril jou sig onder die water sal verbeter. As dit ’n toets was, sou jy met vlieënde vaandels geslaag het.”

Sy ruk haar hande uit syne en gryp haar swemklere en duikpak wat in haar haas om by die duikbril te kom langs haar sak geval het.

“Jy verwag sekerlik nie dat ek moet dankie sê nie.” Haar stem is hees van ingehoue emosies. Emosies waarvan woede by verre die minste fel is.

Teen die tyd dat sy terug is by die swembad, het hy haar toerusting uitgepak en gereed gesit vir haar om op te koppel. Die vredesgebaar gaan nie ongemerk by haar verby nie, maar sy weier om gepaai te word. Sy voer alle opdragte met nougesette presisie uit. Sy fokus op elke taak en handel dit so gou en so vaardig moontlik af.

Dit is net voor tien toe sy haar toerusting weer begin ontkoppel.

“Jy het baie goed gedoen vanaand, Nina.”

Nina ignoreer hom, pak net haar goed weg en stoom in die rigting van die storte. Eers toe sy begin afdroog, besef sy haar klere is nog sopnat. Verbouereerd kyk sy rond en begin haar opsies oorweeg; net om tot die slotsom te kom dat sy óf met net ’n handdoek óf in nat klere sal moet huis toe ry.

Sy kyk verskrik op toe die deur aan die ver kant van die vertrek op ’n skreef oopgaan.

“Trek dié aan terwyl ons jou klere in die droër sit.”

Neil hou ’n turkoois Extasea T-hemp na haar toe uit van agter die deur.

Teësinnig neem sy die hemp uit sy hande. “Dankie.”

Hy wag vir haar buite toe sy met die druppende bondel in die hand uitkom. Sy voel oneindig selfbewus. Die T-hemp is groot en los om haar, maar dit reik net halfpad teen haar bobene af. Boonop is die swart kant tanga wat sy in die handdoek probeer droog druk het, koud en ongemaklik.

“Kom saam kombuis toe. Die tuimeldroër is daar.”

Sy probeer dink of sy Sondag so iets daar opgemerk het, maar al wat sy onthou, is Lindi se helder oë. Seker daarom ook dat sy nie kan onthou dat daar ’n tweede deur in die klubhuis se kombuis is nie. Dis hierdie deur wat geluidloos onder Neil se hand oopswaai. Hulle bevind hulle in ’n opwasplek van die huis se kombuis.

Aan die manier waarop sy die tuimeldroër aanstaar, moet dit duidelik wees dat sy van die masjien weinig af weet, want Neil grinnik effens, neem die klere by haar, bondel dit in die masjien in en druk die regte knoppe.

“Ek dink ’n koppie koffie is die aangewese ding terwyl ons wag.”

Sy volg hom werktuiglik.

Die kombuis is ’n prentjie uit ’n boek, blinkskoon en toegerus met die nuutste en beste op die mark. Tog is dit gesellig met baie hout, koper en keramiek wat ’n warm atmosfeer bewerkstellig. Dis dan waar Lindi hulle maaltye voorberei. Lindi!

“Ek … ek wag sommer by die droër.” Sy maak ’n onmiddellike U-draai, maar sy hand op haar arm hou haar terug.

“En nou, as jy skielik so verskrik lyk?”

“Ek … ek wil nie inbreuk maak nie.” Sy kyk in die rigting van die opening wat na die res van die huis moet lei.

“Bog.” Hy skakel die perkoleerder aan. “Dis die minste wat ek kan doen nadat jy my lewe gered het.” Sy oë terg versigtig in hare.

Sy wil-wil haar vererg, maar dan kry haar sin vir humor tog die oorhand. Sy gee ’n heserige laggie agter ’n verleë hand en sien sy hoe sy lyf ook begin skud. Dan bars hulle al twee uit van die lag.

Presies hoe dit gebeur het, weet sy nie, maar die een oomblik was hulle nog in hulle lagbui vasgevang en die volgende gooi sy kop ’n skadu oor haar gesig en is die lag weg tussen hulle.

Sy kyk gefassineerd hoe sy hare stadig vorentoe val terwyl sy mond sentimeter vir sentimeter nader kom. Dan sien sy nie meer nie. Haar oë het uit hulle eie toegegaan en al haar sintuie is toegespits op die aanraking van sy lippe. Sy weet dis waarvoor sy gewag het sedert hulle ontmoeting, maar is onbedag daarop toe die einste aanraking skielik en onverklaarbaar ’n elektriese storm tussen hulle ontketen.

Sy is skaars bewus daarvan dat sy handevol van sy klam hare beetkry in ’n koorsagtige poging om sy mond so na moontlik aan hare te hou terwyl hy haar gesig met sy lippe plunder.

Hy kreun teen haar wimpers en trek haar teen hom vas asof hy haar nooit weer wil laat gaan nie. Dan is sy hande onder die turkoois katoen, op en af teen haar rug, terwyl sy duime eers die onderste ronding van haar borste toets en dan die soliede pieke verken.

Met sy hande onder haar sitvlak lig hy haar op. Haar arms gaan vanself om sy nek en haar bene strik outomaties om sy lyf. Sonder om ’n enkele soen of aanraking in te boet, dra hy haar weg uit die skel lig van die kombuis en sit haar dan sagkens neer op ’n rusbank in ’n dofverligte vertrek.

So skielik as wat dit begin het, so skielik is die dolsinnigheid oor. Sy oë is calamata-olywe in die dowwe lig toe hy sy T-hemp oor sy kop trek, oor haar buig, met bewende hande haar hemp optrek oor haar borste en haar dan help om haar skouers daaruit te wikkel.

Die hemp val uit sy hande.

Nina lê terug en hou hom dop terwyl hy onhaastig langs haar kniel. Langsaam sirkel sy tong haar naeltjie, glip dan vlugtig in en proe hoe sy na haar asem snak. Toe sy haar oë weer beneweld oopmaak, is sy mond immer so stadig op pad na haar borste. “Nina.”

Sy voel die skor preweling eerder as wat sy dit hoor. Dis asof sy skielik uit ’n beswyming wakker skrik.

Haar asem ruk in haar longe en haar oë sper wyd. Met ’n hees uitroep stoot sy Neil weg en kom wankelrig orent, haar arms oor haar borste geslaan, haar vingers krampagtig om haar skouerknoppe. Haar asem jaag en haar denkvermoë is daarmee heen, maar sy weet daar is êrens fout. Daar is iets wat sy dringend moet onthou.

“Nina, wat op aarde …?” Neil probeer haar teen hom vastrek, maar sy skram wild van hom af weg.

Sy buk, tel die T-hemp op en trek dit halsoorkop aan.

“Lindi,” onthou sy skielik en kyk hom vir ’n breukdeel van ’n sekonde vas in die oë.

Hy probeer haar nie keer toe sy uitstorm nie.


Sewe

Nina is leeg gehuil en stukkend gewroeg toe sy haar moeë liggaam uit die bed sleep. Sy voel soos die sprinkaan in Prediker. Die blou kringe onder haar oë is testament van haar slapelose nag, sien sy in die spieël bo die wasbak. Sy begin haar tande lusteloos borsel.

Sy kan nie onthou dat sy huis toe bestuur het nie, maar dit wat haar holderstebolder vlug vooraf gegaan het, is vir ewig in haar geheue vasgebrand.

Die volgende dag is sy in ’n dwaal. Sy gee haar lesings, herskeduleer klasse, doen voorbereiding, merk werkstukke, maar toe sy die aand haar meenthuis instrompel, is dit asof dit nie werklik sy was wat al die take uitgevoer het nie. Êrens vandaan het ’n alter ego, ’n astrale liggaam, ’n beskermengel oorgeneem.

’n Lou stort help om haar gedagtes effens beter te fokus. Sy bodder nie met aantrek nie, gooi net ’n oorgroot wit vlooimarkhemp oor haar kop. Meer uit gewoonte as bewuste behoefte luister sy na die boodskappe op haar antwoordmasjien. Daan wat wil hê hulle moet gaan fliek, haar pa wat net bel om te hoor hoe dit gaan, Salome wat wil weet of sy sou belang stel om na ’n kunsuitstalling te gaan en dan skielik Neil se stem: “Nina, ons moet praat. Bel my, asseblief. Dis Neil.”

Asof sy nie die diep timbre van daardie stem vir die res van haar lewe tussen duisende ander sal kan uitken me.

Praat! Asof dit nie erg genoeg is dat sy hom en Lindi Saterdag weer in die oë moet kyk nie.

Haar vingers pons vanself die nommers. Dit is nie ’n wilsbesluit nie, net intuïsie. “Ek het ’n vriend nodig,” is al wat sy uitkry voordat die tranebui haar oorval en haar te lam laat om die gehoorbuis vas te hou.

Tien minute later gee Daan haar betraande gesig een kyk, trek haar dan teen hom vas sonder om hom te steur aan die trane wat sy ligblou hemp stelselmatig deurweek. Hy wieg haar heen en weer en maak troosgeluide in haar hare totdat sy min of meer bedaar. Hy laat sit haar op die rusbank en skink vir hulle ’n stywe dop konjak uit ’n bottel wat hy lank gelede daar vergeet het.

“Dankie, Daan … dat jy gekom het.” Sy sluk versigtig aan die sterk drank, ril dan. “Ek weet nie hoe jy die goed kan drink nie.”

“Medisinale doeleindes alleenlik.” Sy skewe glimlag is so bekend en skielik so dierbaar dat sy haar hand impulsief teen sy wang laat rus.

Hy vou sy hand oor hare, draai sy kop en soen haar palm.

“Wil jy praat?”

Sy kyk hom behoedsaam aan. Daar is nie ’n greintjie passie in sy oë nie, net ’n oorweldigende deernis. Dan glimlag sy.

“Ek dink ek verstaan van Amanda Meinhardt.”

Daan sug. “Ontboesemingstyd?”

Sy knik.

Hy glimlag weer skeef en sit dan terug in die bank, sy hand nog om hare gevou. “Amanda.”

Hy kyk na die plafon. “Amanda, Amanda. Ek kan dit nie verduidelik nie, Niens. Sy is soos ’n koors wat oor my kom. As ek by haar is, kan ek my hande nie van haar afhou nie. As sy nie daar is nie, kan ek nie ophou dink aan haar nie. En die ergste is, ek weet sy gebruik my.” Hy kyk weer na Nina. “Skok ek jou?”

Nina skud haar kop. “’n Paar dae gelede sou jy my waarskynlik moes gelawe het … maar nou …” Daar is ’n magteloosheid in haar laggie. “Ek en jy … ons maak ’n fine pair.”

“Jy sou die perfekte vrou vir my wees. Jy’s mooi, intelligent, ons deel in ’n groot mate dieselfde belangstellings, ons is albei akademies ingestel. Ons is vriende, ons hou van mekaar. Alles is daar.” Hy sug nog ’n keer. “Dink jy ’n mens kan oor hierdie koors kom en terugkeer na dit wat met die verstand uit te redeneer is?”

“Ek wens ek het geweet, Daan. Ek wens ek het geweet.”

Sy kom eers agter haar glas is leeg toe Daan sy hand vraend uithou. Sy knik. Kom sy om, so kom sy om. Miskien help dit haar om te slaap, help dit haar om nie beelde van Lindi en Neil in mekaar se arms voor haar geestesoog op te tower nie.

“Wie is hy?” vra Daan toe hy met hervulde glase terugkeer.

Sy neem ’n diep teug. Haar mond voel verdoof.

“Dis nie belangrik wie hy is nie. Hy woon saam met iemand anders en vir alle praktiese doeleindes is hy ’n Neandertal.” Sy maak haar warmgehuilde oë moeisaam toe.

“Maar hy gee jou koors?”

Sy knik, oë steeds toe. “’n Vulkaan bars los as hy net na my kyk. As ek aan hom dink, kom daar ’n lamte oor my.” Sy voel skaars toe Daan die glas uit haar vingers wikkel en haar teen hom aantrek. “Hy het die wonderlikste oë. Maar ek dink hy’s ’n Slams.” Haar tong raak swaar. Dit voel asof sy dryf. “Hy toohr me’ my …”

Dan oorval die slaap haar.

Nina weet nie waar sy haar bevind nie, net dat sy ’n verblindende hoofpyn het en dat die skel gelui van die deurklokkie nie help nie.

Sy en Daan kom gelyk orent en kyk mekaar ewe verdwaas aan.

“Wat de hel?” Daan vee oor sy rooi oë en skud sy kop asof hy so helderheid kan kry. Hy kyk op sy horlosie. “Halftwaalf.”

Nina strompel half duiselig na die deur. Onder die lamplig lyk hy nog groter.

“Ek bel al heelaand. Toets-’n-nommer sê die gehoorbuis is nie op die mikkie nie. Het jy gedink dit sal my keer?” Hy trek die veiligheidsdeur met ’n ongeduldige pluk oop en sit haar duiksak onsag op die vloer neer. “En hoekom het jy ’n hek as jy dit nie sluit nie?”

Nina kyk hom met slaapbenewelde oë aan, haar hand teen haar kloppende kop. Sy volg die pad van Neil se oë toe hy in sy spore vassteek.

Sy gee ’n benoude giggel. Sy het Daan nog nooit so verfoes gesien nie. Die das is losgemaak en hang skuins oor sy skouer. Van sy hempsknope het losgekom en sy hare staan in alle rigtings. Hy kyk van Neil na haar en dan weer na Neil. ’n Stadige glimlag neem die plek van die verwarring op sy gesig in.

Hy steek sy hand uit na die groot man met die woedende gesig. “Die naam is Daan, Daan de Wet. Ek is juis op pad.”

Neil skud onwillekeurig die aangebode hand, steeds sprakeloos.

“Bye, Niens.” Daan soen Nina vlugtig op die voorkop en verdwyn deur die voordeur sonder om om te kyk.

Nina ys om te dink wat hy voor hom moet sien toe Neil haar op en af bekyk. Sy weet die kaasdoekhemp moet deurskyn met die lig agter haar en sy het nie die moeite gedoen om ’n bra aan te trek nie. Sy vee-vee sonder oortuiging deur haar deurmekaar hare.

“Ek het hoofpyn,” is al waaraan sy kan dink om te sê.

Neil kyk betekenisvol na die halwe glas konjak wat nog op die koffietafel staan.

Sy draai om en stap na haar badkamer. Miskien sal sy beter kan dink as sy pille vir haar hoofpyn gedrink het. Sy sluk twee tablette met ’n spul water af en waag dit om in die spieël te kyk. Haar hare is ’n blink blonde warboel, die hemp gaap suggestief oop, maar dit registreer skaars by haar. Neil staan agter haar. Sy groot lyf toring oor haar. Die lig trek ougoud strepies uit sy donker kop. Sy oë eis ’n verduideliking van haar.

Haar oë is onbeskaamd weerloos, maar hulle hou syne dapper terwyl sy haar kop stadig, ontkennend skud. Die hitte van sy lyf kom nader, skroei deur die kaasdoek teen haar rug, haar sitvlak. Hy laat sak sy mond tot op haar kroontjie. Sy kyk gefassineerd hoe sy sterk hande haar borste teer omskulp, hoe die poniestert vorentoe val toe sy lippe haar nek soek. Met ’n kreun draai sy in sy omhelsing in en gee haar oor aan die dolle maalstroom wat hom meester maak van haar lyf en haar duiselend meesleur na ’n tydlose plek, ’n onbegrensde ruimte van suiwer ekstase.

Dit neem haar ’n rukkie om daarvandaan terug te keer na die prosaïese werklikheid van haar badkamer en dan nog ’n ruk om te besef dat Neil haar ’n armlengte van hom af weghou. Albei se asems jaag.

“So …” Hy sukkel om sy asem onder beheer te kry. “Nina, so gaan dit nie werk nie. Ons moet praat.”

Sy kyk hom net met groot oë aan, nie gebore in staat om ’n verstaanbare sin te struktureer nie.

“Hemel, Nina, moenie só vir my kyk nie!” Hy laat val sy hande van haar arms, draai om en stap na die voordeur wat nog wawyd oopstaan. Dan draai hy terug na haar. “Ek bel jou môremiddag. Hier en só kan ons nie praat nie.” Hy vou haar gesig in sy hande toe en laat rus sy ferm lippe vir ’n breukdeel van ’n oneindigheid op hare. Dan lig hy sy kop. “Sluit jou deure.” Hy huiwer ’n sekonde op die drumpel. “En net môre wil ek weet wie de bliksem Daan de Wet is.” Daarmee verdwyn hy in die donker.

Sy behoort ’n hangover te hê, dink sy toe sy vir oulaas in die spieël kyk voordat sy kampus toe ry.

Hierdie gloeiende wese het geen reg daartoe om so goed te lyk en so goed te voel nie. En hierdie wese het geen nuttelose bril meer nodig nie, besluit sy en luister met sadistiese behae hoe die brilglase stukkend val in die asblik.

Met al die ekstra klasse wat sy moes inpas, vat sy meeste van die dag skaars grond, maar al waaraan sy kort-kort dink is dat hy gaan bel. Neil gaan bel. Hulle gaan praat. Vanmiddag gaan hulle uitpraat.

Hoe laat hou middag op en begin aand? Sy kyk die hoeveelste keer op haar horlosie. Dis al oor ses en nog geen tyding nie. Daar was ook nie boodskappe op die antwoordmasjien nie en sy het seker gemaak dat die gehoorstuk ordentlik op die mikkie is. ’n Paar keer al.

Teen sewe-uur kan sy glad nie meer konsentreer op die boek wat sy probeer lees nie en teen agtuur is sy in trane. Teen tienuur het sy nie meer ’n greintjie trane of trots in haar oor nie. Sy sleep die Extasea-handleiding nader en vind die huisnommer.

“Hallo.” Die stem is slaapbeneweld maar onteenseglik Lindi s’n. “Hallo?”

Sit neer, skree haar verstand. “Is Neil daar?” wen haar hart.

Daar is ’n kort stilte.

“Ek dink hy is in die stort. Ek moes ingesluimer het. Net ’n oomblik.”

Nina kan hoor dat Lindi haar hand oor die ontvangstuk hou, maar sy kan ook duidelik hoor toe sy roep:

“Lovey!” en dan harder: “Lovey!”

Toe Nina die foon neersit, hoop en bid sy net Lindi het nie haar stem herken nie. Dit sal sy nie ook nog kan oorleef nie.

Oorleef of nie oorleef nie, duik gaan sy duik, besluit Nina Saterdagoggend op die laaste nippertjie. Sy sal haar nie laat onderkry deur ’n skarminkel soos Neil Brendan nie.

Sy en Ben kom tegelykertyd daar aan, albei laat. Hulle groet haastig en skiet dan by die kleedkamers in om te gaan verklee. Hulle lag toe hulle weer gelyk-gelyk uitkom. Die res is al in die swembad.

“Ons sal moet wikkel.” Ben voeg die daad by die woord en begin sy toerusting gereed kry.

Nina volg sy voorbeeld en binne minute kan hulle by die groep in die water aansluit.

Die natsessie duur die grootste deel van die dag. Toe Neil hulle uiteindelik verdaag om te gaan aantrek, is Nina doodmoeg en na aan trane. Wat sy verwag het, weet sy nie, maar dat Neil haar so doelbewus ignoreer, is vir haar ’n skok. Hy het haar en Ben selfs by Mike en Lindi se groep ingedeel vir herhaaloefeninge. Die min slaap en emosionele spanning van die afgelope tyd is besig om sy tol te eis, besef sy toe sy haar trane in die stort onder beheer probeer kry.

Gelukkig is daar nie nog ’n lesing nie. Neil verduidelik net hoe om by Bass Lake uit te kom vir hulle eerste regte duik die volgende dag. Hy stel voor dat almal by die klubhuis bymekaarkom sodat hulle saam daarvandaan kan ry.

Ben kom staan by Nina en Salome. “Sal ons drie saamry? Die BMW is groot genoeg.”

“Dit klink gaaf. Dan sal ek en Nina vir die braaigoed sorg, of hoe, Nina?” Salome lyk weer haar ou self. Eintlik beter, dink Nina.

“Braaigoed?” Nina frons.

“Ou verstrooid!” Ben gee haar hare ’n plukkie. “Jy’t nie na ’n woord geluister nie. Ons gaan braai en paartie hou na ons eerste regte egte duik.” Ben lyk ook meer ontspanne as wat sy hom onthou.

Dis eers toe sy op pad huis toe is dat haar optelsommetjie meteens werk. Ben en Salome. Natuurlik. Dis waarom sy nog hierdie hele week nie van Ben gehoor het nie. Nina glimlag. Iemand se sake werk darem uit. G’n wonder André het so bekaf gelyk nie.

Dan vervaag haar glimlag. Sy kan nie glo dat Neil alles wat tussen hulle gebeur het net so kan ignoreer en aangaan asof sy nie eens bestaan nie. Sy kan ook nie glo dat ’n mens so ’n groot kapasiteit vir pyn het nie. Elke keer wanneer sy deur die dag gedink het sy kan nie meer nie, het sy êrens tog die krag vandaan gekry om op haar tande te byt en daardeur te worstel sonder om haar heeltemal oor te gee aan haar ellende.

“Is jy seker jy is oukei?” vra Ben vir die derde maal terwyl hy haar duiksak en die kosmandjie in die kattebak laai. “Jy is bleek en daar is blou kringe om jou oë.”

“Jy weet net hoe om ’n vrou sprankelend mooi te laat voel,” spot sy en wonder hoe sy die dag gaan oorleef.

Terwyl Ben brandstof laat ingooi, draai Salome om in die voorste sitplek.

“Nina, dis nie …” Sy beduie na Ben buite by die pomp en dan na haarself. “Dis nie oor ons dat jy lyk soos jy lyk nie, is dit?”

Nina skud haar kop en glimlag.

“Nee, Salome, ek is vreeslik bly om julle onthalwe. Ek is mal oor Ben, maar nie só nie. Ek het ander demone wat my jaag. Niks wat nie met tyd sal regkom nie.”

Salome lag verlig. “Ek is bly om dit te hoor.” Dan slaan sy haar hand voor haar mond. “Nie van jou demone nie … jy weet wat ek bedoel.”

Nina lag ook.

“Ek weet wat jy bedoel. Wat sê André?”

“Ek weet nie of hy ’n vermoede het nie, maar alles is nog so nuut tussen my en Ben … Dit het so onverwags gebeur … en dit nadat ons mekaar al ’n hele ruk ken en saam met verskillende partners vakansie gehou het.” Sy bloos. “Ek wil eintlik nie hê enigeen moet weet daarvan nie. Nie nou al nie.”

“My lips are sealed.” Nina maak ’n sluitgebaar voor haar mond. “Maar ’n mens kan dit nie eintlik miskyk nie.”

Salome lag, ’n serene sagtheid in haar oë. “Dis soos ’n wonderwerk.”

Equalize, equalize. Nina sluk en sluk, sy knyp haar neus toe en blaas saggies, maar die pyn in haar ore word ondraaglik. Ascend slightly and try again at a slower rate.

Die hele verdomde handleiding is in haar kop, maar sy kry nie ge-equalize nie. Die drukking van die water op haar binne-oor veroorsaak die pyn en sy kry dit nie reg om gelyke drukking van binne af te bewerkstellig nie. Sy kyk gefrustreerd toe hoe die res van die duikers dieper en dieper in die ietwat troebel water van die uitgewerkte steengroef afsak. Dan blaas sy weer en voel verlig hoe haar ore uiteindelik gehoorsaam.

Sy kan die res van die groep nie meer sien nie. Nie een van die duikleiers, Mike of Lindi, is in sig nie. Neil en die ander helfte van die groep is aan die ander kant van die dam. Versigtig sak sy nog ’n paar meter. Het sy haar verbeel of het sy ’n beweging gesien? Dan sien sy dit weer, die beduidenis van ’n neonpienk vin. Lindi.

In haar haas om weer by die groep aan te sluit, sak sy te vinnig en skiet die pyn weer deur haar ore. Ongeduldig en teen haar beterwete in probeer sy haar ore forseer om te pop.

“En waar was jy toe dit gebeur het, buddy Ben?” Neil draai haar kop om sy liggie in die ander oor in te skyn.

“Dit was my eie onnoselheid. Los vir Ben uit.” Haar stem is dof in haar dowe ore.

“Lê jy net stil. Jou beurt kom nog. Ek praat met Ben. Wat is die grootste taak van ’n buddy, Ben?”

“Om altyd jou buddy in die oog te hou.” Ben klink skoon bedees.

“Nou vra ek jou weer, waar was jy toe jou buddy begin sukkel het om af te gaan?”

“Ek het probeer om Nina én Lindi in die oog te hou, maar toe ek weer kyk, was Nina weg. Ek is jammer.”

“Moenie vir my sê jy is jammer nie, Ben. Dit moet jy vir Nina sê. En jy, Nina, bly net so lê totdat ek sê jy kan opstaan.”

Nina hoor hom wegstap en na Lindi roep.

“Ek is jammer, Nina. Ek is regtig so jammer.” Ben hurk by haar.

“Moenie jou aan King Kong steur nie. Dit was ons eerste duik. Die fout wat jy gemaak het, is minder simpel as die een wat ek gemaak het.” Nina waag dit om haar oë op skrefies oop te maak. “Praat ek baie hard?”

Ben grinnik. “Nogal. Is dit baie seer?”

“Nie meer so erg nie. Net ongemaklik. Dit klink of ek in ’n drom praat.”

Nina maak haar oë ’n rukkie later vir die eerste keer behoorlik oop toe Salome oor haar buk.

“Dis daardie pes van ’n Lindi se skuld. Neil is besig om haar die leviete voor te lees agter die toilette. Hulle het nie geweet ek is daarbinne nie. Neil sê jy het boonop te vinnig boontoe gekom ook.”

“Sy het net beduie ek moet opgaan. My ore was so seer, ek het nie gedink nie. Ek het ook nie besef hoe diep ons was nie.” Nina se gesig vertrek toe ’n steekpyn deur haar oor skiet.

“Sy moes saam met jou opgegaan het. Mike was mos by die res van die groep. Ek sweer sy het dit moedswillig gedoen. Ek sien mos hoe kyk sy soms vir jou.”

“Ag, nee, Salome, nou is jy laf. Ek moes van beter geweet het as om my ore te forseer net om by die groep te bly en ek moes my opgaan beheer het.”

“Ek is bly jy besef dit darem.” Neil kom weer in haar gesigsveld. “Hoe voel die oor?”

Sy maak haar oë summier weer toe. “My oor is oukei en my neus het lankal opgehou bloei. Gaan asseblief aan met die res.”

“Is jy naar of duiselig? Het jy enige ander pyne?”

Ja, wil sy uitroep, as ek naby jou is, voel ek duiselig. As ek aan jou en Lindi dink, voel ek naar, en my hart pyn soos ek nie geweet het ’n hart kan pyn nie.

“Los my net ’n rukkie alleen. Ek sal jou onmiddellik laat weet as ek vermoed daar is iets fout.”

“Goed, mense, terug in die water. Mike, begin solank met die reddingsprosedures.”

Nina wag totdat almal weggeknars het op die gruisgrond en maak dan weer haar oë oop. Sy poniestert het losgekom en sy hare hang donker teen sy regterwang af, sy kop skuins, nie ’n voet van haar gesig af nie. Sy knyp weer haar oë toe. “Gaan weg.”

“Nie voordat jy jou oë oopmaak en vir my sê waar jy Vrydag die hele goddelike dag en nag was nie.”

Haar oë vlieg vanself wyd oop. “Wat bedoel jy?”

“Jy was die hele dag nie op kantoor nie en jy het my ook nie teruggebel soos ek jou in die boodskap wat ek by die sekretaresse gelaat het, gevra het nie.” Hy vee sy hare agter sy oor in.

“Jy’t gesê jy gaan my in die middag bel.”

“Nou ja? Ek het van voor twaalf af elke uur gebel.”

“Kantoor toe?” Sy sug toe hy knik. “Ek was nie by die kantoor aan nie, maar ek was van vieruur af by die huis. Hoekom het jy nie daarheen gebel nie?”

“Jy was?” Hy frons nadenkend.

“Neil! Kom nou. As ons nie nou met die rescues begin nie, gaan ons nie klaarkry nie,” roep Lindi ongeduldig.

“Ek kom.” Hy staan op. “Ons praat weer later. Hoe voel jy?”

Sy knik en gee die duiksein wat beteken dat sy oukei is.

Hy glimlag.

“Gaan was jou gesig en kom dan water toe as jy seker is jy’s regtig oukei.”

Nina staan onder die stort nadat hulle die reddingsprosedures tot vervelens toe geoefen het toe ’n duiseligheid haar skielik oorval. Sy gryp na die muur om regop te bly, maar dis gou oor en teen die tyd dat hulle almal om die vuur staan en vleis braai dink sy nie eens daaraan om vir Neil daarvan te sê nie.

Die dowwe hoofpyn en die steekpyne wat sy af en toe in haar oor kry, word ook nie erger nie en dit pla haar eintlik minder as die vyandigheid wat Lindi uitstraal. Die rooikop se oë is messe elke keer wanneer sy van anderkant die vuur af, waar sy haar plek langs Neil gekleim het, in Nina se rigting kyk.

“Moet jou nie aan haar steur nie. Sy’s net vies omdat Neil haar vanmiddag op die vingers geraps het.” Salome gee vir Nina ’n glas wyn aan en gaan dan met ’n terglaggie voort: “Ek is seker dit het niks te make met die romantiese toneeltjie nadat Neil ons almal water toe gejaag het nie!”

“Watse romantiese toneeltjie?” vra Nina skerp, dadelik op die verdediging.

“Ag, jy weet, die bekommerde duikinstrukteur wat besorg oor die beseerde student buk en vir wie weet hoe lank diep in haar oë kyk en sweet nothings met haar wissel, heeltemal onbewus van die res van die groep in die water.” Salome se oë dans van pret.

“Ag, bog, Salome, man.” Nina voel hoe ’n blos haar wange kleur. “Hy sou oor enigeen van ons bekommerd gewees het. Hy is verantwoordelik vir ons veiligheid, onthou.”

“Me thinks the lady doth protest too much,” terg Salome verder, maar versober dan. “Die vibes tussen jou en Neil is ooglopend vir enigeen wat net ’n bietjie oplet, Nina. Pasop maar vir onse Lindi’tjie. Sy is nie ’n katjie om sonder handskoene aan te durf nie en sy het lankal besluit Neil Brendan kom haar toe. Sy wag net dat hy oor die dood van sy vrou kom.”

Nina verstik amper aan haar wyn.

“Sy wat?”

“O, gits, ek dag jy weet daarvan!” Salome slaan haar hand voor haar mond, dan trek sy haar skouers op. “Wel, die aap is nou klaar uit die mou. Ek kan jou seker maar netsowel vertel. Jy sal in elk geval vroeër of later uitvind. Neil was met Lindi se ouer suster, Laura, getroud.”

“Die vleis is gaar, skone dames.”

Nina kyk vinnig om toe sy Ben se stem skielik agter hulle hoor en sien dan verbaas hoe die grond in stadige aksie na haar toe aankom.

Toe sy haar oë weer oopmaak, is dit Neil se bekommerde gesig wat sy in die lig van die vlamme sien. Sy ru-gebeitelde gelaatstrekke en die donker poniestert wat oor sy skouer hang, laat hom soos ’n Apache lyk. Hoe op aarde gaan sy aan haar pa verduidelik kry dat sy die hots het vir ’n Rooihuid?

“Ben, sal jy vir Lindi huis toe neem? Ek wil Nina by ’n dokter kry,” hoor sy Neil se stem van ver af kom voordat hy haar optel en met die grootste gemak na sy vierwielaangedrewe Sani dra.


Agt

“Donderdagaand laas geëet! Vir twee weke sleg geslaap! En jy duik!” Hy hou die deur van die Sani vir haar oop. “Het jy dan niks gehoor wat ek in die lesings oor fatigue gesê het nie? Het jy ooit enigiets ingeneem van wat ek gesê het?”

“Sal jy nou ophou om in uitroeptekens te praat? Ek het jou gesê daar is niks fout met my ore nie.” Nina klim in.

“Jy kan dankbaar wees hy’t jou nie verbied om vir vier weke te duik nie. Die squeeze kon nie te erg gewees het nie, maar dis glad nie te sê dat daar niks met jou ore fout is nie. Voor ons Sodwana toe ry, kom jy weer na Dirk toe en ek soek ’n brief wat jou ore gesond verklaar. Is dit duidelik?” Hy kyk haar streng aan en maak eers die deur toe nadat sy teësinnig geknik het.

“En jy slaap van nou tot Donderdag minstens agt uur per nag en eet drie gesonde maaltye per dag en drink jou vitamiene, anders laat ek jou nie toe om te duik nie,” hervat hy sy preek toe hy agter die stuur inskuif. “Het jy dan geen common sense nie?”

“En het jy dan geen einde nie? Ek het mos nou gehoor en ek het mos nou belowe.” Gewoonlik is sy ’n heel geduldige mens, maar Neil Brendan het die vermoë om haar verkeerd op te vryf.

Hy kyk skuinskop na haar.

“Jy moet leer om vir jouself te sorg, Nina Steyn. Niemand kan dit namens jou doen nie.”

“En jy moet leer om op te hou kerm.”

Sy kan sien dat hy ’n glimlag onderdruk toe hy die motor aanskakel.

“Ek is al van baie dinge beskuldig, maar kerm was nog nooit een van hulle nie.”

“Dis verbasend.” Nina glimlag ook, al is dit half teësinnig.

Hy raak weer ernstig. “Nie barotrauma of dekompressiesiekte is speletjies nie. As jou binne-oor iets oorgekom het, sou jy nooit weer kon skubaduik nie en die bends is glo hel.”

Nina hou haar oë op haar skoot. Skuba is deel van Neil se lewe soos lees en skryf. Dit sou vir hom ondenkbaar wees om nie meer te kan duik nie. Vir hom is dit nie ’n eenmalige avontuur nie, maar ’n leefwyse. Dit is sy beroep, maar ook deel van wie hy is. Enige vrou wat sy lewe met hom wil deel, sal noodwendig duik ook deel van haar lewe moet maak. Daarsonder sal die gaping te groot wees.

Toe hulle voor haar meenthuis stilhou, wag Ben en Salome reeds daar, angstig om te hoor wat gebeur het. Hulle is opsigtelik verlig om te hoor Nina staan ’n goeie kans om die naweek nog te kan duik solank daar geen infeksie ontstaan nie.

Salome kyk na Neil. “Ek hoop nie jy gee om nie, maar Lindi kom saam met André. Ons wou ry om seker te maak Nina is oukei en Lindi wou nog bly.”

“Geen probleem nie. Nou moet ons kos in Nina se lyf kry en dan moet sy gaan rus.”

“Ons het toe ook nie geëet nie. As julle so voel en jy het eiers en kaas in die huis, Nina, maak ek gou vir ons almal omelet?” Salome kyk vraend na die res.

“Dit klink vir my na ’n uitstekende idee.” Neil kyk na Nina.

“Daar behoort te wees. Kom ons gaan kyk.”

Salome neem dadelik die kombuis oor en kommandeer Ben se hulp op. Nina word uit die kombuis geveto, maar aangesê om ’n bottel wyn te gaan uitgrawe.

Toe sy in die sitkamer kom, sien sy dat Neil haar CD-versameling bestudeer. Hy kyk op.

“Ek is beïndruk. Van Vivaldi tot Bryan Adams.” Sy lagplooitjies waaier. “Ek sien Bryan Adams is juis in die speler.”

Nina bloos. Hopelik besef hy nie waarom sy nog onlangs na Bryan Adams geluister het nie. Sy hou die wynbottel en kurktrekker na hom toe uit. “Maak jouself handig.”

Pleks dat hy die bottel en kurktrekker by haar neem, omsluit sy groot hande haar polse en hy trek haar stadig maar doelbewus nader. “Jy’t my laat skrik, Nina Steyn.” Sy kan haar oë nie van sy naderende lippe afneem nie. “Min mense kry dit reg.” Dan rus sy mond sagkens op hare en sy voel hoe die aarde begin tol.

“Is dit waarom ons so lank moet wag vir ’n glas wyn?” Ben se stem bring die aarde weer tot stilstand.

Nina is lus en slaan hom met die bottel oor die kop.

Neil lag sag asof hy vermoed wat sy dink, neem die potensiële moordwapen by haar en begin met die kurktrekker werk. Nina het geen ander opsie as om lam op die bank te gaan sit nie. Die man het die vermoë om met een soen al haar energie te tap soos ’n vampier wat sy slagoffer se bloedvate leeg suig.

Dit word ’n gesellige aand, maar teen nege-uur jaag Neil vir Salome en Ben aan en vertrek ook. Sy ou broederlike nagsoen kon hy ook maar gehou het, dink Nina vies toe sy in die bed klim, maar sy raak tog met ’n salige glimlag om haar mond aan die slaap.

Neil bel Maandagaand om te hoor of sy geëet het, of haar ore seer is en om haar die dood voor die oë te sweer as sy nie genoeg slaap nie.

Sy het gehoop om hom weer te sien, maar hy wens haar net ’n goeie nagrus toe sonder enige verdere verduideliking. Haar hart klop pynlik in haar binneste. Dit het die vorige aand gelyk asof hy werklik omgee.

Nina sug. Sy ken hom glad nie, verstaan hom nie. Daarom dat dit vir haar so ’n skok was om te hoor dat hy getroud was, en dit boonop met Lindi se suster. ’n Dolk draai in haar hart.

Lindi. Hy gee weliswaar nie besonder baie aandag aan haar wanneer hulle almal bymekaar is nie, maar Vrydagaand was hy onder die stort, naby genoeg aan ’n sluimerende Lindi sodat sy hom met ’n “lovey!” kon roep. Dit neem geen ingewikkelde wiskundige berekening om by vier uit te kom as sy twee en twee bymekaar tel nie.

Wat Nina egter meer ontstel, is dat sy enersyds ’n intense fisieke pyn voel wanneer sy aan hom en Lindi dink, en tog kan sy nie wag om hom weer te sien, om weer deur hom vasgehou, gesoen, geliefkoos te word nie. Is sy ’n masochis? Het sy dan geen trots meer oor nie? Wat het geword van haar sin vir ordentlikheid, haar integriteit? Het haar liggaam dan nou totaal die funksies van haar verstand oorgeneem?

Haar redding Dinsdag is dat sy ongelooflik besig is. Met al die geherskeduleerde klasse kry Nina egter ook nie juis tyd om baie aandag aan haar skuba-handleiding te gee nie.

Toe sy by die lesinglokaal uitkom vir die eksamen is sy ’n wrak. Hoe sal dit lyk as die universiteitsdosent met haar briljante akademiese rekord nie eens ’n duikeksamen kan slaag nie?

Neil en Lindi kom effens laat aangedraf met die vraestelle. Hy verduidelik dat die antwoordstelle na die VSA gestuur word om amptelik deur NAUI gemerk te word, maar dat hy en Lindi en Mike sommer eers self deur die antwoorde sal gaan sodat almal darem weet waar hulle staan.

Die vrae is toe nie moeilik nie, maar Nina sukkel met die dekompressietafels waarvolgens ’n duiker moet uitwerk hoe lank en diep sy duike behoort te wees. Somme was nog nooit haar forte nie, erken sy heimlik toe sy haar antwoordstel ingee.

Sy en Ben en Salome sit nog en post mortem hou oor die eksamen toe Neil-hulle terugkeer met die punte. Aan sy glimlag is dit duidelik dat daar nie probleme is nie.

“Ek is baie trots op julle. Dis die hoogste gemiddeld wat enigeen van my klasse nog ooit behaal het en die eerste keer dat een van my studente so na aan volpunte kry. Nina, ek kan nie glo jy kry elke antwoord reg en maak dan ’n gewone optelfout met jou duiktafels nie.” Hy knipoog vir haar en kyk dan na die res. “Nina het agt en negentig persent gekry. Dit kon honderd persent gewees het as sy haar vingers gebruik het om te tel.”

Toe die gelag en geterg bedaar, lees hy die ander se punte uit. Net Nina sien die giftige kyk wat Lindi in haar rigting stuur.

Almal is verlig dat die eksamen agter die rug is en begin in alle erns beplan vir die naweek wat voorlê. Peet en Annie, en Salome en Ben sal saam met Joe en Cathy in die kombi ry. Neil besluit dat Nina en Mike saam met hom in die Sani die voortou sal neem. Nina vermy Lindi se blik so ver moontlik, maar kan nie help om op te merk hoe haar oë vernou toe Neil voorstel dat sy saam met André in dié se Landrover ry om hom geselskap te hou nie.

Nina kom eers laat Woensdagmiddag by die dokter uit, maar tot haar verligting, verklaar Dirk haar duikfiks. Sy is besig om te pak toe die foon lui.

Neil! is haar eerste gedagte, en sy draf om te gaan antwoord.

“Lindi hier. Ek wil net hê daar moet duidelikheid wees, Nina. Neil en ek kom al ’n lang pad saam. Ek vergewe hom sy gereelde indiskresies met sy studente, maar ek wil hê jy moet weet, hy’s myne. Daar is net een persoon wat Laura se plek in sy lewe kan inneem, en dis ek. Ek was miskien nooit intellektueel haar gelyke nie, maar volgens hom oortref ek haar by verre in die bed. En uiteindelik is Neil eerstens man.” Sy bly ’n oomblik stil. “Net sodat jy weet waar jy staan.”

Nina staan lank met die gehoorbuis in haar hand, dan sit sy dit langs die instrument neer en pak klaar.

Dis drie volgelaaide voertuie wat halfvyf die volgende oggend by die klubhuis gereed staan om te vertrek. In die opgewondenheid wat daar heers, kom selfs Salome nie agter dat Nina besonder stil is nie.

Neil kyk wel in ’n stadium vraend na haar, maar is te besig met die pakkery om veel aandag aan haar te kan skenk.

Lindi is haar sprankelende self, opsigtelik gewoond aan die prosedures wat gevolg word en skynbaar ongeërg daaroor dat sy nie saam met Neil ry nie.

Toe almal gereed is om te vertrek, eis Mike die agterste sitplek in die Sani vir homself op voordat Nina enigiets kan sê en moet sy noodgedwonge voor langs Neil inskuif. Hulle is skaars uit die stad uit toe Mike se ligte gesnork hoorbaar word.

Neil glimlag en beduie met sy kop agter toe. “Dis sy ou laai daardie. Hy sal nou deurslaap tot op Pongola wanneer ons brandstof inneem en ons ore dan van ons koppe afpraat tot by die kamp. Hoe voel jy?”

“Heeltemal goed, dankie.” Haar stem klink stram in haar ore.

“Ek het jou gisteraand probeer bel, maar ek kon nie deurkom nie.”

“O.”

“Wat is fout, Nina?”

“Niks.”

’n Oomblik lank is net die gedreun van die enjin en Mike se sagte snorkgeluide hoorbaar. Neil neem sy oë ’n oomblik van die pad af en frons. “Magtag, Nina, wat is dit vanoggend met jou?”

“Kyk waar jy ry en los my uit … lovey!” Nina kan haar tong afbyt toe die gehate woord onbeplan uittuimel.

Na ’n rukkie waag sy dit om na Neil te loer toe hy niks sê nie. Hy sit so wragtig en skud van die lag. Dis duidelik dat hy sy pret probeer beheer, maar nie besig om te wen nie. Toe hy haar blik op hom voel, gee hy die stryd gewonne en bars uit van die lag.

“Wat is nogal so oneindig snaaks?” Haar oë brand skielik.

“Jy!” Hy lag nog steeds. “Jy is jaloers.”

“En jy is verwaand!” Sy vou haar arms en kyk by die venster uit.

“Nina.” Hy’t opgehou lag, maar sy kan steeds ’n glimlag in sy stem hoor. “Dis nie die tyd of die plek om oor ons te praat nie.”

Sy besef hy verwys na Mike wat nog rustig voortsnork, maar enige oomblik kan wakker word.

“Ek wil net hê jy moet weet dat wat daar ook al tussen my en Lindi gebeur het, iets van die verlede is. Kom ons kry net die naweek agter die rug, dan gaan sit ek en jy êrens waar niemand ons kan steur nie. Dan verduidelik ek van Laura en Lindi en jy verduidelik van Daan de Wet en hoe dit gebeur het dat jy en Ben Saterdag so gelyktydig laat aangekom het nadat ek jou nie Vrydagaand in die hande kon kry nie.”

Nina glimlag verras. “Dan is dit hoekom jy my Saterdag so geïgnoreer het. Jaloers op Ben, nè?”

“Ek het toe nog nie van hom en Salome geweet nie en buitendien het hy soos ’n verliefde dwaas om jou gehang vandat hy jou die eerste keer gesien het.” Neil het die ordentlikheid om verleë te lyk. “Nie dat ek hom kan kwalik neem nie, maar nogtans,” herstel hy effens van sy verleentheid.

Nina lag net en skud haar kop. As hy weet hoe haar gedagtes elke oomblik van die dag deur hom oorheers word, sal Neil nooit weer jaloers wees nie. Maar hy hoef dit nie nou al te weet nie, besluit sy. Daar is nog te veel onklaarhede wat tussen hulle staan. En hy het gelyk. Sy wil hom in die oë kan kyk wanneer hy verduidelik van hom en Lindi, van hom en Laura.

Dis al hoe sy sal weet of sy ’n kans staan om iets meer vir hom te wees as net nog ’n indiskresie met ’n student, soos Lindi dit so knap uitgedruk het. Sy leun haar kop terug teen die sitplek en kom skaars agter dat haar oë vanself toeval. Hoe op aarde het dit gebeur dat sy so vinnig en so roekeloos so lief vir die man geword het?

Iemand streel haar hare, is haar eerste gewaarwording. Sy lê met haar wang en linkerhand op Neil se bobeen, is die volgende een.

“Nina?”

Sy draai haar kop en kyk nog half deur die slaap op in sy gesig. Hulle oë ontmoet, hare voel nog slaapbeneweld, syne blink vol deernis.

“Wakkerwordtyd. Ons is op Pongola.” Hy vee ’n haarsliert uit haar gesig.

“Mmm.” Sy strek onwillekeurig en kom dan orent. “Dis warm.” Sy gaap. “Ek is dors.”

“Nog iets?” Sy glimlag is skeef.

Sy glimlag terug. “Ek is rasend honger.”

“Ek ook.” Mike kom orent in die agterste sitplek.

Hulle hervat die reis nadat almal na ’n verskeidenheid behoeftes omgesien het. Dit raak al hoe warmer hoe nader hulle aan die see kom. Nina kan die soutlug reeds ruik, maar die slegte grondpad waaroor hulle hobbel, sorg dat dit ’n klein en hittige ewigheid neem voordat hulle by die hek van die Natalse Parkeraad kom en nog ’n oneindigheid voordat Neil stilhou by die ingang van Sodwana Dive Retreat.

Nina is egter aangenaam verras. Neil het hulle gewaarsku dat die kamp redelik basies is en dat hulle dalk sal voel dis aan die primitiewe kant, maar hy het nie genoem dat daar ’n heerlike atmosfeer heers of dat die plek soveel karakter het nie.

Die akkommodasie bestaan uit tente wat op houtplatforms opgeslaan is. Die platforms is meestal op stelte met trappies na bo. Sy kan nie uitmaak hoe groot die kamp is nie, want die tente is slim verskuil tussen die welige subtropiese plantegroei. Hier en daar is daar ook groterige houthutte tussen die bome.

Die grootste verrassing is egter die kuierarea met sy rustieke tafels en stoele aan die een kant, ’n yslike kombuis met rye gasbranders en yskaste aan die ander kant, in die middel ’n enorme vuurmaakplek en so ’n entjie weg ’n droë kroeg. Al die geboue is van ruwe hout en skep die indruk dat Robinson Crusoe handjie bygesit het.

Sy is bly toe Mike ’n tent aan haar uitwys en haar nie by vreemde vroumense in ’n houthut plaas nie. Sy is nog blyer toe sy agterkom sy deel met Salome en nie met Lindi soos sy heimlik gevrees het nie.

Hulle is nog besig om nes te skop toe Neil kom vra of hulle hulle eerste duik daardie middag nog wil doen.

“Nee, gits, ek moet myself eers psigologies voorberei, Neil. Ek sal heelnag nodig hê om dit te doen,” trek Salome dadelik kleinkoppie.

“Nina? Komaan, wees dapper, dan is dit oor en verby. Die eerste duik is altyd die senutergendste.” Hy vang haar onkant met ’n hemelse glimlag.

Nina kyk hom egter steeds onseker aan. “Ek weet nie so mooi nie. Psigologiese voorbereiding klink vir my ook na ’n voorvereiste.”

“Môre is al die bote vol en almal besig. Vanmiddag sal dit nog relatief stil wees. Die meeste ander duikskole kom eers vanaand aan.”

“Wie gaan nog saam?” bly sy behoedsaam.

“Ek en Mike, Peet en Annie, Joe en Cathy,” tel hy op sy vingers af. “André en Lindi het bier gedrink op pad af en Ben het ’n hoofpyn, dus kan hulle nie vanmiddag duik nie.”

“Oukei.” Die feit dat Lindi nie daar sal wees nie, is meer as genoeg om haar te oortuig.

“Goed. Ons kry mekaar oor ’n halfuur by die Sani.”

Nina kyk hom agterna toe hy wegstap. Die poniestert beweeg mahonieblink teen sy wye rug en sy spiere roer soepel onder sy T-hemp. Sy kry skielik vreeslik warm toe sy onthou hoe daardie rug onder haar hande gevoel het die aand by sy huis.

Nina is een bol senuwees toe sy by die Sani kom. Peet lyk ook maar bleek en Annie gesels minder as gewoonlik. Cathy giggel aanhoudend en Joe is nog skerper met haar as voorheen. Net Mike en Neil gaan onversteurd hulle gang, laai toerusting in en beantwoord benoude vrae van hulle protégés.

Dis ’n kort rit na die hoofstrand waar die skippers besig is om hulle bote in orde te kry. Neil herinner hulle daaraan om mekaar se toerusting oor en weer te kontroleer en kalm te bly. Toe almal in hulle duikpakke gereed staan en die toerusting op die boot gelaai is, bespreek hulle die duikplan en die prosedure wat gevolg word om die boot in die water te kry.

Nina sluk en konsentreer daarop om nie te hiperventileer nie. Dit klink eenvoudig genoeg. Almal help om die boot in die see in te stoot. Wanneer die golwe die boot begin lig, roep die skipper eers die vroue om op te spring en wanneer die boot diep genoeg in die water is, die mans. Dan moet almal net vashou en sorg dat hulle nie uit die boot val nie.

Teorie en praktyk kom selde ooreen, vind Nina uit toe sy in die boot probeer kom. Dit neem drie probeerslae voordat sy haar onwennige sitvlak sonder ’n duit grasie in die boot gerol kry. Net toe sy verlig haar sit oorkant haar toerusting kry, kom sy agter dat dieselfde sitvlak wat sy so pas as gevolg van swaartekragtelike probleme nie gelig kon kry nie, nou met slegs die grootste inspanning op die harde bankie wil bly. Sy klou vir al wat sy werd is terwyl die bootjie deur die golwe bokspring.

Dan is hulle deur die brekers en kan sy effens ontspan. ’n Kriewelrige gevoel laat haar opkyk na waar Neil langs die skipper staan en betrap so sy geamuseerde blik op haar. Hy glimlag en knipoog, sê dan iets aan die skipper en verbreek oogkontak met haar.

Nina laat sak haar oë na sy gespierde bene wat die gespring van die boot met gemak antisipeer maar kyk vinnig weg toe ’n warmte oor haar spoel en haar asemloos laat. Sy het elke druppel asem en konsentrasie nodig om deur hierdie storie te kom. Sy kan nie nou energie staan en mors op hormone wat resies jaag deur haar lyf nie.

Dan is hulle skielik daar. Omdat Ben nie by is nie, wys Neil vir Mike aan as haar buddy al sal hy, as assistent-instrukteur, ook sy oog op die ander duikers moet hou. Hy help haar in haar BC in, maak seker haar lugklep is oop en draai dan so dat sy hom ook kan help om die baadjie met die silinder daarin vasgegespe, aan te trek. In ’n poging om haar duikbril gespoel te kry nadat sy dit met speeksel gesmeer het om te voorkom dat dit opwasem, foeter sy amper oor die kant; maar Mike gryp haar net betyds. Neil is besig om vir Joe met iets te help en frons net waarskuwend in haar rigting. Uiteindelik het almal alles aan.

Nina vroetel met die gewigte om haar middel en vra dan vir Mike om haar te help om een te skuif sodat dit nie haar heupbeen knyp nie, en dan skielik gee Neil die bevel dat hulle op die rand van die boot moet sit.

Nina balanseer met groot konsentrasie.

“Goed, regulators in. Palm teen die regulator, vingers teen die duikbril. As ek by drie kom rol julle agteroor. Het almal se BC’s lug in?” Hy maak seker dat elkeen knik. “Onthou nou, die oomblik as jou kop bo die water is, verander jy na snorkel en begin onmiddellik na my toe swem. Hou hierdie boei,” hy hou die neonoranje voorwerp in die lug, “te alle tye dop terwyl ons op die oppervlak is en as ons begin sak, bly julle by sy tou. So kom ons almal by dieselfde plek uit. Enige vrae?” Hy kyk hulle om die beurt aan.

“Nina, neem jou tyd om te equalize. Mike sal vir jou wag. Sorg net dat julle by die boeitou bly. Gereed. Een …”

Nina hoor hoe haar asem deur die regulator jaag. Teen dié tempo is haar lug op voordat sy onder is. Haar kake is klaar lam soos sy die mondstuk verbete tussen haar tande vasklem.

“Twee …”

Voor haar geestesoog sien sy ’n verwoede Great White met sy kake oopgesper, reg om van haar voorgereg te maak.

“Drie.”

Die water is onverwags lou en vou soos ’n kombers om haar, dan sorg die luggevulde BC dat sy na die oppervlak skiet. Snorkel! Boei! Sy sien Neil ’n ent van haar af. Daar is al drie koppe by hom. Sy swem so hard as wat sy kan. Aanvanklik voel dit nie asof sy vordering maak nie, maar dan is sy ook by die groep.

Neil hou die klep wat die lug uit die BC laat in die lug en sit sy regulator in sy mond. Hy maak die going down-sein en verdwyn onder die water.

Waar is Mike? Hulle maak oogkontak, dan is hy ook onder die water. Sy sak nie! Point fins to the bottom, exhale. Stadig begin sy dieper wegsak in die bloute om haar. Met die een hand krampagtig om die BC se uitlaatklep en die ander een besig om haar neus waarskynlik blou te knyp om te kan equalize, begin sy rondkyk vir Mike. Hy is skaars ’n meter onder haar, dan vin hy op en hou hy by haar sodat hulle oogkontak kan behou terwyl hulle dieper sak.

Nina voel hoe sy ’n fraksie ontspan, en toe hy die handsein maak wat vra of sy oukei is, kan sy terugsein dat sy is.

Toe haar ore gevoelig raak, vin sy bietjie op, equalize en sak dan verder.

Mike wag geduldig.

Meteens voel dit asof haar duikbril plat teen haar gesig gedwing word. Sy kyk verskrik na Mike. Dit voel asof haar oë enige oomblik uit haar oogkasse gaan spring.

Hy beduie dat sy deur haar neus moet blaas.

Natuurlik! Sy blaas saggies en voel hoe haar oogballe weer hulle normale grootte aanneem. En skielik is dit lekker. Skielik is al die angs weg en kan sy haar nuwe omgewing begin inneem. Die TV-programme kon nie reg laat geskied aan die onmeetlike blou om haar nie. Dit voel letterlik asof sy in ’n ander dimensie is.

Sekondes later sluit hulle by die res van die groep aan wat reeds op ’n sanderige kol soos wafferse meermense in ’n vreemde ritueel op die seebodem kniel.

Daar word oor en weer handseine gemaak om te bepaal of almal oukei is, en dan sein Neil vir hulle watter vaardighede hy gaan toets. Nina sluk amper haar regulator se mondstuk in toe sy besef dat hulle buddybreathing moet doen, maar Mike beduie sy moet ontspan.

Toe dit haar beurt is om die regulator uit haar mond te haal en vir Mike te hou om daardeur asem te haal, verstaan sy skielik waarom mense paniekerig raak. Die paar sekondes wat sy sonder lug is, voel soos minute en toe Mike haar hand met die mondstuk in laat gaan, druk sy dit angstig terug in haar mond. Verlig begin sy weer asemhaal.

Uiteindelik beduie Neil hulle moet hom volg en swem rustig voor hulle uit. Uit die blou dieptes begin ’n donker streep vorm aanneem. Nina herken die vorm as ’n koraalrif, en meteens lyk dit asof daar ’n kleurontploffing plaasgevind het.

Geen foto of TV-program het haar voorberei op die wonderwerk waarvan sy skielik deel is nie. Sy het nie besef daar is soveel kleurkombinasies moontlik nie, wat nog te sê soveel verskillende soorte visse. Sy herken hier en daar ’n soort. Drie papegaaivisse kyk haar nuuskierig aan, ’n vlindervis-paartjie woerts onder ’n rots in en ’n paar Moorish Idols vroetel met hulle tuitbekkies in die koraal rond.

Nina kyk rond toe sy ’n metaalagtige geluid hoor en sien dat Mike haar aandag probeer trek deur met sy mes se lem teen sy lugbottel te klingel. Hy wys vir haar dat sy haar lughoeveelheid moet dophou en by hom moet bly. Sy knik grootoog. Sy het die onvergeeflike gedoen. Sy het begin wegswem van die groep af, sy’t van haar buddy en haar instrumente vergeet. Vir die res van die onvergeetlike veertig minute wat hulle onder water bly, maak Nina seker dat sy alle reëls stiptelik volg.


Nege

“Dis onbeskryflik, Salome, totaal en al onbeskryflik. Op pad terug strand toe, kon ek nie ophou smile nie. Dis net te wonderlik vir woorde.” Sy hang haar druppende duikpak oor ’n tenttou. “Neil het my natuurlik lekker uitgetrap omdat ek van die groep af weggeswem het, maar eerlik, ek het net skoon van alles vergeet behalwe die sprokieswêreld om my.”

Salome skud haar kop laggend. “Lyk my jy’s hooked.”

“Heeltemal. Ek kan nie wag vir môre nie. Mike sê hy sal sorg dat ek twee duike inkry, dan doen ek Saterdagoggend my laaste kwalifiserende duik sodat ek Saterdag nog ’n recreational duik ook kan inkry.”

“Jy het die skoot wraggies hoog deur. Ek kan nou ’n sundowner waardeer.” Salome knik in die rigting van die bymekaarkomplek wat, van hulle tent af, verskuil is agter die bome.

Hulle kry die res van die groep om die yslike vuur. Daar is vreemdes by, en Nina besef dat van die ander duikskole reeds arriveer het. Haar hart ruk toe Neil na haar toe aangestap kom.

“En toe? Het jy al van jou ekstase herstel?” Hy glimlag tergend en slaan sy arm om haar skouers asof dit die natuurlikste ding op aarde is. Sy hand rus warm op haar skouerknop terwyl hy haar skewekop aankyk. Hy is skielik nog groter as wat sy kan onthou. Hy ruik na seep. Nina voel hoe ’n gloed deur haar lyf begin sprei.

“Nog nie heeltemal nie.” Sy laat kruip haar arm huiwerig om sy middel.

“Professor!”

Tog net nie een van haar studente hier nie en dan boonop een wat nie eers weet wat haar titel is nie! Nina draai haar kop in die rigting van die uitroep.

“Ek dag dit is u. Naand, professor Brendan.” Die man knik vlugtig in die verstomde Nina se rigting. “Goeienaand.” Dan bepaal hy hom egter weer by Neil.

“Peter. Wat maak jy hier?” Neil hou sy hand uit na die blonde man.

“Knap bietjie my duikvaardighede op. Ek doen ’n Advanced hierdie naweek.”

Neil knik met ’n glimlag.

Peter huiwer ’n oomblik, kyk na Nina en dan terug na Neil. “Ons was almal baie jammer om van doktor Brendan te hoor. Al haar studente was baie mal oor haar en dit was ’n yslike skok om van haar … wel, om te hoor.” Hy maak ’n verleë handgebaar.

“Dankie, Peter. Dit is darem al meer as twee jaar gelede. Tyd heel baie wonde. Kan ek jou voorstel aan Nina Steyn? Nina, dis Peter, een van my oudstudente.”

Nina is nie tot veel meer in staat as om net te knik nie. Professor Brendan? Doktor Brendan?

Sy prewel ’n verskoning en vlug na die ablusieblok en gaan staan voor een van die wasbakke. Toe sy opkyk in die spieël, sien sy Salome agter haar staan.

“Dit lyk asof jy ’n spook gesien het, Nina. Is daar fout? Ek het jou sien wegstorm. Het Neil jou ontstel?”

“’n Beachbum, ’n drifter. Dis wat ek gedink het Neil is.” Nina skud haar kop verward. “Nou moet ek hoor hy is ’n professor in nugter weet wat en dat daar êrens ook ’n doktor Brendan is.”

“Marine-biologie en Oseanografie, en doktor Brendan was sy vrou, Laura.” Salome glimlag. “Ek kan jou seker maar die hele storie in ’n neutedop gee. Netnou hoor jy ’n verdraaide weergawe by iemand anders.”

Salome kyk vraend na Nina. Nina knik verdwaas.

“Neil en Laura het saam geswot en saam gekwalifiseer, albei as marine-bioloë. Hulle het saam boeke geskryf, saam navorsing gedoen, saam kampvegters geword vir allerhande issues; van Save the Whale tot die bewaring van St. Lucia se deltagebied. Hulle het saam hulle doktorsgrade gekry en saam klasgegee. Neil is later ’n professoraat aangebied. Toe Laura egter ’n paar jaar na hulle troue in ’n duikongeluk dood is, het Neil hom aan alles onttrek. Hy het selfs bedank uit sy pos, maar wel later met ’n duikskool begin. Hy het beweer Laura se dood kon voorkom gewees het as hulle almal beter opgelei was om die situasie te hanteer. Die duikskoolstorie het gegroei en nou het hy wie weet hoeveel duikskole en sportwinkels. Hy maak video’s en TV-programme dat dit klap en werk op vryskutbasis vir plaaslike en oorsese universiteite as marine-bioloog. Kortom, hy werk homself besimpeld, vermoedelik om van Laura te vergeet.”

Salome trek haar skouers op. “Ek dink hy blameer homself, maar hy was nie eens by toe die ongeluk gebeur het nie. Hy was op die boot. Laura en Lindi was alleen af om na ’n wrak te gaan soek.”

Nina skud haar kop. Dis alles te veel om in te neem.

“Ek weet nie waar jy aan die beachbum drifter-storie kom nie, maar Neil is ’n hoogaangeskrewe akademikus en hy is boonop ’n baie welaf man, al is hy so sonder airs en graces. Maak dit dan ’n verskil aan jou?” Salome kyk vraend na Nina.

“Dit behoort seker nie, maar … Dis net ’n skok om uit te vind dat ek my so totaal misgis het. Ek het hierdie idee gehad oor wat en wie hy is en nou is die hele idee omver gegooi. Hy is totaal iemand anders as wat ek gedink het hy is.” Dat sy ’n beachbum liefgekry het en nie ’n briljante marine-bioloog nie, kan sy nie aan Salome erken nie.

“Neil is nog steeds dieselfde mens, Nina. Dis net jou persepsie van hom wat jy sal moet aanpas.” Salome se stem is simpatiek.

“Dit is seker so.” Dis eintlik skreeusnaaks, behalwe dat dit eerder ’n verdere afstand tussen hulle skep, as om hulle nader aan mekaar te bring. Goed, hulle is al twee getitelde akademici, maar wat op aarde weet sy van Marine-biologie en Oseanografie af?

Salome drentel saam met Nina terug vuur toe waar Neil en Peter steeds in diepe gesprek staan. By hulle, met haar hand besitlik op Neil se skouer, staan Lindi. Sy gooi skielik haar kop agteroor en skater dit uit. Dan slaan sy albei haar arms om Neil se middel en druk haar kop teen sy bors. Asof in stadige aksie sien Nina hoe Neil op sy beurt sy arm op haar skouers laat rus.

Salome moes iets aangevoel het, want haar oë volg Nina s’n.

“Moet jou nie daaraan steur nie, Nina. Ek is seker Lindi is maar net soos ’n suster vir hom. Sy het al die jare by hom en Laura gebly vandat hulle ouers kort na Laura en Neil se troue in ’n ongeluk dood is.”

Nina is te besig om aan ’n pynlike knop in haar keel te sluk om te antwoord.

“Wyn vir die skone dames, en moet nou net nie weer flou val uit dankbaarheid nie, Nina.” Ben hou twee glase na hulle uit en verbreek die spanning.

“Dankie,” kry Nina dit heserig uit en probeer glimlag.

“Kom ons drie gaan hoor wat Peet en Annie van hulle eerste duik te sê het,” stel Salome diplomaties voor en kies dan koers na die groepie aan die oorkant van die kampvuur.

Nina volg dankbaar. Van daar af sal sy genadiglik nie vir Neil en Lindi kan sien nie. Suster, my voet. Mens woon nie saam met jou skoonsuster onder een dak en bly broederlik teenoor haar voel nie. Veral nie as sy soos Lindi lyk en soos Lindi optree nie. Sy wonder of die seer in haar binneste ooit weer sal weggaan.

Nina luister net met ’n halwe oor na Peet wat kla dat hy seesiek gevoel het op die boot en na Annie wat nie uitgepraat kan raak oor die seeskilpad wat hulle gesien het nie.

“Wat staan jy hier soos Aspoestertjie wie se koets in ’n pampoen verander het?”

Nina kyk om.

“O, hallo, André. Ek staan maar en luister na almal se avonture vanmiddag.”

“You could have fooled me.” Hy lag en stuur haar met ’n joviale arm om die skouer ’n entjie weg van die groep af.

Nina ruik die oormaat bier op sy asem, draai onder sy arm uit en staan ’n tree weg van hom.

“Miskien moet ons maar op-pair noudat Lindi’tjie weer haar visier op onse Neil gestel het.” Hy teug diep uit die bierblik.

“Jammer, André, maar ek stel nie belang om met enigiemand op te pair nie.” Sy glimlag met moeite vir die aangeklamde man en wens vuriglik dat hy iemand anders wil gaan pla. Verkieslik vir Lindi.

“Ag, kom nou, almal kan sien jy het die hots vir onse Neil. Oppas maar net, ou sussie. Lindi’tjie is ’n tierwyfie as sy nie haar sin kry nie.” André lag skor. “Jy kan altyd by my van die hots ontslae raak.” Hy probeer haar nader trek.

“André! Los my uit!” sis sy sag. Sy wil nie ’n scene maak nie, maar sy het wraggies nie die krag vir ’n dronk, vatterige man nie. Sy probeer hom wegstoot, maar hy is sterker as wat sy gedink het.

“Jy kan nie bekostig om jou upstairs te hou nie, Ninatjie. Ou Salome het vir Ben onder jou uitgevry en Lindi vir ou Neil. Ek is jou laaste hoop.” Hy lag weer kru en ruk haar aan haar arm nader.

“Los my uit!” Nina probeer losruk, maar sy vingers klem net stywer om haar boarm. Sy steier toe hy haar skielik los. Nina kyk verbaas hoe die bier ’n straal uit die blikkie spuit toe Neil dit uit André se hand klap.

“Gaan slaap jou roes af, André, anders is ek nie vir my dade verantwoordelik nie,” waarsku Neil deur geklemde kake.

André kyk verbaas af na sy leë hand.

“Wie de hel dink jy is jy!” skree hy dan en gee ’n tree in Neil se rigting.

Die volgende oomblik trap sy voete verward rond in die lug toe Neil hom voor aan die bors gryp en hom met een hand optel. Die geselsery om die vuur is skielik op ’n einde.

“Ek het gesê gaan slaap jou roes af, pel. Ek gaan dit nie weer sê nie.” Hy laat los hom ’n paar sentimeter bo die grond en André struikelval in die sand. Met ’n hatige blik na Neil, kom hy orent en stap dan weg.

“Is jy oukei?”

Nina kyk op na Neil. Sy knik, maar voel skielik na aan trane. Dan voel sy hoe sy arms om haar gaan en hoe hy haar teen hom vastrek.

“Ag, hoe roerend.” Lindi se stem sny deur die geskokte stilte wat volg op André se vertrek. “Die damsel is al weer in distress. Dit raak nou bietjie boring.” Sy gee ’n kortaf laggie. “Kom tent toe as jy klaar hero gespeel het, Neil. Ek gaan solank. En moenie te lank draai nie, jy weet ek hou nie daarvan om te wag nie.”

Dis nog ’n paar oomblikke tjoepstil.

“Bitch!” hoor Nina dan vir Salome sê, en asof dit ’n teken is, begin almal gelyktydig praat.

Nina staan ’n paar oomblikke botstil, dan sink die implikasie van Lindi se woorde by haar in. Sy draai uit Neil se koestering en hardloop die donker in na haar tent toe. Sy’t genoeg gehad van die hele gedoente.

In haar haas struikel sy ’n paar keer oor boomwortels en klippe, maar sy bly wonder bo wonder op haar voete. Sy kniel uitasem by die ingang van die tent, maar sukkel om die tentseil oopgerits te kry.

“Nina!” Sy kyk onwillekeurig in die rigting van die klank. Hy is besig om teen die trappies wat na hulle tent lei op te klim. Sy pluk weer verwoed aan die tentseil, maar sonder enige sukses.

Dan voel sy Neil se hande om haar middel. “Moenie so hardkoppig wees nie, Nina.”

Sy probeer uit sy greep loswikkel, maar dit het geen effek nie. Pleks dat hy haar los, tel hy haar op, sit haar op haar voete neer en draai haar na hom toe. Sy poniestert het losgekom in sy skermutseling met André en in die lig van ’n driekwart maan lyk hy meer na ’n Apache as ooit vantevore.

Nina voel hoe iets in haar binneste begin smelt, hoe haar hartklop versnel en haar mond skielik kurkdroog word. Hoe durf hy dit aan haar doen as hy en Lindi ’n tent deel? Hoe kan sy so voel oor iemand wat oop oë vir haar gelieg het, want wat daar tussen hom en Lindi was, is duidelik allesbehalwe iets van die verlede. Maar die gevoel gaan nie weg nie, inteendeel, haar asem begin hortend oor haar lippe stoot en dit is nie van woede of van die hardloop nie.

Sy gryp ’n hand vol hare aan weerskante van sy gesig en trek hom onsag nader sodat hulle lippe met geweld ontmoet. Neil se kreun resoneer deur haar toe hy haar teen hom vastrek en haar lyf met koorsagtige bewegings oor haar rug en sitvlak nog vaster teen hom vryf. Dan vind sy hande ’n ingang onder haar top en ontdek dat sy nie ’n bra aanhet nie. Sy hande verloor niks van hulle koorsagtigheid toe sy palms die harde pitjies van haar borste vind nie en dié keer is dit Nina wat kreun.

Haar hande vind hulle weg onder sy hemp in en sy verlustig haar in haar eie koorsagtige ontdekkingsreis oor sy spiere wat onder haar vingerpunte en haar naels bewe van ’n passie wat enige oomblik buite beheer kan raak.

“Hei, pel, vat haar binnetoe! Die maan is te helder vir sulke dinge op die patio.” Die spottende stem en die gelag van ’n paar mense in die paadjie wat verby die tent lei, ruk hulle eensklaps terug tot die werklikheid.

Neil se mond kom tot ruste in haar nek, sy hand gly onder haar top uit en streel troostend op en af teen haar rug.

“Nina … Nina … Nina …” prewel hy teen haar nek sodat sy vir die hoeveelste keer oor haar hele lyf hoendervel uitslaan. “Jy het die vermoë om my alles te laat vergeet.” Hy lig sy kop en kyk in haar oë. “Jy’s nie dalk ’n heks nie, is jy?”

Sy is nie gebore in staat om enigiets te sê nie. Sy kyk hom net met groot oë aan. Hy buig sy kop weer oor haar en soen haar sagkens op haar gevoelige mond. Dan laat hy haar gaan, hurk by die tent, rits die deur oop en kom weer orent.

“Lekker slaap, Nina Steyn.” Hy laat rus ’n handpalm teen elke wang, soen eers albei haar oë voordat sy lippe nog ’n laaste keer op hare neerkom. Dan spring hy rats van die platform af en verdwyn in die donker.

Nina is reeds ’n geruime tyd in die bed toe sy hoor hoe Ben vir Salome by die onderpunt van die trap groet. Dan is daar ’n ellelange stilte voordat Salome die trap versigtig opklim.

Sy probeer die rits so sag moontlik oopmaak.

“Toe maar, Salome, ek is nog wakker.”

“Ek is bly.” Sy girts die seil vinnig oop en gaan sit dan op haar bed ’n tree van Nina s’n. “Lindi het gelieg. Sy deel nie ’n tent met Neil nie. Hy en Ben is saam.”

Nina lig haar op haar elmboog en rus haar wang op haar hand. Sy kan Salome net vaagweg uitmaak.

“Dis nie te sê dat hulle nie by haar tent …”

“Mike het haar in een van die houthutte geplaas saam met ’n paar ander girls van die ander duikskole wat op hulle eie is. Sy was glo glad nie beïndruk nie. Sy is gewoond daaraan om ’n tent op haar eie te hê, maar die kamp is glo vol hierdie naweek.” Salome begin haar drafskoene uittrek. “Ek weet nie wat haar case is nie, maar ek dink nie jy hoef te bekommerd te wees nie. Wat daar ook al tussen die twee aangegaan het, is duidelik op ’n einde vandat jy op die toneel verskyn het.”

Salome lag toe Nina ’n ongelowige en erg onvroulike snork gee.

“Nee, regtig. As jy my vra, is Lindi nog net in Neil se lewe omdat hy haar jammer kry. Sy het immers haar ouers en haar suster verloor. Dit is genoeg om enigiemand bietjie te laat ontspoor.”

“Ek weet darem nie so mooi nie. Hulle woon saam.” Sy oorweeg dit om Salome te vertel van die oproep wat Lindi geantwoord het, maar besluit dan daarteen.

“Dis darem nie asof hulle ’n kamer deel nie, Nina. Sy bly in ’n aparte woonstel bo die klubhuis.” Salome kruip in haar slaapsak in.

Nina probeer die nuwe inligting verwerk. “Dis nie wat sy vir my gesê het nie. Buitendien, dit kan net vir die show wees.” Sy weier om weer moed te skep net om later weer ontnugter te word. Dan sug sy. “Ek weet nie hoe ek my in hierdie ding begewe het nie.”

“Kry nou ’n ordentlike nagrus in. Soos hulle in die classics sê, môre is nog ’n dag. Relax nou en rus uit sodat jy al jou kragte kan herwin.” Nina hoor hoe Salome omdraai en haar lê kry. “Nag, jong, en sweet dreams.”

“Nag, Salome, lekker slaap.” Nina draai ook om. “En dankie.” Een goeie ding wat uit die katastrofiese gemors voortgespruit het, is dat sy vir die eerste keer in haar lewe voel dat sy ’n regte vriendin het. Nina gaap en sak dan verbasend vinnig weg in ’n dynserige blou droom.

Nina skrik met ’n ruk wakker. ’n Helse kabaal het bokant haar losgebreek. ’n Oomblik lank weet sy nie waar sy is nie, dan registreer die tent en Salome se slapende figuur.

Die volgende oomblik spring Salome ook orent in haar bed. Dit klink asof die dak van die tent aan flarde geskeur word.

“Apies!” herken Nina die gekweel en geskreeu. Sy begin lag.

Salome sak met ’n verligte sug terug in die bed. “Die klein blikslaers. Ek het my behoorlik uit my geloof uit geskrik.” Sy begin saam met Nina lag.

“Jy moes jou gesig gesien het,” terg Nina.

“Jy moes joune gesien het toe ek jou vertel dat jou beachbum ’n professor is,” kap Salome terug. “Ek is lus vir koffie, en jy?”

Nina kyk op haar horlosie. “Dis nou eers halfses, maar ja. Kom ons gaan kyk wat ons kan vermag.” Sy het in ’n groot T-hemp geslaap en trek sommer net ’n kortbroek daarby aan. “Ek gaan gou my tande borsel en kry dan solank die water aan die kook. Sien jou daar.”

Die kamp is nog doodstil behalwe vir die voëls se gefluit en die ape se gerinkink. Nêrens roer ’n siel nie. Nina verlustig haar in die varsheid van die oggend.

In die kombuis sis daar alreeds een van die reusewaterketels op die gasstoof. Nina druk haar tandeborsel in haar kortbroek se sak en begin vir haar en Salome bekers regsit.

Sy ruk soos sy skrik toe twee groot hande van agter af oor haar oë vou.

“Raai wie.” Asof sy ooit daardie stem kan vergeet.

“King Kong?”

“Einste.” Neil laat sak sy hande tot op haar skouers en soen haar in haar nek, dan draai hy haar om en soen haar sag op die mond. “Goeiemôre, Nina Steyn. Het jy lekker geslaap?”

Sy voel skaars die tafel agter haar. Sy mond bly millimeters van hare af. Sy hande aan weerskante van haar heupe hou haar gevange teen die tafel.

“Mmm. En jy?” Sy oë is ongoddelik groen, of is dit dalk goddelik groen.

“Nie ’n oog toegemaak nie.”

Helder albasters, besluit sy.

“En waarom sou dit wees?” Haar stem word al hoe heser.

“The million dollar question. Ek dink ’n heks het my getoor.”

Sy mond is ’n asemteug weg van hare. Dis net met die grootste wilskrag dat sy nie die afstand uitwis nie.

“En daar is net een manier om die spell te breek.”

“En dit is?”

Sy tong span die delikate afstand en speel oor haar bolip, glip in en liefkoos die sagte binnekant daarvan. Dan is haar arms om sy nek en sy hande teen haar rug. Nina voel hoe sy oplos in die oomblik, hoe haar lyf een word met syne asof ’n nuwe simbiotiese verhouding geskep word tussen twee liggame wat voorheen apart van mekaar bestaan het.

“As ek nog een keer my keel moet skoonmaak, is hy rou,” kom Mike se stem van ver af aangesweef.

Nina druk Neil verskrik weg en bloos dan vuurwarm.

Mike knipoog. “Ek kan nie by die koffie kom nie.” Hy wys na die blik poeierkoffie op die tafel agter Nina. “En ek sal graag ’n koppie wil inkry voordat die ketel heeltemal drooggekook het.”

“Jealousy makes you nasty,” glimlag Neil onverstoord en trek Nina weg sodat Mike by die koffieblik kan uitkom.

Nina draai verleë uit sy omhelsing uit en soek verbouereerd na ’n vadoek om die ketel van die stoof af te lig.

“Gee vir my.” Neil neem die vadoek uit haar hand en skink kookwater in die bekers. Hy kyk op sy horlosie en streel dan oor Nina se hare. “Ek moet die duikskedules gaan haal. Sien julle later.”

Nina staar sy wegstap agterna, haar kop nog deurmekaar van die soen.

“Lyk my ek is net betyds.” Salome ruik-ruik in die lug.

“Inteendeel, jy’s net te laat. Jy het al die sports gemis, veral die deel toe Lindi om die hoek gekom het terwyl Romeo en Juliet hulle ding gedoen het.” Mike gee ’n laggie en knik in die rigting van Nina en die wye rug van Neil.

Nina kyk vinnig na Mike en dan na Salome wat haar wenkbroue lig.

“Is dit waarom sy my amper uit die grond geloop het?” Sy knik in antwoord op Nina se onuitgesproke vraag. “Regtig, ek jok nie. Dit het gelyk of sy enige oomblik kon ontplof.”

“Dis een ontploffing wat ek nie graag wil sien nie,” lag Mike, maar daar is ’n ondertoon van erns in sy stem. “Lindi se humeur is legendaries by die mense wat haar beter ken. Sy het eenkeer vir Neil so hard met ’n hoëhakskoen teen die kop gegooi dat hy moes steke kry. Sy kan ’n nydige entjie mens wees, as sy die dag so voel. Kleintyd het sy glo vir Laura rakelings misgegooi met ’n broodmes. En nou, so ’n ruk terug, het sy slap-bang agter in ’n ou vasgery omdat hy nie vinnig genoeg na haar sin weggetrek het nie. Nee, vir haar is ek maar lugtig, al sê Neil ook wat. Ek laat my nie vertel sy tree maar net so op omdat sy aandag crave nie. As jy my vra, is sy ’n paar toebroodjies kort van ’n piekniek.”

Die anglisisme laat Nina se ore tuit, maar die implikasie van sy woorde stuur ’n rilling by haar rug af.


Tien

Nina is bly haar eerste duik is agter die rug toe sy die chaos op die strand sien. Dis net vierwielaangedrewe voertuie, lugsilinders en duiktoerusting waar jy kyk. Dis ’n miernes van duikpakgeklede figure wat heen en weer draf. Oral staan bondeltjies duikers hulle duikplanne en ander duikdinge en bespreek.

Haar eerste duik van die dag is vir tienuur geskeduleer en die volgende een vir vieruur. Dit gee haar genoeg tyd om van die stikstof in haar bloedstroom ontslae te raak om ook met haar tweede duik darem ’n redelike tyd onder te kan bly as hulle nie te diep duik nie.

“Al my psigologiese voorbereiding is daarmee heen. Het jy gesien hoe jaag daai skippers deur die branders!” Salome wring haar hande senuweeagtig saam.

“Relax, man. Dis exhilarating. Jy sal sien.” Nina help haar om ’n ekstra gewig aan die gordel te ryg.

“Aan die een kant is ek bly Neil het André belet om voor laatmiddag te duik na sy drankoordaad van gisteraand, maar aan die ander kant weet ek nou nie wie my buddy gaan wees nie. André kan maar bra mislik wees, maar ons het goed klaargekom as buddies.” Salome vat hier en los daar.

“Sê vir Neil jy en Ben wil buddies wees. Daar sal wel iemand anders wees saam met wie ek kan duik. Ek gee glad nie om nie.”

“Is jy seker?” Salome se stem spreek van verligting.

“Seker.”

“Jy’s ’n pel duisend. Dankie, man.”

Nina is egter nie so seker of sy die regte ding gedoen het toe Neil haar buddy aan haar uitwys nie. Hy is van ’n ander duikskool en ook sonder buddy, maar hoe die man as duikfiks verklaar kon word, weet sy nie. Wanneer hy loop, dril sy hele duikpak saam met sy vet en hy snuif aanhoudend.

Neil lag vir haar gesigsuitdrukking. “Toe maar, ek sal ’n ekstra spesiale oog oor jou hou,” belowe hy. “Dis baie goed om met ’n verskeidenheid buddies te duik. Mens moenie afhanklik raak van een spesifieke een nie.”

“As jy so sê.” Sy klink so onoortuig as wat sy is. Sy kan haar glad nie voorstel dat iemand wat so lyk ’n bekwame duiker kan wees nie. Dan skaam sy haar vir haar lelike gedagtes. Die arme man kan seker nie help dat hy soos die Michelin-mannetjie lyk nie.

Alles gaan aanvanklik goed. Hy sukkel nog meer as Nina om te equalize, dus kan sy ook haar tyd neem sonder om skuldig te voel.

Neil wag vir hulle en toets dan weer ’n paar duikvaardighede.

Nina byt harder op haar mondstuk toe Neil regulator retrieval demonstreer. Hy haal sy regulator uit sy mond en gooi dit na agter. Dit lyk soos ’n waterslang met ’n koddige kop. Dan demonstreer hy die eenvoudige tegniek om die lugpyp weer te vind. Dit is ’n senutergende oefening omdat die duiker sonder lug is totdat hy weer die regulator in sy mond het, maar dis nie moeilik nie.

Nina is reeds besig om weer dankbaar lug in haar longe te suig, toe haar buddy skielik paniekerig begin spartel. In sy angs swaai hy sy arms in alle rigtings, maar kan nie sy regulator raakvat nie. Nina kan duidelik die pyp agter sy skouer sien hang waar hy dit maklik sou kon bykom as hy die regte tegniek gebruik het. Sy gryp dit en druk die mondstuk in sy mond. Hy suig naarstig, maar sy oë bly paniekerig.

Neil en Mike is feitlik oombliklik by, en toe dit duidelik word hy gaan nie bedaar nie, wys Neil dat Mike hom moet opneem boot toe.

Die twee verdwyn in die bloute en Neil kry hulle aandag weer op hom gevestig. Hy skryf op sy lei en hou die bord vir hulle om te kan lees: Relax. He will be OK. Hy maak seker dat almal vir hom sein dat hulle oukei is en wys dan vir Nina dat sy met hom moet buddy-up.

Vir Nina is dit asof sy doodgegaan het en sonder die ongerief van ’n vaevuur en onmiddellik in die sewende hemel beland het. Hand aan hand verken hulle die koraalrif. Neil wys dinge aan haar uit wat sy nooit op haar eie sou raakgesien het nie: ’n bont, krullerige seeslak hier, ’n skugter pylstert gedeeltelik begrawe in die sand daar.

Hulle swem dieper in ’n skeur af. Nina kan eers nie sien waarna Neil beduie nie, dan maak sy die kop van ’n aal uit. Sonder haas kom die bruin en goue lyf uit sy gat uitgekwispel. Neil vat haar hand en streel daarmee oor die aal se lyf. Dis toe glad nie skubberig nie. Dit voel soos die fynste fyn, nat fluweel.

Dan beduie Neil vir die res van die groep om ook te kom kyk. Terwyl die ander se aandag op die aal toegespits is, wys Neil dat Nina agter haar moet kyk. Sy skrik haar boeglam toe sy die enorme bruin kop van ’n Potato Bass hier digby haar herken. Hy staar haar ’n paar sekondes aandagtig aan en swem dan met arrogante grasie weg.

Nina kyk na Neil en kan sien hy lag aan die manier wat sy lagplooitjies agter die duikbril kreukel. Dan kyk hy af na sy lugmeter en beduie dat almal hulle moet begin gereed maak om op te gaan.

Hy stuur die res van die groep met intervalle in hulle buddy-pare op. Toe die laaste vinne in die bloutes verdwyn, kyk hy na Nina. Hy haal sy regulator uit sy mond en beduie dat sy dieselfde moet doen.

Sy neem ’n diep teug lug.

Sy mond rus ’n oomblik koel teen hare, dan neem hy haar hand met die regulator in en hou dit sodat sy weer die mondstuk kan vasbyt. Klein borreltjies ontsnap uit sy mond en sy hare waaier om sy kop. Sy oë is helder agter die bril. Hy beduie met sy wysvinger na sy mond.

Nina kom agter dat hy woorde met sy lippe vorm. Hy druk sy vinger teen sy bors en vorm die woord “I”, dan wys sy vinger na sy kop en sy lippe sê “think”. Hy wys weer na sy bors, “I”. Hy sit sy hand op sy hart en wys dan na haar. “I think I love you” sit sy die woorde bymekaar. Nina se asem raas rukkerig in die regulator.

Neil sit sy regulator terug in sy mond, gee die teken vir going up asof niks gebeur het nie en begin dan stadig opvin.

Asof in ’n droom volg Nina hom, haar hart op die punt om van vreugde te bars. Wat daarvan as hy nog net dink dat hy haar liefhet? Sy weet meteens sonder enige twyfel dat sy hierdie man wat lyk soos ’n kruis tussen ’n seerower en ’n Rooihuid, liefhet soos sy nooit weer iemand anders sal kan liefkry nie.

Nina is die res van die dag in ’n toestand van euforie. Sy sien nie veel van Neil nie, daarvoor is hy te besig, maar elke keer wanneer hulle oë ontmoet, gloei Nina van binne.

Nie eens die befoeterde André, wat haar buddy is vir die laatmiddagduik, kan haar omkrap nie. Sy gaan saam met hom deur al die stappe voor die duik en ignoreer hom verder totdat hulle mekaar moet help om in hulle toerusting te kom.

Met die afgaan bly hy wonder bo wonder by haar terwyl sy equalize, en die res van die duik sien hulle na mekaar om soos dit hoort, maar verder is daar geen kommunikasie nie.

Nina se oë bly na Neil soek, maar hy verdeel sy aandag eweredig tussen al die studente. Net een keer wink hy haar spesifiek nader om ’n besondere anemoon aan haar uit te wys en gee haar hand onopsigtelik ’n drukkie.

Terug by die kamp kyk Salome Nina skeef aan terwyl hulle besig is om hulle duikpakke in vars water uit te spoel.

“En as jy soos ’n kat lyk wat ’n piering room gekry het?”

Nina hou haar oë op die duikpak.

“Ek het twee wonderlike duike gehad.”

“Mmm. En dis al?” Salome klink skepties-geamuseerd.

Nina oorweeg dit ’n oomblik om Salome te vertel, maar het uiteindelik nie die moed nie. Miskien was dit maar net haar verbeelding. Miskien was daar te veel stikstof in haar bloed en het sy gehallusineer.

“Ek wonder waar Lindi heeldag was. Sy’t nog nie een keer saam geduik nie,” verander Salome die onderwerp.

“Sy en Mike maak seker beurte, sy sal waarskynlik môre saamgaan terwyl Mike agterbly. Dank Vader ek het nog net een kwalifiserende duik om môre te doen.” Nina glimlag skeef. “Na wat Mike ons vanoggend vertel het, wil ek nie graag met haar swaarde kruis nie.”

“Ek neem jou nie kwalik nie. André het op ’n kol vir my gesê daar was sprake dat … Wel, stel dit so, daar was glo ’n vermoede dat Laura se regulatorpyp met ’n mes deurgesny was en nie op die metaalrande van die wrak deurgeskuur het nie.” Salome trek haar skouers op. “Hoe waar dit is, weet ek natuurlik nie.”

“Wat het gebeur? Hoe het dit gebeur? Ek bedoel dat Laura dood is.” Nina hou onbewustelik haar asem op en asem dan stadig uit toe Salome begin vertel.

“Neil en Laura was met vakansie êrens aan die Kaapse kus, ek kan nou nie onthou presies waar nie, maar dit was ’n klein plekkie ver van alles af. Lindi was saam soos gewoonlik. Sy het glo aanhou neul om ’n wrak te gaan soek waarvan een van die locals hulle vertel het. Volgens dié het daar nog af en toe goue muntstukke oopgespoel. Neil het geweier, omdat die plek net met ’n boot bereikbaar was. Hy was die enigste een van die drie wat ’n skipperlisensie gehad het en hy wou nie die twee vroue alleen laat gaan duik by ’n onbekende wrak terwyl hy op die boot moet bly om die boei te volg nie.”

Nina volg Salome toe sy stadig begin terugstap tent toe.

“Ek weet nie hoe hulle dit reggekry het nie, maar uiteindelik het hy tog ingestem op voorwaarde dat hulle nie die wrak sal binnegaan as hulle dit kry nie. Die kanse was skraal om die wrak te vind, maar hulle het, en natuurlik het hulle toe ingegaan. Op een of ander manier het Laura se toerusting aan die skerp metaalpunte van die wrak verstrengel geraak. Volgens Lindi het Laura paniekerig geraak toe sy nie kon loskom nie. Sy het begin ruk en pluk. Lindi het glo probeer om haar te help, maar Laura het histeries geword. Lindi is terug boot toe om vir Neil te gaan roep.”

Salome gaan sit op die trappie voor hulle tent en Nina sak langs haar neer. “Neil het natuurlik nie sy kit gereed gehad nie en moes inderhaas Lindi se toerusting aankry. Wel, jy weet hoe groot hy is. Lindi se BC was myle te klein, maar hy het op een of ander manier tog onder gekom. Toe hy uiteindelik vir Laura kry, het hy nie meer veel lug oorgehad nie. Hy het gedink sy is net bewusteloos, want haar regulator was nog in haar mond. Dit was eers terug in die boot dat hy die lugtoevoerpyp gesien het. Morsaf gesny, waarskynlik deur die skerp metaalrande van die wrak.”

Salome sug en is ’n oomblik stil. “Neil het vrugteloos CPR toegepas terwyl Lindi met die boot na die strand gejaag het. Die ambulans het eers baie later daar aangekom. Maar daar was niks wat hulle kon doen nie. Laura was dood. Sy was waarskynlik reeds dood toe Neil haar in die wrak gekry het.” Salome staan op. “Hy het homself nog nooit vergewe nie.”

Nina vee oor haar branderige oë en skud haar kop. ’n Rukkie bly sy so op die trappie sit, voor sy Salome diep ingedagte boontoe volg.

Daardie aand soek Neil vir Nina openlik op en sorg dat hy by haar bly.

Nina koester sy nabyheid en sy aanraking. As hy nie haar hand vashou nie, is sy arm om haar skouer of haar middel.

Lindi was net ’n kort rukkie by die vuur voordat sy Nina met vernoude oë stip aangegluur en toe in die donker verdwyn het.

Hulle het pas klaar geëet toe Neil buk om in haar oor te praat.

“Ek wil jou iets gaan wys.”

Sy volg hom met ’n vraende kyk, maar hy skud net sy kop en tel in die verbygaan ’n flits en ’n rugsakkie op.

Hand aan hand stap hulle agter die smal straal van die flits aan totdat hulle tussen die ergste plantegroei deur is en hy die flits kan afskakel. Die paadjie lê duidelik voor hulle in die maanlig en lei hulle duin op en duin af, totdat die see skielik voor hulle lê met die maan wat ’n silwer baan oor die onrustige water gooi.

“Dis … ongelooflik mooi.” Nina fluister onwillekeurig. Sy kyk op na Neil.

Hy buig sy kop langsaam oor hare en soen haar dan stadig en met beheerste oorgawe. Sy kreun uit protes toe hy sy kop weer lig. Hy lag sag en lei haar halfpad teen die duin af.

Hy haal ’n handdoek uit die rugsak en sprei dit op die sand oop.

“Kom sit.”

Sy gehoorsaam en hy gaan sit langs haar. Uit die rugsak diep hy ’n bottel wyn en twee plastiekglase op. Hy skink vir hulle, gee haar glas aan en maak die bottel in die sand staan.

Hy lig sy glas. “Ek drink daarop dat ons uiteindelik in rus en vrede alleen is.”

Sy raak aan sy glas met hare. “Ek drink daarop.”

Sy laat rol die koue wyn oor haar tong om die volle geur en smaak daarvan te kan ervaar. “Mmm.”

“Dis tyd dat ons praat.” Daar is meteens ’n onseker noot in sy stem.

Sy kyk verras na hom. “Ek dog jy wil wag tot na die naweek?”

“Ek dink dis dalk beter as ons nou reeds helderheid kry oor ’n paar dinge.”

Nina wonder of Lindi se optrede die rede is.

“Salome sê sy het jou vertel van Laura se ongeluk.” Hy neem ’n slukkie wyn. “Ek dink dit sal beter wees as jy bietjie agtergrond ook het.” Hy maak keel skoon, en Nina besef dat hy steeds moeilik daaroor praat.

“Ek luister.” Sy kyk afwagtend na hom.

“Ek en Laura het uitgegaan vandat ek in matriek en sy in standerd agt was. Toentertyd het diensplig nog twee jaar geduur. Ons is dus gelyk universiteit toe. Ons het meestal vas uitgegaan, want hoewel ons dikwels uitgemaak het, het ons elke keer maar weer opgemaak. Ek weet nie of ons aan mekaar gewoond was en of dit werklik die soort liefde was wat alles verdra nie. Wat ek wel weet, is dat ons rusies altyd op emosionele afpersing van Laura se kant af uitgeloop het. Ons het die fout gemaak om op skool al seksueel te begin eksperimenteer. Laura het dit my altyd voor die kop gegooi dat sy goed genoeg is om bed toe te vat, maar nie om mee te trou nie.”

’n Rukkie sit hy doodstil en uitstaar oor die see. “Terwyl ons besig was met ons meestersgrade, het ’n pos vakant geraak, en my aansoek was suksesvol. Daar was geen rede meer om nie te trou nie. Ons is getroud kort na ons graad gekry het. Bietjie meer as ’n jaar later is Laura se ouers in ’n motorongeluk dood en was daar geen ander uitweg as om Lindi by ons te laat intrek nie.

“Laura en Lindi het nog nooit goed klaargekom nie. Laura was die slim een en Lindi die mooi een. Laura was bitterlik jaloers op Lindi. Sy het ons kort-kort daarvan beskuldig dat ons agter haar rug iets aan die gang het.” Hy skud sy kop. “Dit was nie waar nie. Lindi het haar by tye wulps gedra teenoor my, maar ek het haar net as ’n jonger suster gesien. Sy’s ’n goeie nege jaar jonger as ek en in daardie stadium het dit ’n groot verskil gemaak. Sy was immers nog op skool.”

Hy sak met sy elmboog terug teen die duin en kyk na Nina. “Na matriek het Lindi van die een werk na die ander rondgeval. Laura het vir haar ’n woonstel gehuur en haar gang laat gaan. Dit was ’n verligting om haar uit die huis te hê. Ek en Laura het weer beter oor die weg begin kom en ons het selfs daaraan gedink om met ’n gesin te begin.

“Uit die aard van ons beroep het ons baie geduik en heelwat gereis. Lindi het haarself dikwels saamgenooi. Al het hulle baie baklei, kon Laura om een of ander rede nooit vir Lindi nee sê nie. Ek weer, het my elke keer laat ompraat deur die twee; hoofsaaklik om te verhoed dat Laura stilstuipe kry. Dis dan ook hoe dit gebeur het dat Lindi teen wil en dank daardie laaste vakansie saam is.”

Hy neem ’n diep teug aan die wyn. “Die res, neem ek aan, het Salome jou vertel. Na die ongeluk het ek bedank en maande lank net oorsee rondgefoeter. Rondgefoeter in meer as een sin van die woord.

“Op ’n dag het ek egter my lewe in oënskou geneem. Ek het besef die enigste manier om te vergoed vir my aandeel aan Laura se dood, sou wees om duikers beter op te lei. Ek het al die nodige kursusse gedoen en die eerste Extasea begin. Toe ek Rand toe trek van die Kaap af, was Lindi vir die hoeveelste maal sonder werk. Sy het aangebied om vir my huis te hou in ruil vir inwoning en het onderneem om die nodige duikkursusse te loop om my later te help in die skool as dit sou uitwerk.”

Neil hervul hulle glase en sak dan weer terug teen die sand. “Aanvanklik het dit goed gewerk. Ek was in elk geval feitlik nooit by die huis nie. Ek het by allerhande dinge betrokke geraak en het dikwels vir maande lank slegs af en toe by die huis geslaap. Ek het Lindi steeds as blote kind, ’n kleinsus beskou, maar dit was seker onvermydelik dat …” Hy maak sy keel skoon. “Ek het een aand, na ’n dinee, vol wyn by die huis aangekom. Lindi was in my bed. Ek het geen verweer teen haar gehad nie.”

Hy laat sak sy kop en staar na die sand. “Dit het ’n paar maande so aangegaan totdat ek my op ’n dag gedwing het om die waarheid in die oë te staar. Ek was besig om Laura se kleinsus te gebruik om van my frustrasies ontslae te raak. Ek was nie lief vir haar nie en sou dit nooit kon word nie.”

Hy kyk weer op. “Ek het uitgetrek en die groot huis gekoop, deel daarvan omskep in ’n klubhuis vir die duikskool en die lewe vir die eerste keer weer in die oë gekyk. Ek het Lindi onderhou, maar selde met haar gepraat. Een aand was daar ’n oproep van die hospitaal. Lindi se lewe het aan ’n draad gehang nadat sy per ongeluk ’n oordosis dwelms gebruik het. Dis toe dat ek die woonstel laat bou het, terwyl sy in ’n rehabilitasiesentrum opgeneem is.

“Ek het haar amptelik in diens geneem en sy kon in die woonstel bly op die voorwaarde dat sy skoon bly van dwelms en my uitlos. Sy het by haar deel van die ooreenkoms gehou en ek by myne. In die afgelope paar maande het ons selfs weer vriende geword. Ons het af en toe gaan fliek, maar dis waar dit geëindig het.”

Hy vat haar hand en soen dit. “Ek is skuldig aan baie dinge. Ek was ’n swakkeling in baie opsigte en ek het baie foute gemaak, maar jy moet my glo, Nina. Daar is niks tussen my en Lindi nie en daar sal ook nooit wees nie.”

Nina sit lank stil, dan lig sy sy hand tot teen haar wang. “Daar is baie dinge wat ek wil vra, dinge wat nie vir my sin maak nie.” Sy soen sy palm. “Maar ek glo jou.”

“Dan kan ons die res later uitpluis.” Hy druk sy hande deur haar hare en trek haar vas teen sy bors. “Jy is die beste ding wat nog ooit met my gebeur het, Nina Steyn.”

Sy kom sy mond meer as gewillig tegemoet. Later sal sy uitvind hoe dit gebeur het dat Lindi die foon in sy huis beantwoord het. Later sal sy haar bekommer oor Lindi se insinuasies en waarskuwings, oor die indiskresies met studente. Nou is dit genoeg om op te los in die oomblik.


Elf

Nina staan met toe oë onder die stort. Selfs die koue water wat oor haar spoel, kan nie hond haaraf maak met die gloed van haar lyf nie. Hulle het soos twee kinders in die sand gerol, mekaar gekarnuffel en gekielie. Vir die eerste keer was daar nie struikelblokke tussen hulle nie.

Daar is geen beloftes of verklarings gemaak nie. Hulle het net mekaar se nabyheid geniet, die feit dat hulle sonder komplikasie saam kon wees.

Nie dat dit net by speel en lag gebly het nie. Met ’n behaaglike sug herleef sy die gevoel van sy mond op haar lyf, haar borste. Sy sou geen verweer gehad het as hy hulle liefkosings enduit wou voer nie, maar sy is bly dat hy halt geroep het.

Sy diep stem was amper onherkenbaar skor toe hy met ’n “Nee, Nina, nie hier nie; nie so nie” van haar weggerol en ’n ent weggestap het. Dit het haar ook kans gegee om haar asem en ’n mate van ewewig terug te vind. Sy kon sy groot gestalte duidelik uitmaak in die maanlig waar hy met sy rug na haar gestaan en diep asemteue geneem het.

By die onderpunt van die tent se trappie het hy haar weer teen hom vasgedruk en hees gefluister: “Ons het nog baie tyd, Nina Steyn. Ons gaan nie hierdie wonderwerk verbrou nie.”

Sy voel-voel oor haar lippe met haar nat vingerpunte en herleef weer sy laaste sagkense soen. Die man is ’n meester, besluit sy terwyl ’n salige gevoel hom in haar tuis maak. Hy behoort gepatenteer te word.

“Jy kan nie heeldag lê en slaap nie, jong. Word wakker!”

Nina maak haar oë onwillig oop.

“Dit kom nou van heelnag kerjakker. Kom, jong, ons duik is vervroeg na agtuur en dis al sewe-uur.” Salome skud weer aan haar skouer.

Nog half deur die slaap kom Nina orent.

“Gaan gryp ’n koppie koffie, dan pak ek solank ons goed. Toe, toe, toe, roer jou.”

Teen die tyd dat Nina haar tande geborsel en haar gesig gewas het, is sy amper wakker. By die kombuis het Ben reeds vir haar ’n koppie koffie gereed. Inderhaas gryp sy ’n beskuit en stap dan etende en drinkende na die tent. Salome is net besig om hulle klam duikpakke op te vou en in te pak.

“Wat sou ek sonder jou gedoen het? Dankie, Salome.”

Nina sluk die laaste van haar koffie.

“Dis ’n plesier. Hulle kon ons gerus gisteraand gewaarsku het dat ons dalk vroeër moet duik. Ek het my oorhoeks geskrik toe Lindi ons name uitlees vir agtuur.”

Nina kreun.

“Moenie vir my sê sy is dive master by ons duik nie.”

“Ek is bevrees sy is. Troos jou daaraan, Neil is darem ook by. Van Neil gepraat …?” Salome kyk vraend na Nina.

“Ons sal moet wikkel. Ek vertel jou na die duik.” Nina kry haar duiksak beet en sukkel die trap daarmee af.

“Ek bars van nuuskierigheid. Ook maar goed Lindi was nie daar om te sien hoe julle stil-stil verdwyn en eers ure later teruggesluip kom nie.”

“Ek dag jy slaap.” Nina voel hoe haar wange warm word.

“Ek het, maar ek het so half en half wakker geword toe jy in die bed klim.” Salome lag. “Ek kon sien die maan sit heelwat laer as toe julle die disappearing act gedoen het.”

“Dit was darem nie so laat nie,” verweer Nina verleë en stap onwillekeurig vinniger asof sy van Salome se vrae wil wegkom. Sy hou baie van Salome, maar sy is nog nie gereed om dit wat tussen haar en Neil is met iemand te deel nie.

By die Sani aangekom, laai André hulle sakke haastig in en moet hulle spring om gesit te kry voordat Lindi wegtrek.

“Ben en Neil het airfills gaan organise,” verduidelik André kortaf toe Salome vraend rondkyk.

Na ’n kort maar angswekkende rit, is Nina maar te bly toe hulle by die strand aankom. Sy ry nooit weer saam met Lindi nie, besluit sy stilletjies. Sy bestuur soos ’n besetene.

Nina kyk rond. Die Landrover staan daar, maar sy sien nêrens vir Neil nie.

“Begin solank op-kit, ons het nie baie tyd nie. Daar is drie silinders in die Sani. Salome, jy’s groter as Nina. Vat jy en André die groteres. Nina behoort reg te kom met die kleiner een.”

Nina slaak innerlik ’n sug van verligting. Lindi is weliswaar nie vriendelik nie, maar sy is ten minste professioneel genoeg om Nina se bestaansreg te erken en nie soos by geleentheid in die verlede haar net mis te kyk asof sy glad nie daar is nie.

Hulle dra hulle toerusting na Extasea se skadunet-afdak en maak haastig gereed vir die duik. Nina het net alles opgekoppel en is besig om haar lyf in haar klam duikpak in te worstel, toe sy van agter af vasgevat en opgetel word. Sy gee onwillekeurig ’n gilletjie van die skrik.

Neil lag in haar nek, sit haar dan neer en soen haar onbeskaamd.

“Goeiemôre, Nina Steyn. Wat slaap jy so laat?” Sy oë dans vol groen duiwels.

Nina voel asof sy kan smelt van geluk. “Hallo, professor Brendan,” murmel sy en soen hom dan terug.

“Formeel vanoggend, is ons nie?” lag hy en trek haar vir ’n heerlike oomblik teen hom vas. “Kan ek vir jou ’n silinder bring?” raak hy dan ernstig.

Nina wys na haar kit. “Alles onder beheer.”

Neil frons en kyk dan vraend na Lindi, wat die hele petalje met gevoude arms en nougetrekte oë staan en aanskou het.

Sy trek haar skouers op. “Ek het verkeerd gekyk vanoggend. Daar was toe nog drie silinders in die Sani. Ek het jou en Ben verniet so aangejaag om te kom silinders vul. Ek’s jammer.” Lindi se stem is allesbehalwe boetvaardig.

“Is jy seker hulle is vol?” Neil se frons is nog nie weg nie.

“Vra vir Nina, sy moes haar lugdruk getoets het toe sy opgekit het.” Lindi kyk uitdagend in Nina se rigting.

“Net so oor die tweehonderd bar,” beaam Nina.

“Nou goed, kry julle toerusting op die boot sodat ons die duikplan kan bespreek. Ek hou nie eintlik daarvan dat ons so moet jaag nie.” Dan kyk hy weer na Lindi. “Hoekom het die skipper gesê is die duiktyd vervroeg?”

“Hulle verwag glo dat die wind later gaan opkom. Hulle wil soveel moontlik duike inkry voordat die see te rof raak.” Lindi buk om haar silinder op te tel en stap heupswaaiend na die boot.

Dis haar laaste kwalifiserende duik, onthou Nina terwyl hulle deur die golwe jaag. Hopelik is dit ook die laaste keer dat André haar buddy is. En hopelik kan Neil vanmiddag haar buddy wees vir haar eerste duik as volwaardige skubaduiker. Dis te sê as Neil almal deur hulle laaste kwalifiserende duike kan kry en nie meer instrukteur hoef te wees vir die res van die naweek nie. En as die wind hou.

André is hierdie keer nie so geduldig nie. Nina probeer by hom bly met die afgaan, maar vermors uiteindelik meer tyd en lug deurdat sy elke keer weer moet opvin om te equalize.

Hulle is pas deur hulle laaste oefeninge toe Nina op haar lugdrukmeter kyk. Haar oë rek. Sy behoort nog ten minste honderd na honderd en vyftig bar in haar tenk oor te hê, maar die meter lees reeds minder as vyftig bar, wat die minimum is vir ’n veilige opgaan.

Sy vin verbouereerd na Neil toe, gee die teken vir ‘out of air’ en wys vir hom die meter.

Neil wink onmiddellik vir Lindi nader, beduie dat Nina sonder lug is en dat sy saam met Nina moet opgaan met haar octo op gereedheidsgrondslag.

Lindi sein vir Neil dat sy verstaan en dan vir Nina dat hulle opgaan.

Nina het skielik ’n onbedaarlike drang om te weier, maar sy besef Neil as die instrukteur mag nie sy groep alleen by ’n dive master los voordat hulle nie gekwalifiseer het nie en dat sy ook nie kan verwag dat almal hulle duik moet inboet omdat sy ’n probleem het nie.

Lindi wys vir haar dat sy die octo, waardeur Nina Lindi se lug kan deel indien nodig, gereed het. Nina lig die luguitlaatklep vir die BC bo haar kop en begin saam met Lindi opvin. Die res van die groep verdwyn sommer gou in die blou newels. Vir Nina voel dit asof hulle pynlik stadig styg, maar dis moeilik om te skat.

Nina onderdruk die paniek wat deur haar spoel toe haar lug finaal die gees gee. Sy maak die teken dat haar lug gedaan is en sein dan dat sy lug nodig het. Sy hou haar hand uit na die octo terwyl sy na die beste van haar vermoë beheer oor haar uitaseming probeer hou.

’n Breukdeel van ’n sekonde verstaan sy nie wat aangaan nie. Dan besef sy dat Lindi moedswillig tot buite haar bereik geswem het. Met lughonger longe swem Nina agterna, maar Lindi bly buite haar bereik. Angsbevangenheid wil-wil Nina oorrompel toe sy besef dat Lindi werklik nie van plan is om vir haar lug te gee nie.

Opsies! Wat is haar opsies? Haar longe vertel haar dat sy nie ’n keuse het nie. Sy moet op, al kry sy nou ook die bends. Dis ten minste verkieslik bo verdrinking. Sy begin so kalm moontlik op te vin, maar dan voel sy Lindi se hand soos ’n klamp om haar enkel sluit. Bo haar kan sy reeds die kringe sien wat die son op die oppervlak maak. Sy skop na Lindi, maar sonder sukses. Die ligkringe word weer dowwer namate Lindi haar dieper die bloutes intrek.

Dink! skree sy op haarself. Al waaraan sy egter kan dink, is die oorweldigende behoefte aan lug. Van êrens af penetreer ’n opdrag dan tog haar bewussyn. Ditch your weight-belt. Sy voel onder haar BC rond, kry die gespe in die hande en lig die klep met dom vingers. Tegelykertyd skop sy verwoed na Lindi se hand wat steeds om haar enkel klem. Met dié sluk sy monde vol soutwater. Dan word alles opeens donker.

Iemand is besig om haar borsbeen met gereelde tussenposes te vergruis. Sy dwing haar teësinnige oë oop en probeer om haar kop in protes te skud.

“Nina, kan jy my hoor?” Neil se gesig swem nader uit die newels. “Druk my hand as jy my kan hoor.”

Sy gehoorsaam toe hy haar hand vat.

“Sy’s by!”

In die verte hoor sy nog ’n stem: “CPR suksesvol. Sy haal self asem, haar pols is oukei en sy het haar bewussyn herwin. Staan by met helikopter.”

Dan doof Neil se gesig uit en die donkerte tree weer in.

Haar kop wil bars. Daar is ’n aanhoudende kap-kap-kap-geluid wat haar wil mal maak.

“Nina, kan jy my hoor? Druk my hand.”

Sy gehoorsaam met moeite net voor die donker weer oorneem.

Haar kop is nog seer, maar dit is stil. Sy wil haar oë oopmaak, maar haar ooglede is onhebbelik swaar. Dan kry sy hulle tog gelig. Alles is wit. Sy draai haar kop moeisaam.

’n Groot figuur staan kop onderstebo by die venster, sy skouers is geboë.

“Neil.” Haar stembande wil nie saamwerk nie. “Neil,” probeer sy weer. Dis skaars ’n fluistering.

Neil kyk vinnig om en dan is hy by haar. Hy druk haar hand teen sy mond.

“Nina, Nina, Nina …”

Haar hand is nat, registreer sy stadig. En dan besef sy dat Neil huil. Oersterk, massiewe Neil huil.

“Moenie.” Met moeë vingers vee sy oor sy oë.

“Ek kan nie anders nie.”

Haar oë val vanself weer toe. “Ek is baie moeg.”

“Bly by my, Nina, asseblief. Ek kan nie sonder jou aangaan nie. Asseblief.”

Sy probeer haar oë oophou, maar slaag nie daarin nie.

Haar kopseer is weg. Haar oë maak makliker oop. Eers sien sy net blomme. Dan sien sy Neil in die stoel reg langs haar bed sit. Sy ken hang ongemaklik op sy bors, slierte hare het losgekom uit sy poniestert en versluier sy gesig.

“Neil?” Sy steek haar hand uit en sit dit op syne.

Hy lig sy kop stadig op asof hy bang is dat hy droom, dan begin ’n breë glimlag stadig oor sy gesig sprei. Die lagplooitjies om sy oë verdiep tot voortjies. Sy oë is baie groen, en onnatuurlik blink tussen die lang donker wimpers.

“Jy’s terug.” Hy leun oor na haar toe, vat haar hand in albei syne. “Jy’s sowaar uiteindelik terug, Nina Steyn.”

“Lindi?” Sy moet weet.

“Later, wanneer jy sterker is.” Sy skud haar kop.

“Nou.”

Hy sug en ontwyk haar oë.

“Ek kan nie glo dat ek so onnosel was nie. As dit nie vir André was nie … Julle al twee kon …” Hy laat sak sy kop en druk haar hand teen sy voorkop. “Hoe gaan jy my ooit vergewe?”

Dan kyk hy op. “André het vermoed dat Lindi met een van haar streke besig was. Julle was reeds weg toe hy skielik na my toe gekom het, die lei gegryp en in groot letters daarop geskryf het: Gaan help. Salome het ook nader gekom en haar kop dringend geknik.”

Hy soen haar hand. “Ons het almal gelyk opgegaan. Lindi het jou nog aan die voet beetgehad toe ek en André julle die eerste keer in die oog gekry het. Toe tref jou weight belt haar teen die slaap. André het haar boontoe gebring terwyl ek jou probeer help het.”

Hy maak sy oë toe en skud dan sy kop asof hy die beeld wil verwilder. “Ek en die skipper het dadelik met CPR op jou begin. Lindi was bewusteloos, maar André het gesorg dat sy lug kry met die opgaan. Jy het nie ’n pols gehad nie, het nie asemgehaal nie. Dit was soos dé-jà-vu.”

Hy bly ’n oomblik stil. “Om ’n lang storie kort te maak: ons het jou sover gekry om weer asem te haal. Die skipper het vooruit geradio en die helikopter het al vir ons gewag toe ons op die strand aankom. Hulle het ons hierheen, na die Addington, gebring. Lindi het intussen haar bewussyn herwin en die Parkeraad se sekuriteitswagte het haar gearresteer. Sy is ook hier in Durban, opgeneem vir sielkundige waarneming.”

Nina se oë skiet vol trane. “Ek hoop dinge werk uit vir haar.”

Neil buk vooroor en soen haar op haar nat oë. “Sy was histeries toe hulle haar wegneem. Dit het ek eers later by Salome gehoor, want ek is dadelik saam met jou in die helikopter. Sy het glo verskriklik te kere gegaan. Salome sê dit was asof iets ge-snap het. Lindi het jou en Laura begin verwar. Alles dui daarop dat sy … dat Laura …”

Hy haal diep asem, sy wimpers klou nat aan mekaar vas. “Hoe kan ’n mens ’n ander mens so sleg ken? Sy het met jou lugbottel se klep gefoeter en vir die skipper gesê dat ek vroeër wil gaan duik sodat dinge ’n bietjie oorhaastig kon gebeur. Vir my en Ben het sy uit die pad gekry deur ons te stuur om nog silinders te gaan vul aangesien daar kastig drie te min was. Die res weet jy.”

Hulle sit ’n lang ruk stil – elkeen met sy eie gedagtes.

Dan kyk Nina weer op.

“Sal ek weer kan duik?”

Neil speel met haar vingers. “Dit hang af … Jy sal ’n EKG moet laat doen.”

“En as …?”

Hy val haar in die rede voor sy verder kan praat: “Dan niks nie. En nou moet jy rus.”


Twaalf

“Waar op aarde het jy al die blomme gekry?” Nina kyk verstom rond. Haar meenthuis lyk soos ’n lentetuin en dit in Maart.

“Trek jou slaapklere aan en klim in die bed. Die dokter het gesê jy moet ten minste nog die naweek in die bed bly.” Neil soen haar op haar kroontjie. “Wie sê in elk geval vir jou dit kom van my af?”

Nina kyk met ’n glimlag op na hom.

“Wie anders?”

“Wel, ek weet nog steeds nie mooi waar Daan de Wet in die prentjie inpas nie, en Ben het ook maar nog ’n leepoog-kyk in sy oë wanneer hy na jou kyk. En vandat hy jou lewe help red het, is André ook bra knaend op die foon om te hoor hoe dit gaan.”

Nina gee ’n guitige laggie. “As jy vir my sê van wie die blomme kom, vertel ek jou, en ek haal aan, wie de bliksem Daan de Wet is.”

Neil grinnik. “Afpersing. Ek kon dit verwag het.” Hy lyk skielik verleë. “Meeste is van my af. En nou wil ek weet, wie is Daan de Wet?” Sy hande klem meteens gespanne om haar skouerknoppe.

“Hy was eers my vriend, toe my verloofde … en nou is hy weer my vriend. Hy is ’n doktor in Sielkunde en dus ’n baie nuttige vriend om te hê.” Sy glimlag op na hom en voel hoe sy greep effens ontspan.

“Mag so wees, maar hy was ’n idioot om jou te laat gaan.” Neil trek haar teen hom vas. “Maar ek is baie bly hy het. En nou moet jy in die bed kom.” Hy tel haar met die grootste gemak in sy arms en dra haar na haar slaapkamer waar hy haar met sorg op die bed neersit.

Hy soen haar versigtig. “Jy moet nou gesond word, Nina Steyn. Daar is baie dinge wat ons moet besluit en beplan.” Hy kom orent. “Ek gaan vir jou iets kry om te drink en wanneer ek terugkom, moet jy in die bed wees.”

Nina hou hom terug. “Daar is iets wat my baie pla.”

Hy gaan sit weer langs haar. “En dit is?”

“Daardie Vrydag toe jy my sou gebel het … Ek het na jou huis toe gebel.” Sy sluk. “Lindi het geantwoord.”

“Ek het ’n Green Peace-vergadering toegespreek en die huislyn deurgeskakel na Lindi se woonstel, soos ek altyd maak wanneer ek in die aand uit is. Maak dit vir jou sin?”

Sy knik en glimlag. “Ek wens ek het jou lankal gevra.”

“Ek kan sommer vir jou nog iets opklaar terwyl ons op die onderwerp is. Toe ek jou nie by jou kantoor in die hande kon kry nie, het ek vir Lindi gevra om jou huis te bel terwyl ek reggemaak het vir die vergadering. Sy het eers gesê daar was nie antwoord nie, maar die volgende oggend toe jy en Ben so saam-saam daar aankom, het sy gesê sy wou my gevoelens spaar, maar dat Ben geantwoord het toe sy gebel het.” Hy streel oor haar wang. “Ek het haar geglo.”

“Ben was nie daar nie. Ek het heelaand gewag dat jy moet bel.”

Neil buig oor haar en soen haar op haar wang. “Dis mos nie meer belangrik nie. Maak toe jou oë en rus.”

“Ek sal nou. Sê net vir my … was jy ooit voorheen indiskreet met jou studente?”

Hy skud sy kop en lag. “Daar is net een heks van ’n student wat my tot indiskresie kon dryf. En sy moet nou rus.”

Die vliegrit moes haar moeër gemaak het as wat sy gedink het, besef sy toe sy wakker word en sien dat dit reeds skemer buite is. Daar is ’n glas lemoensap en ’n briefie op haar bedkassie: Hoop jy’t lekker gerus. Sien jou bietjie later. N.

Hy het ’n sterk manlike handskrif. Sy streel met haar wysvinger oor die letters. Hy is so bedagsaam. Daar moet ’n magdom goed wees wat hy moet reël en na omsien met dié dat hy die hele week by haar in Durban was.

Sy sug, skielik tranerig. Neil is so oneindig goed vir haar. Daar is niks wat hy nie vir haar sal doen nie, sy weet dit en sy weet dat sy vir hom spesiaal is, maar waarom is daar hierdie afstand tussen hulle? Vandat sy haar bewussyn herwin het, behandel hy haar asof sy van porselein gemaak is. Sy raak weliswaar nog gou moeg omdat haar longe ’n bietjie van ’n knou gekry het, maar dis nie te sê sy kan nie ’n ordentlike cuddle hanteer nie.

Soms kry hy so ’n ver kyk in sy oë en soms is daar ’n oneindige hartseertrek om sy mond. Sou hy dan aan Lindi dink, aan Laura dalk?

Sy skrik toe sy ’n klop aan haar kamerdeur hoor.

“Enigiemand tuis?” Daan loer om die hoek.

“Daan!” Sy hou haar arms na hom toe uit.

’n Hele ruk hou hulle mekaar net vas, dan kom Daan orent. “]y’t ons darem sleg laat skrik, Niens. Hoe voel jy nou?”

“Nou weer beter. Hoe’t jy ingekom?”

“]y’t vergeet om jou sleutel terug te vra.” Hy glimlag, sy oë egter vreemd hartseer. “Ek neem aan jy wil dit nou terughê?” Hy gaan sit langs haar op die bed.

Sy byt haar onderlip en knik. “Ek het vrede met die sleutel, maar as jy eintlik vra wat ek dink jy vra, is die antwoord, ja.” Sy sit haar hand op sy knie en hy vou syne oor hare. “Ek het hom oneindig lief, Daan. Ek sou jou graag as ’n vriend wou behou, maar dis al wat ek kan bied.”

Hy knik, maak dan sy keel skoon. “Ek is bly as jy gelukkig is.”

“Amanda?”

Hy laat sak sy kop, kyk dan weer na haar. “Sy’t opgeskop nadat sy uit die koshuis geskors is. Die primaria het haar in die bed betrap met ’n manstudent.” Hy trek sy skouers op en lig sy wenkbroue. “Ek was nie eers erg geskok nie. Ek dink ek het altyd maar geweet dat sy … los is.”

“Ek is jammer, Daan.” Sy gee sy hand ’n drukkie.

“Ek ook, glo my. Ek besef nou wat ek verloor het. Die malle hartstog, die koors, die wellus soos jy dit genoem het, was dit nie werd nie. As dit enigsins binne my vermoë was, sou ek hierdie afgelope maand of twee weggewens het en jou nooit laat gaan het nie.” Sy glimlag is skeef. “Soos hulle sê: algaande leert men. Party van ons leer net te laat.”

“Die koors … Is dit nog daar?” Nina weet nie of sy die antwoord wil hoor nie.

Hy skud sy kop. “Die koors is weg, en noudat die koors weg is, is daar niks oor nie behalwe spyt.”

“Ai, Daan.” Sy raak simpatiek aan sy wang.

“Ek moet gaan. Onthou net ek is altyd daar vir jou en ek hoop dinge werk vir jou beter uit as vir my.” Hy leun oor, soen haar sagkens en hou haar ’n oomblik styf vas.

Oor sy skraal skouer sien Nina vir Neil in die deur huiwer. Dan draai hy om en loop uit. Sy wil hom terugroep, maar haar stem weier om verby die pynlike knop in haar keel te kom.

Met groot moeite hou sy die trane in totdat Daan, salig onbewus van enigiets, daar weg is. Sy sluit die deur agter hom met die sleutel wat hy teruggegee het en draai om. Die bos sleutels wat sy vir Neil gegee het om te gebruik, lê op die wastafeltjie.

Dis asof ’n damwal breek toe die eerste trane oor haar wange begin stroom. Sy huil oor Daan, oor Neil, oor Lindi en Laura, oor hoe vreemd die weë van die liefde almal lei.

Sy moes haarself aan die slaap gehuil het, want die voordeurklokkie maak haar wakker. Sy is uitasem toe sy die deur uiteindelik oop kry.

“Is ons ontydig?” vra Salome bekommerd. “Ons kan later terugkom.”

Nina skud haar kop. “Nee, kom binne, asseblief. Hallo, Salome, Ben.”

Salome stuur vir Ben weg onder die voorwendsel om in Nina se yskas vir wyn te gaan soek en lei Nina dan aan die arm terug kamer toe. “Klim in die bed en vertel vir suster Salome.”

Nina gehoorsaam die eerste deel van die bevel en kyk dan net verstorwe na Salome terwyl groot traandruppels stadig teen haar wange afbiggel. Dan verduidelik sy van Daan en hoe Neil hulle gesien het.

“Oorstuur, albei van julle. Nog nie een van julle is oor die skok van die hele storie nie, en ek wed jou dis die eerste keer dat jy huil vandat dit gebeur het.”

Nina knik.

“Dan is dit goed dat jy huil. Moenie oor Neil bekommerd wees nie. Hy sal weldra die lig sien. Gee hom kans. Die arme man is deur hel die afgelope tyd. Hy het ons elke aand gebel, en ek kan vir jou dit sê, Nina, hy het gesuffer.

“Behalwe vir al die skuldgevoelens teenoor jou, moes hy ook die feit in die oë staar dat Lindi vir Laura se dood verantwoordelik was. Blykbaar het sy dit nie beplan soos in jou geval nie, maar toe die geleentheid hom voordoen, het sy dit gebruik. Kan jy dink hoe ’n skok dit vir Neil moes gewees het om te hoor dat Lindi ter wille van hom hierdie dade gepleeg het? En dan was dit nog touch en go met jou ook.

“Die dokter het vir hom gesê dat sekondêre effekte en die gebrek aan suurstof, noodlottige gevolge kan hê vir baie lank nadat jy bygekom het. Mens kan die arme man nie kwalik neem dat dit hom ontstel het toe hy jou en jou Daan in mekaar se arms sien nie.”

Salome streel oor die snikkende Nina se hare. “Dit sal regkom, Niensie, jy sal sien.”

Teen Maandag, toe sy universiteit toe ry, is niks egter nog reg nie. Neil het nie weer van hom laat hoor nie. Sy het die hele Sondag gewroeg, maar het hom uiteindelik tog nie gebel nie. Sy was te bang sy hoor dalk sy koors, soos Daan s’n, het net opgedroog en dat hy van die eerste geleentheid gebruik gemaak het om te ontsnap.

Sy sug diep. Om diep te sug, is reeds tweede natuur by haar vandat Neil in sy spore omgedraai het. Sy moes in die hospitaal al agtergekom het sy koors is weg. Dis natuurlik waarom hy haar soos ’n porseleinpop behandel het.

Die ergste van alles is dat haar koors nie weg is nie. Sy smag na hom met elke vesel van haar liggaam, maar nie net dit nie; haar hart en siel smag ook na hom.

Haar koors het nie net dit gebly nie, dit het omgesit in en deel geword van ’n allesomvattende liefde wat sy nie voorheen besef het moontlik is nie.

Sy ploeg met moeite deur haar klasse en is doodmoeg toe sy uiteindelik by haar kantoor uitkom. Sy besluit om eers vir haar ’n koppie tee te maak om haar krag te gee vir die voorbereiding wat sy net eenvoudig moet doen.

Terwyl sy wag vir die water om te kook, blaai sy onbelangstellend deur die koerant wat daar lê, dan verstar sy.

Dis ’n foto van Lindi.

Nina lig haar oë na die opskrif: Verdagte pleeg selfmoord in gestig.

Haar oë flits oor die berig, dan hardloop sy kantoor toe en gryp haar handsak en haar motorsleutels. Sy het nie ’n plan nie, sy weet net Neil het haar nodig.

Neil sit voor die soutwatervistenk in die klubhuis. Hy staar na die lui bewegings van die visse asof dit is waar antwoorde op sy vrae te vinde is.

Nina bly in die deur staan, skielik onseker waarom sy daar is. Asof hy haar teenwoordigheid aanvoel draai Neil sy kop in haar rigting. ’n Oomblik bly hy so sit, dan staan hy op en maak sy arms vir haar oop.

Met ’n snik hardloop sy na hom toe en voel hoe hy haar in sy arms toevou. Hulle hou mekaar krampagtig vas terwyl hy haar heen en weer wieg, sy gesig in haar hare. Lank staan hulle so voor Nina voel hoe sy arms geleidelik begin ontspan. Sy begin sy rug troostend vryf, probeer so ’n honderd boodskappe waarvoor sy nie woorde het nie, oordra.

Sy kop sak in haar nek en sy voel hoe sy lippe haar naam teen haar haarlyn prewel. Intuïtief laat sy haar kop agteroor val. Sy mond begin stadig haar nek verken, vind die kuiltjie tussen haar sleutelbene en dan haar mond, haar wangbene, haar toe oë en weer die kuiltjie. Met ’n kreun herontdek hy die spasie tussen haar borste. Dan vind sy mond weer haar lippe, soek sy tong hare.

“Nina … Ek was so bang …” Hy druk weer sy gesig in haar hare en hou haar styf vas. “Ek was so bang ek gaan jou tog verloor. Al die ander dinge kan ek nog mee saamleef. Die foute wat ek gemaak het soos om met Laura te trou, by Lindi te slaap, jou veiligheid aan Lindi toe te vertrou … As jy my vir al daardie dinge kon vergewe, sou ek myself dalk kon vergewe, maar ek kan nie met die gedagte saamleef dat jy nie my lewe met my wil deel nie.”

“Ek is hier, Neil, en daar is niks om te vergewe nie.” Sy vee met haar vingerpunte oor sy mond. “Ek wil baie graag jou lewe met jou deel.”

“Weet jy van Lindi, dat sy …?”

Nina knik.

“En jy sien nogtans kans om met iemand soos ek …”

Nina sit ’n vinger op sy lippe. “Ek dink jy is ’n wonderlike man wat net sy bes probeer het om te doen wat goed en reg is. Lindi en net Lindi is verantwoordelik vir elke besluit wat sy geneem het, ook vir hierdie laaste besluit. Jy het my geleer dat ’n mens verantwoordelikheid moet aanvaar vir jouself en jou dade. Jy kan nie nou wil verantwoordelikheid aanvaar vir Lindi en haar dade nie. Ons mag hartseer wees oor die vermorsing van ’n lewe, maar ons mag nie skuldig voel oor dit wat nie ons skuld is nie.”

Hulle staan vir ’n klein ewigheid na mekaar en kyk, dan trek Neil haar weer teen hom vas.

“Ek het jou oneindig lief, Nina Steyn.”

Salome maak die deur oop.

“Nina! Kom in.”

“Ek het net kom dankie sê vir al julle hulp met die begrafnis en alles.” Nina volg Salome na haar sitkamer. Sy sien Salome buk en dan orent kom.

“Het jy geweet dat as mens klei vir ’n sekere tyd teen ’n sekere temperatuur bak, dit nooit weer klei kan word nie?” Salome hou die pot wat Nina die eerste keer so bewonder het in haar hande. “Selfs al kap ’n mens dit fyn en meng dit weer met water, bly dit altyd keramiekkorrels; dit bind nooit weer nie.” Sy hou die pot na Nina uit. “Dis joune sodat jy kan onthou dat selfs die broosste kleipot tog ’n onomkeerbare krag in hom dra.”

“Salome, jy kan nie. Dis jou mooiste pot.” Nina skud haar kop.

“Natuurlik. Dis hoekom ek dit vir jou wil gee.”

Nina neem die pot versigtig by haar, draai dit in die rondte om die suiwer lyne te bewonder. “Hierdie pot sing.” Dan slaan sy haar arms om Salome. “Dankie. Vir alles.”

Salome gee haar ’n drukkie en stoot haar dan weg. “Toe, moenie dat ons nou staan en sentimenteel raak nie. Ons het almal al genoeg trane gestort die afgelope tyd. Eers draai jy by die dood om, en toe is jy en Neil omtrent deur die vagevuur met die storie van Lindi. Is hy darem oor die ergste?”

“Ek dink so. Hy het baie met Daan gaan praat oor sy skuldgevoelens. Ek dink dit het gehelp.”

“Neil is een van die min mans wat ek ken wat sterk genoeg is om te erken wanneer hy swak is.”

Nina streel oor die pot. “Die twee kom verbasend genoeg eintlik goed oor die weg.”

“Daan kan bly wees hy het nog ’n kop op sy lyf. As Neil homself was die dag toe hy julle in daardie famous omhelsing gesien het, was dit klaarpraat.” Salome giggel. “Ek kan nou nog vir André sien met sy voete wat ’n goeie twaalf duim bo die grond dangle. En hy het skaars aan jou geraak.”

Nina lag, hou dan haar kop skeef. “Sien jy nog vir André?”

Salome skud haar kop. “Ons het nooit juis in dieselfde kringe beweeg nie. Buitendien het Ben ’n ding oor André.”

“En jy en Ben?”

Salome bloos. “Dit bly vir my ’n wonderwerk.”

Die woorde eggo in Nina se gedagtes toe sy die silwer borreltjies dophou wat uitbundig boontoe dwarrel.

Equalize, herinner sy haarself en kyk dan na Neil.

Hy knipoog vir haar en seinvra of sy oukei is.

Sy maak ’n sirkel met haar duim en wysvinger en strek die ander drie vingers – sy was nog nooit in haar lewe meer oukei nie.

Die water is ongelooflik helder. Onder haar kan sy die koraalrif sien nader kom, en dan is hulle midde-in die kleurontploffing. ’n Driekwartier lank is hulle toeskouers in ’n wonderbaarlike wêreld met geheime waarin Neil haar geleidelik inwy. Dan tik Neil op sy lugdrukmeter en wys hulle moet gereed maak om op te gaan. Sy sein dat sy gereed is, maar Neil haal sy regulator uit en glimlag deur die fyn borreltjies wat van sy lippe af opspiraal.

Nina haal haar regulator ook uit en glimlag terug. Hy leun oor en soen haar, dan sit hy haar mondstuk terug en wys dat sy moet kyk.

Sy knik.

Hy wys na homself en vorm met sy lippe die woord “I”, dan sit hy sy hand op sy hart en wys na haar.

“I love you,” sit Nina die woorde bymekaar.

Hy sit sy regulator terug en hou sy arms oop sodat sy nader kan swem vir sy omhelsing. Dan begin hulle, steeds inmekaar verstrengel, stadig opvin.

Toe hulle deur die oppervlak breek, gooi al twee hulle regulators agtertoe om mekaar behoorlik te kan soen, dan begin hulle laggend die kort entjie na die spierwit strand toe swem.

Hulle help mekaar uit hulle BC’s en duikpakke, voordat Neil vir Nina nader trek. Sy oë is mosgroen, sien sy voordat hy haar soen dat haar tone krul.

Hy tel haar op en sit haar sagkens neer sonder om haar lippe vir ’n oomblik onder syne te laat uitgaan, dan begin hy ’n vuurwarm pad na haar borste toe streel.

“Is jy seker dis net ons wat hier is?” vra Nina met die laaste van haar werkende dinkmolekules.

“Dis net ons op die eiland,” verseker hy haar terwyl hy haar bikini se bostuk losmaak.

“Hoe kan jy so seker wees?” Sy trek haar rug hol toe sy lippe die pad na haar naeltjie begin loop.

“Dit was die voorwaarde waarop ek die plek vir ons wittebrood gehuur het.” Sy hande verander elke senupunt van haar liggaam in kool vuur. “Dis net ek en jy.” Sy stem is hees.

Hy hou ’n oomblik op met die ekstatiese marteling en kyk in haar oë. Sy lang donker hare hang nat teen sy wang. Sy hou die naderkom van sy sexy mond gefassineerd en met asemlose afwagting dop. Sy maak haar oë toe en voel sy diep stem deur haar hele wese resoneer.

“Ek het jou lief, Nina Brendan, ek het jou oneindig lief.”

Dan maak niks meer saak nie en kan sy haar oorgee aan die maalstroom van ekstase wat hulle wedersydse liefde in mekaar ontketen.



LEERSKOOL VAN LIEFDE

Een

Saskia gaan sit agter haar tafel toe die vrou met die bruinpapiersak uit die bont winkeltjie stap. Dis nog ’n kwartier voordat haar studente kom vir hulle papiermachéklas.

Sy trek die bondel pos nader. Rekeninge sit sy eenkant, Reader’s Digest-pos beland in die snippermandjie. Sy’s nie die tipe wat ’n halfmiljoen rand sal wen nie. Sy kyk op die agterkant van ’n langwerpige bruin koevert. AfriDive.

Dis nou al drie jaar sedert sy die Openwater I-kursus in skubaduik gedoen het, maar die klub stuur nog ewe getrou elke maand ’n nuusbrief aan meneer en mevrou Lieb Malan. Sy girts die koevert met ’n briewemessie oop en lees vlugtig die verslag oor die kursusse wat die afgelope maand gedoen is. Dit word afgesluit met ’n uitnodiging om nog ’n kursus te doen en ’n naam in sterk handskrif onderaan.

Steph. Saskia maak haar oë toe en roep sonder moeite die gesig met die sterk gelaatstrekke en die groengrou oë voor haar op. Sy onthou hoe oordonderend groot hy is en hoe maklik hy kon lag en skerts.

Sy skud haar kop asof sy die gedagtes aan Steph Bruwer so wil verwilder en kyk na die aanhangsel by die nuusbrief.

Baie spesiale aanbod, lees sy. Open Water II-kursus teen ’n weggeeprys. Ideale geleentheid vir duikers wat lanklaas geduik het. Gratis opknappingskursus in die verhitte swembad by die klubhuis.

Die bedrag is heel bekostigbaar. Sy skud haar kop. Haar geldsake begin nou net regkom na al die ekstra onkoste ná die egskeiding. Buitendien, wie sal na Pauper’s Palace omsien terwyl sy rondflenter?

Sy lees verder. Die kursus word oor twee weke by Baia Formosa aan die Mosambiekse kus aangebied. Die duikinstrukteur wat optree as kursusleier se naam is vir haar vreemd. Sy kan nie iemand met die naam Mike onthou nie.

Saskia vou die nuusbrief toe, mik na die snippermandjie, maar tik-tik dan ingedagte met die briefrand teen haar mond. Meteens onthou sy met verbysterende helderheid die opwinding net voordat mens oor die boot se rand rol, die bont mengelmoes op die rif, die uitbundigheid na ’n goeie duik.

Lieb het nie begrip gehad vir haar vervoering wanneer sy geduik het nie. Hy het die kursus gedoen omdat skubaduik die in-ding was om te doen onder die groep waarin hy beweeg het – die klomp yuppie-ingenieurs met hulle BMW’s, Nike-drafskoene en luukse meenthuise in Sandton.

Nóg hulle vervoermiddels, nóg hulle beskeie meenthuis aan die Oosrand het die paal gehaal. Die duikkursus was dus essensieel om sy stand in die hiërargie te bevestig.

Lieb se snobisme het toe darem op die ou end goed te pas gekom, want hy het sonder te veel bohaai toegelaat dat sy die meenthuis en haar skedonk behou op voorwaarde dat sy die lenings oorneem.

Saskia bekyk die nuusbrief weer. Sy staar na die telefoonnommer en tel dan impulsief die gehoorbuis op.

“AfriDive, hallo?” Saskia wonder of dit dalk Vera se stem is. Sy kan nie onthou hoe sy geklink het nie. Dis darem ook al drie jaar gelede.

“Die spesiale aanbod op die Openwater II met die opknappingskursus …” Sy huiwer.

“Ons het nog net een plek oop. Dis ’n baie gewilde kursus en Mike is ’n gewilde instrukteur. As jy wil gaan, moet jy nou bespreek. Die prys sluit verblyf in en sewe duike, ses in Mosambiek en die Sondag daarna ’n duik by Bass Lake.” Die stem klink jonk. Dis nie Vera nie, besluit Saskia.

“Hallo, is jy nog daar?”

“Ja, ek is hier. My naam is Saskia Malan.” Saskia byt haar lip en haar hart begin skielik onbedaarlik klop.

“Goed, ek het dit hier aangeteken. Kan jy vir ons ’n deposito solank inbetaal en dan die dag voor julle vertrek, wanneer jy die opknappingskursus kom doen, die res betaal? En, o ja, as jy jou paspoort voor môremiddag hier by die duikskool kom aflaai, kan ek jou visum vir jou reël.”

“Ek sal so maak.”

Saskia skryf die bankrekeningnommer en ander besonderhede neer, gee haar telefoonnommer en adres, groet en sit dan verslae terug in haar stoel. Is sy nou heeltemal van haar verstand af? Dan giggel sy senuweeagtig. Die koeël is deur die kerk. Sy gaan weer duik.

Sy is regtig van haar verstand af, besluit Saskia toe sy Woensdagmiddag twee weke later, voor die duikskool stilhou vir haar opknappingskursus.

In een stadium het sy ernstig daaraan gedink om te kanselleer met die verskoning dat sy niemand het om na die winkel om te sien nie. Dieselfde middag het een van die meisies wat haar papiermachéklas bywoon en haar soms Saterdae uithelp, kom vra of Saskia nie vir haar vakansiewerk het nie. Toe Saskia verduidelik van die naweek, was Ansie maar te bly om ’n ekstra inkomstetjie te verdien. Dit het Saskia sonder enige oortuigende rede gelaat om nie te gaan nie.

Saskia haal diep asem en klim uit die motor. Presies wat haar benoudheid veroorsaak, weet sy self nie. Dit moet iets daarmee te doen hê dat sy nog nooit op haar eie so ’n mal perd opgesaal het nie. Dat sy drie jaar gelede laas geduik het, dra ook nie juis by tot haar gemoedsrus nie.

Solank sy net nie vir Vera of Steph raakloop nie. Sy wil nie herinner word aan die laaste keer toe sy hulle gesien het nie. Gelukkig gaan hulle hierdie keer Mosambiek toe en nie Sodwana toe nie. Die laaste dag wat sy en Lieb daar spandeer het, is nie iets wat sy graag wil onthou nie.

Saskia haal nog ’n keer diep asem en stap dan na die ontvangslokaal wat sommer ook dien as ’n winkel vir skubatoerusting. Agter die toonbank staan dieselfde petite donkerkopmeisietjie met die fraai gesiggie vir wie sy haar paspoort twee weke gelede gegee het.

“Hallo, Tracey.” Saskia maak seker dat haar glimlag niks van haar senuagtigheid verraai nie.

“Haai. Jy kan maar deurgaan na die kleedkamers en begin op-kit. Jy het gesê jy het jou eie kit?”

Saskia knik. Lieb het nooit iets half gedoen nie. “Net nie my eie silinder nie.”

“Gebruik die klub s’n, die volles lê langs die swembad.”

Saskia gaan haal die swaar duiksak uit die bagasiebak en stap na die kleedkamers. Sy trek haar swemklere aan en wurm haarself in haar duikpak in. Die res van die toerusting dra sy tot langs die swembad. Sy bring een van die silinders nader, haal haar dryfkompensator uit die sak en bekyk die bande en gespes met ’n frons. Sy weet die silinder moet op een of ander manier in die BC pas, maar sy kan om die dood nie onthou hoe nie. Haar vingers bewe senuagtig toe sy die bande losmaak. Bedaar, maan sy haarself, jy kan dit logies uitwerk.

“Kan ek help?”

Saskia kyk vinnig op toe sy die diep stem hoor en voel dan hoe ’n gloed deur haar hele lyf trek. “Steph.” Die naam kom as ’n hees fluistering.

“Hallo, Saskia.” Hy glimlag skewerig, neem die BC uit haar lam hande en buk dan oor die silinder. “Lanklaas geduik?”

Saskia knik, besef dan dat hy nie die knik kan sien waar hy besig is om die bande om die silinder vas te trek nie. “Laas by … Ek het nog nie weer geduik sedert …”

Hy kyk op. “Dis drie jaar gelede. G’n wonder jy het al vergeet hoe om op te kit nie.” Hy kyk of die O-ring in ’n goeie toestand is en hou dan sy hand uit. “Jou DV?”

Sy gee vir hom die seekatagtige item met die regulator en lugdrukmeter aan en probeer konsentreer op hoe hy dit aan die silinder koppel. Steph druk die gesig van die lug- en dieptemeter teen die BC vas en draai die silinder oop. “Tweehonderd bar,” lees hy die lugdruk en kyk weer na haar. “Mike sal nou hier wees om deur die prosedures te gaan. Ons wag net vir Theuns. Hy wil ook die opknappingskursus doen.”

Saskia knik. “Dankie vir die hulp.”

Steph gee weer ’n skewe glimlaggie. “My plesier.” Hy kyk haar ’n oomblik aandagtig aan. “Mooier as ooit.” Dan draai hy om en stap sonder ’n verdere woord weg in die rigting van die lesingkamers.

Saskia se bene is meteens lam en sy gaan sit op die rand van die swembad, haar voete in die verhitte water. Aantrekliker as ooit, besluit sy met ’n wild kloppende hart.

“Jy moet Saskia wees?” Sy kyk oor haar skouer en knik vir die skralerige man in ’n duikpak. “Ek is Mike, hallo.”

“Hallo.” Saskia kom orent.

“Ons kan begin met die opknappingskursus. Daar kom Theuns nou net aan.” Hy buk by haar toerusting. “Kom ek help jou gou om hierin te kom.”

Met sy hulp swaai Saskia die silinder op haar rug en trek die gespes styf om haar lyf. Hy gee haar duikbril en vinne aan en staan dan so dat sy aan hom kan vashou terwyl sy die vinne oor haar booties vasgespe.

“Dankie.” Saskia voel-voel na haar regulator en haar lugmeter.

Mike roep die ander duiker nader, stel hulle aan mekaar voor en begin dan verduidelik wat hy van hulle verwag. Saskia se ergste senuagtigheid verdwyn terwyl hulle besig bly, maar sy is tog verlig toe Mike aankondig dat hulle maar kan uitklim en gaan aantrek.

“Sien julle vanaand sewe-uur!” roep hy toe hulle al wegstap.

Saskia kyk vraend om. “Ekskuus?”

“Die vergadering, om te reël wie ry saam met wie en wie deel tente en hutte. Het Tracey jou nie gesê nie?” Mike lig sy wenkbroue.

Saskia skud haar kop. “Nee, en ek kan dit nie maak nie. Ek gee vanaand klas.”

Mike trek sy skouers op. “Dis nie die ergste nie. Jy is mos op die kursuslys. Ek sal sorg dat jy daar kom en slaapplek kry. Dan sien ons jou môreoggend eenuur?”

Saskia se oë rek. “Eenuur? Genade, maar dis vroeg!”

Mike knik. “Ons wil op die laatste half twee hier wegkom.”

Saskia glimlag. “Ek sal reg wees. Tracey het gesê julle sal my by my meenthuis kan oplaai? Dis op pad snelweg toe.”

“Goed, ek reël dit dan vanaand so by die vergadering. Het Tracey die adres?”

Saskia knik. “Sy het. Sien julle dan.”

Saskia is te opgewonde om te gaan slaap toe haar laaste student groet. Sy skink vir haar ’n glasie wyn en gaan weer in haar gedagtes oor alles wat sy gepak het. Haar duiktoerusting is nog sopnat na die middag se sessie, maar dit kan nie anders nie. Sy het genoeg klere en kos vir die vier dae en sy het swemklere, plakkies en ’n handdoek.

Sy tap die bad vol, lê terug in die skuim en maak haar oë toe. Dis maar goed Steph gaan nie saam nie. Hy het ’n baie vreemde uitwerking op haar. Sy wonder nog steeds wat tussen hom en Lieb gebeur het daardie laaste oggend op Sodwana.

Veraf hoor sy die gelui van haar telefoon. Vir ’n oomblik oorweeg sy om dit te ignoreer, dan klim sy met ’n sug uit die bad, draai haar in ’n handdoek toe en draf met nat voete na die sitkamer.

“Saskia?” Sy kan miskien nie Vera se stem onthou nie, maar die diep klank van Steph s’n sal sy oral herken.

“Ja?”

“Ek wil net seker maak ek weet waar om jou op te laai. Mike sê my julle het so iets gereël. Hy was vanmiddag in ’n ligte botsing. Sy arm is gebreek en hy sal nie Mosambiek toe kan gaan nie.”

’n Koue rilling rits Saskia se rugstring oop. “Wie gaan dan die kursus lei?” vra sy met ’n nare voorgevoel.

Steph lag saggies. “Hoekom klink jy so benoud, Saskia? Ek is darem ’n goeie instrukteur met baie jare ondervinding en ek ken Baia Formosa se riwwe soos die palm van my hand,” bevestig hy haar vermoede. Die tergende klank in sy stem rits haar rugstring weer toe.

“Waar is ons nou?” Saskia vryf oor haar oë en dan haar arms. Die hoendervleis staan kordaat orent onder haar hande.

“Bethal.” Liz kam met haar vingers deur haar kort krullerige hare. “Ons wag vir die res van die konvooi. Hulle het in die mis agtergeraak.”

Saskia gaap agter haar hand. Haar nek is styf van die ongemaklike slaap so skuins op die kombi se agterste sitplek. Sy wens sy het ook daaraan gedink om ’n kussing saam te bring soos Liz. Maar Liz ken klaarblyklik al die prosedure van die saamryery in die kombi. Sy gaan seker gereeld saam Mosambiek toe.

Saskia is maar te bly dat sy langs haar beland het toe sy in die vroeë oggendure en nog half deur die slaap, in die kombi geklim het. Sy’t dadelik van die vriendelike Liz met die prettige trek om haar oë gehou.

Toe sy haar eerste skubakursus gedoen het, het sy en Lieb op hulle eie afgery in sy bakkie. Lieb. Sy skud haar kop onwillekeurig en bepaal haar aandag by die gesprek tussen Liz en twee van die ander, Theuns en Lew. Theuns wat die vorige dag die opknappingskursus saam met haar gedoen het en ook saam met haar die Open Water II-kursus doen en Lew met sy borselkop en hoë stem wat glo besig is met ’n instrukteurskursus.

“Eenkeer moes Steph die hele sleepwaentjie uitpak by die grenspos. My paspoort was in my duiksak en my duiksak natuurlik heel onder!” Liz lag. “Hy was alles- behalwe beïndruk!”

Saskia loer na die voorste sitplek en kyk dan by die venster uit. Steph staan langs die kombi, sy hande diep in sy broeksakke gedruk, besig om met ’n paar van die ander mans te gesels.

Tracey wat langs hom in die kombi gesit het, klappertand waar sy langs hom trippel om warm te word.

Paspoort, dring Liz se woorde tot haar deur. Saskia slaan haar hand met ’n kreun oor haar mond.

“Wat’s fout?”

“Ek het nooit my paspoort by Tracey gekry nie. Die duikskool het my visum gereël.” Saskia voel hoe haar hart skielik onbedaarlik begin klop. Daar is ’n hele klompie voertuie wat saam ry Mosambiek toe, en niemand gaan nou omdraai om haar paspoort te gaan haal nie!

“Ag, toe maar, Steph het dit seker saamgebring,” troos Liz.

Saskia skuif die venster langs haar met ’n rukkerige beweging oop. Sy bewe innerlik van spanning, maar haar stem klink terloops. Jare van getroude lewe met Lieb het haar geleer om niemand ooit te laat agterkom wat regtig in haar binneste aangaan nie.

“Steph?” Hy draai sy kop en lig sy wenkbroue vraend. Sy hare is klam van die mis en donkerder as gewoonlik, sy oë rokerig groen. “Ek neem aan jy het my paspoort saamgebring?”

Hy kyk haar ’n oomblik stip aan, skud dan sy kop stadig heen en weer. “Het Tracey dit nie gistermiddag vir jou teruggegee nie?”

Dis Saskia se beurt om haar kop te skud. Sy het ook glad nie eens daaraan gedink om daarvoor te vra nie. Sy was te senuagtig oor die opknappingskursus.

Steph frons en draai na die donkerkopmeisietjie. “Tracey?”

Sy skud haar kop. “Ek het gisteraand al die paspoorte op jou lessenaar neergesit om by die vergadering uit te deel.”

Saskia kyk hom met ’n stil gesig aan. “Dit was jou verantwoordelikheid om my paspoort vir my terug te gee.”

“My verantwoordelikheid?” Steph lag ongelowig. “Wie se paspoort is dit? Ek kan mos nie in elke detail na ieder en elk in die groep omsien nie? My magtag, Saskia, daar is tien van julle in Openwater II alleen en dan is daar nog die Openwater I’s, die Dive Masters en die Instrukteurs. As ek na elkeen van julle moet omsien, sal ons nooit ’n duik inkry nie.”

“Hoe het die ander hulle paspoorte teruggekry?” Sy stoot haar ken ferm in die lug.

Steph kyk haar berekend aan. “Hulle het dit by die vergadering teruggekry.”

“Jy het geweet ek kon nie die vergadering bywoon nie. Kon jy nie net bietjie moeite gedoen het nie?” Saskia weet sy is onredelik. Sy moes self seker gemaak het. Sy moes onthou het. Sy moes ook daaraan gedink het dat dit koud sal wees in die kombi. Dis einde Maart. Sy vryf weer haar arms. Hoekom is sy altyd so onvoorbereid op dinge?

Steph skud sy kop. “Ons sal ’n plan maak.”

“Wat bedoel jy, ons sal ’n plan maak? Watse plan is daar te make?” Die benoudheid laat haar keel toetrek.

“Ons sal jou op een of ander manier ingesmokkel kry. Moet nou net nie paniekerig raak nie.” Met ’n laaste kyk na haar, stap hy na die res van die bakkies en motors wat een vir een soos skimme met helder oë uit die mis kom.

“Kom kruip onder my duvet in. Dis groot genoeg vir ons albei.”

Saskia kyk na Liz. “Dankie.” Sy skop haar plakkies uit, lig haar yskoue voete op die sitplek en skuif hulle onder die warmte in. Hoe kan sy nié paniekerig raak nie? Sy kou aan haar onderlip.

“Hy terg jou maar net, man. Hy het seker die ding by hom. Jy ken hom mos.”

Nee, sy ken hom nie regtig nie. Inteendeel, hy het haar al een keer lelik verras met sy humeur. Saskia byt haar lip. “Dink jy regtig so?” vra sy hoopvol.

Liz knik. “Ja wat, maar selfs al het hy nie, daar is min mense wat dinge kan plooi soos Steph. Niks is ooit te veel van ’n probleem vir hom nie. Êrens is daar altyd ’n oplossing.”

Saskia glimlag effens. “Ek hoop regtig so. Ek is nie juis lus om in ’n Mosambiekse tronk te beland nie.”

Liz lag. “Ek kan ook aan beter dinge dink om te doen.”

Die deur slaan toe agter Steph en Tracey klim ook bibberend in. Saskia skud haar kop. As sy sake so bekyk sal Tracey kaalvoet oor die Drakensberge stap as dit haar nader aan Steph sal bring. Dan tik sy haarself in haar gedagtes liggies op die vingers. So drie jaar gelede was sy self ook beïndruk met die groot man, en sy was getroud.

Steph skakel die enjin aan en Saskia koes innerlik weg van haar gedagtes, verlig dat hulle weer op pad is, maar steeds bitter bekommerd.

Liz skud haar kussing reg. “Ek dink ek knip maar nog ’n uiltjie.”

Saskia skuif rond tot sy so gemaklik moontlik is en maak haar oë toe. Sou Steph ernstig wees? Het hy werklik nie haar paspoort nie of terg hy haar soos Liz beweer?

Saskia loer deur haar wimpers na sy agterkop asof sy ’n antwoord daar sal kry. Tracey leun oor na hom toe en sê iets wat Saskia nie kan hoor nie. Sou Tracey die nuutste meisie in Steph se lewe wees? Wat sou van Vera geword het? Hulle het drie jaar gelede taamlik ernstig gelyk en toe sy so ’n ruk na haar egskeiding die duikskool in ’n oomblik van swakheid gebel het, was hy volgens die ontvangsdame juis by Vera.

Hy is ’n terggees, laat sy haarself toe om te onthou. Dis juis een van die dinge wat Lieb so omgekrap het toe hulle hulle kwalifiserende duike by Sodwana gaan doen het. Steph het kort-kort iets gevind om Saskia oor te terg en sy kon gemaklik terugskerts. Dit was hulle enigste vorm van kommunikasie buite kursusverband. Die enigste wat hulle hulleself toegelaat het, want al was sy getroud en hy en Vera bymekaar, kan sy nie in alle eerlikheid ontken dat daar tog iets tussen hulle was nie.

Sy was deeglik bewus daarvan dat Steph soms peinsend na haar gekyk het asof hy iets vir homself probeer uitwerk. En sy het hom definitief bewonder. Sy was baie beïndruk met sy uitgebreide kennis oor die seelewe veral, maar ook met die gemaklike manier waarop hy met sy studente omgaan, die luiterse humor, die kalmerende wyse waarop hy hulle vrese besweer.

Maar sy was getroud en hy het vir Vera gehad. Nie een van hulle het ooit openlik laat blyk dat hulle mekaar uitsonderlik vind nie. En tog, daar was iets … Iets wat Lieb natuurlik nie misgekyk het nie, maar wat hy wel heeltemal verkeerd vertolk het.

Saskia roer onrustig. Sy is regtig ongemaklik. Dit herinner haar daaraan dat sy nie juis fiks is nie, iets wat haar nogal bekommer. Mens word nie fiks van winkel bestuur nie en nog minder van sit en repies papier plak.

Sy verlang meteens na die geborgenheid van haar bont kunswinkeltjie. Dis waar sy meeste van haar tyd spandeer.

Sy wou nie onderhoud van Lieb hê nie. Sy wou so min moontlik aan hom herinner word en sou dit nie kon verduur om van hom afhanklik te wees nie. Daarom moet sy lang ure werk, maar sy geniet wat sy doen. Tog wonder sy soms hoe dit moet voel om net te kan terugsit en doen waarvoor mens lus is en nie wat mens om den brode verplig is om te doen nie. Miskien is dit waarom sy so op die ingewing van die oomblik vir die kursus ingeskryf het. Miskien was dit nodig om sommer net heeltemal weg te breek uit die groef waarin sy haarself bevind.

Saskia skuif haar voete dieper onder die duvet in. Sy sou waarskynlik nie gekom het as sy geweet het dat Steph die instrukteur gaan wees nie. Maar sy sal die meeste van die naweek maak en uit Steph se pad probeer bly. Dis te sê as sy ooit deur die grenspos anderkant Kosibaai kom.

Sy moes aan die slaap geskommel het, want Saskia onthou net vaagweg ’n mistroostige Ermelo en ’n sopnat Pongola toe die kombi by die wal van die Josinidam stilhou. Vir die eerste keer hou die wolke asem op. Almal peul uit om te sien hoe die water oor die damwal loop en by die sluise uitspuit. Saskia staar oor die dam uit. Die omgewing is asemrowend.

“Dis selde dat mens die dam so sien. Verlede seisoen het dit nie goed gelyk nie.”

Saskia kyk om toe Steph agter haar praat. Hy kom staan langs haar en laat rus sy hande op die sementmuur. Dis mooi hande. Bruingebrand met fyn haartjies wat tot donkergoud verkleur is deur die son.

“Dit het darem baie gereën hierdie jaar.” Sy hou haar stem neutraal, maar sy kan meteens ’n lastige warmte deur haar voel gloei.

“Hoe gaan dit met Lieb?”

Die vraag betrap haar onkant en sy kyk vinnig op na hom. Hy is maklik ’n halwe meter langer as sy en sy is self nie kort nie. Sy oë is meer grou as groen. Saskia onthou hoe dit haar vantevore al gefassineer het dat hulle so van kleur kan verander. Sy hare blink donkerbruin met hier en daar ’n ligter strepie wat verraai dat hy baie in die son kom.

“Goed. En Vera?”

“Ek en Vera is al amper drie jaar gelede uitmekaar.” Hy huiwer asof hy nog iets wil sê. Saskia probeer die nuus versoen met wat sy by die duikskool gehoor het, dan draai hy om. “Ons moet weer aan die ry kom.”

Saskia knik, onthou dan weer van haar penarie. “My paspoort …”

Steph skud sy kop. “Moenie so bekommerd wees nie. Ek sal jou deur kry.”

Saskia kyk hom onseker aan en stap dan saam met hom terug na die kombi. Sy het nie juis ’n keuse nie. Sy sal hom eenvoudig moet vertrou. Dan kom Tracey aangedraf en met ’n skewe kyk na Saskia, eis sy onmiddellik en doelbewus Steph se aandag op.

Liz sit reeds toe Saskia inklim. “Ek hoop jy’t ’n bra aan. Ons gaan netnou die grondpad tref en dan het jy hom nodig, hoor.” Liz lag. “Jy sal sien.”

Die kombi kom aan die gang. Saskia kyk na die bergagtige omgewing, maar neem dit nie werklik in nie. Daardie ellendige paspoort!

’n Hele ruk later verander die teerpad meteens in grondpad.

“Moenie sê ek het jou nie gewaarsku nie,” lag Liz toe Saskia na haar asem snak.


Twee

Saskia begin benoud wonder hoe ver die grens nog is net toe ’n karige geboutjie ’n ent verby die Kosibaai-afdraaipad, in die verte opdoem. Het Steph dalk tog die ellendige paspoort by hom? As hy dit nou uit sy sak haal, sal sy nie weet of sy hom moet verpletter of omhels nie.

Hulle hou duskant die beskeie geboutjie stil. Twee bont landsvlae wapper in die bries.

“Komaan, Steph, dis nie meer snaaks nie.” Saskia kan die paniek in haar stem hoor deurslaan. “Waar is my paspoort?”

Steph draai om in die bestuurdersitplek. “Ek het regtig nie jou paspoort nie, Saskia, maar moenie so ontsteld raak nie, dit het al voorheen gebeur dat van die ouens hulle paspoorte vergeet het. Bly net by die groep en hou my dop.”

Saskia kyk desperaat na Liz. Liz trek haar skouers op. “As Steph sê dis orraait, dan is dit so. Hy ken die ouens hier. Kom.”

Met ’n hart wat soos ’n tamboer in haar te kere gaan, staan Saskia tussen die res van die meer as twintig duikers rond. Sy kan nie glo dit was netnou nog so koud nie. Die sweet tap haar af en dis nie net van angs nie. Dis warm en die humiditeit is hoog. Verbeel sy haar of kan sy die see ruik?

Sy kyk om haar rond. Die res begin vorms invul. Sy staan soos ’n seer duim uit sonder enigiets in haar hande. Sy vroetel kamstig in haar handsak. Miskien moet sy haar ID-boek uithaal, maar ’n groen boek tussen die bloues sal dalk meer suspisieus lyk.

Stadig maar seker begin die mense deurgaan na die ander kant toe.

Sy ruk van die skrik toe iemand haar lig aan die arm neem. “Ontspan.” Steph glimlag af na haar. “Stap saam met my en bly van nou af heeltyd naby my.”

Saskia gehoorsaam met bewerige bene. Sy het nog nooit willens en wetens ’n wet oortree nie.

“Is jy seker ek gaan nie in een of ander hool van ’n tronk beland nie?” Haar stem is hees.

Steph slaan sy arm om haar skouers. Saskia verstyf effens, maar ontspan dan weer. Dis bloot ’n troostende gebaar.

“Ek belowe ek sal saamgaan en toesien dat jy goed behandel word,” terg hy.

Die bewerigheid bedaar effens. Dit help nogal om so onder sy blad te staan. Sy voel sommer dapperder. Saam stap hulle oor die amptelike grens.

“Wees net kalm en bly tussen die ander,” troos Steph toe hy haar lei tot by die klomp wat reeds deur die grenspos is. Maar Saskia is allesbehalwe kalm toe Steph haar laat gaan en wegstap. Die dapperheid verdwyn ook soos mis voor die son. Dis asof al wat ’n beampte is, haar dophou. Sy staan nader aan die mans wat besig is om alles wat in die kombi was, oor te laai in ’n Land Cruiser. Sy herken dit as die voertuig wat Steph voorheen altyd by Sodwana gebruik het.

“En toe, hoe voel dit om ’n illegal alien te wees?” Liz se oë blink van pret.

“Jy lag nog. My hart klop asof ek nou net die Comrades voltooi het.” Saskia se glimlag is maar bra bewerig.

“Relax, man. Steph weet wat hy doen. Hy sal nie onnodige kanse waag nie. Hulle ken hom baie goed. Hy is immers amper elke tweede week hier. En dis mos nou sy kamp. Hy het AfriDive uitgekoop en die konsessie vir ’n kamp by Baia Formosa gekry.”

“O?” Drie jaar gelede was hy net ’n vennoot in die duikskool.

“Ja, dit was glo ’n groot gesukkel, maar die kamp is nou syne.” Liz kyk oor haar skouer toe iemand haar naam roep. “Sien jou nou-nou, die kombi kan nie deur die sand kom nie. Ek en Tracey ry die laaste ent saam met Dewald-hulle.”

Toe Saskia by die Land Cruiser kom, sien sy waarom. Lew en Theuns sit agterop die bak, bo-op ’n vrag bagasie. “Lyk my julle het darem ontsag vir my ouderdom?” Sy glimlag en beduie na die leë kajuit.

“Dit ook, maar Steph het gesê jy moet voor by hom sit.” Theuns glimlag en knipoog. “Hy wil seker ’n oog hou oor die onwettige immigrant.”

Steph maak die deur vir haar oop voordat sy kan antwoord.

Sy skuif in en voel met ’n sug van verligting hoe die voertuig sekondes later wegtrek. ’n Onwettige immigrant. Sy kan nie glo dat dit haar moes oorkom nie.

Hulle trek al ’n kilometer of twee ver voordat sy vir die eerste keer genoeg ontspan om die omgewing te waardeer. Die heuwelagtige vlaktes om hulle is welig groen met volop doringbome.

“Sien jy die ligtoring daar op die koppie?” Steph wys deur sy venster.

Saskia draai haar kop en knik. “Ja?”

“Die kamp is net daaronder. Die pad maak ’n wye draai om daar te kom, maar dis eintlik nie so ver van hier af nie. As die weermag eers al die myne wat na die oorlog oorgebly het, kom uithaal het, sal ek dit oorweeg om ’n nuwe pad daarheen te laat aanlê.” Hy skakel oor na ’n laer rat om deur die dik sand te kom.

“Myne?”

Steph knik. “Nou onlangs het een van die plaaslike mense weer ’n myn afgetrap toe hy kortpad deur die veld gekies het. Sy been in die proses verloor.”

Saskia skud haar kop. “Dit moet vreeslik wees om so te leef.”

“Dis maar een van die probleme. ’n Nog groter probleem is die korrupsie. Beamptes word maklik omgekoop en die Mosambiekers word dikwels so van alle kanse ontneem om hulle lewenskwaliteit te verbeter.” Hy bring die voertuig tot stilstand en skakel oor na vierwiel. “En dan saboteer die konsessiehouers mekaar nog boonop.”

“Ek verstaan jy het ’n konsessie vir jou kamp verkry?” Saskia kyk hom skewekop aan.

Hy knik.

“En die sabotasie waarvan jy praat?”

“In ons geval is daar twee kampe bymekaar. Albei duik- en hengelkampe. Die konsessiehouers van die ander kamp, MozDive, het ook aansoek gedoen vir my kamp. Vreemde goed het al gebeur vandat hulle gehoor het ons het die konsessie gekry. Elke keer dat ek hierdie pad ry, ys my hart en wonder ek watter probleme daar nou weer by die kamp is. Ek moes selfs die opknapping van die ablusiegeriewe en hutte staak.”

“Dewald-hulle sit vas!” klink Lew se uitroep van agter af op.

Steph kyk in die truspieëltjie, trek dan van die pad af. “Kom ons haal die treiler af dat ek hulle kan gaan help.”

Saskia klim ook uit.

“Saskia, bly julle drie hier. Ek is nou terug.” Steph trek weg.

Dis stil en broeiend. In die verte kan sy die koppie met die ligtoring sien. Om te dink daar lê waarskynlik landmyne tussen hier en daar. Saskia ril.

“Ou Steph is al so gewoond daaraan om ander ouens uit penaries te red, dis al tweede natuur by hom.” Lew jaag ’n sprinkaan van sy arm af.

Theuns en Lew raak aan die gesels. Saskia luister met ’n halwe oor. Is dit moontlik dat daar so ’n vredigheid kan rus oor ’n landskap wat tot onlangs nog ’n oorlog beleef het? Sy kyk na die wuiwende grashalms. In die verte hoor sy mense in ’n vreemde taal na mekaar roep.

Sy is half bly oor die verposing. Sy trek die vars lug diep in haar longe in en voel hoe sy ’n groot deel van die spanning wat in haar opgebou het, saam met haar asem oor die Afrika-vlakte uitblaas. Sy maak haar oë toe, luister na die insekte se woerende vlerke en geheimsinnige gesprekke, na die bries wat deur die gras sleur. Dis goed dat sy gekom het, besluit sy en voel ’n ongekende vitaliteit deur haar bruis.

Sy weier om te spekuleer oor die feit dat sy laas in Sodwana so gevoel het. Die vier dae daar het genoeg aan sy eie kwaad gehad. Dit het dinge tussen haar en Lieb op ’n punt gedryf, want hoewel hulle eers amper ’n jaar later amptelik geskei is, was dit die strooi wat die kameel se rug gebreek het. Sy het al op Sodwana besef sy sien nie kans om voort te gaan met die huwelik nie, maar Lieb se uitbarsting ’n maand later …

Sy hoor ’n voertuig en kyk op. Die Land Cruiser kom oor die sand aangewaggel en kom dan by hulle tot stilstand. Die treiler word gehaak en dan is hulle weer op pad.

“Ek hoop nie jy gaan teleurgesteld wees nie. Dis in hierdie stadium nog maar baie basies in die kamp.” Steph kyk vlugtig na haar, amper asof haar opinie vir hom belangrik is.

“Ek gee nie om vir ongerief nie.” Saskia kyk uit oor die wuiwende vlaktes. Ongemak van die liggaam kan sy verduur. Dis emosionele pyn wat sy nie meer kan hanteer nie. “Ek sien die res het almal slaapsakke gebring, maar Tracey het gesê ek hoef nie beddegoed te bring nie.”

Steph knik. “Die hutte het hulle eie beddegoed, jy slaap in een van hulle. Die tente was almal vol teen die tyd dat jy bespreek het. Die mense verkies die tente, want daar is warm water in die nuwe ablusieblok se storte.” Hy glimlag. “Jy moet jou maar voorberei op ’n koue stort.”

“Dit pla my nie.” Saskia kyk by die venster uit. Sy glimlag ontstig haar.

Hier en daar staan daar huise langs die pad, meestal leeg. Dan is daar ’n valhek met ’n klein kantoortjie langsaan. Die Mosambieker wat die valhek beman, glimlag breed toe hy die voertuig herken en die paal lig. Steph groet op Portugees en ry deur. Hy hou onder die bome by die tentkamp stil. “Ons moet net eers almal ons name in die register teken. Ek help gou die ouens hier met die tente, dan ry ons deur na die hutte. Dis net anderkant daardie lang wit gebou.”

Saskia klim uit en rek. Dis ’n stralende oggend sonder enige teken van die bewolkte koue weer wat hulle op pad ondervind het. Sy stap na die geboutjie toe, teken haar naam en gaan wag dan onder die bome by die voertuig.

Dis ’n miernes soos almal skarrel om slaapplek te kry. Party slaan tente op en ander stry oor wie ’n tent met wie deel, maar daar is ’n gemoedelikheid tussen die klomp wat Saskia verstom. Lieb se kritiese geaardheid het gesorg dat hulle nooit juis deel van ’n groep kon wees nie.

“Is jy gereed?” Steph kyk oor die dak van die voertuig na haar. Sy knik en klim in.

Hulle ry omtrent honderd meter verder tot by ’n ry hutte wat spierwit teen die agtergrond van ’n turkoois see staan.

Steph hou by die eerste hut stil. “Jy slaap in nommer een, saam met my. Klim solank uit en maak jou tuis.”

Saskia kyk hom met wydgerekte oë aan.

“Jy hoef nie bekommerd te wees nie, daar is twee afsonderlike slaapplekke.” Sy stem is doodluiters.

Steeds sprakeloos, klim Saskia uit. Sy stap na die hut. ’n Mosambieker is besig om die deur helder turkoois te verf. Hy glimlag breed en staan weg sodat sy kan verbykom.

Die voorste kamer het twee ingeboude enkelbeddens, ’n tafel met stoele, ’n kombuisopwasbak, ’n gasyskas en tweeplaatstoof. Agter is ’n stort en toilet en links ’n kleiner kamer met nog twee beddens. Dis duidelik Steph s’n, want oral staan goed rond.

Saskia stap terug na die voorste kamer en sit haar skouersak op die bed oorkant die deur neer.

Sy wonder of Steph weet sy en Lieb is geskei. Sy twyfel. Hulle het nooit juis in dieselfde kringe beweeg nie. Hoekom sou hy gereël het dat hulle in dieselfde hut bly? Is dit bloot ’n praktiese reëling?

Saskia gaan sit langs haar sak, haar bene skielik lam. Daar is vir haar niks prakties aan die gedagte om ’n hut met Steph te deel nie. Dan spreek sy haarself streng aan. Sy vind hom dalk aantreklik en sy bewonder sekere van sy karaktereienskappe, maar dis waar dit eindig.

Hulle is doodveilig in een hut, want in haar hele lewe sien sy nooit weer kans vir ’n verhouding van enige aard met enige man nie. Nie eens ’n kortstondige vakansieflirtasie nie. Sy het haar les op die harde manier geleer. ’n Baie harde manier.

Dan val dit haar meteens by van Tracey. Sy glimlag en slaak ’n sug van verligting. Natuurlik! Tracey sal waarskynlik netnou haar opwagting maak. Sy sal tog nie so om Steph draai as sy nie rede het nie. En Steph is geen monnik nie. Sy onthou baie goed dat hy en Vera ’n tent in Sodwana gedeel het.

Saskia is natgesweet toe sy haar duiksak van haar skouer laat afgly en langs die res van haar bagasie op die vloer staan maak. Sy grawe swemklere en ’n sarong uit, trek vinnig aan en kam haar lang hare voordat sy dit bo-op haar kop vassteek. Dis heeltemal te warm vir ydelheid.

Sy is net besig om haar klere in haar tas te bêre toe Steph inkom. “En toe, kom jy reg?”

Sy knik. “Wanneer is ons eerste duik?”

Hy glimlag. “Julle duik eers môre, maar daar is vanmiddag ’n lesing. Intussen kan jy maar gaan swem of wat ook al. Pas net op vir die seestrome, hulle kan nogal bedrieglik wees.”

“Steph? O, hallo?”

Saskia kyk op. Die man in die deur is korter as Steph met die eerste beduidenis van ’n magie.

“Dewald. Het julle al ontmoet? Dis Saskia, sy doen Openwater II en Dewald, een van ons Dive Masters besig met sy Instrukteurskursus.”

Saskia knik en glimlag. “Hallo, Dewald.”

“Baie aangenaam.” Sy donker oë swiep oor die beskeie eenstuk en bont sarong. Dis duidelik dat hy hou van wat hy sien. Hy kyk in die rigting van haar bagasie op die bed en dan terug na Steph. Saskia hoef nie ’n kristalbal te raadpleeg om te weet wat die man dink nie.

“Het jy die dryfboeie gekry?” Steph klink bekommerd en is óf heeltemal onbewus van, óf ongesteurd deur die afleiding wat Dewald maak.

Dewald knik. “Hulle is almal daar, maar al die toue is halfpad deurgesny. Dis seker weer daardie MozDive- ouens se werk. Gelukkig het ek gekontroleer.”

Saskia frons. Dis ’n gemene ding om te doen. As die boeitou sou breek terwyl ’n duikgroep onder die water beweeg, sal die skipper nie weet waar die duikers is nie. Dit kan die hele groep se lewens in gevaar stel.

Steph skud sy kop. “Asseblief, Dewald, moet niks as vanselfsprekend aanvaar nie. Kontroleer elke moontlike ding.” Steph draai na Saskia. “Ek sal dit waardeer as jy nie hieroor met die res van die mense praat nie, Saskia. Alles is onder beheer solank ek en Dewald ons ore en oë oophou. Ek wil nie hê hulle moet bekommerd wees oor die veiligheid van hulle duike nie. Elke duik het genoeg aan sy eie stres.”

Saskia knik. Sy kan maar te goed onthou hoe senuagtig sy voor elke duik was, hoe die adrenalien selfs onder die kalmste omstandighede pomp.

“Nou goed. Dewald, kry vir ons die DM’s bymekaar sodat ons die duike kan beplan.”

Saskia luister nie verder nie. Sy grawe in haar handsak vir haar boek en sonbril, kry haar sonskerm en gooi haar handdoek oor haar skouer. “Sien julle later.” Sy hoor Dewald iets onderlangs sê toe sy uitstap, maar sy ignoreer dit en Steph blykbaar ook.

Die strand is net ’n paar tree van die hut af. Die see het die diep turkoois kleur van ’n tropiese paradys. Al wat kortkom is die palmbome. In die binneland het sy heelwat gesien, maar langs die strand is daar nie een nie.

’n Paar honderd meter weg, links teen die strand op, lê ’n paar bote bokant ’n baaitjie en sien sy mense woel. Dit moet wees waar die bote die duikers inneem see toe. Die strand maak ’n draai en in die verte kan sy ’n paar eienaardige losstaande rotsformasies uitmaak.

Sy laat gly die sarong af en stap versigtig in die water in. Dis glad nie koud nie. Die branders is klein en die deining net genoeg om dit plesierig te maak. Daar is wel ’n systroom, maar niks ernstig nie. Sy sak weg in die water en laat haar deur die ritme van die see meesleur. Dis die eerste keer dat sy op haar eie by die see is.

Meteens voel dit asof daar ’n groot las van haar skouers afspoel. Daar is niemand aan wie sy verantwoording hoef te doen nie. Sy kan haarself wees sonder om heeltyd bekommerd te wees oor wat Lieb nou weer gaan dink.

Lieb was nog altyd jaloers. Hulle het begin uitgaan toe sy ’n eerstejaar op universiteit was en hy reeds in sy finale jaar. Dit was soos in een van daardie romantiese studenteflieks: die jong onskuldige eerstejaar en die aantreklike en baie gewilde studenteraadslid.

Saskia glimlag terwyl sy terugdink. Sy’t kuns geswot en drome gedroom van ’n loopbaan as kunstenares. Die kunsstudente het hulleself effens verhewe bo die gewone studente gevoel. Hulle het boheems aangetrek en hulleself arty gedra. Hulle was so jonk, so pretensieus en so kwesbaar.

Met sy helderblou oë en blonde hare, was Lieb die enigste square wat hulle oë laat rol het, deels omdat hy so aantreklik was en deels omdat hy so onbereikbaar was.

Hulle sou mekaar waarskynlik nooit ontmoet het as sy nie op ’n reënerige middag per ongeluk voor sy kar ingeloop en geval het in ’n poging om uit die pad te kom nie.

Hy het uitgespring, seker gemaak sy het niks meer as ’n stukkende knie opgedoen nie, haar die leviete voorgelees en haar toe summier in die passasiersitplek ingebondel en koshuis toe geneem.

Daardie aand het hy gebel om te hoor hoe dit gaan en die volgende dag het hulle gaan koffie drink. Hoe meer sy vir Lieb gesien het, hoe minder was sy deel van haar eie groep. Lieb het haar laat insien hoe kinderagtig hulle was. Lieb het haar daarop gewys hoe onvolwasse die mans was met wie sy tot dusver uitgegaan het. Lieb het voorgestel dat sy liewer nie vir ’n kunskompetisie wat op die kampus aangebied is, inskryf nie. Sy was nog nie gereed daarvoor nie, het hy gesê. Lieb het haar lewe oorgeneem.

Hulle het mekaar drie maande geken toe hulle oor die tou getrap het. Lieb, wat in die kerkraad gedien het, kon nie met sy gewete saamleef nie. Hulle is twee maande later stil getroud en aan die einde van die jaar het sy opgeskop, want Lieb moes in Venda gaan werk as assistentingenieur.

Sy was negentien jaar oud. Lieb is soggens in die donker reeds uit en het eers saans donker teruggekom. Al wat sy te doen gehad het, was om die woonstel skoon te hou. Verder het sy gelees en haar hande kreatief probeer besig hou. Haar wêreldjie het al kleiner en kleiner geword.

Saskia kyk terug strand toe. Haar handdoek is ’n bont bondeltjie en lê heelwat meer na regs as toe sy ingegaan het. Sy wag vir ’n groter brander en begin uitswem.

Sy strek haar uit op die handdoek en sug behaaglik. Die son bak warm op haar koel lyf. Hier is geen Lieb wat haar kan intimideer, domineer en manipuleer nie. En sy sal sorg dat daar nooit weer ’n Lieb in haar lewe kom nie. Sy het haar jeug verspeel, maar sy is nou in die somer van haar lewe en niemand gaan haar dáárvan ontneem nie.

Saskia is net lekker in haar boek verdiep toe Lew haar kom roep. Die Openwater II’s vergader oor ’n halfuur by die hut. Sy gaan koel eers vinnig in die see af en stap dan hut toe. Steph sit buite op die stoepmuurtjie en aantekeninge maak. Hy kyk op toe sy verbystap. “Lekker geswem?” Sy tande is baie wit teen die sonbruin van sy gesig.

“Heerlik, dankie.”

Sy het net tyd om die soutwater van haar gesig af te spoel voordat die res van die groep van die kampterrein af aangedrentel kom.

Tracey kyk met geligte wenkbroue van Saskia, na haar bagasie en dan weer terug na Saskia. ’n Frons maak ’n vou tussen die volmaakte donker koepeltjies bokant haar oë.

Dan kom Steph ook in. Tracey se frons verdwyn soos mis voor die son en Saskia haal haar skouers op. As Tracey ’n probleem het, moet sy dit maar self uitsorteer.

Saskia is verbaas oor hoeveel van die inligting sy onthou terwyl Steph vlugtig herhaal wat hulle in Openwater I geleer het. Hy het niks van sy humor en gemoedelikheid of die gemak waarmee hy inligting oordra, verloor nie. Tog is dit al asof hy nie meer so seunsagtig, so uitbundig is as wat sy hom onthou nie.

Lieb het waardering vir Steph se reputasie as instrukteur gehad, maar het nie van hom as persoon gehou nie. Volgens Lieb was hy kinderagtig en arrogant. Saskia het nooit laat blyk dat sy nie saamstem nie. Wat Lieb gesien het as kinderagtigheid, het sy vertolk as lewensvreugde en opgeruimdheid. Steph het altyd gelyk asof hy elke oomblik geniet. Of hy nou lesings gegee en of hy geduik het, hy het dit altyd met oorgawe gedoen. Wat Lieb arrogansie genoem het, was vir haar eerder selfvertroue, ’n wete dat hy goed is in wat hy doen en weet waarvan hy praat.

Sy hou hom dop. Dis steeds daar, die opgewektheid, maar dis nie meer baldadig nie. Die selfvertroue het gegroei, maar dis getemper deur beskeidenheid. Iets het met Steph Bruwer gebeur wat hom meer volwasse gemaak het.

“Nè, Saskia?”

Saskia knipper haar oë en kyk verleë rond. Almal se oë is op haar. Sy voel haar wange warm word. “Ekskuus?”

Steph herhaal gemaak lankmoedig wat hy gesê het en knipoog dan oordrewe vir haar tot groot vermaak van die res.

Saskia lag selfbewus saam en konsentreer daarna op die lesing. Dit het in elk geval niks met haar uit te waai wat Steph met die laaste drie jaar van sy lewe aangevang het nie.

Die son is reeds besig om die aftog te blaas toe Saskia, verkwik na ’n koue stortbad, weer op die strand kom. Sy mik in die rigting van die bote met haar plakkies swaaiend in haar een hand, die ander hand in die sak van haar kortbroek en die sand grof onder haar voete.

Saskia lig haar gesig in die bries. Die wind trek sy vingers deur die lengte van haar klam hare. Sy haal diep asem en voel ’n welbehae deur haar spoel. Dis wonderlik om te leef. Dis wonderlik om net haarself te kan wees.

Meer as ’n dekade van getroude lewe waarin sy haar na Lieb se wense en buie moes skik, het haar verward gelaat oor wie sy is, maar in die bietjie meer as twee jaar sedert die egskeiding het sy geleidelik weer ’n eie persoonlikheid begin herwin. Sy sou nooit weer die sorgelose, spontane student wees wat halsoorkop op Lieb verlief geraak het nie, maar sy was ook nie meer die verskrikte muis waarin Lieb haar geleidelik verander het nie.

By die baai se punt draai sy om en begin terugstap. Sy rek haar treë effens toe sy agterkom hoe vinnig dit donker word. Oral in die twee kampe sien sy liggies flikker. Die strand is verlate.

’n Beweging by die bote laat haar opkyk. Saskia gaan staan stil, stap dan weer aan.

Sy ruk van die skrik toe iemand haar ’n paar treë verder van agter af inhaal en langs haar inval. “Is jy nie bang om so alleen in die donker te loop nie?”

“Dis nog nie heeltemal donker nie en dis mos veilig hier.” Haar stem is ongeërg. Die man is ’n raps langer as sy en besonder fors gebou. Sy kan nie veel van sy gelaatstrekke uitmaak nie.

“Nietemin, ek kan nie toelaat dat ’n mooi meisie so onbeskermd hier rondstap nie. Ek vergesel jou tot by jou hut.”

“Dankie, maar dis werklik nie nodig nie.” Saskia roer haar skouers geïrriteerd. Sy is nie lus vir die man se geselskap nie.

“Geen moeite nie. Die naam is Ron. Jy moet ’n eksotiese naam hê om by jou te pas. Jy het al die manne aan die praat met daardie mooi bene van jou.” Hy hou met die grootste gemak by haar versnelde pas.

“Ek ruil nie name uit met mense wat ek nie ken nie.” Sy hou haar stem lig sonder om aan erns in te boet.

“Slim meisie. So ja, hier is jy nou veilig by jou hut. Sien, ek byt nie.” Hy gaan staan en laat haar alleen verder stap. “Lekker slaap, mooi ding.”

Sy vlug byna by die hut in, amper in Steph se groot lyf vas.

“En nou?”

Sy skud haar kop. “Sommer ’n lastige mansmens.”

Hy bekyk haar peinsend, dan draai hy weg en begin boeke en papiere op ’n hopie pak. “Daar behoort ’n vuur in die tentkamp te wees as jy iets wil braai.”

“En jy?” Sy haal ’n boksie wyn uit die yskas en skink vir haar ’n glasie.

“Ek het nog eers ’n vergadering met die personeel. Ek sal miskien later daar uitslaan.” Hy glimlag skeef en tel sy hopie papier op. “Geniet dit.”

Sy knik. “Sien jou.”

“Saskia! Kom sit by ons.” Liz se stem is duidelik hoorbaar bo die gemurmel van stemme.

Saskia glimlag verlig en stap nader na die groepie mense waar Liz sit. Tracey is ook by, maar sy kyk net vlugtig op en bepaal dan weer haar aandag by Lew.

“Gee maar vir my.” Dewald wys na die bord met die stukkie vleis wat sy half onwennig in haar hand dra. “As jy my braaivermoë vertrou, kry ek hom sommer so saam met ons s’n gaar.”

“Dankie, dis gaaf.” Sy gaan sit op ’n aangebode stoel.

Hulle was nooit deel van die groter groep nie, sy en Lieb. Hulle het altyd eenkant hulle vleis gebraai. Lieb het die duikers as ligsinnig beskou en het ook nie van die duikery self gehou nie.

Vir haar het dit egter gevoel asof sy alles agter haar laat wanneer sy die dieptes insak. Onder die water was daar niks wat Lieb haar kon toesnou nie. Onder die water was sy vir die eerste keer sedert haar huwelik weer vry.

Ná Sodwana, het hulle egter nooit weer gaan duik nie en hulle sou waarskynlik ook nie al was hulle nog bymekaar. Lieb was amper patologies jaloers op haar en kon dit nie verdra dat sy voor ander mans in swemklere verskyn nie.

Saskia ril as sy dink aan die man van die strand. Dis grillerig dat ’n spul onbekende mans haar agter haar rug bespreek. Miskien was Lieb tog nie so ver verkeerd as wat sy toentertyd gedink het nie.

Liz se laggie ruk haar terug na haar omgewing. Saskia begin doelbewus op die gesprekke om haar konsentreer en word gou ingetrek by die gesellige atmosfeer.

Hulle het al klaar geëet en die vure brand laag toe Dewald langs haar kom staan en haar skuins aankyk. “En hoe lank ken jy en Steph mekaar al?” Uit sy spraak is dit duidelik dat hy reeds ’n hele paar drankies agter die blad het.

“Ek het hom leer ken toe ek en my man so drie jaar gelede Openwater I gedoen het, maar dis die eerste keer dat ek hom weer sien,” antwoord Saskia behoedsaam.

“Jou man?” Dewald frons hewig.

Sy knik en lag dan vir Dewald se verwarde gesigsuitdrukking. “Dis nie wat jy dink nie, Dewald. Ek is ’n suur ou geskeide vrou en Steph het tien teen een êrens ’n bloedjong, baie mooi meisietjie wat aan sy lippe hang elke keer as hy sy mond oopmaak.” Sy kyk skuinsweg na Tracey.

“’n Verskeidenheid van hulle,” dreun Steph se diep stem meteens reg agter haar en Saskia kyk vinnig om. “Onthou, ek is ’n ekoloog. Ek glo in tag and release.” Daar speel ’n skewe glimlag om sy mond.

Saskia lag saam met die ander, maar om een of ander rede vind sy die opmerking eintlik glad nie vermaaklik nie.

Toe sy kort daarna wegstap met ’n laaste groet oor haar skouer, val Steph langs haar in.

“Dan is jy geskei,” sê hy toe hulle buite hoorafstand van die res is.

Sy kyk op, laat sak weer haar oë en knik. Hulle loop in stilte verder.

“Ek het so vermoed toe ek jou naam op die kursuslys gesien het. Lieb sou jou nooit toegelaat het om alleen hierheen te kom nie.”

Saskia antwoord nie.

Toe hulle by die hut kom, begin Saskia haar slaapklere soek. Gelukkig het sy ’n baie kuis oorgroot T-hemp vir slaapdoeleindes saamgebring. Toe sy uit die badkamer kom, lê Steph op sy bed met ’n boek. Daar is geen teken van Tracey nie.

Hy kyk op toe sy in die deuropening huiwer.

“Nag, Steph … en dankie dat jy my gehelp het om oor die grens te kom.”

Sy oë is onleesbaar terwyl hy haar vir ’n oomblik stip aankyk, dan knik hy met ’n skewe glimlag. “Lekker slaap, Saskia. Julle het ’n besige dag voor.”

Saskia skakel die lig af en klim onder die duvet in. Die kragopwekker dreun nog in die verte en die kamer word dof verlig deur die ligte van die ander hutte. Op die tafel gloei die kooltjie van ’n muskietspiraal. Sy glimlag effens. Dit was gaaf van hom om daaraan te dink.

Sy draai op haar sy en kyk na die leë bed teen die ander muur. Daar is geen teken van ander bagasie nie. Ook nie in Steph se kamer nie. Sy byt haar lip. Dan is sy en Steph sowaar alleen in die hut.

Saskia draai op haar rug en kry na ’n paar oomblikke haar lê. Sy maak haar oë met beslistheid toe, maar dit neem tog lank voordat die botsende gevoelens wat in haar stoei, tot rus kom en voordat slaap uiteindelik oorneem.


Drie

Saskia rek lui uit en maak haar oë oop. Dis nog vroeg, sien sy deur die oop deur. Sy voel-voel na haar wekker. Halfsewe. Hulle duik-inligtingsessie is eers halfagt.

Dis stil in die hut. Buite raas die see. Vandag is haar eerste duik in drie jaar. Sy sien daarna uit, maar is terselfdertyd benoud. Daar is so baie wat sy al vergeet het.

Sy draai haar kop toe dit meteens donkerder word in die hut. Steph staan die kosyn vol. “Môre, lekker geslaap?”

“Nogal, hallo.” Saskia voel verleë om in die bed te lê met Steph in die omgewing. Hy lyk meer ontspanne as die vorige dag. Sy kan nie help om raak te sien hoe breed sy skouers onder die T-hemp roer nie.

“Ek is nou weer hier uit, dan kan jy op jou tyd aantrek.” Hy glimlag en Saskia voel haar wange warm word. Sy kan net dink hoe sy moet lyk met haar deurmekaar geslaapte hare en haar gesig wat sonder grimering haar jare duidelik moet wys.

Steph buk oor die tafel, grawe tussen sy papiere rond, kry wat hy soek en kom dan orent. “Maak gerus vir jou koffie. Onthou net om die gasbottel oop te draai.” Hy kyk haar ’n oomblik aan, glimlag en verdwyn sonder ’n verdere woord by die deur uit.

Saskia is klaar in haar swemklere met ’n groot wit kaasdoekhemp bo-oor en besig om te wag vir die ketel om te kook, toe Steph weer terugkom met Dewald en Lew kort op sy hakke. Saskia maak vir almal koffie en dan kom die res van die Openwater II’s ook aan, almal angstig om in die water te kom. Sy sien Tracey se oë oor die pasopgemaakte bed gaan, maar sy sê niks nie.

Die groep beplan hulle duik onder Steph se leiding en bespreek die nuwe asemhalingmetode wat hulle gaan gebruik.

“Oor ’n halfuur op die strand. Ons skipper is Danny, die boot se naam is To Dive For. Buddies kontroleer mekaar se toerusting en onthou om alle toerusting te toets.”

Die spulletjie spat uit mekaar en Steph verdwyn saam met Dewald. Met haar hart wat benoud in haar keel klop, begin Saskia haar duiksak pak.

Nadat sy seker gemaak het sy het alles, trek sy haar duikpak oor haar swemklere aan. Te warm, besluit sy, rits dit weer oop, trek die rubber moue uit en laat die boonste helfte van die pak om haar middel hang. Sy trek die rubber booties aan haar voete, bind haar hare in ’n poniestert en dan is sy gereed. Sy swaai die duiksak met moeite oor die een skouer en sukkel die sak met die gewiggordel oor die ander een. Sy voel soos ’n oorlaaide pakesel toe sy by die hut uit steier.

Dis nie te ver bote toe nie, maar dit voel asof sy ’n paar myl afgelê het toe sy uiteindelik daar aankom. Sy is die eerste een daar. ’n Entjie weg sien sy die geel lugsilinders met hulle helderkleurige AfriDive-plakkers lê.

Sy stap nader, tel een op, maak seker die swart rubberringetjie is op sy plek en dra die lugbottel na haar duiksak toe. Sy hyg effens na asem toe sy die geel duiklong langs haar sak neersit. Haar arm is lam, die ding is vervlaks swaar.

Saskia kyk op toe sy ’n bakkie hoor dreun. Die res van die groep sit laggend en geselsend agterop by al hulle toerusting. Sy skud haar kop en kry lag vir haarself. As sy nie so gesteld daarop was om onafhanklik te wees nie, sou sy probeer uitvind het of daar ’n makliker manier is om by die duikstrand te kom. Dit het sy nou van haar eiewysheid; doodmoeg nog voor sy begin duik.

Daar heers ’n opgewonde atmosfeer terwyl Steph die buddies aan mekaar toewys en hulle mekaar se toerusting begin opkoppel en toets.

“Steph sê jy’t lanklaas geduik?” Theuns sit sy duiklong langs hare neer. Saskia knik. “Moenie bekommerd wees nie. Ek het ook ’n jaar laas geduik, maar ons sal alles check.”

Saskia is verlig dat Theuns haar buddy is. Hy is darem nie heeltemal wildvreemd nie. “Asseblief, ja. Ek is doodbenoud ek vergeet dalk iets.”

Al kontrolerende begin hulle die toerusting opkoppel. Namate sy meer en meer dinge onthou en regkry, raak Saskia effens meer gerus.

“Sien jy nou, duik is soos fietsry. As jy dit eers een keer onder die knie het, kan jy dit altyd weer regkry.”

Saskia kyk op. Steph staan met gevoude arms en kyk wat sy doen. Hy buk, tel die BC met die duiklong daarin op en skud dit rond om te voel of dit stewig vasgegespe is. Saskia kry lag. Sy kan skaars die spulletjie opgelig kry terwyl dit lyk asof Steph nie eens die gewig daarvan voel nie. “Lyk my dis stewig. Het jy jou lugmeter getoets?”

Saskia knik. “Tweehonderd en twintig bar.”

“Gaaf.” Sy glimlag is warm. Vir ’n oomblik ontmoet hulle oë. Saskia voel duiselig. Dis asof die opgewonde stemme om hulle verdwyn, asof dit meteens net hulle twee onder die seilafdak op die strand is.

Dan is daar skielik ’n harde plofgeluid. Steph draai weg. “Wie se O-ring het geskiet?”

Saskia knip haar oë en kom geleidelik terug na die werklikheid. Haar hart klop moeisaam en dis asof daar nie genoeg vars lug in haar longe kom nie. Sy skud haar kop. Dit moet senuwees wees. Die angs voor die duik

“Is jy oukei?” Sy kyk op na Theuns, knik en draai weer weg om haar duikbril uit te haal.

“Net bietjie senuagtig. Ek gaan gou my duikbril bewerk.”

Sy stap water toe terwyl sy onelegant in die duikbril spoeg. Met haar wysvinger versprei sy die speeksel eweredig en spoel die bril dan in die vlak water uit.

Terug onder die seil druk sy die bril in een van haar vinne. Sy sukkel die gewiggordel oor haar skouer, skuif die vinne onder haar arm in, kry die BC met die silinder in die ander hand beet en begin dan haar toerusting na die boot toe sleep-dra. Halfpad moet sy rus. Dit voel asof elke spier in haar arms verrek is.

“Kom ek help.” Steph lig die pakkaas asof dit niks weeg nie en stap sonder om vir haar te wag boot toe. Saskia volg half verleë, maar tog verlig oor die hulp.

Die duiklonge is ook skaars in die middel van die boot vasgemaak, toe word die rubberduck in die water gestoot. Almal tuimel in en dan is hulle op pad. Saskia klou vir al wat sy werd is om haar agterstewe op die sykant van die boot te hou en gaan in haar gedagtes oor alles wat sy moet onthou. Enersyds kan sy nie wag om weer onder die water te kom nie, maar andersyds is daar soveel dinge wat kan verkeerd loop.

“Saskia!” klink Steph se stem op bo die geluid van die enjin en die gekap van die boot se boeg teen die branding. Sy kyk op. Hy sit agter, naby die enjins. Hy vee met sy vinger oor sy lippe, beduie dat sy maar mag glimlag. Die hoeke van haar mond begin outomaties trek, dan ontspan sy en lag hardop. Die wind is in haar gesig en die seesproei teen haar vel en meteens bruis ’n gevoel van lewensvreugde deur haar. Steph antwoord met ’n wye glimlag en knipoog. Dit voel vir Saskia asof ’n warm seestroom deur haar lyf trek en in haar wange oorspoel.

’n Rukkie later sny die enjins uit. Hulle is by die rif.

Daar is ’n geskarrel na gewiggordels, vinne en duikbrille. Buddies help mekaar in hulle toerusting in, toets hier, maak daar seker van iets en dan sit almal skielik gereed. Die skipper begin tel.

Saskia hoor hoe naarstig sy deur die regulator aan die lug suig en probeer haarself kalmeer. Een, twee, drie … Op “go” val sy agteroor, in die water in. Die lug in die BC laat haar soos ’n prop na die oppervlak skiet en sy begin dadelik na die duikleier met sy oranje dryfboei swem. Hulle is net besig om die lug uit hulle BC’s te laat sodat hulle kan begin afgaan, toe sy agterkom sy is besig om haar een vin te verloor. Sy voel-voel na die band wat om haar hak pas, maar kry niks raakgevat nie. Sy probeer kyk, maar kan niks sien nie. Die deining spoel haar rond. Theuns sien haar sukkel, probeer kyk wat is fout en dan is Dewald ook daar. Hulle vroetel aan die vin.

Theuns haal sy lugregulator uit sy mond uit. “Die band het gebreek.”

Saskia kyk na die boot. Danny het gelukkig gesien hulle het ’n probleem. Sy kyk desperaat na Dewald. Met een vin kan sy nie duik nie. Daarvoor is sy te onervare.

Dewald skud sy kop. “Moenie paniekerig raak nie. Trek jou vin uit en gee vir my.”

Saskia gehoorsaam. Haar asem jaag deur haar regulator, maar dit voel steeds asof sy nie genoeg lug kry nie. Sy sukkel met die vin, maar kry dit dan tog los gewikkel en gee dit vir Dewald.

“Vang, Danny!” Die vin trek deur die lug en die skipper vang dit net-net raak. “Hier, vat myne.” Dewald hou sy vin na Saskia uit. Sy neem dit dankbaar, maar sukkel om dit aan te kry.

“Gee vir my. Waar is jou voet?”

Saskia lig haar regtervoet uit die water, voel hoe Theuns die vin oor die bootie skuif en dan vastrek.

“Kom, julle, die boei beweeg nou vinnig weg van ons. Ons moet onmiddellik begin afgaan. Hou die boeitou dop.” Dewald het skaars klaar gepraat toe hy onder die water verdwyn.

Saskia se senuwees is gedaan, maar sy punt haar vinne na onder, laat die laaste lug uit haar BC en voel dan hoe sy ondertoe begin sak. Die tou is gelukkig binne sig en Theuns is by haar terwyl Dewald reeds ’n ent onder hulle is.

Saskia sug van verligting toe hulle die res van die groep op die bodem kan uitmaak. Steph swem na hulle toe en seinvra of hulle oukei is. Elkeen sein op sy beurt terug.

Skuldig kyk sy na Dewald wat met net een vin effens van balans af voor hulle uit swem. Dan voel sy Theuns se hand op haar arm. Sy kyk om na hom en sien dat hy na ’n skool Moorish ldols wys. En skielik kan sy weer relatief normaal asemhaal en haar duik begin geniet, kan sy haar soos vantevore verloor in die wonder van die vreemde wêreld om haar.

“Dankie, Dewald, ek weet nie wat ek sonder jou en jou vin sou gedoen het nie.” Saskia hou die vin na hom toe uit.

“Ek is bly ek kon jou help.” Dewald se donker oë is vriendelik, sy glimlag gul. “Ek het ’n ekstra paar wat jy kan leen vir die res van die kursus.” Hy kyk af na haar voete. “Hulle sal waarskynlik te groot wees, maar jy moet maar net die band agter styf trek.”

“Baie dankie, dit sal gaaf wees. Ek sal hulle by jou kry na die debriefing. Nou gaan ek eers die soutwater uit my hare was, anders kry ek nooit weer ’n kam deur hulle nie.” Sy glimlag en trek die rits van haar duikpak oop. Sy is onmiddellik spyt, want Dewald se oë gaan onwillekeurig na die swelling van haar borste. Verleë buk sy om haar duiksak toe te maak.

“Los jou sak hier as jy hom klaar gepak het. Ek sal dit vir jou op die bakkie laai en by die hut besorg. Sien jou by die debriefing, dis by die tentkamp. Ons is te nat vir die hut.” Dewald het reeds omgedraai en is besig om weg te stap toe sy weer orent kom.

“Dankie,” roep sy agterna en kry skaam vir haar gedagtes. Die man probeer haar net help.

Nadat sy gestort het, gryp sy ’n appel en ’n bottel water. Haar duiksak staan op die stoep, sien sy. Dewald het woord gehou. Sy begin in aller yl aanstryk kamp toe, bang sy het te veel tyd verspeel met die stortery.

“En toe, mooi ding, hoe was jou duik?” hoor sy agter haar.

Saskia kyk vervaard om en herken die man wat haar die vorige aand na die hut vergesel het. Sy trek haar skouers ongeërg op. “Aanvanklik so-so, maar dit het beter geraak.” Sy rek haar treë, maar die man haal haar in. Ron, het hy gesê is sy naam, onthou sy.

“Bly om dit te hoor. Gelukkig het jy ’n groot sterk man om na jou om te sien.” Saskia hoor die sarkasme deurskemer, wonder hoe die man weet van Dewald se hulpvaardigheid. Dan besef sy dat dit nie van Dewald is wat hy praat nie, toe hy vervolg: “Steph Bruwer sal nie toelaat dat sy nuwe meisie iets oorkom nie.” Die sarkasme is nie meer versteek nie.

Saskia kyk hom met ’n kronkeling van haar wenkbroue aan, wil hom inlig dat sy nie Steph se meisie is nie, nuut of andersins, maar laat dit dan daar. Dit het met hom niks uit te waai nie. Miskien sal hy haar uitlos as hy so dink.

“Verskoon my. Hulle wag al vir my.” Sy beduie in die rigting van die tentkamp en kies koers daarheen sonder om op reaksie te wag.

“Ek het darem uitgevind wat jou naam is, mooie Saskia.” Ron se stem klink meteens vir haar onheilspellend, maar dan skud sy haar kop onwillekeurig. Sy hoor hom agter haar lag.

Wat ’n onaangename vent, besluit sy net voordat sy haar by die res van die groep aansluit.

Steph kyk haar met ’n frons aan toe sy op een van die kampstoeltjies gaan sit. “En as jy nou so met die vyand heul?” Sy oë is ’n broeiende grou.

“Vyand?” Sy kyk hom vraend aan terwyl haar vingers deur die logboek fladder.

“Ron Lemmer, die bestuurder van die MozDive-kamp. Die man met wie jy nou net so lekker gesels het.” Sy vingerpunte speel met sy pen. Hy sit vooroor, sy elmboë op sy knieë.

“Ek sou dit nie lekker gesels noem nie. Buitendien, ek het nie eens geweet wie hy is nie.” Sy wil-wil haar vererg vir die aanklag in Steph se stem.

“Ek sou voorstel dat jy maar wye draaie om hom loop.” Steph sit regop toe die laaste van die groep ook aangeslenter kom.

Saskia kyk hom vir ’n oomblik stil aan. “Ek het hom nie opgesoek nie, Steph.” Haar wange word warm van ergernis. Wie dink hy is hy om vir haar te kom vertel met wie sy mag praat of nie? Sy hou nie van die Ron-man nie, maar dit het niks met Steph uit te waai met wie sy bevriend wil wees nie. Sy het genoeg gehad van ’n man wat aan haar voorskryf wat om te doen of nie te doen nie. Niemand gaan ooit weer namens haar besluite neem nie.

Hy beantwoord haar onstuimige blik ongesteurd. “Gaaf.” Vir ’n oomblik bly hulle oë halsstarrig kleef, dan tik ’n vinger Saskia op die skouer.

“Hierso. Ek hoop jy kom reg met hulle.” Dewald hou die swart vinne na haar toe uit.

“Ek is seker ek sal, baie dankie.” Sy beloon hom met ’n glimlag. Hy gee haar skouer ’n vriendelike drukkie voordat hy ook gaan sit.

Met die terugdraai betrap Saskia Tracey se broeiende blik op haar. Saskia kyk weg, die keer vas in Steph se onleesbare oë. Dan laat sak hy syne en begin met die debriefing.

Na ’n vroeë middagete, begin hulle beplan aan hulle tweede duik vir die dag.

“Dis ’n navigasieduik. Julle kry elkeen ’n kompas en ’n opdrag en dan moet julle weer by die boei uitkom waar julle begin het.” Steph glimlag. “Dis egter nie so maklik as wat dit klink nie.”

Saskia rek haar oë vir Theuns. Hy lag net.

“Toe maar, ek sal jou help.” Dewald sit langs haar en knipoog gerusstellend. Saskia glimlag effentjies, ongemaklik oor al die aandag wat Dewald sedert vanoggend se katastrofe aan haar gee. Miskien verbeel sy haar, maar dis al asof Dewald sorg dat hy altyd binne trefafstand van haar is.

Steph begin verduidelik wat van hulle verwag word, en Saskia konsentreer verder op wat hy sê. Sy sal later aan ’n oplossing dink wat Dewald betref, maar nou moet sy oplet. Sy wil tog nie weer die een wees wat amper die duik ontwrig nie.

Die duik loop egter baie goed af en sy en Theuns is baie trots daarop dat hulle nie verdwaal het soos met van die ander buddy-pare gebeur het nie. Saskia is verlig dat sy nie weer Dewald se hulp nodig gehad het nie, al was hy maar altyd in die omgewing.

Terug op die boot en vol van hulle sukses, lag en gesels Saskia en Theuns aanmekaar op pad terug strand toe.

“Ek en jy swem ten minste nie eers Maputo toe om by die rif terug te kom nie,” skimp Theuns moedswillig in die rigting van een van die ander wat verdwaal het. Saskia gooi haar kop agteroor met ’n skaterlag. Die volgende oomblik kyk sy vas in Steph se blik. Haar lag verstil geleidelik. Sy kan nie die uitdrukking in sy oë peil nie, maar dit raak meteens ’n diep snaar in haar aan. Sy voel ’n bewing deur haar trek, dan glimlag Steph stadig, kyk doelbewus weg en Saskia is skielik nie seker of sy haar dalk verbeel het nie.

Terug in die hut besluit Saskia dat sy haar definitief verbeel het. Steph het nie eens weer na haar gekyk ná daardie gestolde oomblik op die boot nie. Sy wens net die vreemde uitwerking wat hy op haar het, wil weggaan.

Saskia wens ook Tracey wil ophou met haar boosaardige kyke. As Tracey maar weet hoe veilig haar held is. Tog lyk dit asof die held nie bewus is van Tracey se gevoelens nie, of dit doelbewus ignoreer.

Wat nogal snaaks is, want benewens ’n mooi gesiggie, is Tracey ook bedeel met ’n figuur wat meeste mans laat swymel. Mens hoef maar net op Lew se reaksie te let om die volle impak van haar bates op die manlike geslag te sien.

Saskia hang haar duikpak buite op en spring sommerso in haar swemklere onder die stort in, net om die ergste soutwater af te spoel.

Ingedagte, besig om haar hare droog te vryf met die handdoek, stap sy uit die badkamer en vas teen Steph wat klaarblyklik haastig op pad is na sy kamer. Sy kyk verskrik op, helfte van die nat hare nog oor haar gesig. Steph het haar aan haar skouers gegryp om te keer dat hy haar omstamp. Vir ’n oomblik bly hulle so staan. Dan lig hy sy hand en vee die nat hare versigtig uit haar gesig. Saskia voel iets tussen hulle eb en vloei. Dit lyk asof hy iets wil sê, maar Dewald roep van buite af en die oomblik versplinter.

Saskia draai uit sy greep en stap met bewende knieë deur na die voorste kamer waar sy onmiddellik haar wit hemp oor haar swemklere aantrek, haar hare vlugtig kam en dan haastig kamp toe stap vir die tweede de-briefing van die dag.

Steph kom ’n rukkie later ook aangestap, maar Saskia kan niks uit sy gesig wys word nie. Hy glimlag soos gewoonlik met almal, terg hier en daar, maar dis vir haar al asof hy vermy om in haar rigting te kyk.

“Ek het besluit om julle te bederf aangesien julle so goed gedoen het met julle navigasieduik,” kondig Steph aan nadat hulle die duik gelog het. “Ons doen vanaand ’n nagduik.” ’n Opgewonde gemurmel bars dadelik tussen die duikers los.

“Julle vermoed waarskynlik hoe moeilik ’n nagduik is en uiteraard verg dit baie konsentrasie en beheer, maar as ons ordentlik beplan en volgens ons beplanning duik, behoort dit die hoogtepunt van die kursus te wees.”

Opwinding pomp deur Saskia se are. Sy wou nog altyd ’n nagduik gedoen het. Sy kyk na Theuns wat met ’n afwagtende glimlag na Steph sit en kyk. Daar bestaan geen twyfel dat hy die ene entoesiasme is nie. Saskia se maag maak ’n draai. Alhoewel afwagting ook deur haar pols, is daar angs ook by.

Sy het nog met elke duik vandag foute gemaak, weliswaar redelik onbelangrike foute wat nie gewoonweg te veel saak maak nie, maar nietemin foute. Klein dingetjies wat mens nalaat, kan in ’n nagduik eskaleer tot onhanteerbare proporsies.

“Ons briefing is om vieruur en halfses kry ons mekaar op die strand. Ons moet sesuur op die boot wees sodat Danny nog in die lig by die rif kan kom.” Steph kyk in die rondte. “Nou maar gaaf. Julle het reeds twee duike agter die rug vandag, vat dit maar kalm vir die res van die middag. Onthou julle is nog vol nitrogeen en besig om te out-gas. Teen vanaand behoort ons darem vir ’n halfuur te kan onder bly, maar omdat dit ’n stresvoller situasie as gewoonlik is, gebruik ons ook meer lug. Daarom is dit baie belangrik dat julle julle meters baie goed dophou. Ons praat verder daaroor by die briefing.” Steph kom orent.

Saskia hou hom dop terwyl hy wegstap. Sy heupe is nou in vergelyking met sy breë skouers, sy kuite sterk. Hy het mooi bene, besef sy en wonder dan van wanneer af sy mans sit en bekyk soos wie weet watter connoisseur. Verleë klap sy haar logboek toe.

“Wat beplan jy vir die middag?” Dewald staan langs haar, amper te na aan haar.

“Ek is pootuit na die twee duike vanoggend. Ek is nie gewoond aan soveel inspanning nie. Al waaraan ek nou kan dink is om my moeë lyf op ’n katel te kry.”

Hy glimlag. “Dis die beste manier om te out-gas. Sien jou later.”

Dewald kan ’n probleem word, dink Saskia toe sy met ’n sug van behaaglikheid haar lê kry. Gelukkig is hy nie aanmatigend nie. Sy sal hom maar net mooi moet laat verstaan sy is dankbaar vir sy hulp tot dusver, maar dat dit daarby bly. Hy is heeltemal gaaf en alles, maar sy sien nie kans vir enige romantiese ouvertures nie.

Terwyl sy met Lieb getroud was, het Lieb seker gemaak dat sy en almal binne hoorafstand weet hoe ontoereikend sy vrou is. Dat hy dit kastig skertsend gedoen het, het nie die erns daaragter verminder nie.

Saskia maak haar oë toe. Sy wonder of sy ooit weer onder die juk van Lieb se beskuldigings sal uitkom. Vir soveel jare is sy daarvan beskuldig dat sy oningelig, ongesofistikeerd en boonop hiperseksueel is, dat dit nou nog moeilik is om sommer spontaan te wees.

Sy voel hoe die tamheid in slaap oorgaan. Miskien doen Dewald se ooglopende bewondering tog haar ego goed. Miskien is dit die eerste treetjie na ’n ewewigtige siening van haarself. Buitendien, as sy dan so hiperseksueel is, waarom voel sy nie in die geringste mate aangetrokke tot Dewald nie? Hy is nie onaansienlik nie en baie vroue sal hom waarskynlik as aantreklik en viriel beskou.

Sy draai haar wang dieper in die kussing in. Dromerig sien sy Steph se gesig. Sy sien die roering van wye skouers onder ’n T-hemp, die verdonkering van grouerige oë, ’n hand met donkergoue haartjies en dan weet sy van niks meer nie.


Vier

Saskia word geleidelik weer van haar omgewing bewus. Steph staan langs haar bed.

“Wakker word. Jy kan nie heeldag lê en slaap nie.”

Sy kom lui orent en versteek ’n gaap agter haar hand. “Hoe laat is dit?” Sy glimlag nog half slaperig.

“Dis tien voor. Die res sal nou-nou hier wees.”

Hy het darem die mooiste stem, besluit sy steeds lomerig toe hy buitetoe verdwyn. Sy knipper haar oë om die slaperigheid te verdryf en swaai haar bene van die bed af.

Sy het net kans om haar hare te kam voordat die res streep-streep begin opdaag. Steph verduidelik hoe die nagduik gaan werk, hulle beplan hulle dieptes en werk hulle duiktafels noukeurig uit.

“Buiten die onderwaterflitse gee ek ook vir elkeen van julle ’n gloeistafie. Die stafies word naby die klep van jou lugbottel vasgemaak.” Hy kyk in die rondte en glimlag vir een van die angstiger duikers.

“Ons gaan nog een keer vlugtig deur die prosedure.” Hy tik die stappe op sy vingers af. “Ek en Dewald maak die boeilyn vas. Dan wag ons totdat dit donker genoeg is. Julle gaan so vinnig moontlik langs die boeilyn af. Ek lei die duik, maar daar sal drie Dive Masters wees om te help. Ek is die een met die rooi gloeistafie, die DM’s s’n is pers en die res van julle s’n is groen. Die groot geheim is dat ons almal tegelykertyd weer moet opgaan. Danny kan ons nie in die donker een-een oppik nie. Die ou wie se lug eerste klaar is, kom na my toe en dan gaan ons almal saam op. Ons bly ’n maksimum van vyf en dertig minute onder.” Hy glimlag breed en Saskia voel haar hart in protes teen die aanslag daarvan skop.

“Moenie so benoud lyk nie. Julle gaan allerhande nuwe dinge sien en julle verstom aan die helder kleure in die lig van julle flitse.” Hy kyk op sy horlosie. “Ons sal moet klaarmaak. Sesuur moet ons op die boot wees. Enige vrae?”

Saskia bekyk die klompie onder haar wimpers deur. Dis duidelik aan die vrae dat almal meer senuagtig as gewoonlik is. Nie een van hulle het nog ooit in die nag geduik nie. En tog is daar nie een wat dit oorweeg om kop uit te trek nie. Saskia wonder of Steph besef hoeveel vertroue hy inboesem. Sy beny hom nie die verantwoordelikheid daarvan nie, maar dit lyk nie asof dit hom enigsins kwel nie. Hy antwoord die vrae heeltemal ontspanne, maak hier en daar ’n grap en ontlaai die spanning tot so ’n mate dat almal glimlaggend verdaag om hulle toerusting reg te kry.

Saskia sit haar duiksak op die stoep neer waar Dewald belowe het om dit op te laai en wikkel die booties aan haar voete.

“Dewald sal seker nie omgee om my goed ook hier op te tel nie.” Steph maak sy sak langs hare staan. “Sal ons solank aanstap?”

Saskia knik, rits die laaste bootie toe en staan op.

Steph is veel langer as sy en omdat hy boonop so groot van bou is, voel sy vreemd klein langs hom. Hy pluk-pluk aan ’n gat in sy duikpak.

“Laas keer was jou duikpak net so gehawend,” onthou Saskia met ’n glimlag.

Steph grinnik. “Ek lei my duikpakke ’n harde lewe. Daar gaan nie ’n week om dat ek nie duik nie. As dit nie hier is nie, is dit by Sodwana of Bass Lake of êrens anders.”

“En wat doen jy vir ontspanning?” Sy kom agter dat hy sy lang treë by hare aanpas.

Hy lag. “Vir ontspanning duik ek op ander plekke. Die Rooi See, die Great Barrier Reef, die Maldives, Florida Keys. Dis onder andere waar ek studeer het, in Florida.”

“Studeer?” Sy hou haar kop skeef.

“Ekologie. Onderwaterekologie.”

Dit verklaar sy verbysterende kennis oor die seelewe. Nie dat hy daarmee te koop loop nie. Dis net natuurlik vir hom om tussen lesings en inligtingsessies deur oor ’n magdom see-dinge te gesels. Sy’t hom al liries hoor raak oor die wonder van ’n besondere skaaldiertjie waarvan die gemiddelde mens nog nooit gehoor het nie. En sy het al sy stem hoor kraak van woede as hy vertel van hengelaars wat rifvisse uittrek en sonder enige rede van kant maak.

“En jy?” Sy stem ruk haar terug na die werklikheid. “Het jy gestudeer?”

Saskia glimlag skeef en kyk op na hom. “Opgeskop. Ek is maar bietjie van ’n pleb.” Sy kyk verleë af.

“Jy is allesbehalwe ’n pleb. Inteendeel, dis vir my baie duidelik dat jy intelligent en baie belese is.” Hy het stadiger begin loop.

Saskia lag lig. “Ek lees baie, maar party mense is maar van geboorte af beskik vir ontoereikendheid.” Sy kyk verbaas op toe hy gaan stilstaan.

Sy hande rus meteens warm oor die skouerbandjies van haar swemklere. “Saskia.” Sy oë dwing haar om na hom te bly kyk. “Ek wil jou nooit weer so iets hoor sê nie. Ek weet nie wat daardie opgeblase idioot van ’n man jou wysgemaak het in julle getroude lewe nie, maar daar is niks ontoereikend aan jou nie. Inteendeel, daar is iets aan jou wat jou laat uitstyg bo ander. ’n Egtheid, ’n opregtheid.” Erns spreek uit elkeen van sy gelaatstrekke.

Saskia laat sak haar oë, verbouereerd oor die intensiteit van sy woorde. Sy greep verslap effens om haar skouers.

“Ek het mos gesien hoe behandel hy jou, gehoor hoe hy van jou en voor jou praat. Jy het geen idee hoe graag ek hom …” Sy vingers span weer stywer. “Dis een van die redes waarom ons gesprek daardie laaste dag op Sodwana handuit geruk het.”

Sy kyk hom ’n oomblik stil aan. “Wat het gebeur? Daardie dag?”

Hy laat sak sy hande en skud sy kop.

“Gaan jy dan ten minste vir my sê waarom ons ’n hut deel?”

Sy gesig kry ’n trek van verbasing. “Waar kom daardie vraag nou vandaan?”

“Jy’t nie geweet ek is geskei nie en ek twyfel of jy vergeet het hoe agterdogtig en jaloers Lieb is. Tog reël jy dat ek ’n hut met jou deel.” Haar stem het sy vastigheid weer gevind.

Hy kyk haar ’n rukkie net stil aan, dan vou hy sy arms voor hom. Amper verdedigend. “Ek weet eerlik nie. Miskien omdat ek beskermend teenoor jou voel. Buitendien, Mike en Liz sou ’n tent gedeel het en jy en Tracey my hut. Met drie in die hut is dit nogal vol en ek het besluit om Tracey en Liz bymekaar te sit toe Mike nie kon kom nie.”

Hy trek sy skouers op. “Dit het maar net so uitgewerk. Een van julle drie sou die hut met my moes deel.” Hy glimlag skeef. “Teen dié tyd moet jy weet dat ek nie ’n verborge agenda gehad het nie.”

Saskia knik, gee dan ’n laggie. “Dink jy nie jy het Tracey baie teleurgestel omdat jy nie ’n verborge agenda met háár het nie?”

Hy skud sy kop. “Dis soos ’n dokter en sy pasiënte. Duikstudente raak verlief op hulle duikinstrukteurs. Dis maar hoe dit werk. Boonop werk Tracey vir my. Ek kompliseer nie graag my lewe nie.” Hy laat sak sy arms en wil weer verder stap.

Saskia hou hom terug met ’n hand op sy arm. “Jy hoef my nie te beskerm nie, Steph. Ek is al mooi groot.” Haar stem is sag, maar seker.

Hy kyk haar stip aan, weer met daardie onleesbare uitdrukking in sy oë, dan glimlag hy meteens skitterwit. “Baie mooi groot, ja,” en daarmee stap hy doodluiters verder en moet sy haar treë rek om by te bly.

“Hou die horison dop as die gewieg van die boot pla,” raai Dewald aan. Hy en Steph is reeds terug op die boot nadat hulle die dryfboei se tou op die bodem gaan vasmaak het.

Saskia knik. Dis maar ’n stillerige spulletjie wat sit en wag vir die donker. Net Steph sit heeltemal ontspanne, arms gevou, duidelik ingedagte terwyl hy oor die water kyk. Die gebrek aan spanning by hom verwonder haar weer eens. Is dit ’n front, of is hy een van daardie gelukkige mense wat werklik van diep binne af die gawe van rustigheid, ’n innerlike vrede en selfsekerheid ontwikkel het?

Sy self sit en veg teen die knop op haar maag, die bewing in haar hande en die geklem van haar kake. Sy probeer doelbewus ontspan. Sy kyk na die donkerwordende strepie land, probeer saam met die deining ’n rustige ritme vir haar asemhaling kry.

Theuns se vingers vroetel aanhoudend met sy handskoene, verraai so dat hy ook gespanne is. Sy glimlag vir hom en hy glimlag skewerig terug.

“Dewald?” Steph se stem is so rustig soos sy uiterlike toe die donker uiteindelik heeltemal oorneem. “Is jy gereed?” Dewald knik. Die duikers begin rondskuif, kry die toue beet waaraan hulle hulleself tydelik anker voordat hulle uitrol en voel-voel na hulle regulators.

Saskia se asemhaling versnel onmiddellik terwyl Steph ’n laaste paar instruksies gee. Vinnig by die boei kom, vinnig ondertoe gaan langs die boeilyn af. Wag vir almal om onder te kom. Almal kom gelyk boontoe. Hoe moeilik kan dit wees? Sy hoor haar hart hamer.

“Regulators in die mond. Een … twee … drie … go!”

Die water is lou om haar. Gelukkig is die boei met sy rooi gloeistafie nie te ver nie. Sy en Theuns kom gelyk daar aan. Theuns wag vir haar. Sy neem die boeitou in haar hand en begin haarself die donkerte in trek. Onder haar sien sy die gloeistafies van die ander duikers soos wurmpies rondbeweeg, verder kan sy nie veel sien nie.

Sy is gouer onder as wat sy verwag het. Sy maak seker Theuns is by haar, voel-voel na haar flits en skakel dit aan. Dis asof die nag om haar skielik ontplof met kleur.

Onder die koraaloorhange kan sy die visse, wat gewoonlik deur die dag so bedrywig is, roerloos sien hang terwyl hulle grootoog nagtelike eweknieë nou aan die skarrel is. Veral die ongewerwelde diertjies is volop.

Theuns gee haar ’n plukkie aan die mou en beduie na ’n seester. Saskia voel verwonderd oor die stekeltjies op die rugkant. Meteens is Steph by. Hy tel die seester versigtig op en draai hom om. Met die wysvinger van sy ander hand wys hy hoe die seester sy honderde handjies weer vas teen sy lyf trek. Met groot omsigtigheid sit Steph die diertjie terug op die presiese plek waar hy hom opgetel het en beweeg dan met die groep af.

Daar is weer ’n plukkie aan haar mou en ’n hand beduie na ’n sandkolletjie waar twee verskillende soorte kluisenaarskrefies hoogmoedig op hulle ragfyn beentjies rondstap. Saskia hou hulle vir ’n rukkie dop, kyk na die duiker langs haar en besef dan eers dat dit Dewald en nie Theuns is nie. Sy kyk om haar. Waar is haar buddy? Sy draai stadig in die rondte. In die donkerte met net die kolle van die flitsligte wat om haar wink, is dit feitlik onmoontlik om uit te maak wie is wie. Sy is onmiddellik vies vir Dewald dat hy haar aandag van haar buddy afgetrek het. Mens voel reeds so gedisoriënteerd in die donker, dis reeds so moeilik om mekaar te eien en nou is Theuns soek.

Sy swem ’n entjie weg sodat sy ’n beter geheelbeeld van die groep kan kry. Dan herken sy Theuns aan sy duikpak toe iemand toevallig ’n flitslig oor hom laat speel. Met ’n sug van verligting swem sy na hom toe.

Sy kyk op haar lugmeter en frons. Daar is nie meer te veel lug oor nie. Op vyftig bar moet hulle opgaan en sy het minder as honderd oor. Sy raak aan Theuns se hand om sy aandag te trek en lig op haar lugmeter. Hy verstaan wat sy bedoel en kyk ook op syne. Hy sein dat hy nog honderd bar oor het en dan sit hulle hulle ontdekkingstog voort.

Saskia kyk kort-kort na haar lugmeter. Toe die naald aan vyftig raak wys sy vir Theuns. Hulle begin dadelik na Steph soek. Hulle het hom nie dopgehou nie, besef Saskia paniekerig. Hulle is wel nog in die groep, maar die duikleier is die een wat altyd in die oog gehou moet word. Sy kyk benoud om na Theuns en sien dan ’n duiker met ’n pers gloeistafie raak. Een van die Dive Masters dus.

Sy swem na hom toe en wys hom haar meter. Die naald lê al naby veertig. Saskia onderdruk ’n gevoel van paniek. Sy herken nie die man nie. Die Dive Master gee die sein buddy-up and go up. Sy kyk om na Theuns. Hy beduie vir haar iets maar sy verstaan nie wat hy probeer sê nie. Sy tik op haar lugmeter, wys vir hom going up en begin stadig opvin. Theuns volg haar. Die volgende oomblik voel sy iemand aan haar vin pluk. Sy skop los en probeer konsentreer op die tempo waarteen hulle opgaan. Sy is nou heeltemal gedisoriënteerd. Styg hulle te vinnig of bly hulle op een plek? Sy hou Theuns se gloeistafie dop, hy gaan te vinnig. Sy probeer naby genoeg aan hom kom om sy aandag te trek, maar hy bly net buite haar bereik. Dan sien Saskia meteens nog ’n gloeistafie by hulle net voordat hulle koppe deur die water se oppervlak breek.

“Saskia, is jy oukei?” herken sy Dewald se stem.

“Ja, waar is Theuns?” Sy sluk ’n mond vol water voordat sy onthou om lug in die BC te laat sodat sy kan dryf.

“Hier.”

“Bly bymekaar en swem na die boei. Daar lê hy. Hou die rooi gloeistafie dop.” Dewald bly sy aan sy met Saskia. “Theuns, bly by ons.”

Saskia sien die boei net nou en dan as gevolg van die deining. In die donkerte voel dit asof hulle nie vorder nie, maar sy hou aan met vin. Sy is uitasem toe hulle uiteindelik daar aankom en dan kyk sy met verwondering hoe ’n geheimsinnige gloed onder hulle beweeg. Dit lyk soos die verligte tentakels van ’n enorme dier wat stadig na hulle toe opkom. Saskia verstik amper voor sy besef dis die gloeistafies van die res van die groep wat besig is om ook na die oppervlak te beweeg.

Teen die tyd dat hulle koppe deur die oppervlak begin breek, het Dewald al Danny se aandag getrek en is die skipper besig om die boot te maneuvreer sodat die duikers daarheen kan swem.

“Saskia!” Die naam kom feitlik gelyktydig met die kop uit die water. “Waar is Saskia?” Steph se stem styg gemaklik uit bo die geharwar van boot en duikers.

“Hier, Steph! Hier is ek.” Sy gryp na die handvatsels aan die boot en haal haar gewigsgordel af. Haar arms is meteens lam.

“Gee aan.” Danny hou sy hand uit vir die gordel. Dewald help haar om dit gelig te kry tot waar Danny kan bykom.

Saskia knip haar BC los van haar een skouer en gly die ander arm ook uit.

“Saskia.”

Sy kyk op. In die lig van die driekwartmaan kan sy die sterk kontoere van Steph se liggaam uitmaak. Hy moes blitsig op die boot geklim het. Omdat sy nie weet wat anders om te doen of te sê nie, gee sy haar BC met die amper leë lugsilinder aan.

Sy het ’n vreeslike flater begaan deur alleen op te kom boontoe. Steph het hulle dit so op die hart gedruk dat almal gelyk moet opgaan en daar gaan staan en doen sy presies die teenoorgestelde. En dan sleep sy nog vir Theuns ook saam.

“Kom ek help jou in.” Steph buk met ’n uitgestrekte arm na haar. Hulle vat hand oor pols vas. “Een, twee, vin!” gee hy opdrag en trek haar met een beweging uit die water uit. Sy beland taamlik onelegant op die rand van die boot. Steph help haar uit haar vinne en hou hulle na haar toe uit. Vir ’n oomblik voel sy sy blik op haar, dan draai hy sonder ’n woord om en begin die ander duikers help om hulle toerusting en hulleself in die boot te kry.

Saskia kyk op na die helder maan. Haar hart klop onbedaarlik. Oor en oor hoor sy die diep stem wat oor die water heen na haar roep. Sy moes haar verbeel het, daar kon tog sekerlik nie angs in die stem gewees het nie. Steph Bruwer is nie in staat tot angs nie.

Alhoewel dit nie koud is nie, voel dit heerlik om droë klere aan te hê. Saskia laat haar klam hare los teen haar rug afhang en hoop maar dit word droog voordat sy in die bed klim. Luukses soos haardroërs is daar nie. Ydelheid en waardigheid is nie juis maats met skubaduik nie.

Sy is skaars klaar toe die res van die groep by die hut opdaag vir die debriefing. Almal is haastig om dit agter die rug te kry sodat hulle ’n vleisie kan braai, iets kan drink en hulle onlangsste duikondervindings kan uitruil.

Steph kom kort op die hakke van die laaste een in en kyk in die rondte om seker te maak dat almal daar is. Hulle vul hulle logblaaie in en dan rus daar ’n effense stiltetjie oor die groep.

Steph kyk vir die eerste keer sedert die begin van die debriefing direk na Saskia.

“Ek is jammer.” Saskia se stem kom heser deur as wat sy bedoel het.

Steph lig sy wenkbroue. “Wat het gebeur?”

“Ek het angstig geraak toe my lug min raak en ek jou nie kon kry nie. Ek het na een van die DM’s geswem en hy het gesein ons moet buddy-up en boontoe gaan. Ek het nie eens weer daaraan gedink dat jy gesê het ons moet almal as ’n groep opgaan nie. Al waaraan ek kon dink was dat daar nog net dertig bar in my silinder oor was.” Sy kyk op haar hande. Sy kan hom nie kwalik neem as hy haar nou hier voor almal gaan inklim en sê sy kan nie die kursus voltooi nie. Sy het Theuns se lewe ook in gevaar gestel.

“Dan is dit jy wat ons almal se duik befoeter het!” Tracey se stem is skerp.

Saskia lig haar hande in ’n verskonende gebaar. “Ek is jammer.”

“Niemand se duik is befoeter nie, Tracey, ons was in elk geval op die punt om op te gaan.” Steph se stem is rustig, maar beslis. “Saskia.” Hy wag tot sy opkyk en skud sy kop. “Dit is altyd riskant om nie jou duikleier in die oog te hou nie, maar jy is nog ’n onervare duiker. Ek dink jy het besonder goed gedoen in die omstandighede.”

“Ek het jou aan die vin beetgekry, probeer keer.” Dewald glimlag na Saskia.

“Ek het nie geweet dis jy nie. Al waaraan ek kon dink is dat my lug dit nie gaan maak nie.” Sy kyk hom verskonend aan.

Dewald waai die verskoning met ’n gebaar van sy hand weg. “Dis heeltemal te verstane.”

“Wie was die DM? Hy moes tog geweet het waar ek is en dat hy nie twee duikers alleen in die nag behoort op te stuur nie?” Steph kyk na Dewald, maar hy skud sy kop.

Saskia trek haar skouers op. “Ek weet nie. Ek kon hom nie herken nie. Ek het net gesien hy het ’n pers gloeistafie.”

“Daar het ’n ander groep naby ons geduik, MozDive- ouens. Hulle het almal pers gloeistafies gehad.” Dewald kyk na Steph.

Steph vee oor sy oë. “Ja, ek het hulle gesien.” Hy kyk nadenkend na Dewald en dan terug na die groep. “Ons praat môre hieroor. Gaan geniet nou eers die aand.”

’n Instemmende koor gaan op en die hut loop vinnig leeg. ’n Grimmige Tracey is die laaste om uit te stap. Saskia ontduik haar vlymskerp kyk net betyds deur die yskas oop te maak en ’n stukkie vleis en die boksie wyn uit te haal. Toe sy weer opkyk, is die hut leeg behalwe vir Steph wat nog by die tafel staan.

“Kan ek vir jou skink?” Steph hou sy hand uit na die wynboks.

“Dankie. Kry vir jou ook.”

“Dankie, dit was nogal ’n rowwe dag.” Hy glimlag en gee haar glas aan. “Gesondheid.” Hy lig sy glas. “Ek bedoel dit as ek sê jy het goed gedoen in die omstandighede.”

Saskia proe aan die wyn. Dit mag nou wel bokswyn wees, maar vir haar smaak dit skielik na landgoedwyn.

“Jy het wel my senuwees klaar gehad toe ek jou nie kon kry nie, maar jy het die probleem goed hanteer.” Sy oë is warm.

Saskia sluk en dis nie om die wyn in te kry nie. “Jy het dan nie senuwees nie.”

Hy lag diep. “Jy’s reg. Normaalweg is my senuwees onder beheer.” Hulle oë hou mekaar. Dit voel meteens asof daar iets in haar kop duisel, asof die werklikheid vervaag en net Steph oorbly. Saskia voel sy hand teen haar wang, sien hoe sy kop vooroor buig.

“Steph! Ek soek oral na jou!” Die vrolike vrouestem ruk die oomblik aan skerwe.

Saskia draai vervaard om. Die meisie in die deur is ’n paar jaar jonger as sy, bruingebrand en baie mooi.

“Heidi. Kom binne. Ontmoet vir Saskia. Saskia, dis nou Heidi wat die administrasie hier behartig.” Daar is iets soos verligting in sy stem. Die meisie slaan haar arms om sy nek en gee hom ’n klapsoen op die mond.

“Jy moet die een wees wat die hut so na parfuum laat ruik.” Heidi glimlag vir Saskia en draai dan na Steph. “Wanneer gaan jy kans kry om na die boeke te kyk?”

“Wanneer jy ophou rondloop in Maputo.” Daar is ’n tergklank in sy stem.

Saskia vat-vat na die bord met die stukkie vleis op. “Verskoon my. Sien julle later.”

Sy kom eers min of meer tot verhaal toe sy amper by die braaivleisvure is. Hoe kon sy so amper ’n gek van haarself gemaak het? Sy het haar dan voorgeneem om haarself te distansieer. Dis boonop so duidelik soos daglig dat daar meer as ’n werksverhouding tussen Heidi en Steph is. Saskia voel haar wange warm word. Daar was verligting in Steph se stem toe Heidi op hulle afgekom het. Wat het haar tog makeer?

“Die meesterbraaier is tot jou diens, skone Saskia.” Dewald se tergende stem ruk haar terug na die hede.

Saskia glimlag bewerig en hou die bord na hom toe. “Dankie, meesterbraaier. En dankie vir jou hulp om by die boei te kom.”

“Kom sit hier en vertel ons van jou ondervinding,” nooi Liz en wys na ’n stoel.

Saskia gaan sit, dankbaar om haar aandag by iets anders te bepaal as dit wat in die hut gebeur, of liewer amper gebeur het.

Toe sy na ete opstaan en almal ’n goeie nagrus toewens, is Saskia aansienlik kalmer. Eintlik het daar niks tussen haar en Steph gebeur nie. Sy kon haar selfs verbeel het hy was op die punt om haar te soen. Miskien was dit blote wensdenkery aan haar kant, want as sy doodeerlik met haarself moet wees, kan sy maar netsowel erken dat sy hom baie aantreklik, baie sexy vind, eintlik nog meer as drie jaar gelede. Omdat hulle gedurig in mekaar se onmiddellike omgewing is, help dit hierdie gevoelens aan. Dis doodnatuurlik.

Die hut is leeg toe sy die bord neersit en die wynglas uitspoel. Sy oorweeg dit om maar in die bed te klim. Dan draai sy na die yskas, kry die wyn uit en skink vir haar nog ’n halwe glas in. Te hel daarmee. Sy gaan die meeste van haar avontuur maak. Sy kan baie slaap as sy weer by die huis kom. Buitendien het sy vanmiddag geslaap en is sy nie regtig tot die dood toe moeg nie.

Sy skil die handdoek van die draad langs die hut af en stap die twintig of wat tree strand toe. Sy gaan sit op die handdoek en laat haar blik oor die omgewing gly. Die maan is net driekwart, maar baie helder en baie blink op die branding wat die sandsoom spierwit tegemoet skuim.

Saskia neem ’n slukkie wyn en proe doelbewus daaraan. Sy trek die seelug diep in haar longe en trek haar vingers deur die growwigheid van die sand. Dis so wonderlik om weer waarlik te leef pleks daarvan om maar net van dag tot dag te bestaan.

Steph het gesê daar is niks fout met haar toereikendheid nie. Hy was so ernstig, so intens. Dit gee haar sommer moed vir die toekoms. Sy sal hard daaraan moet werk om weer ’n heel selfbeeld te ontwikkel, maar as Steph so iets in haar kan raaksien, kan sy nie te ver van koers af wees nie.

Sy asem weer diep in. Miskien moet sy haarself maar toelaat om net so klein bietjie verlief te wees op Steph. Miskien doen dit haar goed. Solank hy dit nie agterkom nie, nie weet hoe graag sy vroeër in die hut wou gehad het dat hy haar soen nie. Miskien is dit soos hy sê, duikstudente raak maar noodwendig bietjie verlief op hulle instrukteurs. Veral een wat lyk soos Steph. Is soos Steph.

Saskia glimlag. Ja, wat, sy kan dit netsowel erken. Sy sou geen verweer hê as hy nou hier langs haar kom sit, haar hand vat of haar teen hom vastrek nie. Sy sal ook nie keer as hy haar in sy arms neem en soen nie. Inteendeel.

Sy kom orent, skud die sand uit die handdoek. Genoeg van al die romantiese gedagtes. Die wyn en die maan op die water, is beide na haar kop toe.

Die glimlag om haar lippe verstar egter toe sy omdraai. Op die stoep voor die hut, duidelik in die lig wat deur die oop vensters na buite skyn, sien sy hoe Steph sy arms om Heidi vou en die blonde meisie teen hom vastrek voordat hy haar, met sy arm om haar skouers, weglei in die rigting van die personeel se kwartiere.


Vyf

“Die doelwit van vanoggend se duik, die sogenaamde Big Blue, is om beheer uit te oefen oor die diepte waarop ons wil bly. Dis ’n dieper duik as waaraan julle gewoond is en julle sal nóg die bodem, nóg die oppervlak kan sien. Julle sal ook heel waarskynlik na die tyd sê dit was die beste duik van julle lewe, om die eenvoudige rede dat julle elkeen tot ’n mindere of meerdere mate genarc sal wees.” Steph se lagplooitjies speel lighartig om sy oë.

Die duikstudente kyk na mekaar en dan begin almal vrae vra.

Saskia sit met versluierde oë. Sy het sleg geslaap en sy het vrede daarmee wat dit beteken om genarc te wees. Waarmee sy vrede behoort te hê, maar nie het nie, is dat Steph eers eenuur die hut binnegesluip het. Sy het gemaak of sy slaap, wat besonder moeilik was. Veral terwyl hy om een of ander rede ’n ruk lank langs haar bed gestaan het voordat hy na sy slaapkamer gegaan het.

“Dit beteken bloot dat daar te veel nitrogeen, of dan stikstof, in die duiker se bloed kom. Dit laat hom in so ’n mate ontspan dat hy, in uiterste gevalle, nie meer vreeslik omgee oor die bohaai wat oor lughoeveelhede en dieptemeters gemaak word nie. As ’n mens streng by jou duiktafels hou, is die risiko klein. Die gevaar lê egter daarin dat jy nie agterkom dit gebeur nie en dan nie jou tyd, diepte en lug dophou nie.”

Steph se oë is op Saskia toe sy uiteindelik tog met belangstelling opkyk. Hy knipoog vir haar. “Dié keer sal Saskia haar hopelik nie laat verlei deur vreemde DM’s nie en eerder haar duikleier in die oog hou terwyl sy in haar narkotiese toestand swymel oor die soëplankton om haar.”

Saskia voel haar wange warm word toe almal met breë glimlagte na haar kyk.

“Terloops, ek het toe met die duikleiers van MozDive gepraat en hulle het plegtig onderneem om nie weer ons duike te ontwrig deur te naby aan ons te duik en verkeerde opdragte aan ons duikers te gee nie. Dit was maar net ’n ongelukkige voorval sonder enige kwade bedoelings.” Sy oë soek weer na Saskia s’n. “Jy is dus van alle blaam onthef, Saskia.”

Sy glimlag syfer deur haar hele lyf en die goedkeuring daaragter maak ’n warm holtetjie in die omgewing van haar naeltjie. Saskia glimlag onwillekeurig terug en wonder dan of ’n mens dalk op land genarc kan word van ’n oorvloed wriemelende hormone in jou lyf.

Saskia kyk om haar rond terwyl hulle afsak, die bloutes in. Al wat sy kan sien, is die helder blouheid in alle rigtings. Dis seker hoe ewigheid moet voel. Agter die blou is daar nog blou en agter daardie blou weer eens onbegrensde blou.

Sy kyk op haar dieptemeter. Sy en Theuns is verantwoordelik daarvoor om die DM in te lig wanneer hulle op twintig meter kom. Byna daar. Sy swem nader aan Dewald, raak aan sy mou en sein die opdrag level off.

Volgens hulle duikplan, hang die groep ’n minuut lank op min of meer twintig meter, dan sein Dewald dat hulle weer dieper sak, die keer tot op vyf en twintig meter, waar hulle vir tien minute moet bly.

Saskia hou Steph tersluiks dop, lig dan haar wenkbroue. Sou die man nou wraggies genarc het? Hy hou sy hande kort-kort bak en staar dan stip daarna.

Theuns trek haar aandag met sy hand op haar arm. Sy draai na hom. Hy hou ook sy een hand bak en beduie daarna. Sy probeer sien waarna hy beduie en dan is daar skielik ’n feëtjieland voor haar. Terwyl sy die dieptes ingestaar het, is daar hier reg voor haar, sentimeters van haar duikbril af, die ongelooflikste klein organismes wat pols en sweef, krul en dans. Dit moet die soëplankton wees waarvan Steph gepraat het.

Sy betrap sy blik op haar. Aan die kreukels om sy oë agter die duikbril kan sy sien dat hy glimlag. Hy wys vir haar om nader te kom. In sy bak hand dans ’n feëtjie met ’n silwer hoepelrokkie aan. Saskia kyk op in sy oë, rol hare in vervoering en bepaal dan weer haar aandag by die feëtjie wat meteens besluit sy het genoeg gehad van die aandag en met ’n laaste pirouette weer die bloutes in verdwyn.

Saskia kyk op haar meter, sien dat sy nog op vyf en twintig meter is en soek na nog ’n feëtjie. Steph bring vir haar ’n drakie in die kromming van sy hand nader. ’n Drakie met ragfyn veertjies op sy rug.

“Ek was g’n genarc nie!” protesteer Saskia en lag. “Dit was net inderdaad die wonderlikste duik van my lewe.”

Hulle is besig om hulle logboeke in te vul.

“Daar was dan niks om te sien nie, hoe kon dit so wonderlik wees? Geen koraalrif, geen visse, niks nie.” Steph se glimlag terg.

“Daar was baie. Jy’t hulle dan vir my gewys. Feëtjies en drakies en allerhande goedjies!”

Steph skud sy kop gemaak moedeloos. “Feëtjies en drakies? En dan sê sy nog sy was nie genarc nie.” Hy gooi sy hande teatraal in die lug.

Die res van die groep bars uit van die lag. Saskia lag maar saam. Steph kan sê net wat hy wil, die duik was vir haar die belewenis van ’n leeftyd.

Onder nog baie gelag en geterg voltooi hulle hulle logblaaie en spreek af om na middagete te ontmoet vir die inligtingsessie van die shore-entry oefening wat later die middag op die agenda is.

Saskia het nog ’n salige glimlag om haar lippe toe sy na die hut aanstap om haar logboek te gaan bêre en iets te kry om aan te knibbel.

“Lyk my jy’t ’n fyn oog vir detail en ’n goed ontwikkelde verbeelding.” Steph se diep stem langs haar laat haar opkyk. Haar glimlag verbreed onwillekeurig.

“As ’n mens so baie duik soos ek, is dit juis die klein, sogenaamd onbeduidende dinge wat jou later meer fassineer as die meer vanselfsprekende, maar die studente het gewoonlik nie juis waardering vir soëplankton nie. Hulle kyk eerder na visse.” Sy oë is groener as gewoonlik, helderder.

“Ek dag ek was genarc?” terg sy.

“Jy is nou nog genarc in die tegniese sin van die woord. Jou liggaam is nie gewoond aan so baie stikstof in die bloed nie.”

Saskia laat sak haar wimpers. Miskien is dit hoekom sy so wonderlik voel. Miskien is dit tog nie sy nabyheid nie. “En joune is gewoond daaraan?”

Steph knik. “Myne is, daarom sal dit baie langer vir my neem om deur ’n diep duik geaffekteer te word as vir iemand wat minder duik.”

“As ek te veel stikstof in my bloed nodig het om die feëtjies en die drakies raak te sien, dan onderwerp ek my liggaam gewilliglik weer daaraan.” Hulle hurk gelyktydig toe sy haar potlood in die sand laat val, steek gelyktydig hulle hande daarna uit. Vir ’n oomblik sit hulle so, hou sy oë hare gevange. Saskia voel die droë warmte van sy palm toe sy hand oor hare vou.

“Daar is dinge wat mý affekteer waaraan ek nie my liggaam mag onderwerp nie, al wil ek hoe graag.” Sy stem is hees.

Saskia kyk hom sprakeloos aan. Sy oë verloor geleidelik die helderte, word grouer, dan kom hy orent en hou sy hand na haar uit.

Daar het ’n lamheid in haar lyf gekom, en sy laat hom toe om haar op te trek. Hulle bly so staan, hand aan hand. Saskia kan iets tussen hulle voel pols, ’n warm ritme wat teen hulle spoel, om hulle spoel, hulle in ’n onsigbare kokon wil toevou.

Dan laat Steph haar hand gaan. Hy tree agteruit. “Hulle wag vir my … Danny, Heidi …” Hy maak ’n niksseggende gebaar in die lug. “Ek moet gaan.” Daarmee draai hy om en stap weg. Hy stoot sy groot hand deur sy langerige hare wat goudbruin in die son blink. Sy ander hand is in ’n vuis gebal.

“En toe? As jy so helder oordag staan en droom?”

Saskia kyk verward af na die hand op haar arm en dan op na Dewald.

“Is daar fout?” Dewald frons.

Saskia skud haar kop en glimlag verleë. “Nee, wat. Ek is maar net ingedagte.”

Hy kyk haar twyfelagtig aan, maar glimlag dan tog. “Kom jy kyk hoe hulle vlugbal speel op die strand? Daar is glo ’n dosyn bier op die spel.”

Saskia knik. “Ek is nou daar. Ek wil net iets kry om aan te knibbel.”

“Sien jou op die strand.” Hy begin aanstryk.

Saskia is dankbaar dat hy haar weer tot die werklikheid teruggeruk het. Sy stap na die hut, maar steek op die drumpel vas. Steph, Danny en Heidi sit om die tafel, druk in gesprek. Steph kyk op.

“Ek kry net gou iets in die yskas.” Sy beduie effens lamlendig in die rigting daarvan.

“Natuurlik.” Sy glimlag is effens strammerig, dan bepaal hy hom weer by die ander twee. “Maar hoekom sal hulle die goed by ons werkers koop? Is dit net om die kamp te ontwrig?”

“Ek dink hulle wil dit laat lyk asof ons nie ordentlik georganiseer is nie. Die woord doen gou die rondte tussen die duikers. Hulle hoop natuurlik dat die mense dan eerder hulle kamp sal verkies. En dis nie net breekgoed en beddegoed wat wegraak nie. Daar word ook goed van die gaste gesteel.” Heidi kyk skuinsweg na Saskia. Dis duidelik dat sy onseker is of sy moet voortgaan.

Saskia hou haar hand verskonend op. “Ek is nou hier uit.” Sy gryp ’n paar kaaswiggies en ’n appel raak. Met ’n bottel water in die ander hand glip sy by die deur uit.

Die spel is al aan die gang toe sy op die strand kom. Liz wuif vir haar en Saskia gaan sit by haar en Dewald.

“Lyk my die spulletjie is ernstig.” Saskia bekyk die energieke spelers terwyl sy die foelie van ’n kaaswiggie afskil.

“En hoe.” Dewald lag. “’n Dosyn bier is genoeg om enige man ernstig te laat raak oor vlugbal.”

Om hulle lag en gesels dit, maar Saskia kom gou agter dat Liz haar dophou. Toe Dewald ’n ruk later by ’n ander gesprek betrokke raak kyk sy vraend na Liz. “Pla iets?”

Liz glimlag skeef. “Jy is baie gevoelig vir ’n mens se buie.”

“Ek moes wees toe ek getroud was. Dit was my enigste behoud.” Saskia is self verbaas oor haar openlikheid. Sy gee ’n ongelowige laggie. “Weet jy dat dit die eerste keer is dat ek so iets aan iemand erken?”

Liz se glimlag is vol deernis. “Dan is dit goed so.” Sy kyk Saskia takserend aan asof sy nie kan besluit om te praat of stil te bly nie, dan kyk sy weer af.

“Wat is dit, Liz?” Saskia frons liggies.

Liz sug. “Nie wat nie, wie … Steph. Hoe goed ken jy hom?” gee sy bes.

“Nie baie goed nie. Hoekom?”

“Ek kry so al die idee dat … jy weet, dat daar iets tussen julle aan die broei is. Ek kan ook sien dat jy al baie seergekry het in jou lewe. Mens hoef net in jou oë te kyk om dit te weet. En dieselfde geld vir Steph. Hy is deur diep waters die afgelope twee en ’n half jaar.” Liz kyk Saskia ondersoekend aan.

Saskia glimlag en skud haar kop. “Daar is niks tussen ons nie. Miskien ’n paar hormone wat los en vas amok maak, maar dis al.” Saskia lag. “Ek moet sê dit doen nie my ego goed nie, maar hy het iets gesê oor dinge wat sy lyf affekteer, maar wat hy nie toelaat nie, of so iets. Wat my laat dink hy bedoel seker dat ek my hormone moet hokslaan en hy sal dieselfde met syne doen. Buitendien, ek het hom en Heidi gisteraand onder verdagte omstandighede in die rigting van haar hut sien verdwyn en hy het eers twee uur later teruggekom.”

Liz kyk haar skewekop aan. “Is jy seker van jou feite?”

Saskia knik. “Ek het hulle dan self gesien.”

Liz skud haar kop. “Ek bedoel nie van Heidi nie. Ek bedoel jy en Steph … Ek het Steph nog nooit teenoor iemand sien optree soos hy teenoor jou optree nie. Ek kan nie my vinger daarop lê nie, maar selfs Dewald sê hy het gisteraand vir die heel eerste keer gesien dat Steph amper sy cool verloor. Dit was toe hy jou nie kon kry nie.” Liz bly ’n oomblik stil, dan skud sy weer haar kop. “Steph is net nie iemand wat ooit sy cool verloor nie.”

“Liz, ek het vir hom en Heidi in ’n omhelsing gesien. Dit sê vir my genoeg.”

“Nie noodwendig nie. Hy en Heidi ken mekaar al donkiejare. Buitendien dink ek sy en Danny het iets aan die gang. Iets wat ek al lankal verwag het met die dat hulle tweetjies so stoksielalleen aan die rand van die paradys sit met net die bose MozDive-skarminkels as geselskap af en toe.” Liz trek haar knieë teen haar ken vas. “Nee wat, ek sal nie te bekommerd wees oor Heidi as ek jy is nie. As hulle in vervloë dae dalk ’n kooi gedeel het, is dit gewis nie meer die geval nie.”

Saskia lag onwillekeurig. “Wag nou, jong, dis nie ’n geval van bekommerd wees oor Heidi nie. Ek het geen planne om betrokke te raak by Steph nie. Die paar verdwaalde hormone is van een belang nie. Ek is hoegenaamd nie van plan om my ooit weer bloot te stel aan die ellende van ’n verhouding nie. En ek kry die idee dat hy dieselfde voel. Dis vir my om ’t ewe of hy en Heidi iets aan die gang het of nie.”

Liz se oë vernou effens terwyl ’n skewe glimlag om haar mondhoeke speel. “Nou wonder ek of sy haarself werklikwaar glo? Of sit sy nou sommer oop oë hier vir my en lieg?”

“Hoekom sal ek nou vir jou lieg?” Saskia voel ’n verraderlike blos in haar wange opstoot.

“Dalk omdat jy self nie die waarheid wil weet nie?”

Liz kyk haar skewekop aan en bars dan meteens uit van die lag. “Ek begin nou die prentjie kry. Julle is besig om te vrek oor mekaar, maar jy worry te veel oor jou eksman en hy worry te veel oor sy buite-egtelike kind en nou probeer julle in aller yl julle gevoelens vir mekaar onderdruk.”

“Sy wat?” Die vraag plof by Saskia se lippe verby.

Liz slaan haar hand oor haar mond. “O, gits, ek dag jy weet.”

“Hey, Saskia, ons briefing gaan begin,” klink Dewald se stem op bo die gejil.

Saskia gee Liz nog ’n laaste vraende kyk.

“Nee, jong, daar is nie tyd om jou nou te vertel nie. Buitendien weet niemand hoe die vurk nou eintlik in die hef steek nie.” Liz byt haar lip.

“Kom jy, Saskia?”

“Ek kom, Dewald.” Saskia staan in een beweging op. “Soos ek gesê het, dit maak in elk geval nie saak nie. Ek het geen behoefte om enigiets met Steph Bruwer of enige ander man te doen te hê nie.”

Liz lyk nie oortuig nie.

Saskia skud net haar kop. “Sien jou later.”

Leuenaar, skel sy op haarself terwyl sy na die hut aanstap. Sy is byna uit haar bloedgroep uit geskok. Hoe oud is die kind? Wie is die ma? Is dit hoekom hy een oomblik op die punt staan om haar te soen en die volgende lyk asof hy skaars bewus is van haar bestaan? Natuurlik maak dit saak. Dit behoort nie, maar dit maak verskriklik saak.

Hulle staan op die strand in volle toerusting en hou die branding dop.

“Sien, julle? Die branders kom in stelle van vyf kleineres, dan is daar ’n groot brander en dan ’n gaping. Ons begin instap aan die begin van ’n stel. Ons stap deur die eerste vyf, duik onderdeur die grote en in die gaping trek julle een vin aan, swem dieper in en wanneer julle kan, trek julle die tweede vin aan. Swem na die boei toe. Van daar af swem julle onder die water terug strand toe. Moenie opstaan en probeer uitstap nie. Kruip uit op julle hande en knieë.”

Hulle wag tot Steph die woord spreek en begin dan instap. Die swaar vrag op haar rug versteur haar balans en Saskia se grootste vrees is dat selfs die klein branders haar van haar voete af gaan rol, maar sy kom maklik deur. Sy sak onder die groot brander deur en kry met relatiewe gemak die vin aan voordat die kleiner branders weer aangespoel kom. Dis glad nie so erg as wat almal dit gemaak het nie, besluit sy. Sy swem ’n entjie, dan is sy agter die branding en sy trek haar tweede vin aan.

Sy begin in die rigting van die boei swem. Met ’n nare voorgevoel, voel sy skielik hoe haar vin losgaan. Sy gryp daarna en trek die band weer om haar enkel. Die systroming is sterk en die water sleep haar weg van die boei af terwyl sy sukkel om die vin weer aan te kry. Maar dan voel dit weer reg en vin sy verder. Dis harde werk, maar sy vorder redelik totdat die ander vin sowaar ook losgaan. Weer eens sleur die stroom haar sywaarts mee terwyl sy die band om haar hak pas en styftrek.

Toe dit die vierde keer gebeur is sy al ver van die res van die groep af. ’n Ent van haar af kan sy Lew sien beduie dat sy moet swem. ’n Ruk lank gaan dit goed, maar dan begin die vinne weer lol. Lew het intussen tot by haar geswem.

“Vin!”

Daar is nie tyd om te verduidelik nie en sy het ook nie die asem nie. Geleidelik voel sy hoe haar krag getap word terwyl sy teen die seestroom worstel. Net om elke keer weer teruggespoel te word wanneer een van die vinne wil afval.

Met Lew se hulp bereik hulle egter uiteindelik tog die boei. Saskia voel asof sy nie meer ’n greintjie krag in haar liggaam oorhet nie.

“Saskia, is jy oukei?” Steph se oë is bekommerd agter die duikbril.

Sy knik, spoeg haar regulator uit en teug diep aan die vars lug. “Net … moeg.” Sy voel allesbehalwe oukei, maar as sy net haar asem kan terugkry, sal dit beter gaan.

Sy hoor hoe Steph opdragte gee, sien hoe die res van die duikers weer hulle regulators in hulle monde sit en twee-twee onder die water verdwyn. Toe die een vin weer losgaan, het sy vir ’n oomblik net nie die krag om enigiets daaromtrent te doen nie, maar dan gly dit van haar voet af. Vervaard gryp sy daarna, vergeet dat sy nie haar regulator in haar mond het nie en begin stik aan die seewater wat sy sluk.

Toe sy die vin beetkry, is sy doodmoeg. Sy vroetel desperaat met die klep wat lug in haar BC inlaat en voel met matelose verligting dat sy begin dryf. Sy hoes en proes en hyg na asem.

“Saskia!” Steph se stem kom van ver af, maar dan is hy by haar.

“My vin,” is al wat sy uitkry.

Steph neem dit by haar. “Ontspan. Haal diep asem. Ons is nie haastig nie. Ontspan net.” Sy voel hoe hy na haar voet soek, dit uit die water lig en die vin oor die bootie skuif. Hy trek die band styf en dan nog stywer. “Gee my jou ander voet.”

Sy hiperventileer nog, maar die seewater is darem uit haar longe. Sy lig haar ander voet en voel hoe Steph ook daaraan verstel. Dan vee hy haar hare versigtig van haar duikbril af weg. “Ontspan, Saskia, ontspan. Ek sal nie toelaat dat jy enigiets oorkom nie. Ontspan nou eers.” Sy hand vou om hare en geleidelik kry Saskia weer beheer oor haar asemhaling.

“Beter?” vra hy na ’n ruk. Sy knik.

“Sien jy kans om uit te swem?” Sy duikbril hang om sy nek. Sy oë is ’n skakering groener as die laatmiddagsee.

“Ek dink so.”

Hy gee haar regulator vir haar aan en hou dan die pyp met die lugklep van die BC na haar uit.

“Hoe voel die vinne?”

“Oukei.”

“Goed. Ons gaan nou onder die water swem, nie op die oppervlak soos met die inswem nie. Moenie teen die see veg nie. As hy terugtrek, laat hy jou sleep, as hy strand toe stoot, swem saam met hom. Jy het baie lug en ons het baie tyd. As jy moeg raak hou jy jou hand op, dan rus ons eers. Is jy reg?”

Sy knik en sit die regulator in haar mond.

Hy skuif sy duikbril oor sy oë en sit dan ook sy regulator in sy mond.

Saskia teug diep en sak saam met hom af na die bodem net meer as twee meter onder hulle.

Steph seinvra of sy oukei is. Hy steek sy hand na haar toe uit en sy neem dit dankbaar. Dan begin die terugtog.

Dit voel of haar vinne ’n honderd keer dreig om te verloor, maar dis seker maar vyf of ses keer. Elke keer help Steph haar geduldig en dan swem hulle weer verder. Omdat die gety besig is om terug te trek is dit nie heeltemal so maklik nie, maar dan besef Saskia dat hulle nou feitlik op die strand moet wees, want sy sien net sand en wit borrels voor haar. Steph laat gaan haar hand sodat sy albei haar hande kan gebruik om te begin uitkruip en dan is sy op die strand. Die branders spoel met reëlmaat oor haar en sy probeer op haar knieë kom, maar daar is net nie meer ’n ons krag in haar bene oor nie.

Dan trek iemand die vinne vir haar uit en ’n ander knip die BC los en help haar daaruit.

“Kom ek help jou op.”

Saskia kyk op na Dewald wat sy hand na haar toe uithou en skud haar kop. “Ek weet nie of ek kan nie. My bene wil nie werk nie.”

Dan is Steph by en hy tel haar op asof sy minder as ’n lugsilinder weeg. By die hut laat hy haar op die stoepmuurtjie sit. Hy rits haar duikpak oop en help haar om uit die moue te kom. Hy hurk voor haar en neem albei haar hande in syne.

“Jy gaan nog veroorsaak dat ek nagmerries kry.” Sy glimlag is skeef. “Hoe voel jy?”

“Verleë as jy moet weet, en doodmoeg.” Sy skud haar kop. “Ek is regtig ’n probleemkind, nè?”

“Lew het jou moeg geswem. Hy moes jou strand toe gehelp het. Die systroom was eintlik te sterk om teen te swem. Jy het baie goed gedoen.” Hy vee sy hare uit sy gesig, maar neem dadelik weer haar hand. “Gaan klim jy nou onder die stort in. Ek sal sorg dat jou toerusting hier kom.”

Saskia is nog bewerig toe sy haar kortbroek aantrek, maar sy voel amper weer normaal. Sy is vies vir haarself. Sy moes daaraan gedink het dat hulle in die branding hulle vinne baie meer intensief sou moes gebruik as met die diepseeduike. Sy’t geweet die goed is te groot vir haar. Sy moes iets anders bedink het. Boonop behoort sy fikser te wees as sy wil duik. Steph kan sê wat hy wil, die fout kan nie altyd by ander lê nie.

Dit was weliswaar nie haar skuld dat haar vin die eerste keer gebreek het nie, maar al die katastrofes wat daarop gevolg het, is deur haar eie toedoen. Lieb is reg, sy is totaal en al ontoereikend. G’n wonder hy het dit op hom geneem om haar lewe vir haar te reël, te reguleer, te leef nie. Op haar eie is sy te hopeloos om dit te doen.

Sy kam haar hare met ’n paar aggressiewe hale en stap dan na die tentkamp vir die debriefing. Dis nou die laaste ding waarvoor sy lus het, maar dit kan nie anders nie.

Op pad daarheen sien sy Lew na haar toe aangestap kom. Hy lyk bra bekaf. Hy kom staan voor haar. “Ek is jammer oor vanmiddag, Saskia. Ek het nie daaraan gedink dat jy dalk nie opgewasse sou wees teen die stroom nie. Ek is geneig om te vergeet dat almal nie ewe fiks en ewe sterk swemmers is nie.”

Saskia skud haar kop. “Moenie skuldig voel nie, Lew. As dit nie vir die ellendige vinne was nie, sou ek nie ’n probleem gehad het nie.” Sy glimlag. “Buitendien, danksy jou hulp het alles goed afgeloop en dis tog die belangrikste.”

Hy glimlag verlig terug. “G’n wonder Steph verloor sy cool so gou oor jou nie. Thanks, hoor!” Hy draai om en stap terug na die kamp, sy tred aansienlik ligter.

Saskia kyk hom agterna. Nog iemand wat sê dat Steph sy cool verloor en dit oor haar. Sy skud haar kop ingedagte. As dit so is, hoekom voel dit vir haar asof hy myle van haar verwyder is, selfs wanneer hy haar in sy arms dra?


Ses

Theuns en van die ander kom vra hoe Saskia na haar ondervinding voel en Dewald maak ’n hele ophef van haar. Steph kyk egter skaars na haar gedurende die de-briefing en die invul van die logboeke.

“Ons duik môreoggend vroeg. Dis ’n omgewingsduik by Bass City. Die briefing is om halfses en ek wil graag net na ses reeds op die water wees. Ons wil nie hê die MozDive-ouens moet weer ons duikery in die wiele ry nie. Bass City is ’n gewilde rif op ’n Sondagoggend. Ek wil ook probeer om so teen tienuur reeds in die pad te val sodat ons darem nog in die lig by die huis kom.” Steph leun terug op sy kampstoel.

“Vanmiddag kan die wat lus voel daarvoor, saam met my en Dewald na die rotspoele stap vir ’n eko-peiling. Ek sal ook vanaand in die groot hut skyfies met ekologiese strekking vertoon. Dis nou die hut op die verste punt van myne af. Dewald sal sorg dat daar ’n vuur is, dan kan julle sommer daar braai. Bring julle drinkgoed ook daarheen. Dis ons laaste aand hier en ons kan dit gerus saam deurbring.” Hy glimlag en kom dan orent. “As ons so teen vieruur van my hut af begin stap, behoort dit laagwater te wees teen die tyd dat ons by die rotspoele aankom.” Sy oë soek Saskia s’n vlugtig op, dan draai hy om en stap weg.

Die hut is vir ’n verandering leeg. Sy bêre haar logboek en stap strand toe. Sy mik in die teenoorgestelde rigting as die baai met die bote en die rotsformasies. Dis haar laaste dag hier en sy het nog nie dié kant toe gestap nie. Dis nog ’n uur voordat hulle bymekaarkom.

Sy stap ingedagte en sonder enige haas oor die growwerige sand. Haar laaste dag. Sy kan nie glo die naweek is feitlik om nie. Dit voel asof dit skaars begin het en tog voel sy ook soos ’n nuwe mens. Sy besef nou eers hoe nodig dit was om weg te kom uit haar omgewing uit, om afstand te kry van die skeisaak, die winkel en haar werk.

Sy moes die afgelope paar jaar hard werk om ’n sukses van haar winkeltjie te maak. Pauper’s Palace het eintlik haar hele lewe oorgeneem, die spil geword waarom alles draai. Nie net moes sy vir haarself ’n inkomste skep nie, sy het ook probeer ontvlug van die moeilike skeisaak en wat dit vooraf gegaan het. Dis hoekom sy alles self doen. Sy bestuur die winkel, maak ’n groot deel van die voorraad self en gee self lesse. Saskia skud haar kop. Sy was besig om te stagneer en sy het dit nie eens agtergekom nie.

Saskia kyk op toe sy ’n gewerskaf naby haar hoor. Bouers is besig met herstelwerk aan ’n pragtige dubbelverdiepinghuis in Mediterreense styl. Die verwaarloosde tuin loop op die sand uit. Sy kan net dink wat die uitsig veral vanaf die tweede verdieping moet wees. Dit kan ’n droom van ’n plek wees met ’n bietjie aandag, verbeelding en sorg.

Sy stap nader, haar nuuskierigheid geprikkel. Een van die spanne is besig om gebreekte ruite te vervang en ’n ander om die plek te verf. Binne hoor sy ook ’n gekap en ’n gehamer.

“Please go!” Saskia kyk verskrik na die Mosambieker wat op die stoep staan en woes begin beduie. “Go! Private. Go!” Hy jaag haar met handgebare weg en gee ’n paar dreigende treë in haar rigting. Sy retireer outomaties, draai om en begin vinnig wegstap.

“Saskia!”

Sy loer verras oor haar skouer. Steph staan langs die Mosambieker.

“Moenie so verskrik lyk nie. Abel neem maar net sy opdragte baie ernstig op.” Hy glimlag en stap nader. “En met rede. Verlede week het iemand die plek onder die klippe gesteek.” Hy beduie in die rigting van die stukkende ruite.

“Ek het my lam geskrik,” erken Saskia met ’n verligte glimlag. “Ek was maar net nuuskierig. Dis so ’n lieflike plek.”

“Dink jy so?” Hy hou sy kop skeef. “Dis baie verwaarloos.”

“Dit is, maar ek kan al sien hoe dit gaan lyk as dit eers opgeknap en die tuin versorg is.”

“Wil jy dit van nader bekyk? Sien hoe dit binne lyk?”

“Graag, maar sal die eienaar nie omgee nie? En sal Abel ons toelaat?” Sy kyk behoedsaam in die rigting van die Mosambieker.

“Kom ek gaan wys jou,” ignoreer Steph haar bedenkinge en beduie met sy kop in die rigting van die huis. Saskia bly steeds huiwerig staan. “Kom.” Steph neem haar onverwags aan die hand en stap dan na die trappe wat na die stoep lei.

Dit voel asof haar hand in syne verdwaal, maar waarvan Saskia veral bewus is, is die warmte wat meteens deur haar lyf spoel.

Steph skuif die glasdeure oop en stap na binne. “Dis die leefarea. Die vloerteëls kom uit Portugal.”

Saskia kyk op na die hoë plafon. Dis ’n pragtige vertrek ondanks al die stof en boumateriaal wat oral rondlê.

“Die huis was ’n Portugese edelman se vakansiehuis. Die plek is natuurlik gedurende die oorlog geplunder, maar daar is geen strukturele skade nie.” Hy wys haar die res van die grondvloer met die ruim kombuis, twee slaapkamers met eie badkamers en lei haar dan met die sierlike trap boontoe.

“Die edelman moes ’n romantiese streek gehad het. Behalwe vir ’n groterige studeerkamer, is die hele boonste verdieping ’n hoofslaapkamer met sy eie sitkamer. Die badkamer spog met ’n enorme ovaal marmerbad wat sowaar die plundery oorleef het.” Hy skuif die deur na die balkon oop.

Saskia gaan staan met haar hande op die reëling en kyk met ’n gevoel van behaaglikheid oor die see uit. Dis nes sy gedink het. Die uitsig is asemrowend. Die wind lig haar hare uit haar gesig. Sy maak haar oë toe, probeer haar indink hoe dit sal voel om soggens in hierdie paradys wakker te word en saans hier te gaan slaap.

“Saskia?” Steph se stem is vreemd hees.

Sy draai om en kyk verras op toe sy sien hy staan reg by haar.

Sy laat sak haar kop voor die vreemde uitdrukking op sy gesig. ’n Stringetjie hare waai oor haar mond. Steph lig sy hand en streel dit weg. Dan voel Saskia sy vingers in haar hare. Sy vergeet om asem te haal. Sy palm kom teen haar wang tot rus. Dan voel sy Steph se lippe sag aan hare raak, eers huiwerig, vraend en dan dringender, soekend.

Met ’n tevrede sug gee Saskia haarself oor aan die liefkosing, skaars bewus daarvan dat haar arms om sy nek kruip, haar vingers deur sy hare vleg en haar liggaam teen syne aanleun.

Steph trek haar met ’n kreun teen hom vas en meteens ontplof ’n paar sterrestelsels gelyktydig rondom hulle. Sy lippe soek nie meer nie, hulle vind – elke gelaatstrek, haar nek en weer haar mond. Sy hande gly onder haar top in, ontdek die lenigheid van haar rug.

Saskia se hele lyf is vuurwarm. Haar vingers vroetel onder sy T-hemp in, sy streel met haar naels oor sy rug. Sy hoor hom haar naam sag kreun. Sy voel skaars hoe haar rug teen die balkonreling vasdruk, maar die soektog van Steph se mond teen haar halslyn af, ervaar sy millimeter vir ekstatiese millimeter. En dan laat hy haar skielik gaan en draai weg.

Saskia hyg na haar asem, staar verward na sy rug terwyl sy haarself probeer regruk. Haar liggaam gloei van hartstog en dis met die grootste inspanning dat sy Steph nie met geweld omruk en dwing om klaar te maak wat hy begin het nie.

In jou hart is jy ’n slet. Dis asof Lieb langs haar staan. Jy’s ’n hoer, Saskia, anders sou jy nie toegelaat het dat ons, voor ons getroud was, seks gehad het nie, dreun Lieb se stem in haar ore.

Sy hou haar hand voor haar oë, skaars bewus van die trane wat oor haar wange loop.

“Saskia?” Steph se stem is hees, vraend.

Sy skud haar kop, storm verby hom en met die trap af. Sy hou eers op met hardloop toe sy op die strand kom. Sy stap blindelings terug in die rigting van die kamp, besef dan dat die ander haar nie so moet sien nie, en gaan sit op die sand.

’n Skaduwee val oor haar. “Saskia?”

Sy weier om op te kyk, maar hoor hoe hy langs haar kom sit.

“Ek is jammer. Ek het nie bedoel om so beheer te verloor nie.” Hy huiwer ’n oomblik. “Is dit wat jou so ontstel het?”

Saskia loer skuinsweg na Steph. Daar is ’n vreemde trek om sy mond en sy oë is grou. Sy sug, kyk af en skud dan haar kop.

“Nou wat is dit dan?” Hy vee die gordyn van haar hare weg sodat dit oor haar rug lê. Die warmte van sy hand voel soos ’n kool vuur teen haar blad.

Saskia skud weer haar kop. “Kom ons laat dit daar.”

“Dink jy nie dis beter om so iets uit te praat nie?” Hy vryf liggies met die kneukels van sy hand oor haar wang.

“Daar is niks om uit te praat nie. Ons het toegelaat dat ons hormone met ons weghardloop en dis dit. Sulke dinge gebeur op romantiese plekke soos dié. Dit hoef niks te beteken nie.” Saskia staar oor die see uit, weier om hom in die oë te kyk.

“Hoekom het dit jou dan so ontstel as dit so eenvoudig is?” Hy draai haar gesig na hom toe. Sy hande is warm om die kontoere van haar wange.

“Ek is vies vir myself, nie vir jou nie. Tevrede?” Saskia kyk hom ’n oomblik reguit in die oë, draai dan haar gesig uit sy hande en kom met een beweging orent.

Sy begin wegstap, maar Steph is byna onmiddellik langs haar en hou haar aan haar arm terug. “Moenie vir jouself kwaad wees nie, Saskia.” Sy gelaatstrekke ontspan merkbaar en ’n glimlag sluip om sy lippe. “Ons is grootmense en soos jy sê … dis ’n romantiese plek.”

Saskia kyk hom onseker aan.

Steph sit sy hande op haar skouers. “Saskia.” Haar naam kom soos ’n versugting oor sy lippe, sy oë weer ernstig. Sy kan sien dat hy iets probeer sê, maar dan bes gee.

“Ons sal moet aanstaltes maak as ons nog by die rotspoele wil uitkom.” Steph trek haar styf teen hom vas sodat haar wang vir ’n paar oomblikke die swaar slae van sy hart voel. Dan laat hy haar onwillig gaan.

Hulle stap in stilte en intens bewus van mekaar terug na die kamp.

By die hut wag Dewald al vir Steph. Hy kyk ondersoekend eers na Steph en dan na Saskia. Sy wenkbroue lig. Aan die uitdrukking in sy oë kan Saskia sien dat hy sy eie gevolgtrekking maak, maar hy sê niks nie. Saskia draai verleë onder Dewald se blik uit en stap deur na die badkamer om haar hare te gaan kam. Miskien is dit maar goed so, miskien sal Dewald nou die boodskap kry dat hy nie sy tyd met haar moet mors nie.

Die gesig wat vanuit die spieël terugstaar, is amper vreemd. Die wye oë gloei albastergroen, die wange is blosend en die mond plomp en pienk. Saskia skud haar kop. G’n wonder Dewald het hulle so spekulerend aangekyk nie. Sy spoel haar warm gesig af en trek ’n kam deur die donkergoue warboel van haar hare.

Die res van die groep het intussen ook aangekom. Saskia kyk rond om te sien of sy Liz gewaar en betrap Tracey se oë op haar. Die vyandigheid in die blik is tasbaar, maar Saskia laat dit van haar af rol soos water van ’n eend se rug. Sy kry die meisietjie half jammer, maar Tracey sal maar haar eie heil moet uitwerk. Saskia verstyf egter toe sy Heidi ook tussen die klompie raaksien.

Onwillekeurig kyk Saskia na waar Steph iets aan Dewald beduie. Dis asof hy haar blik op hom voel, want hy kyk op. Hy glimlag en knipoog vir haar, dan praat hy weer verder met Dewald.

“En as julle so saam-saam van Steph se huis af terugkom?” Liz se stem klink vrolik langs haar op.

Saskia lig haar wenkbroue. “Steph se huis?”

Liz knik. “Het hy nie vir jou gesê nie? Dis deel van die konsessie. Hy laat dit opknap sodat hy sekere tye van die jaar hier kan kom woon vir navorsingsdoeleindes.”

“Dis ’n pragtige plek.” Saskia kyk onwillekeurig terug in die rigting van die huis. Die teëldak is net-net sigbaar tussen die bome deur.

“Kom, dit lyk my die spul het skielik lewe gekry.” Liz beduie in die rigting van die res van die groep wat agter Steph en Dewald begin aantou.

Saskia val langs Liz in. “Vertel my van Steph se kind?”

Liz kyk skuins op na Saskia. “Ek dag jy stel nie belang nie?”

“Blote nuuskierigheid,” verseker Saskia haar met ’n glimlag.

Liz skud haar kop. “Jong, ek ken nou nie die detail nie, maar Steph het blykbaar in ’n stadium lank met die ma uitgegaan en toe so ’n paar jaar gelede sommer net skielik na ’n naweek by Sodwana uitgemaak. Klaarblyklik oor iemand anders, glo ’n getroude vrou. Die storie loop dat Vera weer probeer het om die verhouding aan die gang te kry, in die proses swanger geraak het – moedswillig, as mens na die skinderbekke luister – en siedaar, Steph is die trotse pa van ’n seun.”

Saskia byt haar onderlip, voel die blos warm op haar wange, maar vra dan tog: “En hoe oud is die seuntjie nou?”

“Ek skat hy is so twee jaar oud. Vera maak hom groot, maar Steph spandeer baie tyd saam met hom.” Liz buk om ’n skulpie op te tel.

Saskia sluk. Sy onthou Vera goed, die skraal vrou met die witblonde hare en die groot blou oë. Oë wat haar op die laaste oggend van die naweek by Sodwana beskuldigend, verwytend aangekyk het toe hulle op Lieb en Steph afgekom het waar hulle soos twee woedende bulle teenoor mekaar gestaan het.

“Dis jou skuld, Saskia. Ek weet nie wat daar tussen jou en Steph is of hoe jy hom so om jou pinkie draai nie, maar jy is ’n getroude vrou, los hom uit. Hy is myne.” Haar stem was skril en duidelik hoorbaar deur ’n groot deel van die kamp.

Die twee mans het opgekyk. Lieb het van Steph af weggedraai, vir Saskia aan die arm beetgekry en na die tent toe geforseer.

“Nou pak jy, jou flerrie. Ek gee jou ’n halfuur anders ry ek sonder jou.” Lieb se neusvleuels was wydgesper van woede en sy oë klein getrek van venyn. Hy het geweier om haar te vertel wat tussen hom en Steph gebeur het, hoe dit gekom het dat hulle mekaar so byna toegetakel het.

Dit was ook die laaste keer dat sy vir Steph gesien het. Hy het na die bakkie toe aangestap gekom terwyl hulle die laaste goed ingelaai het, maar wat hy wou sê, het sy nooit uitgevind nie. Lieb het op hom geskree om te loop. Steph het na haar gekyk en al wat sy kon doen, was knik. Hy het omgedraai en met stywe skouers en gebalde vuiste weggeloop.

Dan is Vera die ma van Steph se seuntjie. Saskia skud haar kop ingedagte.

“Vera glo blykbaar steeds Steph sal uiteindelik met haar trou, al is daar nie ’n verhouding tussen hulle nie. Steph swyg soos die graf, maar dis duidelik dat hy baie lief vir die kleintjie is. Vera bring hom dikwels oor naweke na Bass Lake toe as Steph-hulle daar duik. Hy is sy ma uitgeknip. Blonde haartjies en groot blou oë. Hy is net so fyn soos sy gebou ook.” Liz gooi die skulpie weg oor die laaggety brandertjies.

“En waar pas Heidi in?” Saskia het alle verweer teen haar behoefte om soveel moontlik van Steph te weet, verloor.

“Heidi is weer heeltemal ’n ander geval. Die gerug het die rondte gedoen dat Heidi die rede is waarom Steph nie tot trou kom met Vera nie, maar ek twyfel. Soos ek vroeër gesê het, ek dink sy en Danny het iets aan. Steph en Heidi het baie oor vir mekaar, maar ek dink nie hulle het ’n romantiese verhouding nie, al het hulle dalk in die verre verlede een gehad. Hulle het uitgegaan lank voordat hy nog vir Vera ontmoet het.” Liz trek haar skouers op. “Ek weet ook maar nie veel nie, dis meer hoorsê as iets anders.” Sy kyk Saskia skuins aan. “Miskien moet jy liewer vir Steph hierdie vrae vra.”

Saskia gee ’n laggie en skud haar kop. “Soos ek sê, dis bloot nuuskierigheid, dit gaan my nie werklik aan nie.”

Liz lig haar wenkbroue skepties. “As jy so sê.”

Saskia buk en trek haar plakkies aan toe hulle by die rotsplaat met die waterpoeletjies aankom. Steph het hulle gewaarsku teen die skerp rotsrande. Toe sy orent kom, sien sy ’n groepie het om Steph gevorm waar hy by een van die groter poele hurk. Sy sou graag wou hoor wat hy sê, maar daar is te veel mense om hom. Sy sal in elk geval niks kan sien nie.

Sy stap ’n paar treë verder en gaan hurk by ’n ander poeletjie. Sy jaag die ratse vissies vir ’n rukkie rond en kyk dan na die wande van die poeletjie. Saskia herken ’n seeanemoon en sien dan iets wat lyk soos ’n helder bont frilletjie. Sy steek haar hand in die water en bring haar wysvinger versigtig nader aan die kronkeling kleur.

“Jy kan hom maar versigtig uittel. Dis ’n nudibranch, lid van die weekdierfamilie, ’n seeslakkie sonder skulp.” Steph se stem hier langs haar laat haar opkyk. Hy glimlag vir haar.

Sy kyk terug in die poeletjie en lig die seeslak versigtig tot op die palm van haar hand. “Dit lyk soos valle van ’n Spaanse dansrokkie wat lewendig geword het.”

Steph glimlag en kom hurk langs haar. Saskia is skaars bewus van die ander wat ook naderkom om te hoor toe hy vir haar die ekologie, eers van haar spesifieke poeletjie en dan van die ander poeletjies, begin uitlê.

Dis reeds sterk skemer voor Steph halt roep. Saskia kom orent en kyk om haar. Dis net sy en Steph en nog drie ander wat oorgebly het van die oorspronklike groep. Sy het nie eens agtergekom dat die res begin terugdrentel het kamp toe nie.

“Jy sal môre se duik by Bass City geniet. Dis net vyf groterige rotsformasies op ’n ry, maar die seelewe daar is onbeskryflik.” Steph gesels gemaklik terwyl hulle terugstap.

Saskia voel asof sy in nog ’n nuwe wêreld ingelei is, asof sy haar hele lewe lank met oogklappe rondgeloop het. Sy voel selfbewus toe sy agterkom sy is besig om hom met geesdriftige vrae te peper, maar dit lyk nie asof hy omgee nie. Inteendeel, hy antwoord graag en brei uit.

By die kamp brand die braaivleisvuur voor die groot hut al hoog en die res van die groep is reeds aan die gesels, drankies in die hand.

Saskia hou verby na haar hut toe, waar sy vir haar kos en wyn uit die yskas haal. Toe sy terugdraai en die yskasdeur met haar elmboog toestamp, staan Heidi in die deur. Van haar gewone vriendelikheid is daar geen teken nie. Saskia kyk haar vraend aan, nie seker of sy dalk vir Steph soek nie.

“Ek dink dis net regverdig dat ek jou betyds waarsku, Saskia. Ek en Steph het saam besluit om te wag met ons planne sodat hy tyd het om gewoond te raak aan ’n lewe wat ’n kind insluit, maar daarna is hy myne. Ek en Steph hoort saam, van lankal af. Wat Vera met ’n kind nie kon regkry nie, sal jy ook nie met jou naïewe truuks regkry nie.” Heidi se oë brand ’n oomblik langer op Saskia, dan draai sy om en stap uit.

Saskia staar haar sprakeloos agterna. Dan het Liz haar heeltemal misgis. Saskia gaan sit op die bed, die vleis en die wyn steeds in haar hande. Dan het haar oë haar tog nie bedrieg die vorige aand nie. Dan was haar afleiding tog reg. Steph en Heidi het daardie twee uur saam deurgebring.

Vir hoe lank sy so gesit het weet sy nie, maar uiteindelik staan sy op. Sy kan nie hier in die hut sit en krepeer vir die res van die aand nie. Sy skink vir haar ’n glas wyn in en stap met haar vleis vuur toe. Binne-in die hut sien sy vir Steph en Dewald besig met die skyfieprojektor en sy slaak ’n sug van verligting. Sy het nie die moed om Steph nou al in die oë te kyk nie.

“Lyk my ons meesterbraaier is besig vanaand. Ek sal maar vanaand vir hom moet instaan.” Theuns hou sy hand glimlaggend uit na haar bord.

“Dankie.” Sy glimlag terug en volg hom na die vuur waar meeste van die geselsery aan die gang is. Van Heidi is daar geen teken nie. Terwyl sy die groep ongemerk probeer deurkyk, sien Saskia vir Tracey en Lew raak. Lew se arm rus gemeensaam op Tracey se skouers en die meisietjie glimlag op na hom. Dit wil so al lyk asof die twee mekaar gevind het.

Saskia teug aan haar wyn en draai in die rigting van die branders. Die maan is effens voller as die vorige aand en die inkomende gety stoot onrustig aan die soom van die sand.

Sy stap die entjie na die waterkant toe. Die water voel lou om haar enkels.

“Hallo, mooi ding.”

Saskia draai verskrik om toe sy Ron vlak agter haar hoor praat.

“Wag jy dalk vir Steph?” Hy lag. “Hy sal nog lank besig wees om die projektor te probeer herstel.”

Saskia kyk hom geskok aan. “Hoekom doen julle dit? Hoekom saboteer julle hierdie kamp?” Sy sien Ron se oë vernou en voel meteens bedreig. Saskia kyk terug na die hut. Dis nie ver nie, maar niemand sal haar hoor skree bo die geraas van die see nie.

“Sabotasie is ’n sterk woord, buitendien, wat laat jou dink dat ek enigiets daarmee te make het?” Hy staan nader.

Saskia retireer. ’n Brandertjie breek teen haar kuite. “Maar net gewonder,” sê sy gemaak luiters en probeer dan verby hom stap.

Hy hou haar aan haar arm terug. Sy voel hoe van die wyn uit die glas stort en oor haar hand vloei. “Hoekom dink jy ek saboteer julle kamp?” Sy stem is dringender.

“As jy sê dis nie jy nie, glo ek jou.” Saskia kan haarself skop dat sy so ’n onnadenkende opmerking gemaak het.

“Gaaf.” Sy greep verslap nie. “En as ek sê dat jy my mal maak met daardie lang bene van jou? Glo jy my dan ook?”

“Los my.” Saskia kommandeer ’n besliste stem van êrens af op en vir ’n oomblik voel dit asof sy hand skietgee, dan trek hy haar onverwags nader.

“Los my uit!” Haar stem klink selfs in haar eie ore paniekerig. In ’n poging om los te ruk verloor sy haar balans en struikel. Dit vang hom onkant en hy verloor sy houvas op haar arm. Instinktief gooi sy die res van die wyn in sy gesig en probeer wegvlug, maar hy herstel gou en kry haar weer aan die arm beet.

Die volgende oomblik is sy vry en sien sy verstom hoe Ron in die rondte tol en in die vlak branders neerslaan.

Saskia herwin haar balans en kyk dan op na Steph wat skielik voor haar staan. “Ek het jou gewaarsku om van die vent af weg te bly!” Sy stem is bruusk.

Vir ’n oomblik is sy uit die veld geslaan deur die aantyging in sy stem, dan vererg sy haar bloediglik. “Ek het nie sy geselskap opgesoek nie.” Haar stem is laag en hees. Sy swaai om en begin verwoed wegstap. Dan klem daar weer ’n hand om haar arm. Sy kyk terug. “Jy maak my seer. Maak my bene jou ook mal?” Hy verslap sy greep onmiddellik. Saskia ruk los en begin weer wegstap.

“Saskia,” keer hy haar gebiedend. Sy gaan staan, hoor hom nader kom. “Is dit wat hy vir jou gesê het? Dat jou bene hom mal maak?” Sy antwoord nie, hoor hom dan wegdraai in Ron se rigting.

“Steph!” Sy swaai om en is net betyds om te sien hoe Ron voor ’n brullende Steph die donker invlug.

“Steph, kom terug!” Verlig sien sy hoe die groot man gaan staan. Sy hardloop na hom toe. “Los hom uit, hy is dit nie werd nie.”

Steph draai na haar, sy asem effens gejaag, dan sluit sy hande om haar skouerknoppe. Hy ruk haar teen hom vas, soen haar nek, haar oë en dan haar mond met ’n dringendheid wat ’n brandende vlam van begeerte in haar aansteek. Sy soen hom terug met roekelose oorgawe. Hy kreun teen haar lippe en vryf haar lyf nog nader aan syne.

Dan hou hy haar amper ru van hom af weg. Saskia snak saggies na haar asem. “Wat is dit met jou, Saskia, dat jy my so uit my wentelbaan kan smyt sonder om ’n pinkie te verroer?” Sy stem is rou en laag. “Drie jaar gelede, toe jy nog getroud was, het jy dit al gedoen. Watse onheilige gawe is dit?” Hy vee oor sy gesig met een hand en trek haar kop amper beskermend teen sy bors vas met die ander.

Saskia maak haar brandende oë toe. Onheilige gawe. Slet. Hoer. Sy draai verwoed uit sy koesterende omhelsing en hardloop in die rigting van hulle hut. Dié keer laat hy haar gaan.

Sy gaan lê in ’n bondeltjie op haar bed en gee haar oor aan die trane wat die hele veelbewoë dag al vlak sit.


Sewe

Iemand streel haar hare. Sy probeer haar oë oopmaak, maar hulle voel geswel. “Saskia, dis vyfuur. Ons briefing is oor ’n halfuur op die strand.”

Sy wag totdat sy Steph se voetstappe op die stoep hoor voordat sy weer probeer om haar oë oop te maak. Die keer slaag sy daarin. Sy stoot die duvet van haar af en wonder dan wie haar toegemaak het. Sy het net so in haar klere aan die slaap geraak. Daar is egter nie tyd om daaroor te spekuleer nie. Sy was, trek haar swemklere en duikpak aan en pak dan haar duiksak.

Hulle is sesuur reeds op die boot en op pad na Bass City.

Die rit duur ’n ewigheid, want Bass City is die verste rif van Baia Formosa af. Sy vermy Steph heeltemal en antwoord ook net as iemand spesifiek met haar praat.

Dan is hulle uiteindelik daar.

“Onthou nou, so vinnig moontlik afgaan, die deining is hoog en die stroom redelik sterk. Bly by die boeitou,” herinner Steph hulle vir oulaas.

Op sy “go” val hulle in die water in. Saskia bevind haarself redelik ver van die boei af maar draai op haar rug en swem nader. Die res is al almal op pad ondertoe teen die tyd dat sy die lug uit haar BC laat. In haar haas om onder te kom, moet sy telkens weer opvin om die lugdruk in haar ore te reguleer.

Teen ’n slakkepas kom sy tog onder net om haar oor ’n mik te skrik toe ’n yslike Potato Bass sy lyf teen haar kom druk. Dan onthou sy dat Steph hulle vertel het van Burt en Daisy, die twee uitsonderlike visse wat vriende gemaak het met die duikers. Sy streel oor Burt se rug en kyk hoe hy sy dorsale vin van lekkerkry toevou.

Vir die res van die duik bly Burt aan haar sy en soek aanhoudend aandag by haar. Dit word een van die onvergeetlikste duike wat Saskia nog beleef het en toe hulle weer op die boot sit, is haar bui van vroeër die oggend iets van die verlede. Sy en Theuns babbel aanhoudend oor alles wat hulle gesien het en die rit terug voel sommer veel korter.

“Ons ry tienuur,” waarsku Steph vir oulaas op die strand voordat almal uitmekaarspat om te gaan pak.

Saskia gaan spoel haar toerusting eers in vars water af en stap dan na die hut. Gelukkig het sy nie vreeslik baie om te pak nie.

Sy kyk terloops na die twee mans in uniform op die stoep, groet hulle dan en wil verbystap toe een haar voorkeer en op Engels aanspreek.

“Mevrou Malan?”

Sy kyk af na die man voor haar. Sy knik. “Ja?” “Mevrou Saa … Saskia Malan?” struikel hy oor haar naam.

Sy knik weer. “Dis reg, ja?”

“Ek is van die Departement van Immigrasie. Ek wil u paspoort sien, asseblief.” Daar is nie ’n sweem vriendelikheid op sy ronde gesig nie.

Saskia voel hoe haar hart angstig aan die bons gaan en haar gesig vuurwarm word. Sy kyk in die paadjie af, maar Steph is nêrens te sien nie. Sy moet tyd wen, dink sy. Sy sit haar toerusting tydsaam neer. “Ek sal dit gou gaan haal. Ek dink dis in my tas.” Sy wonder of hulle haar hart kan hoor klop.

Sy stap na binne en begin kastig deur haar klere in haar tas grawe. “Dit sal ’n rukkie neem, ek kan nie onthou presies waar ek dit gesit het nie.” Sy kom orent en kyk na die beampte.

“Ons sal wag.” Die een met die ronde gesig vou sy arms voor sy bors.

Saskia hou aan grawe, baie na aan trane. Wat moet sy doen? Moet sy liewer met die sak patats vorendag kom? Waar is Steph wanneer sy hom nodig het?

Asof in antwoord op haar vraag, hoor sy Steph se diep stem op die stoep. “Joseph! Gaaf om jou te sien. Kan ek met enigiets help?”

Saskia stap buitetoe.

“My paspoort, die meneer wil my paspoort sien en ek kan die ding net nie kry nie.” Saskia hoop maar Steph kan aan iets dink.

Steph slaan sy arm om haar skouer. “Dan het jy al my verloofde ontmoet?”

Joseph glimlag meteens breed. “Jou verloofde?” Hy steek sy hand na Steph uit. “Baie geluk, dis goeie nuus. Wanneer is die groot dag?”

“Binnekort. Ons sal groot makietie kom hou en jy is sommer al by voorbaat genooi. Maar kom in dan drink ons koffie.” Steph wys vir die twee beamptes om in te stap. Agter hulle rûe knipoog hy vir Saskia.

Steph en die twee beamptes gaan sit by die tafel terwyl Saskia vir hulle koffie maak. Sy kan g’n snars van die gesprek verstaan nie, want Steph en die mans het oorgeslaan na Portugees. Haar hande bewe toe sy die bekers regsit. Sê nou maar net sy beland regtig in ’n tronk hier in Mosambiek! Sy sluk. Daaraan wil sy nie eens dink nie.

Dit voel soos ’n ewigheid voordat die mans hulle koffie gedrink het en opstaan om te groet. Saskia kyk Steph grootoog aan toe hulle wegstap en hy na haar toe draai.

“Wat nou? Wat op aarde gaan aan?” vra sy paniekerig.

Steph lyk grimmig. “Iemand het jou gaan verklap by die Departement van Immigrasie en toe ook gesê presies waar hulle jou kan kry. Ek sweer dis daardie Lemmer-vent. Gelukkig ken ek vir Joseph.” Steph grinnik effens. “Ek het gedink dit sal hom meer geneë maak om jou te help as ek jou as my verloofde voorstel. Hy skuld my ’n paar gunste en hy sal uit sy pad gaan om my te help, maar hy moet ook maar sy werk oppas. Pak gou klaar. Ek bring die Land Cruiser nader. Ons sal ongesiens oor die grens moet glip. By die grenspos sal hulle vir jou op die uitkyk wees.” Dan glimlag hy meteens gerusstellend. “Moenie so verskrik lyk nie. Ek belowe ek sal jou weer veilig terugkry in die Republiek.”

“Moes ek nie maar gemaak het of die paspoort gesteel is nie?”

Steph skud sy kop. “Nee, tensy jy lus is vir ’n rit Maputo toe en dae se gewag daar.”

Saskia kou aan haar onderlip. “En as hulle ons voorkeer?”

“Dan kyk ons maar wat gebeur. Toe, trek gou aan en kry jou goed bymekaar.” Hy vee met sy kneukels oor haar wang en stap uit.

Saskia kom nou eers agter dat sy nog in haar swemklere met net ’n lang T-hemp bo-oor staan. Sy spring vinnig onder die stort in, trek blitsig aan en pak dan halsoorkop in.

Steph help haar om haar goed in die Land Cruiser te laai en dan sluit hulle by die res van die voertuie aan. Die treiler word aan een van die ander vierwielaangedrewe bakkies gehaak en Saskia sien dat hy vir Dewald eenkant toe roep en iets aan hom verduidelik.

Steph sorg dat hulle heel agter in die konvooi ry en hulle raak geleidelik verder en verder agter totdat hulle Dewald se bakkie voor hulle, nie meer kan sien nie. ’n Entjie verder draai Steph in ’n verskoning van ’n paadjie af. Die middelmannetjie is hoog en die sanderige tweespoorpad skaars ’n suggestie. Dis duidelik dat Steph al sy konsentrasie nodig het om in die paadjie te bly en boonop nie vas te sit nie.

Saskia sit met haar hande op haar skoot ineengestrengel en probeer onthou of sy al ooit benouder was.

Nee, sy was nie. Nie eens die aand toe Lieb oor haar gestaan en tier het en haar met een klap deur die gesig van die een hoek van die vertrek tot in die ander geslinger het nie. Die woede en vernedering het nie toe plek gelaat vir angs nie. Buitendien was sy amper bly dat Lieb haar so die geleentheid gegee het om finaal van hom af weg te breek.

Die Land Cruiser hik deur ’n versteekte slaggat en ruk Saskia terug tot haar onmiddellike omgewing. Steph swets onderlangs en verwissel ratte.

“Waarheen is ons nou eintlik op pad?” vra Saskia toe sy die spanning weer soos ’n klamp om haar maag voel vou.

“Grens toe. Hierdie paadjie is onlangs vir myne gevee en die enigste veilige alternatief in die omgewing. Dit maak ’n draai feitlik teen die grensheining, ’n hele ent onderkant die grenspos. Joseph sê die patrollies aan hierdie kant kan omgekoop word as ons dalk een op die lyf loop. En jy is ’n Suid-Afrikaanse burger, ek dink nie ons sal te veel probleme hê aan die anderkant nie. Hulle is net op die uitkyk vir onwettige Mosambiekse immigrante.” Steph werk weer met die ratte.

Hulle ry in stilte verder vir wat na ure voel, dan hou Steph stil. Hy skakel die enjin af en draai na haar toe. “Met ’n bietjie geluk, kom ons nog deur sonder om iemand te sien, maar as ons dalk op ’n patrollie afkom, moet jy maar net probeer kalm bly. Die gevaarlikste gaan wees wanneer ons die drade moet knip om deur te ry. Dit sou beter te voet gewees het, maar dis nie prakties moontlik nie. Die grens is so ’n kilometer verder.” Hy glimlag skewerig vir haar en gee haar hand ’n drukkie. “Hier gaan ons.” Hy skakel die enjin aan en spits dan weer al sy aandag op die slegte paadjie toe.

Saskia maak haar oë toe. Haar hand voel nog warm van sy aanraking. Steph rem skielik en haar oë vlieg oop.

“Verdomp!” Steph slaan met sy vuis teen die stuurwiel.

Saskia volg sy blik. ’n Ent vorentoe sien sy die heining en dan sien sy die drie mans. Sy kyk na Steph.

“Ek sien nie gewere nie en dit lyk asof hulle aan die heining werk.” Steph vryf oor sy ken, sit die Land Cruiser in rat en ry dan stadig nader. So twintig meter duskant die mans hou hy stil, maar laat die enjin luier. “Bly hier. As dit lyk asof dit nodig is, jaag weg. Ry dwarsdeur die heining as jy nie anders kan nie. Ons polisie kan jou aan die Suid-Afrikaanse kant in hegtenis neem as dit moet, net nie die ouens aan dié kant nie.” Hy knipoog vir haar en klim uit.

Saskia sien die drie mans een vir een regop kom en vir Steph dophou terwyl hy nader stap. Sy hou asem op toe hy hulle groet, maar wat hy verder sê, kan sy nie hoor nie.

Sy kyk toe hoe hy ’n pakkie note uithaal en onder die drie verdeel, dan sien sy verstom hoe een van die mans aan die heining se drade begin vroetel. Sy is so toegespits op wat hier voor haar gebeur dat dit ’n rukkie neem voordat die gedreun van ’n ander voertuig tot haar deurdring.

Verskrik kyk sy om. Die voertuig is nog nie sigbaar deur die bosse nie. Sy kyk terug na Steph die oomblik toe hy ook die geluid hoor. Hy wink dringend vir haar. Sonder om verder te wik en te weeg, skuif sy agter die stuur in en sukkel die Land Cruiser in rat. Sy trek rukkerig weg en ry direk op Steph af. Hy sien onmiddellik wat haar bedoeling is en spring op die trappie by die deur toe sy by hom kom.

“Ry!” beveel hy onnodig en dan bars hulle oor die grens net toe die laaste draad meegee. In die truspieëltjie sien Saskia vlugtig ’n voertuig deur die bosse aangery kom en by die grensdraad stilhou. Twee mans in uniform klim uit en dan moet Saskia weer op die terrein voor haar konsentreer. Van ’n pad is daar nie sprake nie, maar sy ry so vinnig as wat sy kan. Die oomblik toe hulle buite sig van die mense by die grensdraad is, hou sy stil en skuif oor sodat Steph kan inspring.

Steph trek weg en gee ’n uitgelate skree. “Ons is deur!” Hy kyk vlugtig na haar, ’n breë glimlag op sy gesig. “Ons is wraggies deur.”

Saskia voel die verligting deur haar spoel en sy glimlag bewerig terug. Sy ontspan egter eers regtig toe hulle by ’n ruwe paadjie uitkom.

“Wat nou van die mense wat die drade vir ons losgemaak het?” vra Saskia na ’n rukkie.

“Hulle was besig om ’n stuk van die heining te vervang. Dis nie hulle skuld dat ons deurgejaag het nie.” Steph glimlag breed. “Moenie bekommerd wees nie, hulle sal niks oorkom nie.”

“Ons was ongelooflik gelukkig.” Saskia skud haar kop.

“As dit nie vir jou vinnige reaksie was nie, het ons dit dalk nie gemaak nie.” Hy kyk vlugtig na haar voordat hy weer op die pad konsentreer. “Jy was baie dapper.”

Saskia gee ’n senuweeagtige laggie. “Doodbenoud is nader aan die waarheid.” Dan kyk sy na Steph. “Het jy ooit enige idee waarheen hierdie paadjie ons neem?”

Steph skud sy kop. “Ek is nie doodseker nie, maar ons behoort êrens naby Kosibaai uit te kom of hopelik naby die Pongola-pad. Ek verbeel my al ek wil-wil die paadjie herken. Ek is amper seker ek het hier rondgery saam met Norman, ’n ekoloogvriend van my. Hy doen navorsing hier in die moerasse om die Sibayameer.” Steph frons meteens en ry nog stadiger, dan hou hy stil en klim uit.

Hy stap om die Land Cruiser en hurk dan by die voorwiel aan haar kant. Sy maak die venster oop.

“Is daar fout?”

Hy kyk op na haar. “Pap wiel.” Hy skud sy kop ergerlik. “Dit lyk my daar is een of ander sameswering teen ons.” Dan glimlag hy effens. “Dis darem nie die ergste nie.” Hy stap na agter.

Saskia klim uit, sien hoe hy op die grond gaan lê en sy skouer onder die bak van die voertuig inskuif. Dan begin hy met een of ander staalhefboom werk.

“Kan ek help?” vra sy toe hy fronsend met die noodband in sy hande regop kom.

Steph smyt dit neer, skop-skop daaraan en swets. Dan bekyk hy dit van nader. Hy druk sy duim in ’n gat in die rubber. Met ’n aggressiewe beweging gooi hy die band agter op die bak.

“Hoe het dit gebeur?” vra Saskia verslae.

“Iemand het die ding met ’n mes vol gate gesteek.” Hy staan vir ’n oomblik met sy hande in sy sye, vee dan oor sy gesig. “Nou moet ons net hoop dat ons is waar ek dink ons is en dat Norman nog hier rond is.”

“Maar wie dink jy …?” Saskia byt haar lip.

“Dis Ron Lemmer se werk, maar dit help nie om nou daaroor te wonder nie, ons moet by iemand uitkom wat ons kan help. Klim in. Ons moet kyk hoe ver ons kan kom, pap wiel en al.” Hy hou vir haar die deur oop en stap dan om en klim ook in.

“As ons nou ’n selfoon gehad het …” probeer Saskia ’n grap maak.

Steph glimlag en skud sy kop. “Dit sou nie ’n groot verskil gemaak het nie, hier is nie ontvangs nie.”

“Die geluksgodin is nie vandag aan ons kant nie.” Saskia skud haar kop en glimlag. “Maar ons beskermengel was darem aan diens toe ons oor die grens is.”

“Daar is altyd iets om voor dankbaar te wees.” Hy gee ’n lakonieke laggie en skakel die enjin aan. Hulle begin teen ’n slakkepas vorentoe beweeg. “Ons kan amper vinniger stap, maar ek wil nie graag die voertuig hier laat staan nie. Op hierdie manier foeter ek die band waarskynlik heeltemal op, maar eerder dit as wat al ons bagasie en die losgoed gesteel word. Dit lyk maar asof hier nie ’n siel in sig is nie. Hier is oral statte en die armoede loop hoog.”

Om sy woorde te staaf, sien hulle ’n ent verder ’n ou man in die pad aangesukkel kom.

Steph hou langs hom stil, klim uit en begin met hom gesels. Sy sien hoe hulle hurk, in die sand tekeninge maak en dan hand skud.

Toe Steph terugklim, is daar ’n glimlag om sy lippe. “Daar is slegte nuus, slegter nuus en beter nuus. Wat wil jy eerste hoor?”

Saskia trek haar skouers op. “Slegste eerste.”

“Hier is nie ’n motorhawe binne kilometers van hier af nie en ons is nie op pad na die Pongola-pad nie.” Hy skakel die enjin aan en die Land Cruiser begin weer mank-mank aanstap.

“En die goeie nuus?”

“Nkosi Norman se kamp is, as ek moet skat, so ’n uur of wat van hier af. Hopelik sal hy ons kan help.” Hy kyk na Saskia. “Ek neem aan jy moet môreoggend werk?”

Sy knik. “As ek nie daar is nie, word die winkel nie oopgemaak nie. Die student wat my help, het weer klas by die universiteit van môre af. Ek gee ook Maandagmiddae en -aande klas.”

“Ons sal iets bedink.”

Saskia kyk by die venster uit. Steph is altyd so seker dat hy ’n plan sal kan maak. Raak hy dan nooit benoud nie? Kwaad, ja. Sy het hom al kwaad gesien, maar nog nooit benoud nie.

Hulle ry in stilte verder. Saskia voel haar oë swaar word, probeer daarteen stry, maar dan raak sy weg. Toe sy weer wakker word, weet sy glad nie waar hulle is nie.

Steph is besig om hande te skud met ’n skralerige man met vlamrooi hare. Saskia vee oor haar oë en klim dan uit die Land Cruiser.

“Saskia?” Steph beduie dat sy moet nader kom. Sy gaap agter haar hand en stap na hom toe. “Ontmoet vir Norman Dodds. Norman, Saskia Malan.”

Die rooikopman glimlag wyd en steek sy hand na haar toe uit. “Dis nou ’n aangename verrassing so op ’n Sondagmiddag. Maar kom kamp toe, ons is juis besig om ’n bietjie uit te span. Ons was heeloggend in die veld,” nooi hy en beduie na die twee groot tente, ’n leefarea met ’n vuurmaakplek en die skoongemaakte strook daar rondom.

“Laat ek julle voorstel. Steph, Saskia, ontmoet Johan Badenhorst, my borg vir die navorsing wat ek hier doen.” Norman wys na die man wat orent kom uit een van die kampstoele.

Johan Badenhorst is ’n aantreklike man in sy vroeë veertigs. Saskia kom agter dat hy haar hand langer as wat nodig is vashou toe hy haar groet. Hy trek ook sy kampstoel vir haar nader, gaan haal een vir homself en kom sit langs haar.

“En wat bring julle twee hier?” vra Norman toe almal sit.

Steph skud sy kop en verduidelik van die penarie waarin hulle verkeer.

Norman kam met ’n sproeterige hand deur sy rooi hare. “Hmm. Klink of jy probleme het. Op ’n Sondag gaan jy nie hier naby geholpe raak nie, maar ek sal jou môre kan help. Julle kan hier oorslaap, slaapplek is nie ’n probleem nie.”

Steph kyk na Saskia. “Dit beteken dat ons eers op die vroegste môreaand by die huis gaan kom.”

Saskia byt haar lip. “Dan moet die winkel maar toe bly vir die dag en my studente maar voor dooiemansdeur kom. Daar is niks wat ons daaraan kan doen nie.”

“Jy kan altyd saam met my in die helikopter terugvlieg.” Johan kyk van Saskia na Steph asof hy probeer peil wat die verbintenis tussen hulle is.

“Helikopter?” Saskia kyk na Johan.

“Ja, ek is hier met die firma se Bell. Ek vlieg in elk geval teen ligdag môre terug Midrand toe. Jy is baie welkom om saam te vlieg.” Hy glimlag vir haar.

“Dis baie gaaf van jou.” Saskia kyk na Steph wat sy skouers optrek asof hy wil sê dat dit haar besluit is. Dan kyk sy weer terug na Johan. “Baie dankie, ek maak graag van jou aanbod gebruik.”

“Nou toe, dan is alles gereël, nou kan ons kuier.” Norman staan op en vryf sy hande. “Kom ek kry vir julle iets te drinke en dan wil ek hoor van al julle wedervaringe.”

Dit word een van die aangenaamste middae wat Saskia in ’n lang tyd deurgebring het. Daar word gelag en geskerts, interessante staaltjies uitgeruil en ekologiese kwessies bespreek. Laatmiddag pak Johan en Steph ’n yslike vuur aan, Norman haal vleis uit en Saskia word in die werk gesteek om slaai te maak en aartappels op die gasstofie gaar te maak.

Terwyl sy besig is met die slaai, hou sy die mans dop. Dis duidelik dat al drie hoogs intelligent en suksesvol op sy eie gebied is. Norman is die tipiese navorser en ekoloog. Hy het onderhoudend vertel van die interessante teelgewoontes van die babers in die Sibayameer, die agt reptielspesies wat daar voorkom, die Nylkrokodille en die wispelturige seekoeie. Johan is weer eerstens sakeman, maar sy klaarblyklik aansienlike beursie staan, volgens Norman, wyd oop vir groen kwessies en navorsing.

Saskia kon nie help om op te let dat Johan se oë telkens na haar dwaal nie. En ook nie dat Steph dit ook opgemerk het nie. Steph met sy gemaklike kwinkslae, is ewe tuis hier as tussen sy duikstudente. Drie aangename, intelligente mans en tog is dit Steph se diep stem, sy lag wat haar telkens opval.

Saskia skuif Steph doelbewus uit haar gedagtes. Die veelbewoë dag het toe een geword wat sy nie sommer vir ’n ander sou verruil nie. As sy haar duikkursus aangepak het uit ’n behoefte vir avontuur, het sy definitief dubbel en dwars waarde vir haar geld gekry.

Dieselfde gedagte kom weer by haar op toe sy vanuit haar kampbed langs die vuur opkyk na die sterre. Norman wou aanvanklik sy bed in die tent aan haar afstaan, maar sy het onmiddellik daarvoor bedank toe sy sien dat Johan die kampbeddens om die vuur begin trek. Dit het nogal ’n rukkie geduur om Norman te oortuig dat sy regtig buite wou slaap.

Sy draai op haar sy en voel die hitte van die vlamme oor haar gesig dans.

“Nag, Saskia,” hoor sy Steph se stem skaars ’n tree van haar af.

Sy maak haar oë toe en glimlag. “Nag, Steph.”

Die vlamme brand laag toe Saskia heelwat later wakker word. Dan sien sy vir Steph waar hy besig is om nog houtstompe nader te sleep. Hy gooi een van die stompe op die vuur en die vonke spat in die lug in op.

Sy lig haarself op haar elmboog en vee oor haar oë.

“Het ek jou wakker gemaak?” fluister Steph toe die beweging sy aandag trek.

Sy skud haar kop. “Ek moet in elk geval ’n draaitjie loop.” Sy swaai haar bene van die kampbed af en voel-voel met haar tone na haar plakkies.

Steph buk en tel ’n flits op wat op die grond langs sy bed staan. “Ek stap saam met jou. Hier is heelwat slange in die omgewing.”

“Nou sê jy my?” Sy kam met haar hand deur haar deurmekaargeslaapte hare. Hy lag saggies en stap voor haar uit na die goiingafskorting ’n ent die donkerte in.

“Laat ek net eers binne rondkyk,” stel hy voor toe hulle daar kom. Saskia is maar te bly dat sy nie alleen in die donker hoef te sukkel nie. “Dit lyk veilig.” Hy gee vir haar die flits. “Ek wag vir jou.”

Toe sy weer uitkom, staan hy net waar hy was, sy rug na die afskorting gedraai en sy gesig na die sterre. “Dankie.” Hy draai om na haar toe. Sy gee vir hom die flits terug. “Vir alles. Ek het baie moeite en ergernis veroorsaak. Jy’t my baie gehelp – met die duikery, die paspoortstorie en sommer alles.”

Sy sien sy tande in die volmaan blink. “Jy’t ’n rowwe tydjie agter die rug.”

“Miskien is ek ’n masochis, maar ondanks alles wat verkeerd geloop het, het ek dit geniet. Ek voel soos ’n nuwe mens, asof ek vir die eerste keer weer werklik leef en nie net bestaan nie.” Sy boor met haar plakkie in die sand, verleë oor die ontboeseming en tog nie by magte om dit te keer nie.

Hy gee ’n tree nader aan haar, vee met sy hand oor haar wang en lig haar ken. “Pragtige, dapper Saskia.” Hy glimlag, maar sy stem is effens hees. “Sal jy omgee as ek jou af en toe bel?”

Sy lig haar oë en ontmoet syne. Sy wil vra wat van Heidi, maar dan skud sy net haar kop en kyk met ’n bewing in haar binneste hoe sy lippe nader kom. Haar mond gaan gewillig oop onder die vraende aanraking van syne, hy trek haar vas teen hom en soen haar innig, maar die keer bly hy in beheer van homself.

Na ’n klein oneindigheid hou hy haar weg van hom.

“Ek kan nie meer slaap sonder om van jou te droom nie.” Hy soen haar weer sagkens. “Wanneer ek wakker word, dink ek heel eerste aan Saskia.” Hy soen haar nog ’n keer. “Wanneer ek gaan slaap, dink ek heel laaste aan Saskia.” En weer. “Hoe gaan ek jou besweer kry, Saskia?” Sy oë hou hare, hy skud sy kop en lei haar dan terug na haar kampbed.

“Slaap nou verder. Jy moet vroeg opstaan.”

Sy knik en kruip weer tussen die beddegoed in. Die vuur het intussen weer opgevlam van die hout wat Steph opgesit het.

“Lekker slaap, Steph.”

Hy glimlag en gaan kruip ook weer in.

Saskia maak haar oë toe, haar vingers teen haar mond. Hy wil haar dalk besweer kry, maar hy gaan haar bel, is die laaste gedagte wat deur haar kop dwarrel voordat sy met ’n glimlag aan die slaap raak.


Agt

Dis nog nie heeltemal lig toe Steph vir Saskia wakker maak nie. Sy kom slaperig orent en neem die koppie stomende koffie by hom.

“Jy kan die badkamer na Johan gebruik. Hy is op die oomblik daar besig.” Hy gee vir haar beskuit aan en glimlag. “Hier is jou ontbyt.”

Saskia vat die beskuit by hom en probeer haar gedagtes bymekaar kry. Sy was in die middel van ’n droom toe hy haar saggies aan die skouer geskud het. “Dankie.” Sy doop die beskuit in die koffie. “Waar is die helikopter?”

“Net hier anderkant.” Hy beduie in ’n rigting. “As daar iets van jou bagasie is wat jy vandag nog gaan nodig hê moet jy sê dat ek dit vir jou inlaai. Die res sal ek vir jou bring sodra ek terug is. Die helikopter het nie juis baie spasie nie.”

“Ek het alles wat ek nodig het gisteraand al in my skouersak gepak.”

Sy sien Johan uit die goiingafskorting kom en sluk haastig die warm koffie af.

“Môre! Lekker geslaap?” Johan glimlag breed.

“Heerlik, dankie. Ek is nou klaar.” Sy neem haar sak en stap na die afskorting.

Sy voel aansienlik wakkerder na die koue stort en pak die laaste paar goedjies weg in die tassie agter op Steph se Land Cruiser. Sy kyk om toe sy die helikopter hoor en draf terug kamp toe. Sy gryp haar skouersak en stap in die rigting van die geluid.

“Is jy reg?” roep Steph bo die lawaai waar hy langs Norman staan en kyk hoe Johan deur sy ritueel van kontrolering gaan.

Sy knik en kyk dan na Norman. “Dankie vir alles. Dit was baie gaaf van jou om jou so oor ons te ontferm.” Sy steek haar hand na hom toe uit, maar hy trek haar onseremonieel nader en gee haar ’n broederlike soen op die mond.

“Dit was my plesier. Kom kuier gerus weer, verkieslik die keer sonder ’n pap wiel.” Hy glimlag breed.

Saskia kyk na Steph. “Mooi ry.”

Steph knik en trek haar teen hom vas. “Jy ook. Geniet die vlug. Ek sal jou bel sodra ek by die huis kom dan kan ons ’n reëling tref oor jou bagasie.”

Sy knik en hy laat haar gaan toe Johan met sy duim in die lug sein dat sy moet inklim.

Met ’n laaste groet stap sy gebukkend na die helikopter en klim in. Johan help haar met die gordel en die oorfone en dan styg hulle op. Saskia waai vir die twee op die grond en kyk hoe hulle kleiner en kleiner word.

Die vlug is heerlik interessant met Johan wat kort-kort plekke uitwys, vir haar verduidelik hoe hulle gaan vlieg en wat sy kan verwag.

Dis die eerste keer dat Saskia in ’n helikopter vlieg en dit verbaas haar dat dit so anders voel as in ’n vliegtuig. Sy geniet dit baie en is amper spyt toe hulle moet land.

Sy het aanvaar hulle sal by ’n lughawe gaan land, maar Johan verduidelik dat hy die helikopter op sy kleinhoewe in Midrand hou. Hy wys vir haar die plek uit en hoe laer hulle vlieg, hoe meer beïndruk is Saskia.

Dis egter eers toe hulle deur die tuine na die paleis van ’n huis aanstap, dat sy agterkom hoe groot en luuks alles is.

Johan is egter so gaaf en gewoon dat sy nie geïntimideer voel deur die luuksheid van die omgewing of die feit dat ’n blanke huishoudster vir hulle koffie aandra in Royal Albert koppies asof dit maar oral so gebeur nie.

“Drink rustig jou koffie. Ek moet net ’n oproep of twee maak, dan neem ek jou huis toe. Ek sal nie lank wees nie.” Hy kyk op sy horlosie. “Dis darem nog vroeg. Met ’n bietjie geluk kan jy jou winkel nog voor tien oopsluit.” Hy wag tot sy met haar koppie in die hand op die sagte leerbank gaan sit voordat hy na die aangrensende vertrek deurstap.

Saskia kyk met verwondering om haar rond na die oorspronklike skilderye, die duur meubels, die kelims op die vloer. Alles getuig van goeie smaak en ’n bankrekening so bodemloos soos die weduwee se kruik.

Sy dink aan haar beskeie meenthuis wat sy hoofsaaklik met haar eie handewerk versier en gemeubileer het met meubels wat sy op veilings gekoop en self gerestoureer het. Johan sal hom oor ’n mik lag as hy dit moet sien. Sy neem ’n sluk van die perkoleerkoffie en trek haar skouers op. As hy wil lag, moet hy lag. Hy sal haar in elk geval waarskynlik net voor die deur aflaai.

Maar toe hulle by die meenthuis kom, klim Johan uit die Mercedes en stap saam met haar na haar voordeur. Hy neem die sleutels uit haar hand en sluit oop.

“Wil jy hê ek moet gou ’n draai deur jou plekkie stap om te sien of alles in die haak is?” bied hy aan toe hy die deur oopstoot.

Saskia skud haar kop. “Baie dankie, maar ek het reeds te veel van jou tyd in beslag geneem. Ek weet al klaar nie hoe om jou vir al jou moeite te bedank nie.”

“Dit was net ’n plesier.” Hy huiwer effens, dan vervolg hy tog: “Ek sal dit baie waardeer as jy dalk een aand saam met my sal uitgaan?”

Sy kyk hom effens verbaas aan. “Dan is daar nie ’n mevrou Badenhorst nie?”

Hy glimlag en skud sy kop. “Net ’n gewese mevrou Badenhorst.” Hy neem haar hand in syne. “Ek sien daar is geen ringe nie?”

Sy skud haar kop.

“Gaaf, dan gaan ek nie vra waar Steph in die prentjie pas nie. Terwyl daar niks amptelik is nie, dink ek nie ek wil weet nie.” Hy knipoog vir haar. “Jou telefoonnommer, is dit in die gids?”

Saskia knik. “My huis se nommer en die nommer van die winkeltjie, Pauper’s Palace.”

“Dan bel ek jou.” Hy gee haar hand ’n drukkie en stap na sy motor.

Saskia waai terug toe hy met ’n laaste wuif wegtrek en om die draai verdwyn.

Sy het skaars die winkeltjie oopgesluit toe ’n groep buitelandse toeriste op haar etniese ware toesak en van daar af gaan dit nie veel beter nie.

Teen vieruur sit sy vir die eerste keer terug nadat sy haar papiermachéstudente aan die gang gesit het. Dis maar goed dat sy saam met Johan kon terugvlieg. Dit was ’n goeie dag vir besigheid, dink sy terwyl sy vir haar vrugtesap inskink. Dan wonder sy of alles darem goed afgeloop het met Steph ook.

Met die geur van gom, verf en geskeurde koerantpapier om haar, is dit moeilik om te dink dat sy vanoggend nog naby Kosibaai gesit en koffie drink het langs ’n kampvuur. Dat sy met haar kop skaars ’n meter van Steph s’n in die buitelug geslaap het.

Sy ruk van die skrik toe die telefoon langs haar lui.

“Pauper’s Palace, hallo?” antwoord sy outomaties.

“Ek weet dis te gou, maar ek kan nie wag om jou weer te sien nie, Saskia. Dis Johan hier.” Sy stem verraai ’n glimlag.

Saskia lag saggies. “Hallo, Johan.”

“Dink jy dit is baie onbeskaaf om jou vanaand reeds uit te vra?”

“Ek glo nie dis onbeskaaf nie, Johan, maar ek gee klas vanaand.” Saskia voel heerlik gevlei, en tog is sy amper verlig dat sy ’n geldige rede het om nee te sê.

“Watter aand sal jou dan pas? Môreaand?” Daar is ’n hoopvolle noot in sy stem.

“Dit sal Vrydagaand moet wees, dan gee ek nie klas nie.” Sy blaai deur haar dagboek en vryf die regte bladsy oop.

“Ek weet nie hoe ek dit tot dan gaan hou nie, maar sal jy die aand vir my oophou?”

Saskia lag. “Dis die minste wat ek kan doen na al jou hulp.”

“Ek bel jou môre, dan tref ons verder reëlings.”

“Dis goed so.” Saskia maak ’n aantekening in die dagboek.

“Jy is nog heeldag in my gedagtes.” Johan klink ineens ernstig, maar dan vervolg hy opgeruimd: “Tot môre dan?”

“Tot môre,” beaam sy en groet.

Sy staar vir ’n oomblik na die telefoon op die mikkie. Miskien is Johan Badenhorst net wat sy nodig het om Steph uit haar gedagtes te weer.

Sesuur sluit sy die winkel agter haar en die laaste van die studente.

Die aandklasse gee sy by die meenthuis sodat sy nie saans hoef rond te ry nie. Sy het genoeg tyd om by die huis te kom, op te knap en iets te eet voordat die volgende lot sewe-uur opdaag.

Sy is net by die huis toe die deurklokkie lui. Toe sy oopmaak, staan Steph voor haar. Hy ruik na seep en sy hare is nog klam. Dis duidelik dat hy gestort het voordat hy gekom het. Haar hart slaan onverklaarbaar bolmakiesie. Sy sluit die veiligheidsdeur oop en nooi hom binne.

“Dis mooi.” Hy beduie in die rondte.

“Dankie.” Sy kyk ook om haar. “Al die goed is op een of ander manier herwin.” Sy wys na ’n yslike skildery. “Dis ’n collage van ou tydskrifprente wat ek bietjie aangehelp het met Indiese ink en akrielverf,” probeer sy haar skielike verleentheid wegpraat.

“Ek hou baie daarvan. Jy is regtig kunstig.” Hy kyk terug na haar. “Ek het jou goed gebring. Dis agter op die Land Cruiser.”

“Jy moet moeg wees na die lang rit. Ek kon dit maar môre by die duikskool kom haal het. Het alles darem goed afgeloop?”

Hy knik. “Ja, wat. Met Norman se hulp het ons gou die probleme uitgesorteer.” Hy vroetel in sy sak. “Hier is jou paspoort. Dit moes die heel onderste een gewees het. Dit het nog net daar gelê waar ek dit Woensdagaand in my haas misgevat het.” Hy haal sy skouers verleë op. “Jammer oor al die ongerief.”

Sy glimlag en vat die boekie by hom. “Ek moes onthou het om dit terug te vra.”

Hy glimlag en kyk haar dan skuinsweg aan. “En jou helikoptervlug saam met die betowerde Johan?”

Sy voel haar wange warm word, maar hou haar stem neutraal. “Die vlug was baie interessant. Ek het dit geniet.”

Steph gee ’n tree nader aan haar. “En Johan?”

Saskia moet haarself staal teen die behoefte om haar wang teen sy bors te druk. Vies vir haarself, is haar antwoord skerper as wat sy bedoel het. “Wat van Johan?”

Steph se glimlag verdwyn. “Die man kon sy oë nie van jou afhou nie, Saskia. Enige aap kon sien hy het die skoot hoog deur.”

“En al is dit so, wat daarvan, Steph?” Saskia se stem is meteens laag.

“Is jy besig om vir my te sê dat ek geen reg het om na jou doen en late uit te vis nie?” Sy oë is donkergrou.

Saskia antwoord nie.

Steph vee met sy hand deur sy hare en draai weg van haar. “Jy’s reg. Ek het geen sê oor jou nie.” Sy stem is ineens moeg. “Ek bring jou goed vir jou in.”

Saskia stap agterna, maar by die deur kom sy die eerste van haar studente teë. Teen die tyd dat sy haar deurgeneem het na die werkkamer, het Steph al klaar haar bagasie en toerusting in die voorportaal neergesit.

“Dankie.” Saskia beduie na die sakke.

“Onthou die finale duik by Bass Lake Sondag,” herinner hy haar met ’n stram stem.

Sy knik. “Ek sal daar wees.”

Steph kyk haar ’n oomblik stip aan terwyl sy vingers met sy sleutels speel. “Daar is dinge …” Hy kug ongemaklik. “Kan ons mekaar dalk een of ander tyd sien? Jy gee klas vanaand, maar wat van môre? Ek dink dis nodig dat ons ’n paar dinge uitklaar.”

Sy skud haar kop. “Ek is heelweek besig.”

Sy stem is skielik dringend. “Ek wil jou graag voor Sondag sien.”

“Dink jy dis ’n goeie idee?” Saskia kyk hom vraend aan en wonder wat Heidi sal sê as sy hiervan hoor.

“Ek moet iets aan jou verduidelik.” Sy oë oorreed haar.

“Dan sal dit Saterdag moet wees.”

“Saterdagaand? So sewe-uur? Ons kan miskien êrens iets gaan eet?”

Sy knik. “Dit sal my pas.”

Hy glimlag en lyk weer soos die ontspanne Steph wat sy ken. “Nou maar goed, ek sal jou kom haal.”

Sy knik weer en stap dan saam met hom uit.

Hy sluit die deur oop maar draai dan weer na haar. Hy vou sy hand om haar wang en laat sy lippe vlugtig op hare rus. “Mooi bly … en soet wees.” Hy glimlag skewerig, klim dan in en trek met ’n laaste waai van die hand weg.

Saskia kyk hom agterna totdat hy om die hoek verdwyn, dan stap sy ingedagte terug. Sy wonder wat hy sou sê as hy weet dat sy Vrydagaand met Johan uitgaan? Maar dit het niks met hom uit te waai nie. Daar is dalk ’n bose chemie tussen hulle aan die werk, maar verder is daar niks wat hom enige reg oor haar en haar doen en late gee nie.

Tussen die winkel en al die klasse wat sy aanbied deur, vlieg die week behoorlik verby. Johan bel haar ten minste een keer per dag, meestal net om te gesels, maar van Steph hoor sy niks nie.

Toe sy Vrydagmiddag die winkel se deure sluit, is sy pootuit, maar troos haar daaraan dat sy die volgende oggend kan laat slaap. Gelukkig was Ansie bereid om weer vir haar in te staan.

Sy sien nogal uit na die afspraak met Johan. Sedert die skeisaak, het sy nog baie min uitgegaan en hoofsaaklik saam met haar vriendinne. Daar was wel hier en daar ’n man wat haar uitgeneem het, maar dit het telkens op ’n teleurstelling uitgeloop. Sy hou van Johan. Hy gesels lekker en hy het ’n goeie sin vir humor.

Na ’n ontspannende bad, grimeer sy versigtig, vleg haar hare in ’n Franse vlegsel en blaai dan deur haar klerekas. Uiteindelik besluit sy op ’n eenvoudige swart rok wat nousluitend om haar lyf pas en dan uitklok tot amper op haar enkels. Die rug is laag gesny en ryg met veterbandjies toe.

Sy probeer dink hoe lank Johan is, kom agter dat sy nie kan onthou nie en kies dan swart sandale met ’n middelslag-hak. Sy sit ’n eenvoudige goue ketting om haar nek en goue hoepels aan haar ore – geskenke van Lieb uit beter dae.

Toe sy in die spieël kyk is sy tevrede. Sy tik parfuum agter haar ore en dan lui die voordeurklokkie.

Johan is steeds ’n raps langer as sy ondanks die hakke en lyk baie aantreklik. Saskia sien onmiddellik aan die foutlose snit van sy baadjie en broek dat dit gewis nie van ’n hanger in ’n kettingwinkel kom nie. Sy hemp is van die fynste viskose.

“Jy lyk pragtig.” Sy glimlag is breed. “Hallo, Saskia.”

“Hallo, Johan. Dankie.” Saskia voel meteens verleë. “Wil jy binnekom vir ’n drankie?”

Hy skud sy kop. “Dankie, maar ons tafel is bespreek vir agtuur en dis nog ’n entjie se ry daarheen. As jy gereed is?”

Saskia knik. “Ek kry net gou my handsak.”

Die luuksheid van die Mercedes vou soos ’n tjalie om haar toe sy inklim, en die musiek speel sag en romanties toe Johan die enjin aanskakel. Sy leun terug teen die sitplek en ontspan.

Die restaurant is een van die bestes. Die glase is van fyn kristal en die porselein amper deurskynend. Hulle drink Franse sjampanje en eet seekos wat soos kunswerke voorberei is. Saskia kom agter Johan hou die geselskap deurentyd aan die gang sonder om veel oor homself te gesels, maar op subtiele wyse kom hy wel heelwat van haar te wete.

Hy vertel haar wel dat hy te vroeg getrou het, dat hy reeds ’n paar jaar lank geskei is en twee kinders het wat nou op universiteit is.

Hulle is besig met hulle nagereg toe Saskia besef Johan het meteens stil geraak. Sy kyk op en sien dat hy haar aandagtig bekyk.

Sy hou haar kop skeef. “En nou?”

Hy glimlag stadig en steek sy hand na haar uit. Sy sit hare huiwerig in syne. “Jy moet weet dat ek gek is oor jou, Saskia. As ek nie bang was om jou af te skrik nie, sou ek jou vanaand al gevra het om met my te trou. Vir my was dit liefde met die eerste oogopslag.”

Hy hou sy hand op toe sy hom net verskrik aankyk. “Ek gaan jou al die tyd in die wêreld gee om my te leer ken, maar ek wil net hê jy moet weet hoe ek oor jou voel.”

Saskia trek haar hand uit syne en laat sak haar oë. Sy skud haar kop. “Ek weet nie, Johan.” Sy kyk weer op. “Ek hou van jou, maar ek kan niks belowe nie.”

Hy knik. “Ek vra nie beloftes nie, Saskia, net die geleentheid. Kom ons leer mekaar ken en sien waarheen dit lei. Asseblief?”

Saskia glimlag huiwerig. “Daarmee kan ek nie fout vind nie.”

“Dan sal jy môreaand weer saam met my uitgaan?” ’n Klein oorredende glimlaggie speel om sy mond.

Saskia gee ’n laggie. “Jammer, maar nee. Ek gaan reeds uit.”

“Met onse Steph dalk?” Hy kyk haar spekulerend aan.

Sy knik en wonder hoekom sy meteens half benoud en tog half uitgelate voel.

“Ek is jaloers,” erken Johan ruiterlik. Hy lag. “Baie jaloers, maar ek het nog nooit voor uitdagings gaan lê nie.”

Saskia is besig om vir haarself koffie te maak toe die deurklokkie lui. Die persoon wat die aflewering doen, is skaars sigbaar agter die reuseruiker.

Daar is net een man wat so vrag orgideë kan bekostig. Sy loer op die kaartjie.

Die boodskap is eenvoudig: Dankie vir ’n wonderlike aand. Ek hoop ons kan gou weer so maak. Liefde, Johan.

Sy sit die kaartjie ingedagte terug tussen die wasagtige blomme. Dit was inderdaad ’n aangename aand.

Johan het haar eers in die vroeë oggendure by haar voordeur afgesien. Sy het hom nie ingenooi nie en hy het ook nie gevra om in te kom nie. Hy het haar wel nadergetrek nadat hy die deur vir haar oopgesluit het, en met onderdrukte hartstog gesoen.

Saskia maak haar oë toe en laat sak haar kop in haar hande. Dit was ’n baie aangename soen. Maar net aangenaam. Dit het nie eens een vlammetjie aangesteek nie.

Sy sug. Dis alles Steph se skuld. As dit nie vir hom was nie, vir sy vermoë om haar tot sensuele raserny te dryf nie, het sy en Johan dalk ’n toekoms gehad. Sy hou baie van hom, hy is fyn opgevoed en intelligent. Hy het ’n lekker sin vir humor, hy is mal oor haar en hy’s boonop skatryk. Wat makeer haar? Steph het gesê sy het ’n onheilige gawe, maar sy kan dieselfde van hom sê.

Wat sou dit wees wat hy vanaand met haar wil bespreek en waarom moet dit juis voor Sondag gebeur? Dis twee vrae wat kort-kort by haar opkom terwyl sy wasgoed was, ’n paar goedjies stryk en aan die kant maak.

Die vrae hou haar nog steeds besig toe sy uiteindelik gaan sit met ’n glas vrugtesap en ’n boek. Maar sy kan nie konsentreer nie en maak oplaas die boek toe nadat sy dieselfde paragraaf oor en oor gelees het sonder om ’n snars daarvan te verstaan.

Saskia leun terug teen die bank se sagte kussings en trek haar voete onder haar in. Wat is dit met haar? Sy skud haar kop moedeloos en antwoord dan haar eie vraag. Dis Steph.

Hy het haar hele gedagtegang oorgeneem. Hy hoef nie eens naby haar te wees om haar hormone op loop te sit nie. Sy sug. Miskien moet sy maar aanvaar dat sy ’n late bloomer is en nou eers ware hartstog ontdek het. Sy byt haar lip en skud stadig haar kop. Nee. Dis nie net hartstog nie. Sy bewonder hom, sy hou van hom, hy fassineer haar en op hierdie gegewe oomblik mis sy hom meer as wat sy ooit gedink het moontlik is.

Sy kyk op haar horlosie, spring op en stap na haar slaapkamer. As sy lekker wil bad en nog hare was ook, sal sy moet aanstaltes maak.

Saskia kan eers glad nie besluit wat om aan te trek nie en toe sy uiteindelik na die geheelprentjie in die spieël kyk, het sy nog steeds bedenkinge.

Sy hoop nie Steph is ook die silwer en kristal tipe nie. Sy haal haar skouers op en voel aan die knip wat haar hare sag bo-op haar kop gestapel hou. Sy wil juis nie lyk asof sy baie moeite gedoen het met haar voorkoms nie, maar die jeans dra die naam van ’n ontwerper, die lang room hemp is van sy en die breë, lospassende leergordel wat die sagte voue van die hemp net bo die heup bymekaar hou, het haar ’n klein fortuintjie gekos. Die sagte leerstewels en die onderbaadjie wat in goud, bruin en donkerblou borduur is, is eweneens van goeie gehalte. Tog is die indruk wat geskep word, ’n ontspanne een.

Toe sy vir Steph oopmaak, is sy bly om te sien dat hy ook in jeans geklee is. Hy lyk vir haar ongelooflik sexy in ’n oopknoophemp en ’n baadjie van uitstekende snit.

“Hallo, Steph,” groet sy toe hy net na haar kyk.

In antwoord steek hy sy hand uit na haar gesig. Sy wysvinger kry ’n stukkie hare wat langs haar wang hang, en draai die sliertjie om en om terwyl sy oë hare hou. Dan buig hy langsaam oor haar, trek haar nader en soen haar sonder haas, lank en deeglik.

Sy staan effens uitasem terug toe hy haar uiteindelik laat gaan.

Hy glimlag skewerig af na haar. “Hallo, Saskia.”

Al die vlinders en vlammetjies wat so opvallend afwesig was toe Johan haar gesoen het, is aan die dartel in haar lyf. Sy kyk hom net woordeloos aan. Wat is dit met haar en hierdie man?

“Kan ek maar inkom?” Sonder om te wag vir ’n antwoord, maak hy die deur agter hom toe. Hy gee ’n paar treë in die rigting van die sitkamer, maar steek dan voor die ruiker orgideë vas. Hy kyk haar skewekop aan, steek dan sy hand na die kaartjie uit. “Mag ek?” vra hy voordat hy dit oopvou.

Saskia trek haar skouers gemaak argeloos op.

Hy kyk haar stip aan terwyl hy die kaartjie oopmaak, lees dan en trek sy wenkbroue op. “Badenhorst?”

Sy knik en stap deur na die sitkamer. “Wil jy iets hê om te drink? Hier is rooiwyn en witwyn en êrens nog ’n bietjie whiskey.”

Hy sit die kaartjie terug en stap agter haar aan. “Rooiwyn, dankie.” Hy huiwer ’n oomblik. “Ek weet ek het geen regte nie, maar jy hét gesê dat jy heelweek besig is.”

“Ek was.” Sy gee vir hom ’n bottel en ’n kurktrekker aan.

“Met Johan Badenhorst?” Hy skil die lood van die bottelnek af en draai die punt van die kurktrekker met onnodige geweld in die kurk in.

“Nie dat dit jou enigsins aangaan nie, maar nee. Ek was net gisteraand saam met hom uit. Die res van die week het ek gewerk.” Saskia hou die glase reg toe die kurk uitplop.

“En?” Die wyn ghloek-ghloek in die glase gemaak van herwonne bottels.

“Gesondheid.” Sy neem dadelik ’n slukkie wyn om haar glimlag vir hom weg te steek. Dis vir haar wonderlik dat hy so sigbaar ontsteld is daaroor dat sy saam met Johan uit was.

Hy kyk haar ’n oomblik lank spekulerend aan, dan waaier die plooitjies langs sy oë. “Jy is besig om my uit te lag, jou klein heks.”

Saskia gee ’n sagte laggie en gaan sit op een van die stoele. Steph kyk haar ’n oomblik waarskuwend aan, lag dan saam en gaan sit op die bank. Hy voel-voel aan die kussings. “Dis ’n heerlike bank, lekker lank ook.” Hy grinnik. “Amper soos ’n bed.”

Saskia kyk hom behoedsaam aan. “Op ’n rommelverkoping gekry, self oorgetrek en nuwe kussings gemaak,” verkies sy om nie iets in sy woorde te lees nie.

Hy vra uit na die ander meubels en voorwerpe in die vertrek en toe sy haar weer kom kry, is hulle rustig aan die gesels soos ou vriende.

Toe haar glas leeg is, staan Steph op. “Sal ons ry? Ek is al so bietjie dun en jy?”

Saskia knik, al is kos ver van haar gedagtes.


Nege

Sy is aangenaam verras met sy keuse van restaurant. So ver verwyder as die Land Cruiser van die Mercedes, so ver verwyder is Johan se kristal en silwer van die intieme restaurantjie waarheen Steph haar neem. Die plek het ’n heerlike, ontspanne atmosfeer en die dekor is knus en gesellig met ’n kaggel wat fluks in ’n hoek brand.

Steph bestel vir hulle ’n bottel goeie Cabernet Sauvignon en leun dan oor die tafel nader na Saskia. “Is daar iets wat jou opval omtrent die plek?”

Saskia kyk om haar en dan op die tafel. Die kerse is staangemaak in ou wynbottels wat reeds die was van ten minste ’n dosyn vorige kerse vergaar het. Die eetgerei lyk asof dit by ’n silwerwarestalletjie op ’n vlooimark gekoop is. Pleks van angeliere is daar ’n tros bougainvilleas in ’n geverfde mayonnaisebottel in die middel van die tafel. In die wynglase is die kenmerkende borreltjies van herwonne glas vasgevang.

“Dis ’n groen plek.” Saskia kyk met verwondering om haar heen. “Alles is organies of herwonne.” Sy voel aan die katoentafeldoek.

“Die groente is ook alles organies gekweek en hulle gebruik bestanddele en voorbereidingsmetodes wat so omgewingsvriendelik moontlik is.” Steph glimlag na haar. “Ek het gedink jy sal waardering hê vir so ’n plek.”

“Ek dink dis wonderlik.”

Hulle oë hou mekaar. Saskia voel ’n warmte deur haar sleur. Nie bloot ’n sensuele warmte nie, maar een van waardering vir die wedersydse begrip tussen hulle.

Die kelnerin kug langs hulle. “Dis die wyn wat u bestel het?”

Steph kyk op na haar en dan na die bottel. Hy knik, proe en knik weer.

Saskia kyk gefassineerd na die geel vlamme wat in die bottel weerkaats terwyl die kelnerin die wyn in haar glas skink.

“Gesondheid, op ’n groener aarde.”

Sy kyk op en klink haar glas teen syne. “’n Herwonne aarde.” Sy rol die neutsmaak van die wyn op haar tong rond, proe die druif en die aarde daarin. Maar Steph se volgende woorde laat haar amper in die volronde smaak stik.

“Terloops, ek moes vir Heidi afdank.”

Saskia kyk hom geskok aan. “Maar wat dan van … Heidi het dan gesê … Ek dag julle … Hoekom?”

“Lang storie, maar ek het agtergekom dat sy …” Hy frons. “Jy’t wát gedink?”

Saskia trek haar skouers op en laat sak haar oë. “Wel, dat julle …” Sy kyk weer op. “Ek het julle een aand in ’n omhelsing gesien en boonop het Heidi my baie pertinent daarop gewys dat ek my kloue van jou moet afhou, dat julle van lankal af saamhoort.”

Steph kyk haar met opgetrekte wenkbroue aan. “’n Omhelsing?”

Saskia knik. “Ek dink dit was Vrydagaand.” Sy maak effens keelskoon. “Daarna het julle na haar hut toe gestap.” Sy kyk af en weer op. “Nie dat dit enigiets met my uit te waai het nie. Ek het dit maar net toevallig gesien.”

“En jou eie gevolgtrekking gemaak?” Steph kyk haar met ’n skewe glimlag aan terwyl sy vingers met die steel van die glas speel.

“Wat sou jóú afleiding gewees het? Jy het eers twee uur later teruggekom!” Haar stem is verdedigend.

“Dan wás jy wakker.” Hy leun vooroor, sy oë blink van pret. “Jy het wakker gelê totdat ek teruggekom het!”

“Nonsens. Ek … ek is maar net ’n slegte slaper.” Sy voel haar wange warm word.

“Vir ’n slegte slaper het jy die ander aande nie te vrot gedoen nie.” Hy sit terug toe sy net aan haar wyn teug en nie antwoord nie. “Heidi het my daardie aand vertel sy en Danny het besluit om saam in te trek. Ek was baie bly vir hulle onthalwe. Ek het haar gelukgewens en sy het my genooi om saam met haar en Danny ’n glas sjampanje te gaan drink.” Hy kyk haar met ’n effense glimlag aan. “Maak dit vir jou sin?”

Saskia knik huiwerig. “Maar hoekom het sy my dan gewaarsku om van jou af weg te bly en vir my gesê dat julle planne het?”

Steph skud sy kop. “Ek het geen idee nie. Al wat ek kan sê, is dat ons donkiejare gelede ’n verhouding gehad het, maar dit het nie uitgewerk nie. Ons het vriende gebly en toe sy haar werk verloor, was ek toevallig op soek na iemand om die administrasie van Baia Formosa te behartig.”

“Maar hoekom het jy haar afgedank?”

“Eerstens omdat sy die een was wat jou by Immigrasie aangegee het en tweedens omdat sy die boeke gekook en my dan vertel het dat ons verliese ly omdat MozDive die kamp saboteer.” Hy sug. “Dit was nogal ’n skok.”

“Maar wat van die deurgesnyde boeitoue, die nagduik wat ontwrig is en die band wat stukkend gesteek is?”

“Die nagduik se ontwrigting was bloot ’n logistiese fout aan hulle kant. Dit was onnodig en onveilig, maar nie moedswillig nie. Ron het die band stukkend gesny in sy woedebui nadat ek hom Saterdagaand rondgeruk het, maar die res, selfs die skyfieprojektor, was alles Heidi se werk. Sy wou seker maak dat ek MozDive verdink en nie vir haar nie. Ek vermoed wel Ron was bewus van haar bedrywighede en dat hy haar dalk gehelp het, maar sy is die eintlike skuldige. Ek het met die eienaars van MozDive gepraat en alles aan hulle verduidelik. Hulle was maar te bly vir ’n rede om Ron af te dank. Ons gaan nou saam personeel aanstel wat dan sommer al twee kampe sal bestuur sodat ons nie weer vorentoe dieselfde probleme kry nie.”

Saskia kyk hom skewekop aan. “En Danny? Het hy iets daarmee te doen gehad?”

Steph skud sy kop. “Nee, dis hy wat met die hele mandjie patats vorendag gekom het toe hy uitvind wat aan die gang is. Hy en Heidi was teen Sondagaand al klaar weer uit mekaar. Heidi het glo vir hom gesê dat sy net ingestem het om saam met hom te woon om my jaloers te maak.” Hy trek sy skouers op. “Hoe waar dit is, weet ek nie, maar wat ek wel weet is dat ek Heidi geen aanleiding gegee het vir enige romantiese gedagtes nie.” Hy leun weer nader. “Glo jy my?”

Saskia leun terug op haar stoel en teug aan haar wyn, dan knik sy. “Nie dat dit regtig belangrik is nie, maar ja, ek glo jou.” Sy hoop net dat haar gesig nie die blydskap weerspieël wat haar hart aan die galop het nie.

“Dis vir mý belangrik. Dis vir my báie belangrik.” Steph se stem is meteens baie diep.

Saskia kan letterlik voel hoe die bloed deur haar are pomp en sy is verlig toe die kelnerin hulle bestellings kom neem.

Toe sy wegstap, maak Steph keelskoon.

Saskia kyk op. Sy gesig is ernstig.

“Ek is bly dat ons nou die Heidi-storie kon opklaar, maar daar is iets anders wat ek wil hê jy moet weet.”

Saskia kyk hom afwagtend aan.

“Ek neem aan jy onthou vir Vera?”

Saskia lig haar wenkbroue en glimlag effens lakonies. “Hoe kan ek haar vergeet?”

Hy glimlag ook. “Ja, sy het jou bra stief behandel.”

“Gaan jy ooit vir my sê wat tussen jou en Lieb gebeur het daardie oggend?” Sy vou haar hande om haar glas.

Hy laat sak sy oë maar kyk dan weer op. “Ek sal seker moet.” Hy grinnik effens. “Ek is nie baie trots op die manier waarop ek gereageer het nie. Dis onvergeeflik om in te meng in ander mense se verhoudings, laat staan nog huwelike.”

“Hoe het jy ingemeng?”

“Lieb het my kom rondruk. Vera het glo vir hom gesê dat ek en jy mekaar skelm ontmoet. Presies wat sy gesê het, kon ek nie uit hom kry nie en ook nie later uit Vera nie. Om ’n lang storie kort te maak, hy het ons van alles en nog wat beskuldig en ek het my humeur verloor.”

Hy kyk haar ’n oomblik stil aan. “Ek het hom ingeklim en uitgedaag om vir een keer in sy lewe soos ’n man te erken dat hy bloot deur jou goeie hoedanighede bedreig voel, dat hy waarskynlik self skuldig is aan die dinge waarvan hy jou beskuldig en dat dit die rede is waarom hy jou voortdurend afkraak en beledig. Ek het hom vertel wat ek van hom dink en ons al twee se humeure het handuit geruk. Hy het my daarvan beskuldig dat ek nie kon wag om, soos hy dit uitgedruk het, ‘in Saskia se panties in te klim nie’.” Steph bly ongemaklik stil. “Dis toe dat jy en Vera daar aangekom het.”

“Een van die ander het my in die badkamer kom roep en gesê ek moet kom keer, dat jy vir Lieb wil vermorsel.” Saskia glimlag effentjies. “Vera het dit gehoor.”

“Ek dink ek sóú hom vermorsel het as julle nie toe daar aangekom het nie.” Hy lag suurderig. “Wel, die res is ou nuus. Ek wou jou om verskoning vra, maar soos jy weet, wou Lieb nie hê dat ek naby jou kom nie. Dit was toe julle besig was om die bakkie te pak.”

Hulle sit ’n rukkie in stilte. “Lieb het my dikwels ná Sodwana daarvan beskuldig dat ek en jy mekaar … sien.” Saskia draai die glas om en om. “Die laaste aand, die aand toe ek finaal besluit het om van Lieb te skei, het hy laat by die huis gekom. Dit was skaars ’n maand na Sodwana. Hy was nie homself nie. Hy het na drank en parfuum geruik. Ek weet nie wat daardie dag met hom gebeur het nie, maar toe hy my sien, het hy begin afgaan oor die verhouding wat ek en jy agter sy rug het. Hy het op my geskel en gesê as ek met Steph Bruwer kan rondfoeter, hy seker maar ook vir hom ’n houvrou kan aanskaf. Hy het … gewelddadig geraak en ek het gevlug. Hy het die volgende dag om verskoning kom vra, maar ek was nie bereid om vir die res van my lewe met al die beskuldigings saam te leef nie, veral nie as dit met geweld gepaardgaan nie.”

Steph se kake bult soos hy op sy tande kners. “Hy moes aangevoel het wat ons weet, maar nog nooit aan mekaar erken het nie.” Steph bly ’n oomblik stil, maak dan sy oë in ’n magtelose gebaar toe. “Die Vader weet, Saskia, ek het daarteen geveg en ek weet jy ook.”

Hy sug en maak sy oë weer oop. “Magtag, Saskia, dit was daar vandat jy die heel eerste keer saam met Lieb by daardie lesinglokaal ingestap het, en as jy dit ontken, lieg jy nie net vir my nie, maar ook vir jouself.” Hy skud sy kop. “Ek wou hom al verpletter toe ek agterkom dat die verskriktheid in jou oë sy toedoen was.”

Saskia laat sak haar oë.

“Ons weet al twee waarvan ek praat, Saskia, maar daar is dinge wat ek eers moet uitsorteer voordat ek enigiets kan doen of sê.” Dis asof hy huiwer. “Vera en ek …” begin hy dan tog, maar kom nie verder nie, want die kelnerin bring hulle kos.

“Jy wou sê?” vra Saskia toe sy weer verdwyn.

“Ek het ’n seun en Vera is die ma.” Hy kyk haar stip aan.

Saskia knik. “Ek weet.”

Hy skud sy kop. “Ek moes geweet het dit sal by jou uitkom.” Hy lag verlig. “En hier sit ek en wroeg oor hoe om jou te vertel.”

Saskia kyk hom stil aan. “Sy moes kort na Sodwana verwagtend geraak het.”

Hy knik. “Dis nog ’n lang storie, maar kom ons eet eers, ons kos word koud.”

“Jy hoef nie vir my te vertel nie.” Sy tel haar mes en vurk op.

“Ek wil graag, maar nie vanaand nie. Nie voordat ek eers dinge met Vera en Vernon, my seuntjie, uitgesorteer het nie. Dit behoort nie meer lank te neem nie, dan sal al die drade aan mekaar geknoop wees en dan kan ek en jy ernstig gesels oor ons.” Hy glimlag vraend.

Saskia kyk hom ’n oomblik onseker aan, dan knik sy.

Steph skink weer wyn in hulle glase en begin gesels oor ’n kursus wat hy wil aanbied in onderwaterekologie.

Saskia ontspan geleidelik. Aan die een kant wil sy sommer hardop begin sing, maar aan die ander kant is sy bang om te gou bly te raak. Steph het weliswaar in soveel woorde gesê dat hy vir haar omgee en dat daar vir hom ’n moontlikheid op ’n “ons” is, maar Saskia het ’n nare voorgevoel dat alles nie so maklik gaan wees nie. As die lewe haar al een ding geleer het, dan is dit dat niks maklik kom nie.

Dis kort voor middernag toe Steph voor haar meenthuis parkeer. Hy draai skuins in sy sitplek.

“Hoe kom jy môre by Bass Lake?”

“Tracey het gebel om te sê almal ontmoet by die klubhuis en ry dan van daar af. Ek wil maar op my eie stoom gaan sodat ek vroeërig kan terugkom. Ek het nog voorbereiding om te doen vir my klasse oormôre.”

“Gaan jy dan nie bly vir die braai na die tyd nie?” Hy streel met sy hand deur haar hare.

“Ek sal bly, maar nie te lank nie.” ’n Tinteling gaan deur haar hele lyf.

Hy buig stadig nader. Sy lippe rus vlindersag teen haar oë wat vanself toegegaan het, dan soek hy haar mond met dieselfde teerheid.

Vlammetjies begin lek-lek aan haar binneste en Saskia se hande gaan onwillekeurig om sy nek. Haar mond gaan weerloos oop onder syne. Steph kreun teen haar lippe en trek haar nader. Sy voel hoe die teerheid plek maak vir ’n dringender emosie.

“Steph.” Sy naam is ’n versugting teen sy lippe. Asof dit hom tot die werklikheid terugruk, laat hy haar gaan.

“Ai, Saskia.” Hy is effens asemloos. Hy skud sy kop. “Dis onregverdig teenoor jou. Ek moet eers al my probleme opklaar.” Hy maak die Land Cruiser se deur oop en stap om om haar deur vir haar oop te maak.

Hulle stap in stilte na haar voordeur. Hy sluit oop en kyk dan af na haar. “Nag, Saskia.”

“Nag, Steph, en dankie vir ’n heerlike aand.” Sy glimlag op na hom.

Hy knik, soen haar sagkens op die lippe en begin dan wegdraai.

“Steph?”

Hy kyk vraend terug. Saskia sit haar arms om sy nek, trek sy kop af en soen hom dan met roekelose intensiteit.

Steph trek haar met ’n kreun vaster teen hom en beantwoord haar onbeplande uitnodiging met ongebreidelde passie. Sy voel die hartstog in die dringendheid van sy hande oor haar rug en in die reaksie van sy spierharde liggaam. Sy keer hom nie toe hy haar optel, die deur met sy voet oopstoot en weer agter hulle toeskop nie. Hy dra haar tot by die rusbank, en laat haar op die sagte kussings sak.

Saskia voel sy hande oor haar borste, sy lippe teen haar nek en skielik is dit asof haar binneste deur ’n lugleegte plof. Sy kreun en gooi haar kop agteroor. Sy vingers kry die knopies van haar syhemp en woel hulle haastig en bedrewe oop. Hy soek na die sluiting van haar bra tussen die heuwels van haar borste.

Die effens growwe tekstuur van sy hande maak haar borste swaar van begeerte. Sy voel sy lippe teen die vroulike rondheid en dan is dit asof daar ’n sirene in haar kop afgaan. Sy druk Steph ru weg en sit orent. Sy trek die pante van haar hemp oor haar naaktheid en soek na asem, na rede.

“Saskia?” Steph se asem jaag ook, sy stem is hees en vraend.

Sy skud net haar kop, laat sak haar gesig in haar hande en voel hoe die snikke deur haar begin ruk. Steph gaan sit langs haar en druk haar kop teen sy bors. Sy hoor die swaar hamerslae van sy hart terwyl hy haar heen en weer wieg.

“Toe maar, Saskia, dis oukei. Dis oukei, my Saslief, dis oukei.” Hy hou haar vas totdat sy bedaar het, dan gee hy vir haar ’n sakdoek aan. Hy kyk vraend na haar, maar sy skud net haar kop en vermy sy oë. Hoe kan sy vir hom verduidelik wat sy self nie eens verstaan nie?

“Sal ek gaan?” Sy stem klink meteens vreemd. Saskia kyk nie op nie, knik net. Sekondes later hoor sy die deur agter hom toeklik. Sy maak dit net tot in haar slaapkamer voordat sy van voor af in trane uitbars.

Saskia skrik die volgende oggend vervaard wakker. Sy kyk op haar horlosie en trek haar asem in. Sy’t hopeloos verslaap. Met een beweging spring sy op en draf na die badkamer.

Toe sy by die klubhuis aangejaag kom, het die konvooi net aan die gang gekom. Verlig dat sy nog nie vir Steph van aangesig tot aangesig hoef te sien nie, en dankbaar dat sy betyds is, val sy agter in die tou motors in. Sy onthou wel dat Bass Lake in die omgewing van Meyerton is, maar presies hoe om daar uit te kom, weet sy glad nie.

Dis meer as ’n uur later toe hulle by die myngronde met die uitgewerkte steengroef indraai. Saskia parkeer naby die ander, kry haar toerusting uit die kattebak en dra dit na die afdak waar die res van hulle groep besig is om hulle tuis te maak.

“Hallo, buddy!” groet Theuns uitgelate en staan nader om haar te help. “Jy is seker dankbaar om weer veilig aan hierdie kant van die grens te wees? Steph het ons in die kombi van julle noue ontkoming vertel.”

Saskia glimlag en groet in die bondel toe die ander ook naderstaan. “Dit was ’n hele petalje, maar dit het darem goed afgeloop.”

“Nog steeds vol plannetjies, hoor ek?”

’n Klamp vat Saskia se maag vas toe sy die skrillerige stem met die Engelse aksent agter haar hoor. Sy draai stadig om.

“Hallo, Vera,” groet sy met ’n neutraliteit wat al haar selfbeheersing kos.

Die vrou met die witblonde hare en kil blou oë kyk haar met ’n fyn glimlaggie aan. “Hallo, Saskia, ontmoet my seun, Vernon.” Sy kyk af na die kleuter aan haar hand.

Die seuntjie kyk Saskia met groot helderblou oë aan. Sy blonde haartjies krul in sy nek. Saskia hurk by hom. “Hallo, Vernon.”

Die seuntjie draai sy koppie weg en skuil agter sy ma se been.

“Dit lyk my Vernon het darem meer verstand as sy pa.” Vera se stem is smalend voordat sy omdraai en wegstap. Die seuntjie kyk om na Saskia en glimlag dan guitig. Die glimlaggie lyk meteens vreeslik bekend.

“Genade, waaroor het dit alles gegaan?” ruk Theuns se stem haar terug tot die werklikheid.

Saskia haal haar skouers op. “Niks ernstigs nie.” Sy glimlag vir Theuns. “Wanneer duik ons?”

“Elfuur. Sal ons solank opkit?”

Sy knik. “Kom ons gaan kry vir ons silinders.”

Saskia en Theuns is besig om oor hulle duike by Baia Formosa te gesels terwyl hulle hulle silinders in die BC’s vasgespe, toe iemand skielik van agter af haar oë toedruk. Sy kom stadig orent uit haar gebukkende posisie. Die reaksie van haar lyf vertel haar onmiddellik wie dit is.

“Koning Neptunus?” vra sy met ’n skewe glimlag.

“Einste.” Steph haal sy hand weg. Saskia draai onwillekeurig om na hom toe. “Môre, Saskia. Ek is bly om jou hier te sien. Ek het nie gedink jy gaan dit maak nie.”

“Hallo, Steph.” Sy laat sak haar oë. “Ek het bietjie verslaap.”

“Jy rinkink natuurlik te laat in die nag rond.” Sy oë terg en daag haar uit om voor Theuns te erken dat sy saam met hom uit was.

Saskia trek net haar skouers op. “Ek is hier, is ek nie?”

“Steph? Wil jy nie jou vaderlike pligte nakom en Vernon se gesiggie gaan was nie? Hy het ’n Kitkat in my sak ontdek.” Vera sy stem klink skielik hier by hulle op.

Steph draai om, kyk Vera ’n oomblik lank stip aan en hou dan sy arms uit na die seuntjie met die sjokoladering om sy mond. Die seuntjie hardloop in sy arms in. Steph swaai hom deur die lug en dan tot op sy skouers. Die seuntjie kraai van die lag terwyl hulle na die waskamers stap.

Vera flits ’n vermakerige glimlag na Saskia. “Jy staan nie ’n kans nie, Saskia Malan, ek hoop jy besef dit.” Sy draai weg en stap met swaaiende heupe weg.

Toe Steph terugkom is dit tyd vir hulle inligtingsessie en daarna vir die duik. Die water is onaangenaam koud so vroeg in April, maar die duik loop goed af. Ondanks die warm herfsson bibber Saskia toe hulle uitkom. Sy gryp haar klere en draf na die waskamers om droog aan te trek.

Toe sy klaar is, kam sy haar nat hare en smeer room aan haar gesig. Sy is net besig om haar swemklere en duikpak in haar sak te pak toe sy Vera met Vernon op haar heup sien inkom.

Sy ignoreer vir Saskia en verdwyn in een van die toilette. Saskia is op pad uit toe hulle weer te voorskyn kom. Sy kyk weer na die seuntjie wat so vreemd bekend lyk. Vera het sy langbroekie uitgetrek en hy klou met stewige beentjies om haar heup. Eers dink Saskia dat hy ’n vuil kol teen sy een beentjie het, maar dan besef sy dat dit ’n geboortemerk is, die grootte en vorm van ’n kleinerige aarbeitjie.

“Saskia!” hoor sy dan vir Theuns buite roep.

“Ek kom.” Sy stap haastig na buite.

“Kom, die ouens wil die debriefing agter die rug kry sodat ons kan begin braai,” jaag Theuns haar aan.

Dis eers toe sy langs Theuns by die vuur staan dat sy weer aan die aarbeitjie dink. Dis al asof dit haar aan iets wil herinner, maar sy kan nie haar vinger daarop lê nie. Dis nie ’n groot of selfs lelike merk nie, maar iets daaraan pla haar.

“En toe? Voel jy darem al warmer?”

Saskia kyk op toe Steph langs haar praat. Sy knik. “Dit lyk my jy is al weer op pad in?” Sy beduie na sy duikpak.

“Ek het nog ’n paar duike oor. Ons doen sommer die Openwater I’s ook vandag. Geniet maar die sonnetjie terwyl ons verkluim van die koue.” Hy glimlag wyd na haar. Dan praat hy sagter. “Dit lyk darem nie asof jy te kwaad is vir my nie. Kan ek jou een of ander tyd sien?”

“Ek is nie kwaad vir jou nie.” Saskia sug innerlik. Hoe kan sy aan hom verduidelik as syself nie verstaan wat die vorige aand oor haar gekom het nie?

“Kan ek vanaand oorkom?”

Saskia kyk hom vertwyfeld aan.

“Asseblief, Saskia?” Sy diep stem stuur allerhande vreemde boodskappe deur haar lyf.

“Kom, Steph, ons wag vir jou!” roep een van die DM’s.

“Asseblief? Ons moet praat.”

Saskia maak haar oë toe en knik dan.

“Goed. Sien jou so teen seweuur, halfagt.” Hy glimlag en knipoog vir haar, dan draai hy weg na die groep wat vir hom wag.

Saskia kyk om haar rond na die laggende, geselsende groep, waai terug toe sy Dewald sien groet en gaan staan dan by Theuns en van die ander. Vir ’n rukkie lank probeer sy konsentreer op die geselskap, maar al waaraan sy kan dink, is dat sy vanaand weer vir Steph sien. Dat sy hopelik teen vanaand vir hom sal kan sê wat gisteraand oor haar gekom het.

Sy voel verleë dat sy Steph teruggeroep het en toe alle rede gegee het om te dink dat sy hom uitnooi tot iets meer as ’n nagsêsoen. En as sy eerlik is met haarself, moet sy erken dat sy inderdaad nie wou gehad het dat dit by ’n soen bly nie. Dit was weliswaar nie ’n besluit wat sy willens en wetens geneem het nie, dit was hoogstens ’n instinktiewe reaksie. ’n Reaksie op die aangetrokkenheid wat daar tussen hulle bestaan, maar ook omdat sy vir Steph liefhet soos wat sy nie geweet het moontlik is nie.

Saskia sluk en draai weg van die braaivleisvuur. Sy het Steph lief. Uiteindelik moet sy dit aan haarself erken. Sy’t hom lief met die liefde van ’n volwasse vrou. Sy wou gisteraand aan hom behoort, maar Lieb se stem het weer tussenbeide gekom. Die stem wat haar die liederlikste name noem.

Steph sal verstaan, besluit sy. Steph sal haar help om ontslae te raak van Lieb se stem. Steph het haar ook lief. Sy weet dit meteens met ’n sekerheid in die diepste van haar wese. Sy glimlag, en hou haar gesig na die son.

’n Gil ruk haar terug tot die werklikheid. Sy kyk om en sien Vera op die rand van die dam staan. Sy gil histeries. Saskia hardloop nader. ’n Nare vermoede vat pos toe sy Vernon nêrens sien nie. Dan sien sy vir Steph in die water induik. Haar oë soek na duikers in die water; maar daar is niemand anders in die onmiddellike omgewing wat kan help nie.

Dit voel soos ’n ewigheid voordat Steph met die seuntjie op die oppervlak verskyn. Dewald vat die slap liggaampie by Steph sodat hy kan uitklim en dan begin hulle onmiddellik met mond-tot-mond-asemhaling. Lew bring intussen die kombi nader. Steph lê die kleintjie op die middelste sitplek neer en hervat onmiddellik die noodbehandeling. Dewald help vir Vera voor in en dan trek Lew met ’n spoed weg.

Saskia kyk verdwaas na Dewald. Hy skud net sy kop en trek sy skouers op in antwoord op haar onuitgesproke vraag.

Sy is reeds ’n hele paar uur by die huis toe die telefoon lui. Sy hardloop daarheen, haal diep asem en tel dan die gehoorstuk op.

“Saskia.” Sy herken skaars Steph se stem.

“Steph, hoe gaan dit met Vernon?” ’n Klamp gaan sit om haar hart.

“Hy is buite gevaar. Hy is steeds in intensief in geval van sekondêre verdrinking, maar die dokters is tevrede dat hy goed reageer. Ek is nog steeds hier by die hospitaal in Vereeniging.” Steph huiwer ’n mikrosekonde. “Ek sal jou nie vanaand sien nie, Saskia.”

“Natuurlik nie. Ek verstaan.”

“Ek dink nie jy verstaan nie, Saskia.” Hy klink meteens oneindig moeg. “Ek was vanmiddag besig om na jou te soek. Ek was nie daar vir my seun nie.” Hy bly stil, gaan dan verder in ’n skor stem. “Ek het besef dat ek ’n keuse moet maak. Of ek gaan ’n ware, voltydse pa vir hom wees, of hy gaan vir die res van sy lewe met ’n ontoereikende pa sit. Dis nie genoeg dat ek hom net naweke sien nie, net afgeknypte tydjies saam met hom deurbring nie. Hy het nie gevra om verwek te word nie, Saskia. Hy is my verantwoordelikheid.”

Saskia sluk aan die knop in haar keel. “Dit klink asof jy reeds besluit het, Steph.”

Hy bly lank stil. “Ek het.” Hy huiwer, dan kom sy stem sterker deur. “Ek het jou lief, Saskia, maar ek gaan vir Vera vra om met my te trou.”


Tien

Saskia sit lank daarna nog verstorwe langs die telefoon. Toe dit weer begin lui, steek sy haar hand outomaties daarna uit.

“Ja, rondloper?”

By die aanhoor van Johan se liefdevolle stem, bars haar emosies meteens oor die walle. Sy is nie in staat om ’n woord uit te kry nie. Net die een hees en pynlike snik volg die ander.

“Saskia! Wat is dit? Wat is fout?” Sy herken die bekommernis in sy stem, maar sy is nie by magte om enigiets te sê nie. “Saskia, ek is nou daar. Ek is nou daar, my liefling.”

Hoe hy so vinnig daar gekom het, weet Saskia nie, maar toe Johan haar in sy arms toevou, laat sy toe dat die pyn oorneem en homself uitwoed.

Dis heelwat later toe sy begin bedaar. Johan laat haar op die bank lê, skink vir hulle elkeen ’n goeie skeut skoon whiskey uit die bottel wat nog op haar buffet staan en kom sit dan weer by haar.

Hy hou die glas by haar lippe. “Kom, my lief. Sluk. Ek weet nie wat gebeur het nie, maar dis duidelik dat jy dit nodig het.”

Saskia neem ’n slukkie en ril. “Kom, nog ’n slukkie,” dring hy aan. Sy neem die glas by hom en gehoorsaam. Die drank spoel brandend in haar keel af.

Geleidelik kalmeer Johan haar en trek dan stuk-stuk die storie uit haar uit. Sy vertel hom van Sodwana, van Lieb, van Vera. Sy vertel hom hoe sy en Steph met alle mag en krag die aantrekkingskrag tussen hulle probeer ignoreer het. Sy vertel hom hoe Lieb haar behandel het en hoe hulle tot skei gekom het.

Emosioneel en liggaamlik uitgeput lê sy teen die kussings en voel hoe haar ooglede swaar word. Johan se trooswoorde raak al dowwer. Sy hoor die telefoon weer lui, voel Johan opstaan.

“Saskia is in goeie hande. Los haar nou uit. Jy’t genoeg skade vir ’n leeftyd veroorsaak,” hoor sy die woorde, maar voordat sy die implikasie kan snap, oorval die slaap haar.

Toe Saskia die volgende oggend wakker word, klop haar kop pynlik. Sy kom met ’n kreun orent en kyk om haar rond. Sy lê in haar bed. Haar jeans lê opgevou op die stoel. Sy het nog haar onderklere en haar T-hemp van die vorige aand aan.

“Môre? Kan ek inkom?” Johan loer om die halftoe deur. “Hoe voel jy?”

Saskia skud haar kop versigtig. “Asof ’n trein my getrap het. Wat maak jy hier?” Dan onthou sy meteens alles wat die vorige aand gebeur het. Steph gaan met Vera trou. ’n Fisieke pyn trek deur haar lyf.

Johan kom nader en gaan sit langs haar op die bed. “Ek het op jou bank geslaap. Ek wou jou nie alleen los nie.”

Saskia kyk hom met ’n flou glimlaggie aan. “Jy is dierbaar.”

“Iemand met die naam Dewald het vroeër gebel om te sê dat Vernon nou heeltemal buite gevaar is. Daar is ook geen newe-effekte nie.” Hy streel oor haar deurmekaar hare.

Dan het Steph nie self gebel nie. “Ek is bly. Dis wonderlike nuus.” Sy kyk op haar horlosie en kyk dan verskrik na Johan. “Dis dan al halfnege! Die winkel!”

Johan druk haar sagkens terug teen die kussings. “Ontspan, een van my sekretaresses behoort nou enige oomblik hier te wees om die sleutels by jou te kry. Sy sal na die winkel omsien totdat jy weer daarvoor kans sien, of dit nou môre of oor twee weke is.”

Saskia kyk hom ongelowig aan. “Jy is te goed om waar te wees.”

Johan glimlag en kom orent. “Ek bring vir jou koffie en dan kan jy op jou tyd aantrek. Ek is die heeldag tot jou beskikking.”

Toe sy heelwat later na ’n bad, skoon aangetrek en met haar hoofpyn min of meer onder beheer uit haar kamer kom, kry sy Johan in die sitkamer met ’n fotoalbum op die koffietafel voor hom oop.

Hy kyk op en glimlag. “Kom sit.” Hy beduie na die album. “Ek hoop nie jy gee om nie? Ek het dit in jou boekrak sien staan.”

Saskia skud haar kop. “Nee, wat. Ek moes eintlik al lankal van die ding ontslae geraak het, maar ek is bietjie sentimenteel en daar was tog goeie tye tussen my en Lieb.”

Hy klap die album toe. “Wat gaan ons vandag doen? Ons is albei loshotnot. Ek het die sleutels vir die sekretaresse gegee, sy gaan jou studente bel om albei klasse vandag te kanselleer en ek wil geen argumente van jou hoor nie.”

Saskia glimlag en skud haar kop. “Ek voel te broos om met die goeie fee te baklei. Ek is in jou hande vir die dag.”

Hy knik goedkeurend. “Eerste op die agenda is ontbyt. Ek is nie ’n sukses in die kombuis nie, maar ek weet van ’n plekkie naby Hartbeespoortdam wat die heerlikste plaasontbyt bedien. Is jy gereed?”

Sy knik en wonder of sy ooit gereed gaan wees om ’n toekoms sonder Steph aan te durf.

Johan doen sy bes om die dag vir haar so aangenaam moontlik te maak. Hulle geniet ’n lang uitgerekte sjampanjeontbyt en daarna hou hy haar gedagtes besig met galerye en interessante winkeltjies in die omgewing van die dam. Hy bederf haar met ’n leerhandsak wat sy bewonder en gesels onderhoudend oor alles en nog wat.

Vroegaand eet hulle weer ’n ligte ete in ’n restaurant en dan neem hy haar huis toe.

Toe hy kort daarna ry, is Saskia innig dankbaar vir sy bedagsaamheid en die moeite wat hy gedoen het om haar op te beur, maar ook verlig om weer alleen te wees. Die hele dag het eintlik onwerklik gevoel. Sy het geantwoord toe sy moes, geglimlag waar dit hoort, maar haar hart was deurentyd bewus van die pyn wat deur haar pols.

Saskia is doodmoeg toe sy in die bed klim, maar sy raak nie dadelik aan die slaap nie. Dis asof die hele Sondag in skote beeldmateriaal opgedeel is. Sy sien voor haar geestesoog weer die venyn in Vera se oë en die onskuld in die oë van haar seuntjie. Sy voel weer Steph se hande om haar eie oë sluit en hoor haarself vra “Koning Neptunus?” Sy sien die slap kinderlyfie in Steph se arms en dan flits die vreemd bekende glimlaggie en die aarbeitjie hoog op die mollige beentjie weer voor haar.

Uiteindelik neem die slaap tog oor, maar dis ’n onrustige slaap met herinneringe van Steph se hande oor haar borste en sy mond in haar nek.

Saskia gaan die volgende dag winkel toe ondanks Johan se protes toe hy haar net na agt bel om te hoor hoe dit gaan. Sy belowe om die Vrydagaand saam met hom uit te gaan en gee hom toestemming om haar so dikwels as wat hy daarna voel, te bel.

Sy stuur die gawe sekretaresse terug na haar eie werk en maak seker dat syself so besig is dat sy nie tyd het vir ’n enkele los gedagte nie.

Dis net voor toemaaktyd toe die telefoon vir die soveelste keer die dag lui. Sonder voorgevoel tel sy op, maar voel hoe die bloed uit haar wange dreineer toe sy Steph se stem hoor.

“Ek moet jou sien, Saskia. Ons kan nie weer met soveel onafgehandelde dinge net uit mekaar se lewens verdwyn nie.” Daar is ’n pleitende noot in sy stem.

Saskia voel hoe haar hart moedig voortpomp. “Het jy haar gevra?”

Steph bly ’n rukkie stil, antwoord dan tog. “Ja, Saskia, ek het vir Vera gevra om met my te trou.”

“Dan het ons tog niks om vir mekaar te sê nie, Steph?”

Saskia het moeite met die bewing in haar stem.

“Asseblief, Saskia, ek moet jou vanaand sien. Ek moet aan jou probeer verduidelik.”

Saskia skud haar kop en sluk hard aan die pynlike knop in haar keel. “Nee, Steph, ek sien nie kans daarvoor nie. Buitendien het ek klas vanaand. Moet my asseblief nie weer bel nie. Totsiens, Steph.” Toe sy die gehoorbuis neersit, stroom die trane oor haar wange.

Die telefoon begin byna onmiddellik weer lui, maar Saskia gryp net haar handsak en sluit die winkel se deur agter haar.

Sy is skaars by die huis toe die telefoon ook daar begin lui. Saskia byt haar lip. Dit kan Johan wees of een van die studente. Sy tel die gehoorbuis huiwerig op. Sy sug van verligting toe sy Johan se stem hoor. Sy bevestig dat sy hom nie kan sien nie en dat sy wel voortgaan met haar papiermachéklas. Hulle gesels ’n rukkie en dan het Saskia net genoeg tyd om iets te eet en haar werkkamer in gereedheid te bring voordat die studente opdaag.

Die gelag en gesels om haar doen haar goed, maar sy is tog verlig toe sy die deur agter die laaste een sluit en na haar slaapkamer stap. Sy is nog in die gang toe die klokkie weer lui. Sy sug, een van hulle het seker iets vergeet. Sy draai om en sluit weer oop.

Saskia kyk Steph ’n oomblik verstom aan, dan probeer sy die deur toemaak, maar hy is te vinnig vir haar. Hy glip in en stap deur na haar sitkamer waar hy haar inwag.

“Naand, Saskia.”

Sy voel hoe ’n skielike woede, gebore uit pyn en frustrasie, haar beetkry. “Wat maak jy hier? Ek het gesê ek wil jou nie weer sien nie.” Haar stem is hees van opgekropte emosie.

“En ek het gesê ek moet jou weer sien.” Hy gee ’n tree in haar rigting. “Ons kan nie so uitmekaar gaan nie, Saskia.”

“Hoe wil jy dan hê moet ons uitmekaar gaan, Steph? As vriende?” Sy lag bitter en skud haar kop. “Ons is verby die punt dat ons bloot vriende kan wees.”

“Ek weet dat ons nooit net platoniese vriende kan wees nie, Saskia, maar laat ons ten minste met wedersydse begrip en soos twee beskaafde mense uitmekaar gaan?” Sy stem is meteens sag.

Saskia voel hoe die opstand en woede die wyk neem.

Sy sug en gaan sit op die bank. “Nou goed, Steph, ek luister, maar skink net eers vir ons elkeen ’n glas wyn in, ek het krag nodig hiervoor.” Sy voel ’n ironiese trekkie aan haar mond.

Hy kyk haar effens oorbluf aan, glimlag dan baie effentjies.

“Die glase en die wyn is in die buffet. Die kurktrekker lê op die rak.” Sy sit terug en maak haar oë toe. Krag het sy definitief nodig, maar sy is glad nie seker dat sy dit in ’n glas wyn gaan kry nie.

Steph maak die bottel oop, skuif die fotoalbum weg en maak die twee glase op die koffietafel staan. “En die?” Hy beduie na die album.

Saskia trek haar skouers op. “Johan het daardeur geblaai.”

“Het hy jou gesê dat ek gebel het? Sondagaand?” Sy oë het meteens donker geword.

“Nee, maar ek het gehoor die telefoon lui.” Saskia neem die glas by hom. “Dankie.”

“Dewald sê hy was Maandagoggend voor agt ook hier.”

“Hy het oorgebly.” Saskia neem ’n slukkie wyn en kyk hom dan uitdagend aan.

Steph se glas skok tot stilstand op pad na sy mond toe. Hy kyk haar dwingend aan terwyl ’n spier in sy wang spring, dan ontspan hy meteens. “Jy tart my, Saskia, maar ek ken jou darem ook al so bietjie. As dit so is dat Johan hier oorgeslaap het, was dit beslis nie met jou in sy arms nie.”

Saskia trek haar skouers op. “Nie dat dit enigiets met jou uit te waai het nie.” Die ongeërgdheid in haar stem verskuil die vreugde wat deur haar spoel. Steph vertrou haar. Hy glo in haar integriteit, ondanks alles wat daar tussen hulle gebeur het.

Steph gaan sit met ’n sug op die ander punt van die bank en draai na haar toe. “Jy hoef dit nie in te vryf dat ek geen reg het om na jou doen en late uit te vra nie. Ek weet dit maar te goed. Moet net nie oorhaastige besluite neem nie, Saskia.”

Sy lig haar wenkbroue. “En jy het nie ’n oorhaastige besluit geneem nie?”

Hy skud sy kop. “Nee, ek werk al meer as twee en ’n half jaar daaraan om die regte besluit te neem, die regte ding te doen. Toe Vernon sy ogies in die hospitaal oopmaak, het ek geweet dat ek eintlik nie ’n keuse het nie. Nie as ek met myself wil saamleef nie.” Hy laat sak sy kop, kyk haar dan weer in die oë. “Diep in jou hart weet jy dat ek nie anders kon besluit nie, Saskia.”

“Maar …” Saskia bly stil, kyk na die plafon en dan weer terug na Steph. “Hoe het dit gebeur? Liz het my vertel dat jy en Vera uitgemaak het kort na daardie naweek op Sodwana.”

Steph knik. “Ek kon aan niemand anders as aan jou dink nie. Ek het besluit dat dit onregverdig teenoor Vera sou wees om met die verhouding voort te gaan. Buitendien, ek het gedink dit was gemeen van haar om by Lieb te gaan kwaadstook.”

Hy sug. “Ek het haar vir ’n maand of twee, drie nie gesien nie, en toe uit die bloute daag sy een aand by my huis op. Ek was in ’n gefrustreerde, depressiewe bui en reeds ’n paar whiskeys voor. Sy was simpatiek. Sy’t gesê dat sy daaroor gedink het en graag weer vriende met my wou wees. Platoniese vriende, as dit is wat ek wou hê. Sy’t my uitgevra oor jou en ek het haar vertel hoe ek met alle mag en krag daarteen moet stry om met jou in aanraking te kom. Ek het haar vertel hoe ek met elke vesel in my liggaam verlang om by jou te wees en hoe ek vir Lieb elke dag van my lewe die afgrond in verwens vir wat hy aan jou doen. Ek het aan haar erken dat ek, wat altyd ’n plan kan bedink, geen raad het met my gevoelens vir jou nie. Sy het bly luister en bly whiskey skink.”

Steph laat sak sy kop in sy hande. “Die ergste van alles is dat ek nie eens kan onthou … Ek weet nie hoe of waar my seun verwek is nie. Die laaste wat ek onthou is dat ek dronkverdriet gekry het en dat Vera my getroos het. Toe ek die volgende oggend wakker word, was Vera langs my in die bed.” Hy kyk op. Sy oë is donker van selfverwyt. “Ek kan nie my seun laat boet vir ’n onbesonne daad wat ek in my dronkenskap gepleeg het nie, Saskia.”

Saskia voel die hitte agter haar oë opstoot, maar sy sluk die trane weg. “Ek verstaan, Steph. Jy kon nie geweet het dat Lieb my ver genoeg sou dryf om te skei nie. Ek was getroud, daar was niks wat jy daaraan kon doen nie.”

Sy kyk hom met ’n hartseer glimlaggie aan. “So ses maande na die egskeiding het ek na baie wik en weeg, in ’n dapper oomblik die duikskool gebel, maar jy was nie daar nie. Jou ontvangsdame het gesê dat jy na Vera toe is en dat ek jou daar kan kontak as dit dringend is.” Sy trek haar skouers op. “Ek het aanvaar dat julle nog steeds bymekaar is en ek wou nie weer probleme veroorsaak nie.”

Hulle bly lank stil, elkeen besig met sy eie gedagtes. Dan vat Steph haar hand. “Vera het gesê sy sal my die naweek ’n antwoord gee, maar ek dink ons albei weet wat dit gaan wees. Ek wil hê jy moet weet en onthou dat ek met haar trou ter wille van Vernon, dat dit vir jou is wat ek liefhet met alles wat daar in my is.” Steph soen die palm van haar hand en druk dit dan teen sy wang vas. “Miskien werk dinge vir jou en Johan uit, maar hoe ook al, my grootste wens is dat jy gelukkig moet wees.”

Saskia laat sak haar kop en kyk hoe die trane een vir een van haar wimpers tot op haar been drup.

“Dankie dat jy my kans gegee het om te verduidelik.” Steph se stem is skaars hoorbaar.

Sy knik. Steph staan op en trek haar saam met hom orent. Hy lig haar ken sodat hulle oë ontmoet. “My pragtige Saskia.” Hy trek haar styf teen hom vas en hou haar so vir ’n klein oneindigheid voordat hy haar laat gaan. Dan draai hy om en stap weg. Sy hoor die deur agter hom toegaan en dan kan sy die trane nie meer keer nie.

Dis ’n week of wat later toe sy Liz se vrolike stem oor die telefoon herken.

“En toe? Wat hoor ek alles?” vra sy nadat hulle al ’n rukkie gesels het.

“Waarvan?” Saskia frons. Liz sal tog sekerlik nie weet dat sy en Johan mekaar gereeld sien nie. Sy weet nie eens van Johan nie.

“Nee, Mike sê vir my van Heidi wat afgedank is en Steph en Vera wat glo Saterdag oor ’n week trou?”

Dis asof ’n dolk in Saskia se hart gedraai word. Dan is dit al so gou. Dan is dit finaal.

“Saskia, is jy nog daar?” ruk Liz se stem haar terug tot die werklikheid.

“Ja, ek is nog hier.”

“Wel, wat weet jy van al die verwikkelinge?”

“Nie veel nie, maar ek het daarvan gehoor,” antwoord Saskia ontwykend en stuur dan die gesprek in ’n ander rigting.

Daardie aand, terwyl sy vir haar studente wag, haal sy weer die fotoalbum uit.

Vanaand sluit sy die verlede finaal af. Sy stap na die snippermandjie, huiwer dan. Vir oulaas, besluit sy, gaan sit in ’n leunstoel en begin blaai. Daar is heelwat foto’s van die naweek by Sodwana. Sy streel oor een waar Steph toevallig deel van die agtergrond uitmaak. Sy gesig het dof uitgekom op die foto, maar Saskia herken elke gelaatstrek asof hy in lewende lywe voor haar staan.

Sy kyk na ’n foto van Lieb in sy swemklere. Die blonde hare blink in die son en die oë is bewolkblou. Sy mond trek ontevrede. Sy wag vir die bekende gevoel van benoudheid wat sy altyd ervaar wanneer sy aan Lieb dink, maar daar is niks nie. Inteendeel, sy kom agter dat daar ’n hartseer glimlaggie om haar mond speel.

Ek het hom vergewe, besef sy meteens. Ek is nie meer kwaad vir hom nie. Hy het geen mag meer oor my nie. Sy weet nou dat sy nie die slet is waarvoor hy haar uitgemaak het nie. Sy is ’n sensuele mens, ja, en sy het hom ammunisie gegee toe sy op negentien deur haar sensualiteit meegevoer is en met hom liefde gemaak het voordat hulle getroud is. Dit maak egter nie van haar ’n slet nie, net iemand wat ’n fout gemaak het. ’n Fout wat haar meer skade berokken het as enige ander fout in haar lewe.

Sy blaai om. Sy kyk na een van die min foto’s waarop Lieb glimlag en dan slaan sy haar hand oor haar mond. Sy blaai vinnig terug na die vorige bladsy. Terwyl haar hart deur sy voering bars, hoor sy hoe haar studente die voordeurklokkie lui.

Saskia spring op, maak die deur oop en boender hulle in die werkkamer in met die opdrag om aan te karring waarmee hulle wil. Dan gaan staan sy by die telefoon. Sy het nie die moed om vir Steph te bel nie. Sê nou Vera antwoord, nog erger, sê nou sy is verkeerd.

Johan. Dierbare Johan. Nee, hoe kan sy hom bel met haar vermoede? Sy kyk besluiteloos na die instrument wat haar met Antarktika kan verbind as dit moet, maar nou so ontoereikend blyk te wees.

Met ’n bewende hand tel sy haar telefoonboekie op. Sy kan nie meer die nommer onthou nie. Dis te sê as hy ooit nog daar bly. Sy kry die nommer en bel.

Hy tel op die vyfde lui op. “Lieb Malan,” hoor sy die geslote stem vir die eerste keer in meer as twee jaar.

Sy sluk. “Hallo, Lieb, Saskia hier.”

“Saskia!” Sy kan die skok in sy stem hoor.

“Lieb, ek het ’n eerlike antwoord op net een vraag nodig. Asseblief. Dis nie net vir my van uiterste belang nie, maar ook vir jouself.” Saskia bid saggies dat hy die erns van haar pleidooi sal begryp.

“Wat kan so belangrik wees dat jy jou trots in jou sak steek om my te bel?” Sy kan nie sy stemtoon lees nie.

Sy haal diep asem. “Het jy ooit by Vera geslaap?” Sy byt haar lip. Die vraag het so lomp uitgekom.

Saskia hoor hoe hy sy asem intrek. Hy bly lank stil. “Nee, Saskia, ek het nooit by Vera geslaap nie.”

Saskia knyp haar oë toe teen die pyn van teleurstelling wat deur haar trek. Die glimlag, die aarbeitjie hoog op die bobeen, hoe is dit dan moontlik?

“Ek het wel met haar seks gehad. Een keer. Dieselfde dag wat jy my verlaat het. Hoe het jy uitgevind?” Sy stem is blikkerig.

Die woorde dring stadig tot Saskia deur, dan besef sy dat Lieb vir ’n antwoord wag. “Ek dink jy moet vir Vera daardie vraag vra,” sê sy dan uiteindelik saggies.

“Sy het my verlei, Saskia. Sy het my gebel en gesê dat jy en Steph mekaar skelm ontmoet, dat ek met haar daaroor kan kom gesels as ek wil, dat sy my al die inligting sal gee.”

Hy lag bitter. “Ek dink sy wou haar op jou wreek. Sy het my vertel waar en hoe julle ontmoet het en my opgewerk tot jaloerse raserny. Sy het my die een sterk drankie na die ander ingejaag en my toe vertel hoe sy my bewonder en hoe sy nie kan glo dat jy my manlikheid nie waardeer nie.” Hy sug. “Toe ek my weer kom kry was alles oor en verby.”

“Ek en Steph het mekaar nooit skelm ontmoet nie.”

Saskia sluk aan die knop in haar keel. Lieb klink so verslae, so bitter.

“Ek weet. Nie een van haar stories het geklop met jou bewegings nie, maar jy weet hoe irrasioneel ek kan raak.” Hy gee weer ’n vreemde laggie. “Ja, Saskia, ek het ook uiteindelik grootgeword. Ek weet baie goed dat ek jou ’n helse lewe gelei het.”

“Dis verby, Lieb, dis verby.” ’n Vreemde deernis jeens Lieb kom by haar op. “Maar bel vir Vera een of ander tyd. Daar is iets wat jy die reg het om te weet, wat sy jou kan vertel.”

“Ek stel nie in die minste belang om ooit weer met Vera te praat nie, Saskia. Ek het genoeg foute in my lewe gemaak sonder dat ek haar hulp ook nodig het.”

“Dis jou keuse, maar dankie dat jy met my eerlik was. Ek waardeer dit oneindig baie.” Saskia maak haar oë toe en voel ’n diepe dankbaarheid in haar opstu.

“Ek hoop dit vergoed darem ’n bietjie vir alles …”

“Jy het geen idee hoeveel nie. Totsiens, Lieb.” Sy wag vir sy groet en sit die telefoon op die mikkie terug. Dan stap sy na haar werkkamer.

Sy gaan staan in die deur en kyk die studente berekend aan. “Gee julle om as ons vanaand vroeg verdaag? In ruil daarvoor kry julle ’n gratis ekstra les aan die einde van die kursus.”

Toe almal uit die huis is, gaan sit sy weer by die telefoon. Sy stuur ’n dringende skietgebedjie op.

Die keer lui die foon sewe keer.

“Steph Bruwer, hallo?” Vir ’n oomblik drink sy net die klank van sy stem is, dan ruk sy haarself reg.

“Steph, dis Saskia. Kan jy asseblief onmiddellik oorkom hierheen, dis baie dringend.” Sy druk die mik af en sit die gehoorbuis met ’n klein glimlaggie langs die telefoon neer.

“Saskia, wat is fout, wat is so dringend? Hoekom werk jou telefoon nie?” Steph lyk windverwaaid en bleek toe hy ’n kwartier later by die deur instorm.

Saskia keer haarself net betyds om nie haar arms om sy nek te gooi nie. Sy weet nog nie hoe hy op die nuus gaan reageer nie. “Kom sit,” nooi sy toe sy die deur agter hom toemaak. Sy sit vir hom ’n glas wyn op die koffietafel neer toe hy nog steeds oorbluf op die bank neersak en gaan sit langs hom met die fotoalbum op haar skoot.

Sy blaai na die foto’s van Sodwana. Sy wys hom die foto van Lieb in sy swemklere en dan die een waar hy glimlag.

“Herken jy hom?”

“Natuurlik, dis Lieb. Ek weet presies hoe die gesig lyk wat ek so dikwels al wou vermorsel.” Hy kyk Saskia fronsend aan. “Wat is dit Saskia, wat probeer jy vir my sê?”

Sy hou haar hand op. “Sien jy nie iets bekends nie?” Sy tik teen die foto van die glimlaggende Lieb. “Kyk die moesie net bo die linkerhoek van die mond.”

Sy sien Steph se frons verdiep asof hy iets wil-wil herken. Sy blaai terug. “Kyk nou na hierdie geboortevlekkie teen Lieb se been. Lyk dit dalk vir jou bekend?”

Steph kyk op na haar en sy sien hoe herkenning in sy oë daag. “Dis … dis dan …” Hy kom orent en stap na die ander kant van die kamer. “Vernon. Vernon het dieselfde moesie op die lip, dieselfde vlekkie op die been.” Steph gaan staan, sy hand oor sy oë.

Saskia staan op en gaan staan voor hom. “Ek het vanaand vir Lieb gebel. Hy weet nie van Vernon nie, maar hy en Vera het wel … Sy’t hom glo verlei. Wanneer verjaar Vernon?”

“Dertig Desember, hy was prematuur, ons het hom eers einde Januarie begin Februarie verwag …” Steph skud sy kop verdwaas.

“Ons was in Februarie in Sodwana. Ek is op die agt en twintigste Maart by Lieb weg, dieselfde dag dat hy en Vera bymekaar was.” Saskia skud haar kop. “Vernon was nie prematuur nie, Steph, hy was presies op tyd.”

“Maar hy was in ’n broeikas omdat hy so klein was!” Steph vee deur sy hare.

“Vera is baie fyn gebou en Lieb se beenstruktuur is ook klein al is hy redelik lank. Steph, hulle het albei blonde hare en blou oë. Lyk Vernon vir jou enigsins na jouself of jou familie?”

Steph skud sy kop en vryf dan weer met sy hand deur sy hare. “Saskia, ek is nou heeltemal verward. Jy moet my tyd gee om hierdie ding deur te dink.” Hy stap deur toe. “Kan ek die foto’s saamneem?”

Saskia knik, haal die twee foto’s uit en gee dit vir hom.

“Neem jou tyd, Steph.”

Toe die deur agter hom toeklik, rus Saskia haar kop teen die koel hout. Wat op aarde het haar laat dink dat hy van vreugde sou op en af spring, dat hy haar in sy arms sou neem en die maan, die son en die sterre belowe? Natuurlik is hy geskok. Vir langer as twee jaar al is hy onder die indruk dat hy Vernon se pa is. Hy het die kind lief. Dis nie net ’n kraantjie wat toegedraai kan word nie. Liefde werk nie so nie.

Saskia bel vir Ansie net na agt die volgende oggend. Toe sy instem om die middag in die winkel te werk, skakel Saskia vir Johan. Sy voel moeg na haar slapelose nag, maar sy moet met hom praat.

Hy is verras om haar stem te hoor, maar klink behoedsaam toe sy voorstel dat hulle mekaar vir middagete ontmoet.

“Is daar fout, Saskia?”

Saskia byt haar lip. “Daar is iets wat ek met jou moet bespreek.”

“Ek hoop nie dit is wat ek dink dit is nie,” daar is ’n gelatenheid in sy stem, “maar ek sien jou dan halfeen.”

Saskia is gereed toe Johan stiptelik om halfeen die winkeltjie binnestap, maar toe hulle teenoor mekaar in die restaurant sit, weet sy nie waar of hoe om te begin nie.

Johan kyk haar skuinskop aan, dan glimlag hy en neem haar hand in syne. “Wees maar net eerlik, Saskia, dis gewoonlik die maklikste.”

Sy glimlag flouerig. “Dis Steph.” Sy sluk.

“Dit was nog altyd Steph, of hoe, Saskia?”

Sy knik. “Ek wil jou nie verder aan ’n lyntjie hou nie, Johan. Ek hou oneindig baie van jou …” Sy soek na woorde.

“Maar dis vir Steph wat jy liefhet,” voltooi hy die sin vir haar.

Sy knik weer.

“Ek is al lank in die land, Saskia, heelwat langer as jy of selfs Steph. Ek weet al van die begin af dat Steph jou hart vol staan. Toe jy so ontsteld was omdat hy besluit het om met Vera te trou, het ek mos al geweet waar ek staan. Ek was bereid om my kanse te neem en is steeds bereid.” Hy vryf oor haar ringlose vinger. “Steph het immers nog geen amptelike houvas op jou nie.”

“Steph sal my miskien nooit weer wil sien nie, Johan, maar ek bly steeds lief vir hom. Ek kan nie van jou verwag om maar geduldig tweede viool te speel nie.” Saskia glimlag hartseer na hom.

“Vertel my wat het gebeur, dan is ek miskien in ’n beter posisie om daaroor te besluit.”

“Dis ’n lang storie,” waarsku sy. Johan knik net aanmoedigend. Sy begin huiwerig, vul in waar sy die vorige keer nie alles vertel het nie en vul aan met die gebeure van die vorige aand.

Toe sy klaar vertel het, kyk hy haar met ’n skewe glimlaggie aan. “As hy nie die troue onmiddellik afstel en jou ontvoer nie, is hy ’n groter dwaas as wat ek gedink het. Onthou net, ek is altyd daar vir jou. En as ek nie eendag jou minnaar of jou man kan wees nie, is ek nog altyd jou vriend. Onthou dit.”

Saskia onthou dit terdeë toe die aand verbygaan sonder dat sy van Steph hoor, maar sy bel nie vir Johan nie. Haar sin vir regverdigheid laat dit nie toe nie, al smag sy na vriendskap, na iemand om mee te praat.

Sy slaap sleg en word vroeg die volgende oggend wakker. By gebrek aan enigiets anders om te doen, maak sy reg vir werk en ry vroeg winkel toe. Sy kan netsowel daar sit en voorraad maak.

So pas die lewe ook inmekaar, peins sy terwyl sy die een flentertjie papier oor die ander plak. Al die flentertjies saam sal uiteindelik ’n vrugtebak vorm. Hoe die vrugtebak op die ou einde lyk, sal afhang van die manier waarop al die flentertjies bymekaargesit is, die presisie, die aandag, die liefde waarmee daar gewerk is. Die verfwerk is bloot die afronding, die basiese vorm sal ’n kunstige of ’n gewone voorwerp daarvan maak.

Saskia ruk van die skrik toe die klokkie by die deur bengel. Sy kyk op haar horlosie. Dis nog hopeloos te vroeg vir klandisie.

Sy stap om die afskorting wat haar werkplek privaat hou. Haar hart begin onbedaarlik klop toe sy Steph sien waar hy staan en rondkyk.

Hy kyk op asof hy haar oë op hom voel. “Dis mooi.” Hy beduie na die goed om hom. “Dis regtig baie mooi.”

“Dankie.” Sy wring haar hande.

Hy stap tot reg voor haar en val met die deur in die huis. “Vera het gisteraand erken dat ons daardie aand toe nooit seks gehad het nie, al het ons saam in een bed geslaap.” Hy vryf aan sy oor.

Saskia giggel.

“Wat is snaaks?” Hy kyk haar vraend aan.

“Lieb het gesê hy het nie by haar geslaap nie, maar wel met haar seks gehad en nou sê jy dat jy by haar geslaap het, maar nie seks gehad het nie.” Sy trek haar skouers op, steeds laggerig.

Steph glimlag skewerig. “Ek was gistermiddag hier. Die meisietjie het gesê dat jy en Johan uit is en vanoggend was daar nie antwoord by jou huis nie.” Hy huiwer ’n oomblik voordat hy verder praat. “Het ek te lank gedraai? Is … is daar nog ’n kans vir my?”

Saskia voel hoe al die spanning meteens uit haar vloei. Met een tree is sy in sy arms. Sy trek sy kop af na hare en soen hom met oorgawe.

Hy trek haar vas teen hom en kreun teen haar lippe. “My Saskia, my Saslief.”

Hy soen haar tot haar kop begin sing, dan hou hy haar net effentjies weg van hom af. “Sal jy omgee as ek nog vir Vernon sien?”

Sy skud haar kop.

“Ek is lief vir die kind en ek is die enigste pa wat hy ken.”

“Ek verstaan.” Sy soen hom op sy neus.

“Lieb het toe vir Vera gebel. Hy het seker ’n vermoede gehad. Vera het ingestem dat hy ook vir Vernon mag sien. Ek reken met twee deeltydse pa’s kan die mannetjie dalk tog mooi groot kom.” Hy buig oor haar en soen haar weer sagkens.

Saskia sug behaaglik, draai haar uit die omhelsing en stap na haar tafeltjie. Sy krabbel iets op ’n papiertjie, kry haar handsak en beduie vir Steph dat hy haar moet volg.

“En nou?” vra hy toe sy die papiertjie met prestik teen die glasdeur vassit en die winkel toesluit. Hy buig nader om te lees, bars uit van die lag en tol haar in die rondte. “Ek dink dis ’n uitstekende idee, maar ons gaan eers huis toe. Jy het nou die aand iets begin wat klaargemaak moet word …”

Sy kyk op na hom, na die gelaatstrekke wat al drie jaar lank in haar brein geëts is en knik. Sy druk ’n soen op haar hand en dan teen die winkel se deur net onder die nota wat lees: Gone diving till further notice.



Liewe leser

Maalstroom van ekstase was my heel eerste boek en is in 1995 geskryf. Ek onthou die gevoel toe ek dit die eerste keer in my hande gehou het nog so goed. Dáár is nou ekstase vir jou! En nou is dit sowaar vyftien jaar later.

Leerskool van liefde was my derde boek en is die jaar daarna geskryf.

Albei boeke gaan oor skubaduik. Skuba was destyds vir my ’n allesoorheersende passie. Ek het in Sodwana en Ponto d’Ouro geboer en ’n hele spulletjie kursusse geloop. Dit was wonderlik, maar toe ek Kaap toe getrek het, was die warm see te ver en ek te koulik om die Atlantiese Oseaan aan te durf. Ek onthou egter my duikdae as van die lekkerste en opwindendste tye van my lewe.

Soos met die vorige duet, Branders van liefde, het ek besluit om die minimum aan die inhoud te verander. Selfone was destyds nog maar net op die horison en e-pos en Internet nog in babaskoene. Alles was aansienlik goedkoper en Sani’s ’n gewilde vervoermiddel onder duikers. Die destydse Openwater II-kursus, word deesdae Advanced genoem.

Ek het die Engelse duik-terminologie grotendeels behou. Dis hoe duikers praat en dit sou onnatuurlik wees om by suiwer Afrikaans te hou.

Sodwana lyk nou heeltemal anders en Ponto d’Ouro, waarop die denkbeeldige Baia Formosa min of meer geskoei is, ook. Wat toe grondpaaie was, is nou geteer en die Mosambiekse grenspos lyk heeltemal anders. Destyds kon mens ook nog nie ’n visum by die grenspos bekom nie. En terloops, ek is inderdaad een keer sonder paspoort deurgesmokkel – gelukkig met minder drama en nagevolge as Saskia.

Ek dra hierdie boek op aan al my duikbuddies en ook aan alle lesers wat duikliefhebbers is of al daarvan gedroom het om te duik.

Ek hoop egter al my nie-duikende lesers geniet ook Nina en Saskia se wedervaringe bo, by en onder seespieël!

